
Partea întâi 


Omul de lângă mine a murit acum două zile. Dacă întind 
mâna cât pot de mult spre stânga și ajung la el și-i ating 
obrazul, este la fel de rece și rigid cum îmi imaginez că ar putea 
fi moartea din interiorul lui. 

Omul care se află în dreapta mea a murit cu și mai mult timp 
în urmă. Chiar pe la începutul călătoriei noastre. Unul dintre 
primii, cei mai bătrâni, care sunt întotdeauna cei mai fragili. Și 
cel de sub mine, imediat sub mine, în altă stivă de corpuri, a 
doua ca înălţime, a respirat lent și profund până acum câteva 
ore, apoi acel ritm, care îmi amintea de legănarea oceanului, a 
încetat. 

Câtă liniște... 

În afară de sunetul ca de zgârieturi dinspre peretele 
îndepărtat, ca și cum ceva ascuțit ar fi fost tras pe o suprafaţă 
metalică. 

Vreau să strig, să implor. 

Dar nu pot risipi oxigenul. 

Încă mai am o speranţă - poate că nu sunt singurul care nu a 
renunţat. 

Atât de frumos. 

O ambarcaţiune albă, tipică pentru arhipelag, scoțând fum în 
timp ce aluneca prin apele blânde ale Mării Baltice. Pescărușii și 
chirele se fugăreau în spatele ei, scufundându-se din când în 
când în valurile spumoase și zburând cu prada ce li se zbătea în 
cioc. O astfel de întâmplare - o dimineaţă de iunie cu soarele 
încălzindu-i ușor faţa ridată - viaţa nu avea cum să fie mai bună 
de atât. 

Ewert Grens stătea pe aceeași piatră pe care stătea în fiecare 
sâmbătă dimineaţa. O stâncă înaltă, teșită pe care timpul o 
sculptase și o așezase exact cum trebuia, pe potriva unui bărbat 
înalt, care începea să îmbătrânească. 

Propriul său loc, situat aproape de azilul de bătrâni și de 
fereastra care fusese a ei. Aceea prin care ea privise zi de zi, 
timp de aproape treizeci de ani, spre o viață la care nu putea lua 
parte. Viaţa lor comună. Acum, în camera ei locuia altcineva și 
nici măcar nu știa cine. 

— Domnule inspector Grens. 

A tresărit ușor. Vocea aceea? Trecutul. 

— O clipă, inspectore. Vin eu la dumneata. 

Se numea Susann și, cu mult timp în urmă, fusese 
îngrijitoarea care se ocupa de Anni. Mai târziu a devenit medic și 
specialist în geriatrie. Acum trecea prin ieșirea cea nouă a 
spitalului, apropiindu-se de el cu pași mari și energici, până 
când se opri în faţa sa, blocându-i vederea. 

— Ultima dată când am vorbit, ai stat în faţa ferestrei ei 
douăsprezece dimineţi de sâmbătă la rând. Am decis să te las în 
pace. Dar sunt... cred că au trecut cam patru ani? Și tu tot aici 
stai. 

— Mă mai ridic din când în când. 

— Îți amintești ce ţi-am spus ultima dată? Că îţi faci rău. Că te 
complaci în durerea ta, trăind mai degrabă pentru ea decât cu 
ea. Ceea ce te înspăimânta s-a întâmplat deja. 

— Îmi amintesc. Fiecare cuvânt. 

— Nu pare să-ţi pese. 

Ewert Grens făcu ceea ce făcea întotdeauna - aruncă o privire 
spre fereastra unei camere unde luminile erau aprinse. Anni n-ar 
fi fost trează niciodată așa devreme. Îi plăcea să doarmă până 
târziu. 

— Știu că nu mai este aici. 

— Ceea ce încerc să spun, domnule inspector, este că nu 
voiam să te văd aici din nou. 

Se ridică de pe scaunul de piatră. 

— Și știu că ești foarte bine intenţionată când spui asta. 

Apoi zâmbi. _ 

— Dar voi continua să stau aici. In fiecare sâmbătă, în zori, și- 
n următorii patru ani. 

O părăsi pe tânăra femeie, care era mai înțeleaptă decât 
fusese sau avea să fie el vreodată, și se îndreptă spre mașina 
care-l aștepta, singuratică, în mica parcare pentru vizitatori. Se 
întoarse chiar înainte de a deschide portiera. 

— Pentru că este singurul lucru care mă ajută să rămân întreg 
la minte, strigă el. Înţelegi? 

Ea îl privi, cu o mână pe balustrada scărilor care duceau spre 
intrarea principală a spitalului, părând că se gândește la ce să 
spună. Apoi, cu o încuviinţare vagă, dar imposibil de confundat, 
se întoarse și intră în clădire. 

Grens porni cu mașina printr-un Lidingö încă somnoros, o 
insulă aproape de Stockholm, și ajunse la podul unde trăgea 
mereu pe dreapta ca să arunce o ultimă privire, lungă, asupra 
acelor ape sclipitoare. Tocmai coborâse fereastra și fusese 
întâmpinat de o rafală leneșă de vânt, când un apel răsună din 
stația sa emisie-recepţie de pe bordul mașinii. 

— Ewert? 

Wilson, șeful său, care ar fi trebuit să aibă mai multă minte 
decât să-l tulbure chiar în momentul acela. 

— Ewert, alo? 

Îl lăsă să strige. Era în mijlocul unui moment personal. 

— Ewert, am încercat să te sun, dar telefonul tău este oprit. 
Dacă mă auzi, ia legătura cu mine. Tocmai am primit un apel de 
urgență pe care ar trebui să-l verifici. 

În dreapta staţiei radio se afla un casetofon: unul pe care îl 
căutase săptămâni întregi după ce predecesorul acestuia 
hotărâse să-și cânte nota finală. In aceste zile, piaţa nu era 
tocmai inundată de casetofoane; în unele magazine, vânzătorii 
nici măcar nu mai știau cum arată ele. Un comerciant de 
vechituri din imediata apropiere a Strângnăsului a fost scăparea 
lui. Două cântece. Atât plănuise să stea aici. Așa a făcut mereu. 
Urgență sau nu. 

Lacrimile pe care le-am plâns pentru tine ar putea 
umple un ocean 


Siw Malmkvist. O casetă cu o selecţie din repertoriul ei. Mai 
întâi, versiunea suedeză a melodiei „Everybody's Somebody's 
Fool”, preferata lui absolută, apoi „Today's Teardrops”, o 
bijuterie uitată. 


Șterge-ți ochii, fetiță dragă, șterge-ți ochii, și vom 
vedea cerurile albastre 


Vocea ei frumoasă, răsunând din anii '60, îl liniștea, ca și 
versurile de care oamenii din ziua de azi râdeau, însă fără să le 
asculte, rimele fără sens pe care nici nu le mai auzea, dar în 
care își găsea sprijinul. 

— Ewert? Ridică... 

Staţia iarăși, Wilson, din nou. 

... Fir-ar să fie! 

Siw Malmkvist terminase de cântat. Oprirea lui pe pod și 
dimineaţa petrecută pe piatră, în ceea ce odinioară fusese 
lumea lui Anni, toate îi dăduseră puterea de a rezista încă o zi, 
încă o săptămână. Așa că răspunse. 

— Aici Grens. 

— Ewert, unde naiba te-ai... 

— Cum ziceam, Grens la aparat. 

Erik Wilson tăcu, Grens îl auzea dregându-și glasul, parcă 
încercând să se adune și să schimbe tonul. 

— Ewert, vreau să te duci imediat la spitalul Söder. Nu e 
nevoie să te oprești la secție. Mergi direct la morgă. 

Grens părăsise podul Lidingö și acum conducea pe Northern 
Link!, era mult mai ușor să circuli pe sub oraș, decât să treci prin 
el. 

— La morgă? 

— Cu aproximativ o jumătate de oră în urmă, asistenta a găsit 
acolo un cadavru. Un bărbat mort. 


1 Legătura nordică - o autostradă de 13 kilometri și un sistem de tuneluri cu două 
tuburi separate, fiecare cu câte trei benzi, sub centrul orașului. (W.r.). 

— Pare să aibă suficient sens. De aceea sunt ei acolo. Fiindcă 
sunt morţi, adică. Asta-i tot? 

— Are cu un bărbat mort mai mulți. 

— Lasă-mă cu enigmele, Wilson. 

— Un cadavru în plus. 

— Tot nu înţeleg. 

— Când asistenta a ajuns la morgă, puţin după ora șase 
dimineața, și a făcut prima ei vizită la frigiderele mortuare, a 
simţit că ceva nu era în ordine. La a doua vizită, acest sentiment 
a continuat să se amplifice, așa că a numărat cadavrele. leri, 
când a plecat acasă erau șaptesprezece cadavre în frigiderele 
mortuare. Între timp, încă cinci muriseră în spital. Ar fi trebuit să 
fie douăzeci și două de trupuri. 

— Și? 

— Sunt douăzeci și trei. Douăzeci și trei de corpuri, indiferent 
de câte ori le-a numărat. 

Inspectorul detectiv Grens trase mașina pe banda de acces și 
acceleră. 

— Unul dintre aceste corpuri n-ar trebui să fie acolo, Ewert. 
Există un cadavru fără acte, fără înregistrare. Un mort fără 
identificare, fără istoric. Practic, el nu există. 

Încă o suflare. 

Dacă inspir încet, păstrez aerul cât pot și apoi îl las să iasă 
puţin câte puţin, s-ar putea să dureze mai mult. 

Aș zice că am zăcut așa trei, patru, poate chiar cinci zile. Nu 
pot spune cu siguranţă. In jurul meu este doar întuneric, mica 
gaură prin care ne-au privit la început a dispărut, iar secundele 
s-au transformat în ore, apoi în zile - dimineaţa, noaptea, 
întunericul este același. 

A trecut mult timp de când n-am mai simţit nicio mișcare. 

Ultima dată s-a întâmplat, cu siguranță, atunci când a fost 
ridicat containerul în care ne aflăm. Pentru o clipă a părut să 
plutească în aer, atârnând acolo, legănându-se înainte și înapoi, 
apoi a căzut la pământ cu o bufnitură puternică, pe care au 
amortizat-o straturile de corpuri de sub mine. 

Un sicriu enorm, aruncat în ultimul său loc de odihnă, aceasta 
era senzaţia pe care o aveam. 

Secţia de urgente și accidente Söder avea pacienți 
pretutindeni de-a lungul pereților, scaune care erau ocupate și 
tărgi pline cu răniţi care nu mai încăpeau în sălile de examinare. 
Era una dintre dimineţile acelea. Câteva Împuşcături și atacuri și 
un carambol pe South Link. 

Ewert Grens ar fi trebuit să se îndrepte spre intrarea 
principală, dar, din pură obișnuinţă, parcă lângă ambulante, în 
apropierea rampei de descărcare. Ultima dată când fusese o 
urgență în incinta morgii, folosise una dintre aceste săli de 
operaţie drept centru de comandă provizoriu, atunci când o 
prostituată disperată, victimă a traficului de carne vie, 
împânzise locul cu explozibil și luase ostatici un medic și pe 
studenţii săi. Se grăbi prin aceleași coridoare, dar cu o altă 
senzaţie. Pe atunci, moartea era o ameninţare imediată. Astăzi, 
moartea sosise deja, se instalase aici. 

Un cadavru în plus. Morți, cu unul mai mulți. 

— Bună dimineaţa. 

Asistenta, o femeie de cincizeci de ani, îl aștepta în faţa ușii 
grele, de oţel, a morgii, așa cum promisese. Intreaga ei prezenţă 
transmitea un soi de curiozitate sinceră. Gura era curbată într- 
un zâmbet blând. Grens nu înțelegea cum o persoană care își 
petrecea timpul printre oameni morţi putea fi atât de plină de 
viaţă. 

— Laura - eu am anunţat incidentul. 

Un halat alb de laborator, un șorț de plastic ca un strat 
suplimentar de piele, o mască atârnând în jurul gâtului ei și, 
după ce și-a scos mănușile din plastic, o mână întinsă în chip de 
salut. 

— Nu vă faceţi griji, sunt încă destul de curată. Prima 
intervenţie post-mortem de astăzi va trebui să aștepte. 

Grens îi strânse mâna, apoi ea îi făcu semn să o urmeze 
printr-un culoar îngust, ce traversa biroul și arhiva, apoi în zona 
mortuară principală. 

— Era doar o dimineaţă obișnuită. O ceașcă de cafea - sau, 
dacă e să fiu cinstită, câteva cești - în timp ce mă uitam prin 
acte. Apoi am început să-mi pregătesc noii pacienţi pentru 
transfer în compartimentele lor de depozitare. Pacienţi, așa îi 
numesc eu. Cadavru sau corp pur și simplu nu sună bine. 

A deschis ușa către spaţiul mult mai mare din spatele holului 
mortuar. Un depozit îngheţat. Lumini strălucitoare amplasate în 
tavan și o temperatură de opt grade, conform termometrului de 
deasupra tejghelelor de lucru. Rafturile mortuare la care se 
referea erau din oțel inoxidabil și fiecare avea douăsprezece 
compartimente, împărțite în trei rânduri, și roți care ajutau la 
transferarea pe pereţii acoperiţi cu faianţă albă. 

— Trei bărbaţi mai în vârstă, o femeie tânără și un copil de 
șase ani. Aceștia sunt noii mei pacienţi, conform trimiterilor. l- 
am ridicat unul câte unul. Există un echipament pe care îl 
folosim, un soi de macara mică, astfel încât să nu ne 
suprasolicităm spinările. 

Un miros ciudat. 

Devenise mai sesizabil după părăsirea zonei mortuare. 

Carne. Așa mirosea. 

— O dimineaţă complet normală, până în momentul acela. 
Când am început să-i mișc, mi-am dat seama... că am prea 
mulţi. Pacienţi, adică. 

Raftul de oţel cel mai apropiat de ei avea opt compartimente 
ocupate și patru goale. Corpuri nemișcate, înfășurate în folii 
albe, fiecare cu câte o mică etichetă roșie atașată în partea din 
mijloc. 

— l-am numărat de trei ori. Dar indiferent de câte ori i-am 
numărat, când am comparat cu notițele mele din computer, 
numărul nu s-a potrivit. Mereu ieșea unul în plus. Așa că i-am 
scos pe toţi și le-am verificat etichetele cu numele, apoi 
chipurile, apoi - când s-a dovedit necesar - caracteristicile de 
identificare. 

Ea a zâmbit din nou și, în acel mediu și în acele circumstanțe, 
orice zâmbet ar fi trebuit să pară morbid sau chiar nebunesc. Nu 
și zâmbetul ei, totuși. Ewert Grens se afla lângă o persoană care 
încerca să comunice calm, care-și dădea seama că, aici, un 
oaspete se simţea rareori confortabil; și reușise. Zâmbetul ei era 
cald și sincer și îl făcea să se relaxeze. Era obișnuit să viziteze o 
morgă - un detectiv într-un oraș mare trebuie să fie - și de 
obicei își masca disconfortul atingând câte ceva, de pildă, 
strângându-și piciorul, în timp ce spunea ceva amuzant sau 
sarcastic. Astăzi nu era nevoie. Ea trase un sertar din 
compartimentul de oțel, unul din partea dreaptă, de jos, în care 

se găsea un maldăr alb, de dimensiunile unui om, iar el o urmă, 
rămânând calm. 

— Aici ţinem pacienţii care nu au fost încă autopsiaţi. Mă 
pregăteam să-i îndepărtez organele, astfel încât patologii să 
poată descoperi cauza morții. ; 

— lată. Pacientul acesta nu-i al meu. Asta-i corpul care nu 
ieșea la socoteală. 

A tras cearșaful alb deoparte. Și iată-l întins acolo. Pielea era 
închisă la culoare, cu o modificare a pigmentării pe gât, vizibilă 
în ciuda lipsei oricărei mișcări și a vieţii. Cu părul scurt, omul era 
destul de slab, în jur de treizeci de ani. Ori cel puţin așa 
presupuse Grens. Moartea e înșelătoare, când vine vorba despre 
vârstă. 

— Gol, la fel ca ceilalţi. Înfășurat într-o folie albă, la fel ca 
ceilalți. A fost atașată chiar și o etichetă roșie cu un text lizibil 
pe ea. Dar nu există nicio urmă de-ale lui în înregistrările 
noastre. Nicio evidență. Și ieri-seară nu era în acest 
compartiment. N-am făcut o numărătoare înainte de a pleca, 
totuși sunt sigură de asta. Aceasta este meseria mea. Imi pasă 
prea mult de acești pacienți. li tratez cu aceeași grijă cu care 
asistenții medicali și medicii de la etaj îi tratează pe cei vii. 

Asistenta legistului, Laura, puse ușor mâna pe braţul lui Ewert 
Grens. Poate pentru a sublinia cât de important era acest fapt 
pentru ea. Sau poate fiindcă își făcea griji că, în realitate, el nu 
înţelegea cum vedea ea lucrurile. Sau poate că așa îi făcea pe 
toți vizitatorii ei să rămână calmi. Indiferent de motiv, Grens o 
lăsă să ţină mâna acolo, în ciuda faptului că de obicei evita 
astfel de contacte. 

Doar ei doi, într-o cameră care aparținea morţilor. Și se simți 
aproape bine. 

— S-a mai întâmplat așa ceva vreodată? 

— Ce vrei să spui? 

— Un corp neidentificat? 

— Niciodată. 

Se aplecă peste chipul de acum orb și trase cu grijă cearșaful, 
expunând un corp gol. 

Neatins. La suprafaţă. 

O persoană aparent sănătoasă, fără semne externe de 
violenţă. 

Ochii lui Ewert Grens scrutară camera în care era exact atât 
de frig pe cât i se păruse lui că trebuia să fie. 

Cine ești tu? 

De ce ai murit? 

Și cum naiba ai ajuns aici? 

Am strigat-o. 

Alyson. A/yson. 

Știam că nu avem voie să vorbim. Ne-au spus. Dar în ultima 
zi, când sunetul respirației s-a oprit, când chiar și zgărieturile 
metalice au încetat, iar mirosul s-a transformat în duhoarea 
putreziciunii, a trebuit s-o fac. 

Alyson. 

N-a răspuns. 

Așa că am strigat din nou, pe oricine, și vocea mea s-a înecat 
în acel spaţiu strâmt. Fără răspuns. 

Poate că nu îndrăznesc. 

Sau poate sunt singur acum, deși odată am fost atât de mulţi. 
Poate că eu sunt ultimul rămas în viață. 

Ce dimineaţă stranie! 

începuse atât de bine, pe piatra lui, afară, lângă vechea 
fereastră a lui Anni, și s-a încheiat cu el în căutarea unui mort 
necunoscut dintr-o morgă în alta. Apelul de urgenţă din această 
dimineaţă era acum o anchetă oficială, care continua la 
Institutul de Medicină Legală din Solna. 

O oră mai târziu, Ewert Grens stătea lângă o lampă aprinsă, 
care bătea direct spre o targă de metal strălucitor, pe corpul 
unui tânăr încă fără nume. 

— Lividitatea morţii răspândită pretutindeni. Și s-a instalat 
complet rigor mortis. Dar constricția pupilară reacţionează clar 
la lumină. Și vezi, Ewert... 

Ludvig Errfors - legistul, care era unul dintre puţinii colegi pe 
care Grens ajunsese să se bazeze de-a lungul anilor - introduse 
un ac în ochi, prin pupilă, umplu seringa și goli conținutul într-o 
eprubetă. 

— ... când măsor conținutul de potasiu al umorii vitroase, 
constat că a crescut. Aș spune... ceva mai mult de o zi. Poate 
douăzeci și cinci, treizeci de ore. Atunci și-a umplut plămânii cu 
aer pentru ultima oară. 

Grens simţi cum neliniștea și agitația înlocuiau calmul. 

— Momentul în care a murit nu-mi dă nicio informaţie despre 
cine este. 

— Atât albul ochilor, cât și interiorul pleoapelor prezintă mici 
hemoragii. 

— Și? 

— S-a sufocat, Ewert. 

— Nici modul în care a murit nu-mi spune nimic despre cine 
este. 

Apoi agitația și neliniștea se transformară în furia care stătea 
mereu în așteptare. Părăsi culoarul și lumina puternică și începu 
să se plimbe înainte și înapoi printr-o încăpere în care mirosul 
de carne era și mai puternic decât în cealaltă cameră. Izbi cu 
pumnul într-un cărucior la fel de strălucitor ca toate obiectele 
înconjurătoare și un sunet metalic se rostogoli pretutindeni 
împrejur. 

— La naiba, Errfors - dă-mi ceva care să mă poată ajuta să-l 
identific! De unde vine? Cine este? 

Medicul legist era încă aplecat peste fața neînsuflețită, la fel 
de nepăsător ca și înainte, nici surprins, nici speriat. 
Examinaseră împreună câteva sute de corpuri și știa că teama 
detectivului de propria lui moarte se transforma aici în 
agresivitate: nu era o reacţie neobișnuită, doar două fețe ale 
aceleiași emoții. 

— Africa. 

— Africa este destul de mare. 

— Vestul extrem, Ewert, și nordul extrem. Dar nu coasta 
Atlanticului sau a Mediteranei. 

Detectivul cel agitat porni să ridice mâna pentru o a doua 
lovitură - de data aceasta ţinta lui era un teanc de șorțuri din 
plastic -, dar îngheţă când Errfors deschise gura mortului și 
arătă spre șirul de dinţi albi din maxilarul superior. 

— Vezi? Acele pete de pe smalţ? Fluoroză. A crescut într-o 
zonă în care apa subterană conţine niveluri extrem de ridicate 
de fluor. 

Grens se apropie. Pete albe pe dinţii albi. Mari. Pretutindeni. 

— Fluorul care, în principiu, este bun pentru dinţi, se 
acumulează și, în cele din urmă, dăunează smalțului. 

— Niveluri ridicate de fluor se pot găsi peste tot. 

— Nu atât de ridicate. Și dacă ne uităm și la restul, atunci 
descoperim... 

Medicul legist bătu ușor în fiecare dinte cu un instrument 
metalic. 

— ... dinţi puternici, sănătoși. Până când ajungem aici. 

Doi canini. Care erau departe de a fi albi. 

— De obicei spunem că sunt „stricaţi până la rădăcină”. Sunt 
atât de deterioraţi, încât nu mai pot fi salvaţi. Dacă s-ar fi dus la 
un dentist, el ar fi trebuit să-i scoată. Dar acest om n-a fost la 
dentist. Niciodată. 

A apropiat din nou maxilarele, lucru care părea să-i solicite 
toată forța. 

— Am văzut așa ceva în mai multe autopsii ale unor oameni 
practic inexistente. Și în același timp, probleme serioase la 
câţiva dintre ei. Asta, în combinaţie cu fluoroza - petele albe de 
pe smalţ - și, desigur, aspectul lui, indică Africa de Vest sau, 
probabil, Africa Centrală. 

Ewert Grens rămase lângă medicul legist mai mult decât ar fi 
fost nevoie, în timp ce corpul era dezmembrat încetul cu încetul. 
N-au găsit prea multe informaţii. Cauza probabilă a morţii - 
sufocarea. Momentul probabil - acum douăzeci și cinci de ore. Și 
originea sa probabilă - Africa de Vest. Dar era greu să te 
desprinzi de chipul mortului. 

În timpul altor investigaţii, el simţise uneori că decedatul îl 
urmărea cu privirea. Dar acum nu era cazul. Nu, ceea ce simțea 
acum era un fel de răspundere faţă de tânărul care fusese 
ascuns într-o morgă sub un nume fals. Și, în timp ce privirea lui 
zăbovea pe fața aceea care nu putea spune cui îi aparținea sau 
cum ajunsese acolo, Grens înțelese dintr-odată ceva. Exista un 
preț de plătit pentru a lua viața unei persoane, dar nu exista un 
risc prea mare în a deposeda un om de moartea sa. N-ar fi 
trebuit să fie așa. Era responsabilitatea lui să-i redea acestui 
tânăr moartea sa. Institutul de Medicină Legală se află la doar 
câţiva kilometri de Cimitirul din Nord și, pe drumul de întoarcere 
spre centrul orașului și la secția de poliţie, Grens făcu o oprire 
într-un loc pe care, în mod obișnuit, îl ura din toată inima. 

Înspăimântat de ceea ce se întâmplase deja. 

Aici era locul unde nu îndrăznea să meargă. Dar o făcuse de 
data aceasta. La un mormânt, unul dintre cele treizeci de mii, 
situat într-o zonă numită Lotul 19B, și care purta numărul 603. O 
cruce albă, simplă și cu o placă de alamă, cu numele gravat pe 
ea. Anni Grens. A îndepărtat frunzele, a udat trandafirul și iarba 
neagră și cele două plante care înfloreau în ciorchini deși, care 
purtau în suedeză denumirea de Viaţă Veșnică. S-a așezat pe o 
bancă, precum cele din parcuri, uitându-se la iarbă, cu gândurile 
gravitând în jurul acelui chip de pe placa rece de la morgă. li 
lipsea cuiva acest tânăr, așa cum lui Grens îi lipsea soţia sa? Și 
avea acel tânăr pe cineva căruia să-i fie dor de el, așa cum i-ar fi 
fost lui Anni dor de soţul ei? 

(J 

Traficul neașteptat de intens al dimineții se mai potolise și a 
durat doar câteva minute până când Grens a ajuns cu mașina de 
la cimitir până la Kungsholmen, unde a găsit un loc de parcare 
chiar lângă secția de poliție Kronoberg. 

Prima sa oprire pe coridorul departamentului de investigații a 
fost la un automat de cafea și gustări, unde a apăsat butonul 38 
- cafea, neagră, două căni. A golit una dintre ele imediat, a 

reumplut-o și a plecat spre următoarea destinație, pragul ușii 
Marianei Hermansson. 

— Bună dimineaţa. 

Rareori intra în birou. Așa stăteau lucrurile. Femeia mult mai 
tânără - pe care era mândru că o angajase și la care se gândea 
uneori ca la fiica pe care n-o avusese niciodată, deși ea nu știa 
asta - își construise propria barieră de integritate, iar el 
rămânea la ușa ei. 

— Nu există corespondențe cu descrierea lui pe lista 
cetăţenilor suedezi căutaţi de lege, Ewert. Am întrebat și la 
Copenhaga, Helsinki și la Oslo. Fără succes. 

Îi sunase pe amândoi în drumul de la spital la cabinetul 
medicului legist - Mariana era deja la locul de muncă, cu un 
teanc de douăzeci de dosare sau mai mult, în faţa ei, iar Sven 
tocmai plecase de la micul dejun și de lângă soţia lui, Anita, și 
fiul său Jonas. 

Grens se îndreptă spre ușa următoare. 

— Sven? 

Singurii colegi pe care îi putea suporta. Singurii colegi care îl 
puteau suporta pe el. 

— În drum spre secţie am trecut pe la C-House și pe la 
Interpol, Ewert, așa cum m-ai rugat. 

— Și? 

— Nimic. Nu există amprente dentare sau digitale. Nu este 
căutat de nicio poliţie din lume. 

Apoi, trei uși până la propriul său birou, unde puse ambele 
căni pe măsuţa de cafea, șubredă, de lângă o canapea din velur 
care fusese cândva maro-închis cu dungi. Un casetofon stătea 
pe un raft, între dosarele cu cazuri finalizate și cărțile despre 
etica poliţiei, care continuau să sosească, deși el nu le citea 
niciodată. Tocmai pusese „Tweedle Dee” al lui Siw Malmkvist și 
se așezase pe canapeaua mult prea moale pentru corpul său 
greu, când, de după ușă, apăru o faţă. Una la fel de ridată ca a 
lui Grens. Nils Krantz, tehnicianul criminalist, care lucra aici de 
tot atât timp cât și Grens. 

— Ai un minut, Ewert? 

— Încă nu. 

— Două minute și...? 

— Două minute și patruzeci și cinci de secunde. 

Krantz părăsi pragul ușii și se așeză pe scaunul vizitatorului 
aflat pe cealaltă parte a măsuței de cafea. Aștepta. Timpul de 
care avea nevoie Siw Malmkvist ca să-și termine melodia. In 
trecut se certase cu detectivul despre cât de ridicol era să 
amâni o urgență a poliţiei până când se isprăvea un cântec 
vechi, dar învățase să ia lucrurile așa cum erau. Pe termen lung 
asta economisea timp. 

Tweedle-deedeli-dee. 

Ewert Grens se întinse pe canapea, apoi se întoarse spre 
vizitatorul său. 

— Prima ei înregistrare. Dintre toate. Știai asta? 

— Vreau să te ridici, Ewert. E mai ușor de citit. 

Tehnicianul criminalist intrase în cameră cu o bucată de hârtie 
în mână. 

Acum o puse pe măsuţa de cafea și o împinse spre Grens. 

— Am făcut prima examinare a corpului la Medicină Legală. 
Fiindcă încercam să grăbesc lucrurile. Vei primi testul ADN cel 
mai devreme în această seară, mult mai probabil, mâine. Dar 
am observat ceva. Ceva care nu se prea explică. 

Krantz își scoase ochelarii de citit din buzunarul de la piept și 
îi întinse lui Grens. 

— Acolo. Rândul al cincilea. Am găsit urme evidente, chiar 
extinse, ale aceleiași substanţe în mai multe locuri. În părul 
mortului. Pe pielea feţei, pe mâini. Pe spate și pe gambe. Adică 
suprafețele care nu erau acoperite de hainele pe care le purta în 
momentul morţii, înainte ca cineva să-l dezbrace și să-l 
învelească în pânză. 

Degetul arătător al tehnicianului criminalist era puţin strâmb, 
dar putea fi urmărit până la un cuvânt subliniat cu marker 
negru. 

Fosfat de amoniu. 

Grens ridică din umeri. 

— Ce înseamnă asta? 

— Extinctor cu pulbere. 

— Extinctor... cu pulbere? 

— Fosfatul de amoniu este cel mai eficient ingredient - și unul 
dintre cele mai frecvente - la extinctoare. Stinge incendiile prin 
răcire. 

— Acum Sunt și mai nelămurit. Incendii? Corpurile arse arată, 
de obicei, mult mai rău de atât. 

Tehnicianul criminalist întinse mâna și așteptă până când 
Grens își scoase ochelarii de lectură și i-i returnă. 

— Asta n-are niciun sens - corpul nu prezintă nici cel mai mic 
semn că ar fi fost în apropierea unui incendiu. 

Apoi Krantz se grăbi către următoarea anchetă, ca 
întotdeauna, așa cum făceau cu toţii, iar Ewert Grens se întinse 
înapoi pe canapeaua lui din velur ca să asculte muzică din altă 
epocă. Asculta și se gândea. La morgi - și la modul în care 
acestea făcuseră parte din viaţa lui încă de la primul său caz de 
crimă, în calitate de ofițer de poliție proaspăt comandant. Totuși 
nu investigase niciodată un corp care n-ar fi trebuit să fie acolo. 

Un corp care, aparent, și-a croit drum până acolo de unul 
singur. 

Care nu avea nume și nici istorie. 

Care părea să fie un nimeni absolut. 

o... 

Alyson. 

Îmi amintesc că a șoptit. 

Nu mersesem prea departe, majoritatea dintre noi eram încă 
în viață, vocea ei precaută și-a găsit drum prin întunericul dintre 
respiraţii, căutându-mă pe mine, iar eu am răspuns tot în 
șoaptă. 

Alyson. 

N-am primit atunci niciun răspuns. 

Nici acum nu am unul. 

— Ewert Grens? 

— Cine-i acolo? 

— Sunteţi detectivul inspector Ewert Grens? 

— Depinde cine întreabă. 

Când răspunse la telefon, Grens stătea întins. Cinci fără un 
sfert. 

Se uită pe fereastră la lumina zorilor. 

— Despre ce-i vorba? Cine sunteţi? 

— Laura. Eu sunt cea care... 

— Știu cine e Laura. 

Se așeză pe canapeaua fără formă, din catifea cord. Dormise 
la birou, ceva ce tinerilor săi colegi le plăcea să numească „un 
clișeu”. Habar n-aveau ce spuneau. Ewert Grens n-ar fi putut fi 
niciodată acuzat că are reacţii clișeu fiindcă dormea în biroul lui, 
atunci când o anchetă îl obliga să rămână acolo până târziu - el 
inventase mișcarea aceea! Toţi ceilalţi o plagiaseră, ei erau 
clișeul. Un original nu poate fi niciodată un clișeu. 

— Știu cine ești. Îmi amintesc că ai zâmbit. 

— Poftim? 

— Tu... da, ai zâmbit. Un zâmbet frumos. Un soi de zâmbet 
care m-a făcut să uit că eram înconjurați de cadavre pe cale să 
fie disecate. 

— În acest caz, aţi lua în considerare să veniţi aici chiar 
acum? În ciuda orei matinale. 

— Aici? 

— La morgă. S-a întâmplat din nou. Am un pacient mort în 
plus. 

Să mergi cu mașina prin Stockholm, în timp ce clopotele 
bisericii bat ora cinci, poate fi o experienţă incredibil de 
frumoasă. Și atunci a fost chiar o astfel de dimineaţă. Grens se 
bucură de priveliștea de pe podul Väster, nu avu nevoie să 
încetinească nici măcar o dată la Hornsgatan sau Ringvăgen, iar 
spitalul Söder - care, la drept vorbind, nu era o mare operă de 
artă sau arhitectură - părea ademenitor în soarele dimineții care 
învăluia în auriu etajele superioare. 

Parcă lângă ambulanţele din apropierea intrării în secţia de 
Accidente și Urgenţe, la fel ca ultima dată, și se grăbi prin 
aceleași coridoare obosite, deși acum nu se vedeau pacienţi 
răniţi înșiruiți pe lângă pereţi. Fusese o noapte liniștită. 

Laura stătea în picioare, așteptându-l în fața ușii grele de la 
morgă. Același zâmbet cald l-a făcut să se îndrepte de spate, 
pășind mai energic. Știa acum că zâmbetul ei nu era calculat 
sau fals. 

— Ai început devreme azi. 

— N-am putut dormi. Am crezut la început că-i din cauza 
faptului că știam că va urma o zi lungă, că va trebui să 
pregătesc și să deschid mai mulţi pacienţi decât de obicei. leri 
au fost întârzieri - corpul acela în plus și vizita dumneavoastră, 
și toate întrebările din partea conducerii spitalului. 

Dădu din cap înspre el, îl rugă să o urmeze și porniră 
împreună prin pasajul îngust care ducea la morgă și la depozitul 
frigorific. 

— Dar nu asta era cauza. A fost... Ei bine, un presentiment. 

— Un presentiment? 

— Da, nu prea știu. Nu am o explicaţie clară, dar cumva știam 
că se va întâmpla din nou. 

Laura nu mai zâmbea. 

— Sau mai bine zis, inspectore, se întâmplase deja din nou. 

Merse înainte spre același raft de oţel în interiorul căruia 
fusese ascuns tânărul. Raftul avea locuri pentru douăsprezece 
corpuri, în douăsprezece sertare de dimensiuni egale. 

— l-am numărat - pe cei care sunt așezați aici și pe cei din 
celălalt raft. Deși aproape că nu era nevoie. 

A tras unul dintre sertarele metalice din partea stângă, de pe 
rândul din mijloc. 

— Știam că va fi un corp în plus aici. 

Înfășurat într-o folie, la fel ca tânărul din ajun și la fel ca 
ceilalți. O etichetă roșie era prinsă la mijlocul corpului și 
mâăzgălită la fel de indescifrabil precum cea din dimineaţa 
anterioară. 

— Și iată cum arată. 

Tot opt grade. 

Termometrul atârna acolo și Grens nu se putea abţine să nu-l 
privească. 

— Nici ea nu a fost repartizată aici. Nici de mine, nici de 
oricare dintre colegii mei de la spital. Dar zace aici ca și cum... 
de parcă cineva ar fi vrut să fie îngrijită corespunzător - știi ce 
vreau să zic? Și n-are nume sau acte. Și este dureros de tânără. 

Chiar dacă moartea i-a răpit culoarea - încă se poate vedea cât 
de frumoasă era. 

Ewert Grens se uită la corpul gol, expus când asistenta trase 
cearșaful. Aparţineau aceleiași categorii. Tânăra care se afla 
acum în faţa lui și tânărul de ieri. Culoarea pielii, culoarea 
părului, forma feţei. Ambii complet neatinși la exterior. Amândoi 
deposedațţi atât de viaţa, cât și de moartea lor. 

Și de tine s-a descotorosit cineva. 

Cineva te-a târât sau te-a purtat prin ușa de oţel, pe lângă 
birou, încăperea arhivei și camera post-mortem pentru a te 
depune aici, în depozitul frigorific. Cineva a luat o folie din acel 
teanc de-acolo, te-a înfășurat, a luat o etichetă din cutia de 
plastic de pe perete și ţi-a atașat-o fără să-ţi noteze numele. 

Cineva te-a ascuns aici, unde ţi-e locul, cu un fel ciudat de 
atenție, a făcut eforturi pentru a te vedea tratată așa cum 
trebuie - și în același timp te-a aruncat de parcă n-ai mai fi 
nimic altceva decât un gunoi, sperând că vei dispărea pentru 
totdeauna. 

— Laura - te rog să scrii numele tuturor celor care ar putea 
avea o cheie de aici. 

— Ți-am dat lista asta ieri. 

— Da. Și vreau una nouă astăzi, care să fie și mai lungă. Apoi, 
cei mai apropiaţi colegi ai mei și cu mine, îi vor intervieva pe toți 
cei de pe acea listă. 

Chiar dacă am făcut deja acest lucru. Și după ce-mi dai lista 
respectivă, vreau să ne așezăm în biroul tău și să-mi spui din 
nou cum decurge ziua ta de lucru și cum faceţi o incizie de lao 
ureche la cealaltă și cum descoperiţi coastele și cum betți 
cafeaua și ce se întâmplă când apare o livrare aici, cât de des 
primiţi apeluri și cum circulă un sunet dintr-o încăpere în alta. 
Fiecare detaliu, chiar dacă poate îl consideri inutil sau banal, sau 
neinteresant. Pentru că în douăzeci de ani de muncă n-ai mai 
văzut așa ceva aici, iar în patruzeci de ani de investigare a 
crimelor eu n-am văzut nimic asemănător, așa că va trebui să 
punem întrebări și să ne gândim așa cum n-am mai făcut-o 
niciodată. Asta dacă vrem să ajutăm un tânăr și o tânără să 
reintre în posesia propriei morti. 

Laura acoperi corpul neînsufleţit și îl împinse înapoi în 
compartimentul dreptunghiular, din oţel, unde avea să rămână 
depozitat până ce - la fel ca și corpul de ieri - va deveni în mod 

formal parte a unei anchete și, prin urmare, va trebui să fie 
mutat, examinat și tratat ca probă. 

Grens rămase în picioare acolo unde se afla, aproape, 
încercând să atragă privirile asistentei de la morgă. 

Așteptând. 

Și când ea se întoarse, el văzu că zâmbetul ei dispăruse - 
inexplicabilul începuse să se reverse pretutindeni. 

Nu vreau. 

Dar să inspir încet aerul și apoi să-l eliberez puţin câte puţin, 
nu mai este de acum suficient. 

Aerul s-a epuizat. Oxigenul s-a terminat. 

Nu știam că îmi va fi atât de frică. Că îmi va fi tot mai frică, pe 
măsură ce mă apropii mai mult de sfârșit. Nu mai ajută să întind 
mâna stângă spre un obraz fără viaţă sau mâna dreaptă către 
omul care a murit încă de la început, strângându-i degetele 
rigide. 

Nu vreau să mor. 

Nu vreau să știu dacă moartea, privită din interior, este la fel 
de rece și liniștită. 

o... 

Îi era puţin frig la picioare. 

Ewert Grens stătea pe balconul apartamentului său de la 
mansardă, privind peste Sveavägen. La miezul nopţii, când încă 
nu e complet întuneric, vara timpurie din nordul îndepărtat face 
ca orele să pară mai blânde. leșise desculț, cu un pahar de apă, 
căutând aer proaspăt, și rămase acolo, cufundat într-un scaun 
pliant, din lemn. 

Își petrecea acum mai multe nopţi acasă, fără teama că a se 
întinde în pat însemna să se prăbușească într-o gaură neagră. 
Dar în seara aceea îi fu imposibil să adoarmă. La fel ca asistenta 
autopsieră, Laura, avea un sentiment inexplicabil. Senzaţia ei o 
condusese la un cadavru. Sentimentul lui era legat de intrări. Și 
ieșiri. Cum ar putea cineva să ducă un cadavru în morgă fără să 
observe nimeni? Și cum naiba au mai făcut-o încă o dată? 

El, Sven și Mariana vizionaseră toate filmările camerelor de 
supraveghere ale spitalului. Cea mai apropiată cameră era 
plasată pe coridorul care ducea la ușa de oţel. Nici o singură 
secvenţă, nici măcar un cadru de film în niciunul din 
videoclipuri, nu a arătat vreo persoană care să transporte un 
cadavru neidentificat. Au împărţit noua listă a posesorilor de 
chei - examinatori medicali, asistenţi, îngrijitori, tehnicieni 
pentru automatele de cafea, paznici de securitate - și i-au 
intervievat pe fiecare. Nimeni nu avea vreun motiv evident. Toţi 
aveau alibiuri. 

Se întinse peste balustrada balconului. Mult mai jos, un cuplu 
de tineri care mergeau împreună, braţele lor împletindu-se în 
acel fel special al oamenilor îndrăgostiţi. 

Înapoi în vremea lui. Înapoi în epoca lui Anni. 

Ziua lor. 

După-amiaza târziu - după eșecul întreprinderii cu camerele 
de supraveghere și după interogatoriile la fel de inutile - 
raportul post-mortem al lui Errfors a fost predat personal. 


Pacientul prezintă multiple hematoame subcutanate 
pe articulații, coate și genunchi, în timp ce albul 
ochilor și interiorul pleoapelor prezintă mici sângerări 
petesiale. 

Femeia fără nume sau istorie se luptase - zbătându-se 
împotriva a ceva sau poate că a fost bătută de cineva - la fel ca 
bărbatul necunoscut. 


Momentul estimat al decesului, luând în considerare 
temperatura corpului și rigor mortis, a fost cu 
aproximativ treizeci și șase de ore înainte de analiza 
post-mortem. 


Și apoi s-a sufocat, la fel ca bărbatul. 


Examinarea cavității bucale a relevat o cantitate 
mare de sânge coagulat și o formațiune de mărimea 
unei prune aproape de partea din față a limbii. 
Marginile limbii prezintă neregularități, cum ar fi 
amprentele dentare. Luate în considerare împreună, 
aceste descoperiri sugerează că pacienta a murit prin 
asfixiere și luptându-se să respire, pe măsură ce 
panica i se intensifica. 


Ewert Grens inspiră adânc aerul de care dispunea fără nicio 
îndoială. 

Panica. 

Anxietatea o determinase să-și muște o parte din limbă. 
Ultimele ei momente se concentraseră în jurul unui singur lucru 
- încă o suflare. 

Fără să-și dea seama, repetă răsuflarea aceea adâncă, 
păstrând aerul orașului mai mult timp în plămâni, ca și cum, 
într-un fel, ar fi încercat să înţeleagă prin ce trecuse ea. În timp 
ce încă își ţinea respiraţia, un șir lung de bicicliști trecu șuierând 
în jos, pe strada de dedesubt, urmat de două mașini negre, 
strălucitoare și scumpe, care mergeau mult prea repede, în 
ceea ce părea să fie o bătălie de egouri între bărbaţi proști, apoi 
strada rămase goală pentru o clipă. Puţine priveliști pot arăta 
atât de dezolant ca un oraș mare peste care, dintr-odată, s-a 
lăsat tăcerea. 

e 

Raportul lui Nils Krantz era, de asemenea, aproape o copie a 

celui de ieri. 


VP - 27 


Tehnicianul criminalist trimisese atât sângele, cât și saliva la 
Laboratorul Naţional de Criminalistică pentru analiza ADN. 
Analizase amprentele dentare și amprentele digitale și nu găsise 
corespondențe, nici în Suedia și nici în registrele internaţionale 
ale poliţiei. Şi - aceste ultime rânduri sunt acelea care îl 
scoseseră pe Ewert Grens, descult, pe balcon - găsise, din nou, 
urme extinse de fosfat de amoniu în părul femeii moarte și pe 
pielea ei. Principala componentă din structura extinctoarelor 
folosite pentru combaterea incendiilor, prin răcirea flăcărilor. 

Cu toate că nici ea nu fusese vreodată în apropierea vreunui 
incendiu. 

Ai murit cu mai puțin de o zi înaintea lui. 

Ai murit din același motiv, lipsa oxigenului. 

Ai murit în același loc, simțind aceeași panică. 

Ewert Grens nu mai putea sta nemișcat. Începu să se plimbe 
în cerc de jur-împrejurul balconului. Anxietate. Neliniște. Dar se 
mai făcea simţit și altceva, un intrus, ceva despre o intrare și o 
ieșire. Ceva despre motivul pentru care niciun cadavru 
necunoscut nu fusese văzut în timp ce era transportat pe holuri. 
După primul apel și după primul cadavru, recunoscuse ceva. 
Fără să știe precis ce anume. 

Poate că știa acum. 

In acest caz, această informaţie era veche de mulţi ani și, 
odată, îl condusese la o femeie moartă. 

Trebuia să sune pe cineva căruia îi pierise zâmbetul. 

— Te-am trezit? 

Asistenta autopsieră dormea, asta se simţea clar în vocea ei 
când răspunse la telefon. 

— Ai voie. De când te-am sunat azi-dimineaţă înainte de cinci. 

— Acum ești departe de serviciu? 

— Nu în mod special. La ora asta a zilei pot ajunge acolo, cu 
mașina, în cincisprezece minute. 

— Atunci, te rog, vino. Trebuie să te uiţi încă o dată de jur- 
împrejur. 

Laura nu întrebă de ce, spuse doar „ne vedem acolo” cu o 
voce care era deja ceva mai trează, și apoi închise. 

O persoană la fel ca el. li plăcea mult acest lucru. 

Al doilea apel a fost către unitatea canină, al treilea și al 
patrulea au fost către Sven și Mariana. Amândoi erau obișnuiți 

să fie sunaţi la orice oră, pentru a li se solicita prezența undeva, 
deseori chiar imediat după ce se culcaseră. 

În câteva minute și el se îndrepta spre spitalul Söder, dar se 
opri mai întâi la secția de poliţie și la arhivă - unde cazurile 
vechi erau stivuite din podea și până în tavan. Era aproape în 
capătul subsolului, la fel de întunecată și de pustie precum 
restul secţiei. Avea nevoie de o hartă. Una care, odată, în timpul 
unei alte investigaţii, îi dezvăluise o altă lume. 

Înţelesese pe dos. 

Presupusese că acest transport pătrunse pe una dintre 
intrările spitalului, își continuase drumul pe acele holuri 
nesfârșite și prin ușa grea de oţel care era graniţa cu morga. 

Dar trupurile veniseră din altă parte. 

De undeva din interior. 

Morga spitalului Söder era cea mai mare și cel mai bine 
administrată unitate de felul său pe care Grens o vizitase 
vreodată. În cele patru decenii de când era ofiţer de poliţie, 
investigaţiile l-au condus la depozite frigorifice de pretutindeni 
din Suedia: majoritatea aminteau de niște șifoniere, cu spaţiu 
pentru doar câteva trupuri strâns împachetate, altele erau 
supraaglomerate, dovedind o igienă mizerabilă, locuri cu 
putrefacție în exces. Dar aici, cu Sven și Mariana de o parte, și 
cu Laura de cealaltă, verifică metru cu metru podelele curate, 
pereţii și tavanele. Într-un capăt era ceva care semăna cu o 
bucătărie industrială, amenajată cu oțel inoxidabil și plăci de 
faianță albe, iar la celălalt capăt erau câteva camere sumbre, 
scăldate în lumină aspră, fluorescentă. Dar nici în primul sector, 
cu cele douăzeci și patru de sertare din oţel inoxidabil în care 
Laura îi așeza pe aceia pe care îi numea „pacienţii” ei, nici în 
cealaltă secțiune, cu cele treizeci și șase de compartimente 
pătrate pentru odihna celor fără viaţă, nici în zona aproape 
circulară, cu toate cutiile sale de lemn maro, unde erau 
depozitate organele, nu a putut să găsească ceea ce căuta. 

Nici în camera pentru intervenţii post-mortem, unde se 
execută, efectiv, lucrarea. 

Nici în camera vizitatorilor, unde morţii își întâlneau rudele 
pentru ultima dată. 

Nici în dulapul de curățare, nici în camera arhivei, nici în 
camera de odihnă, nici în vestiar, nici în birou. 

Dar, în cele din urmă, a găsit - în acel pasaj strâmt și slab 
luminat care lega depozitul frigorific de camera pentru 
intervenţii post-mortem. Era exact ceea ce căuta și asta a 
schimbat totul. Pasajul era o zonă pe lângă care treci de obicei 
fără a o observa, o toaletă cu chiuvetă încastrată, unde mai întâi 
era curățat corpul, apoi instrumentele mai mari, și, de 
asemenea, o mașină de spălat pentru lamele și uneltele mai 
mici. Undeva în interior, în spatele autoclavei, care arăta exact 
ca o oală mare sub presiune și care era, de fapt, un sterilizator, 
exista ceva care semăna cu o ușă. Avea exact aceeași culoare 
ca restul pereţilor. Marginile au devenit clare abia când s-au 
apropiat de ea și Grens a ciocănit, iar sunetul greu al fierului a 
răsunat în jurul lor. 

— Ce-i asta? 

Grens se întoarse spre Laura, care se afla lângă chiuvetă, 
încercând să oprească un robinet care curgea. 

— Un adăpost antibombă. 

— Un adăpost antibombă? În morgă? Pentru cazul în care 
morții ar avea nevoie de un loc unde să se refugieze în timpul 
unui raid aerian? 

Asistenta autopsieră se uită la ușă, apoi se uită la Grens. 

Și ridică din umeri. 

— Am presupus întotdeauna că este ușa unui adăpost 
antiaerian. Cam așa arată de obicei. Dar n-am fost niciodată 
înăuntru. În toţi acești ani, nici măcar n-am văzut ușa deschisă. 

Ewert Grens își simţea obrajii și gâtul înroșindu-se. Asta se 
întâmpla de obicei când inima începea să-i bată mai tare. 

Când o anchetă lua o anume întorsătură și, brusc, el știa 
exact încotro se îndrepta. 

Ușa grosolană din fier era prevăzută cu două încuietori 
separate. 

În ciuda unei căutări îndelungate, agenţii de pază din tura de 
noapte au găsit chei numai pentru una - cea de sus. Dar, în loc 
să se enerveze, să strige sau să izbească în lucruri, Ewert Grens 
a surprins pe toată lumea cu un zâmbet calm, mulțumit. 

— Bine. 

— Bine, Ewert? 

Sven Sundkvist lucrase suficient de mult cu acest mare și 
imprevizibil detectiv, pentru a-i cunoaște toate felurile în care 
făcea față dezamăgirii. 

Multțumirea calmă nu era unul dintre ele. 

— Nu-ţi amintești, Sven? Așa funcţionează acest tip de ușă. 
Doar serviciul naţional de apărare și salvare are acces la a doua 
cheie. Acest lucru confirmă tocmai faptul că asta este o astfel de 
ușă. În curând vom rezolva primul nostru mister - cum au ajuns 
aceste trupuri aici, din capul locului. 

În același timp, Mariana Hermansson luase o decizie rapidă. 

Toţi lăcătușii orașului erau ocupați cu alte însărcinări sau se 
aflau prea departe, așa că trezise pe unul dintre pirotehniștii 
poliţiei, cineva a cărui sarcină de obicei era aceea de a 
împiedica bombele să explodeze. Dar acum ar fi trebuit să facă 
invers - să declanșeze explozia perfectă. 

Și a fost o frumuseţe. Dacă se poate spune așa ceva despre o 
explozie. 

Cadrul ușii s-a desprins din perete ca și când ar fi fost carton 
tăiat cu un cutter pentru cutii, fără praf sau așchii, și a căzut în 
spate, în afară, departe. 

În locul său se afla acum o gaură pătrată. 

Au privit cu toţii în întuneric. 

Și au simţit un miros ca de haine umede și frunze arse. 

Un tunel. 

Asta era spaţiul în care au pășit. 

Calea pe care, cel mai probabil, venise cineva pentru a arunca 
trupurile moarte. 

Așa se construise Stockholmul. Clădirile publice erau 
conectate între ele prin uși similare. Intrări și ieșiri spre sistemul 
de tuneluri al capitalei. Kilometru după kilometru de ţevi de 
beton, suficient de mari pentru ca oamenii să se miște prin ele, 
unii mergând în picioare, alţii târându-se. Diferite tipuri de 
tuneluri și toate interconectate. Canalizările erau legate de 
sistemul militar, care la rândul său era legat la sistemele 
electrice, de telecomunicaţii și de termoficare. 

Fiecare proprietar avea o hartă a părții sale, dar numai câţiva 
străini, care locuiau ei înșiși în aceste tuneluri - criminali, cei cu 
mintea slabă sau cei care se ascundeau - aveau habar despre 
felul cum erau conectate. Un Stockholm la fel de mare ca acela 
de deasupra lui. Un singur sistem, de exemplu canalizarea - una 
dintre hărţile pe care Grens le luase din arhivele poliţiei - putea 
fi alcătuit din până la o sută de mile de tuneluri. 

— Cineva a angajat un ghid, unul dintre acei afurisiţi de ghizi 
autodesemnaţi care dețin supremaţia aici jos. Cineva a coborât 
prin una dintre sutele de intrări în sistem. Cineva a urcat printr-o 
gură de vizitare sau a intrat într-un tunel de metrou, sau a pășit 
printr-o ușă într-o clădire publică, sau... 

Ewert Grens se întoarse spre Mariana. 

— ... apropo, unde sunt câinii? Ce s-a întâmplat cu ei? 

— Încă trei minute. Și vor fi aici. 

Mariana Hermansson se adresă asistentei, care tăcuse până 
atunci. O persoană obișnuită să-și petreacă cea mai mare parte 
din timp singură, numai cu morţii. Dar care nu era nici pe 
departe la fel de obișnuită să vadă pereţii locului ei de muncă 
găuriţi prin explozii. 

— Laura, așa te cheamă, nu? 

Asistenta autopsieră a dat din cap și a schiţat un zâmbet cald, 
sincer. 

— Da. Laura. 

— Știu la ce te gândești. Dar nu va fi nicio problemă. Aceștia 
sunt câini dresați special. Cu dresori instruiți special. Ei nu vor 
să vă deranjeze morții. 

— Pacienţii. 

— Poftim? 

— Așa-i numesc eu. Și tot așa îi tratez. 

Mariana o examină pe femeia pe care începea să o admire din 
punct de vedere profesional, cineva capabil să facă cel mai 
dificil tip de muncă. 

— Laura, câinii nu îi vor incomoda pe pacienţii tăi. Îţi promit. 
Erau chiar afară, pe coridorul spitalului, adulmecând cearșafurile 
în care fuseseră înfășuraţi tânărul și tânăra, câteva bucle din 
părul acestora și o parte din fosfatul de amoniu găsit pe pielea 
lor. 

Mariana avea dreptate. 

Ciobănescul german puternic și nerăbdător, negru și aproape 
strălucitor, și ciobănescul belgian, maroniu cu pete gri, au trecut 
prin morgă și prin zona de depozitare a organelor fără să arunce 
măcar o privire în jur. Prinseseră deja mirosul, cu lungile lor lese 
înfășurate pe braţele oamenilor. Erau complet concentrați 
asupra următoarelor comenzi ale acestora. 

Și curând au ajuns la deschizătura din zid, apoi la intrarea în 
tunel, lată de doi metri și jumătate, identificând mirosurile cu un 
scâncet și o mișcare din coadă. 

Ewert Grens avusese dreptate. 

Persoana care adusese acolo acele trupuri intrase chiar prin 
acea ușă. 

Cald, umed. 

Optsprezece grade Celsius în tot timpul anului. 

Mult sub străzile din Stockholm. Acolo unde oamenii mergeau 
la cafenelele în aer liber, iar mașinile și autobuzele se 
înghesuiau și fumegau la lumina roșie a semafoarelor. 

Ewert Grens făcea tot posibilul să ignore faptul că avea 
șaizeci și patru de ani și nu mai era chiar în formă maximă. Incă 
putea să-i urmeze în timp ce ei își făceau drum prin primele 
două tuneluri ale sistemului de canalizare. Ochii lui nu se 
descurcau la fel de bine cu contrastul provocat de trecerea de la 
întunericul compact la strălucirea rătăcitoare a lanternelor. lar 
lătratul monoton al câinilor îi amintea că, oricât de greu ar fi fost 
să meargă în continuare ghemuiţi, din ce în ce mai mult cu 
fiecare tunel pe care îl străbăteau, oricât de cumplit era mirosul, 
oricât de înfiorător ar fi fost sunetul făcut de șobolanii orbi care 
fugeau prin conducta de beton din jurul lor, trebuiau să meargă 
mai departe, tot mai departe. 

— Ce mai faci, inspectore? 

Unul dintre dresori îi remarcase respiraţia din ce în ce mai 
inegală, poate chiar sesizase atacul de tuse pe care făcuse tot 
posibilul să-l ascundă. 

— Tu vezi-ţi de tine! 

— Poate ar trebui să încetinim puţin. Chiar și câinii trag din 
greu. 

— Dacă e să schimbăm ritmul, ar trebui să mergem mai 
repede - vreau să ajung la nemernicii care aruncă trupuri 
decedate. 

Hamurile câinilor erau întinse pe toată lungimea lor, nasurile 
lor sensibile lipite de pista urmată, în timp ce tunelurile se 
strângeau treptat și deveneau mai înguste. Când au semnalizat 
pentru prima dată că traseul și-a schimbat complet direcţia, că 
va trebui să intre într-un tunel adiacent, a fost un moment de 
deliberare. Doar câţiva indivizi aveau cheile necesare pentru 
orice deplasare între aceste sisteme de tuneluri - oameni care, 
din diverse motive, au ales să-și trăiască viaţa sub pământ și au 
găsit o legătură cu lumea interlopă, pentru a evita să-și ducă 
traiul în societatea de deasupra. 

lar Grens era sigur că tocmai acei indivizi fuseseră angajaţi să 
ajute la eliminarea acestor corpuri. Puteau să se târască afară 
din găurile lor în orice clădire doreau, ori de câte ori doreau. 

Acesta era motivul pentru care ordonase pirotehnistului să 
însoțească grupul în căutarea lui. Ca să poată deschide, 
dinamitând ușile care legau sistemul de canalizare de sistemul 
militar cu aceeași pricepere cu care o făcuse la morgă, și să 
transforme zidurile tunelurilor în intrări. Tunelul de legătură 
avea tavanele joase și mirosea mai puternic decât majoritatea 
celorlaltor. Dar, odată ce-au trecut, câinii au început să latre la 
fel de nerăbdători și energici și au tras la fel de tare de hamurile 
lor, îndemnând pe toată lumea să meargă înainte. Hainele lui 
Grens erau prea grele și sudoarea îi curgea de la linia părului în 
jos, în timp ce șoldul și genunchiul îl dureau într-un fel care, în 
mod obișnuit, l-ar fi făcut să se oprească. De fiecare dată când 
respira era ca și cum niște cuțite mici i se înfigeau în piept, de 
parcă aerul nu i-ar fi fost suficient. 

Dar nu, nu voi renunța. 

Mirosul, ticălosule. 

L-au prins câinii, l-am prins şi eu. 

Aici ai adus mortii. lar noi ne apropiem. 

Când și când, în vreme ce treceau pe lângă niște mici nișe din 
pereţii tunelului, îi jucau prin faţa ochilor imaginile unei vizite 
anterioare. O investigaţie, făcută cu mai mulţi ani în urmă, îl 
conduse într-o cavitate care forma o încăpere, o casă, unde o 
fetiță de paisprezece ani locuia sub stradă. Patru paleţi stivuiţi 
unul peste altul, pe care ea îi folosea ca masă, acoperiţi cu o 
pânză roșie cu alb, pe care o așezase chiar așa, dreaptă, așa 
cum trebuia să fie o față de masă când încerci să faci un decor 
frumos. Atunci Grens și Sven găsiseră oameni care trăiau în 
aproape fiecare tunel. Acum nu era așa. În prezent, intrările în 
acest sistem erau mai bine păzite. Autorităţile încercaseră să le 
închidă și să recâștige controlul asupra unei lumi de care 
nimănui nu-i păsa cu adevărat. 

Grens se întoarse, încercând să-i atragă atenţia lui Sven - 
Sven care umbla cu mult mai puţin efort, nu transpira, iar 
respiraţia abia i se auzea. 

Cu o singură privire schimbată între ei, fără niciun cuvânt - și- 
au amintit amândoi. Găurile care deveniseră case, mirosurile 
care se impregnaseră atât de tare în țesătura hainelor, că n-au 

mai putut fi spălate niciodată, întunericul care era atât de diferit 
pe atunci, când mai degrabă proteja decât înspăimânta. Imagini 
pe care niciunul dintre ei nu le putea uita. Și ușură puţin situaţia 
faptul că polițiștii care treceau prin tuneluri acum în căutarea 
unui criminal erau deja familiarizați cu această lume. 

La semnalul câinilor care lătrau, au aruncat în aer ușile a încă 
două tuneluri. Primul a condus la sistemul de încălzire, al doilea, 
înapoi la canalizare. După o oră au ajuns în centrul orașului, 
trecând pe sub biserica Sfânta Clara, conform hărţii pe care 
Grens o ridica din când în când în faţa lanternei. O jumătate de 
oră mai târziu au ales, cu ajutorul câinilor, un pasaj care ducea 
spre nord-est, la marea intersecţie de sub Ostermalmstorg. 
După încă o jumătate de oră au traversat sub Valhallavăgen, pe 
sub asfalt și mașini, și s-au îndreptat în direcţia Gărdet. 

— Inspectore? 

Dresorul căruia îi aparţinea ciobănescul german negru și 
lucios - care se interesase mai devreme dacă Grens putea sau 
nu să facă faţă plafoanelor joase - se oprise puţin și indica, 
folosind lesa, faptul că și câinele său trebuia să facă o pauză. 

— Da? 

— Ar putea dura ceva vreme. Câinii au urmărit tot timpul un 
miros puternic. 

— Și? 

— Poate ai vrea să faci o pauză, inspectore. 

— Și tu poate ai vrea să-ţi vezi de treburile tale. 

— Inspectore... 

— Lasă formalitățile. 

— Respiri... greu și cu întreruperi. Nu sună bine. 

— În primul rând, modul în care respir eu nu e grija ta. Asta-i 
problema mea. Și în al doilea rând, dacă vom merge în aceeași 
direcție, dacă acest tunel continuă, nu mai avem mult de 
parcurs. Conform hărţii mele, ne îndreptăm spre portul Vărta. 
Vom ajunge la mare. 

Grens nu putea fi absolut sigur de asta - era greu de spus, 
când tot corpul ţi se zguduia, te durea și mugea din interior -, 
dar simţi că, în ciuda protestelor sale, s-au mișcat puţin mai 
încet după aceea. lar când, în acel etern întuneric, s-a 
împiedicat de o conductă, iar Mariana și Sven s-au întrecut care 
să-l ajute să se ridice, în timp ce-i spuneau că acum trebuie să 

se odihnească, acela parcă a fost un semnal pentru a se mișca 
și mai încet. 

Apoi câinele din faţă s-a oprit. Și următorul, de asemenea, s-a 
oprit. 

Și amândoi au lătrat mai tare decât înainte, mușcând 
hamurile și trăgând de ele. 

— Aici. 

Dresorul puse mâna pe o bară rotundă de metal, înșurubată 
în zidul tunelului, și se sprijini de ea. Mai jos era una 
asemănătoare și, dedesubtul ei, bare distanţate egale, la 
intervale de treizeci de centimetri, până la podeaua tunelului. 

— Câinii nu greșesc, inspectore. Asta-i intrarea pe care o 
căutăm. 

Tijele rotunde din metal continuau și în sus. Pas cu pas, ceva 
de care să te poţi ţine în timp ce urci. Grens știa ce îi aștepta 
acolo, deasupra. O gură de vizitare obișnuită, un capac din 
fontă, care arăta ca o pată rotundă în mijlocul asfaltului unei 
străzi obișnuite. 

Nu s-a gândit mai departe. 

Până când o mână l-a apucat de umăr și a încercat să-l 
împingă deoparte. 

— Mă duc eu prima. Voi așteptați aici. 

Mariana îl strângea cu putere de haină. 

— M-auzi, Ewert? Urc eu. Eu deschid capacul și eu aflu unde 
suntem. Și dacă suntem unde trebuie, dacă voi constata că 
suntem în locul potrivit și trebuie să urcăm cu toții, numai atunci 
vei face și tu alpinism. 

— Nu tu îmi dai ordine, Mariana, eu îţi dau ţie. 

Ea nu îi dădu drumul, dimpotrivă, strânsoarea ei pe haina lui 
deveni și mai fermă. 

— Ewert - îţi voi spune ce zici tu de obicei: vezi-ţi de 
afurisitele tale de treburi. Ai văzut cum arăţi? Auzi cum respiri? 
Rămâi aici. Și vii doar dacă-ţi fac semn. 

Apoi a plecat. Spre acele tije metalice, pe acele tije metalice 
în sus, cu pași mărunți. 

Dacă s-ar fi întors, și-ar fi văzut șeful zâmbind, cu doar puţină 
mândrie. 

Primul lucru pe care l-a observat a fost schimbarea aerului. Cu 
fiecare metru străbătut, acesta devenea mai puţin umed și mai 
ușor de respirat. Treptat, mirosurile cu care aproape se 

obișnuise s-au schimbat și ele, mai puţin mucegai și fecale, și 
mai mult fum de eșapament. Spaţiul prin interiorul căruia urca 
încet era circular și atât de îngust, încât își răzuia coatele și 
genunchii de perete în timp ce se mișca de la o tijă metalică la 
alta. 

A numărat. Erau patruzeci și cinci de trepte. Deoarece 
distanţele dintre tije erau egale, trebuia să fi urcat paisprezece, 
poate cincisprezece metri. Se opri scurt și privi în sus. O fâșie 
slabă de lumină în întunericul altfel desăvârșit. Așadar se 
îndrepta în sus spre o stradă - doar luminile stradale strălucesc 
așa în mijlocul nopții. 

Când mai rămăseseră doar câţiva pași, se lovi cu capul de 
ceva. Un sac de plastic. Atârna în aer în faţa ei, legat de o 
sfoară. L-a pipăit, l-a strâns în mână și a înţeles ce era, după ce 
a izbutit să-și scoată lanterna cu mișcări mici, bine calculate. 
Otravă de șobolani. Legată de un grilaj montat chiar sub gura de 
vizitare. A împins-o deoparte și a căutat pe șinele reci de fier 
lacătul uriaș care ar fi trebuit să fie acolo. 

Fusese îndepărtat. 

lată deci o intrare care putea fi folosită de oricine. 

Erau, într-adevăr, în locul potrivit. 

A coborât grilajul pe perete și s-a asigurat că atârnă în 
siguranţă în balamale, a urcat încă două trepte și a ascultat, cu 
vârful capului sprijinit ușor în capac. Se apropia o mașină. A 
trecut peste ea, apoi a dispărut. 

Femeia inspiră, expiră. 

Capacul din fontă era greu, știa că va fi, dar nu-și dăduse 
seama exact cât de greu. A reușit să-și menţină echilibrul 
sprijinindu-și hotărât spatele de perete. Și-a ridicat braţele 
deasupra capului, și-a înfipt ferm picioarele în treptele metalice 
și, cu toată puterea pe care a putut s-o adune, n-a izbutit să 
mute capacul decât cu câţiva centimetri în lateral. 

A împins din nou, și din nou, și din nou. 

De fiecare dată a lărgit deschiderea puţin mai mult. 

lar când capacul mai acoperea doar aproximativ jumătate din 
gaură, și-a strecurat prin ea capul, partea superioară a corpului, 
pe urmă partea inferioară, și a ieșit afară, la aer proaspăt și la 
un alt fel de întuneric. 

Ewert Grens zăcea întins pe trotuar, la doar câţiva pași de 
intersecția dintre Tegeluddsvägen și Oregrundsgatan. Mariana - 
după ce o urmase dintr-o lume în alta - l-a luat de mână, l-a tras 
peste marginea gurii de vizitare și a refuzat să-i dea drumul. 
Respiraţia-i era sacadată și neregulată, culoarea feţei varia între 
roșu-aprins și alb-palid și nu putea vorbi. Încet, în timp ce Sven, 
pirotehnistul și cei doi dresori - care-și urcaseră câinii cu 
frânghii - li se alăturau, Grens și-a recăpătat o parte din culoare 
și din vigilență. 

— Să continuăm, spuse în timp ce se ridică, înaintă câţiva 
pași, se împiedică, aproape căzu, dar își recâștigă echilibrul. 

— Inspectore, sau Grens... Grens, poate ai vrea să te 
odihnești câteva minute și... 

— Spune-le câinilor tăi să caute. Până când vom afla de unde 
au apărut corpurile acelea. 

— Eşti sigur?... 

— Acum. 

Cei doi câini trăgeau de lese ca și înainte. 

Spre gardul de sârmă care se întindea de-a lungul 
Tegeluddsvägen şi printr-o gaură mare, decupată, pe care au 
găsit-o în mijlocul lui. 

Intr-o zonă industrială, lângă un doc de încărcare pustiu. 

Peste trei căi ferate paralele care formau o graniță simbolică 
spre portul Värta. 

— Două sute douăzeci de milioane de receptori olfactivi. 

— Cum? 

Ewert Grens se uită la dresor, care părea la fel de 
entuziasmat și nerăbdător cum, probabil, arăta și Grens. 

Erau pe-aproape și amândoi știau asta. 

— In nasul unui câine, inspectore. Fiinţele umane au doar 
cinci milioane. Deci, pentru câini, nu contează că aici sunt mult 
mai multe mirosuri decât în interiorul tunelului. Vor urmări 
mirosul care ne interesează până când vom ajunge acolo. 

Zona portului, ocupată în timpul zilei - poarta de acces către 
Finlanda, Estonia, Polonia - era liniștită într-o astfel de noapte 
de vară. Se apropiau de debarcaderul mai vechi și de navele 
ancorate acolo, așteptând pasagerii dimineţii sau stivele de lăzi 
portocalii, albe și albastre, care conţineau mărfuri pentru 
următorul port. 

— Ewert? Unde dracului... 

Sven nu înjura des. Și niciodată pentru că era supărat. 

— ... ne ducem? 

Numai dacă era foarte îngrijorat. 

— Ewert? Mă asculţi? Am o senzaţie neplăcută în legătură cu 
asta. 

Grens încetini puţin, dând din cap către Sven să facă același 
lucru. 

— Știu. Şi eu simt la fel. Ceva nu e în ordine. Trupurile, 
urmele, zona asta - nu sunt sigur că vreau să știu unde se vor 
opri câinii. 

Și, în acel moment, câinii s-au oprit. 

Puțin mai în fața lor, în întuneric, Iluminati doar de becurile 
obosite ale străzii. 

Și, când Grens s-a apropiat, senzaţia că ar prefera să nu știe 
s-a întețit. 

Exteriorul fusese odată verde. Dar acum era în mare parte 
ruginit. 

Cei doi câini se opriseră în fața unuia dintre multiplele 
containere de transport goale din port. 

— Acolo. 

Dresorul câinilor arătă cu capul spre container, ciocănind 
metalul cu mâna. 

— Destinația noastră finală. După felul în care latră câinii, au 
găsit în mare măsură cel puţin unul dintre mirosurile pe care le- 
am urmărit. 

Prin porturile Suediei trec în fiecare an un milion de 
containere de transport. 

Acesta nu semăna cu celelalte, nici în exterior, nici în interior. 

Fiecare supapă, fisură, fiecare deschidere mică fusese 
acoperită cu bandă gri pentru a opri sunetele și mirosurile. Ușa 
fusese încuiată cu patru lacăte. Și, când un docher cu un aparat 
cu oxigen decupă o secțiune pe suprafața netedă de pe partea 
laterală a containerului, Ewert Grens făcu un pas înapoi și se 
întoarse. 

Ca să nu trebuiască să vadă. 

Aroma morții este dulce. 

Când e proaspătă. 

Pe măsură ce orele trec, acel parfum se transformă într-un 
miros. Pe măsură ce zilele devin nopţi, mirosul ajunge să fie 
duhoare. 

Şi asta l-a lovit pe Ewert Grens. Duhoarea putreziciunii. 

In timp ce se apropia cu prudență de pătratul decupat pe o 
parte a  containerului, nu putea să înțeleagă ce vedea. 
Conţinutul era acoperit cu un strat gros de spumă acum 
solidificată. 

Curând descoperi o gaură în stratul acela dur. 

De aici venea duhoarea. 

Și când s-a aplecat spre gaură pentru a vedea mai bine, a 
întâlnit o pereche de ochi. Privind fix. Asta făceau. Era o privire 
care nu clipea. 

Lângă acei ochi lipsiţi de viaţă zăcea o grămadă de haine, iar 
în spatele lor, când se întinse și mai mult spre interior, aștepta o 
altă pereche de ochi fără viață. 

Și alta. 

Și alta. 

— Sven? Mariana? 

S-a îndepărtat și i-a lăsat să treacă, să se apropie. 

— Eu... 

Era dificil să vorbești cu duhoarea aceea croindu-și drum în 
tine la fiecare respiraţie. 

— ... Nu știu... 

Sau poate că nu duhoarea era de vină. Poate că era 
imposibilitatea de a descrie cel mai groaznic lucru pe care-l 
văzuse vreodată. 

— ... dar pare să fie... 

Singurele cuvinte la care se putea gândi. 

Deci asta trebuia să fie. 

— ... un mormânt comun. 

Apoi n-a mai spus nimic. Doar s-a așezat pe asfalt și a lăsat 
tăcerea nopții să-l cuprindă. Nici Sven sau Mariana n-au vorbit. 
Ințeleseseră cu toţii. Cea mai hidoasă crimă a timpurilor 
moderne. Să iei toate economiile unor ființe umane, să le închizi 
și să le transporti, fără să îţi pese dacă trăiesc sau mor. Pentru 

că ei sunt ceea ce sunt, doar bani. Ca niște saci de cartofi. Doar 
bunuri pentru a se obţine profit, ca orice altceva. 

Zece minute. Poate mai mult. 

Până când reuși să vorbească din nou. 

— Sven? 

Sven Sundkvist rătăcea fără ţintă, în jurul containerului, al 
șefului său și al sănătăţii lui mintale. 

— Da? 

— Mă gândesc la hainele alea, Sven, la cele din interiorul 
găurii. Parcă cineva a spart spuma aceea solidă, a scos câţiva 
morţi, i-a dezbrăcat. Mă gândesc la cele două corpuri în plus de 
la morgă și la teancul acela de haine. E prea mare pentru doar 
două persoane. Vreau să te uiţi la harta pe care am adus-o. 
Verificaţi ce spitale din Stockholm au legătură cu sistemul de 
tuneluri. Și apoi verificaţi care dintre acestea au morgi 
funcţionale. Apoi sună și trezește pe oricine gestionează aceste 
morgi. Și dă-mi mie telefonul. 

Se ridică și făcu câţiva pași către container. 

O viaţă lungă petrecută investigând infracţiuni grave însemna 
un lung șir de cazuri de crimă. Două sute treizeci și două. 
Cercetase orice fel de crimă, oricât de multe - crime simple, 
duble, triple. Intr-un caz fuseseră executate patru persoane: 
erau aliniate pe o parte, împușcate în ceafă. Alt caz implicase 
înjunghierea a șase femei, atacate pe la spate, toate goale. Dar 
niciodată, nicio zi pe care o începuse în biroul său, pe 
canapeaua lui din velur, nu se terminase vreodată așa. 

Câţi să fi fost acolo? 

Treizeci? 

Cincizeci? 

Șaptezeci și cinci? 

— Am mai văzut asta o dată, Ewert. 

Mariana era acum lângă el, după ce se apropiase încet. 

— Sau nu asta, nu atât de mulţi, nu așa. Dar o persoană 
moartă a fost prinsă în capcană sub spuma unui extinctor. 
Atunci, făptașul a intrat în panică, a vrut să scape de miros și a 
funcţionat. Era vorba despre soţia lui, moartă de aproape două 
săptămâni când am găsit-o noi, totuși nu mirosea. Fusese 
mumificată de substanţa ignifugă. Poate acesta este motivul. 
Poate că asta urmărea făptașul. Să ascundă mirosul până când 
avea să poată scăpa de trupuri. 

Erau din nou lângă container. 

De fiecare dată când priveau înăuntru, vedeau mai multe. 

Imaginea era atât de neverosimilă, încât impresiile veneau 
treptat, pe măsură ce adevărul ieșea la iveală. 

Oameni. 

Toţi morți. 

Stivuiţi unul peste altul, dintr-un perete în celălalt. 

— Nu înțeleg. 

— Ce nu înţelegi, Ewert? 

— De ce să alegi un mod atât de complicat de eliminare a 
corpurilor? De obicei, găsim corpuri plutind în Marea Baltică și în 
lacul Mälaren. În caroseria mașinilor abandonate. Îngropaţi în 
pădure sau aruncaţi pe undeva, în câte un șanț. Nu, 
Hermansson? Deci de ce să faci atât efort, târând corpurile prin 
subteran pentru a pătrunde în sistem - după ce i-ai omorât? 
Este un fel de respect ciudat. Nu pare a fi genul de faptă pe care 
ar face-o un criminal de duzină. 

Mariana Hermansson nu avu niciun răspuns la această 
remarcă. Așa că au stat acolo, în picioare, unul lângă altul, 
uitându-se la mormântul comun. Până când Sven a venit și și-a 
bătut șeful pe umăr ușor. 

— Ewert - m-am uitat peste tot. În comitatul Stockholm 
decedaţii sunt duși la cinci spitale cu morgă autorizată. În afară 
de spitalul Söder, doar unul este amplasat geografic de-a lungul 
sistemului de tuneluri și ar putea avea o ușă spre acesta. 

— Da? 

— Spitalul Sf. Goran. Pe Kungsholmen. Nu departe de secția 
de poliţie. 

— Sună-i. Trezește-l pe șeful morgii. 

— Doamna este deja trează. 

Sven avea un telefon în mână și acoperea receptorul cu 
palma. 

— Așteaptă să vorbească cu tine. 

l-I dădu lui Grens, care, în timp ce vorbea, plecă de lângă 
container, departe de duhoare. 

— Da, bună dimineaţa, mă numesc Ewert Grens, sunt detectiv 
inspector la poliţia orașului și... 

— Mai curând noapte bună. 

— Scuzaţi-mă? 


VP - 45 


— Mai curând noapte bună decât bună dimineaţă. Dormeam 
profund când aţi sunat. 

— Dacă spuneţi dumneavoastră. 

— Imi pare rău. Doar că sunt atât de obosită. S-o luăm de la- 
nceput. Maria Eriksson, director medical al morgii și secţiei 
mortuare de la spitalul Sf. Göran. Și sunt aproape trează. 

Vocea ei era acum mai prietenoasă, dar atât de șoptită, încât 
era greu de auzit. 

— Încerc să nu-mi trezesc soțul și copiii. Dacă vă întrebaţi de 
ce vorbesc în șoaptă. 

— Cadavrele dumneavoastră de la morgă... Trebuie să vă 
duceți și să le numărați imediat. 

Directoarea, al cărei nume era Maria, își drese glasul. Era clar 
că mergea undeva, i se auzeau pașii. 

— Acum cred că e rândul meu să spun „scuzaţi-mă?”... Să-i 
număr? 

— Da. Trebuie să verificaţi dacă numărul corpurilor 
corespunde cu numărul din registrul dumneavoastră. Și trebuie 
să știu imediat. 

Vorbea mai tare acum, se îndepărtase de familia care 
dormea. 

— Să-i număr? De ce? Credeţi că vreunul dintre ei... s-a ridicat 
și a plecat undeva? 

— Dimpotrivă. 

— Dimpotrivă? 

— Cred că s-ar putea să fi venit unul. 

Pe măsură ce se trezea complet, ea începea să înțeleagă 
despre ce era vorba. S-a îmbrăcat în timp ce încă vorbea cu 
Grens, apoi s-a îndreptat spre spitalul aflat la doar cinci minute 
de mers cu bicicleta de casa ei. Ca mai devreme, Grens s-a 
așezat pe asfalt, suficient de departe de container cât să 
reușească să respire pe nas. 

— Poţi vorbi, Ewert? 

Ridică privirea și, pentru o clipă, i se păru că Mariana 
intenţiona să se așeze lângă el, dar alese să se abţină. 

— Nu există camere de supraveghere. 

— Ce? 

— Nu există camere de supraveghere în toată zona, Ewert. 
Potrivit administratorului, nimeni n-a solicitat vreo autorizaţie 
pentru această zonă. Ceea ce pare rezonabil - de ce-ai avea 

nevoie de supraveghere pentru niște containere goale, prea 
grele pentru a fi deplasate fără macara? 

Ewert Grens se lăsă pe spate cât mai mult posibil, întinzându- 
și spinarea și umerii - fusese o zi de iad. Și o noapte de iad. 
Dacă se uita dincolo de Mariana, peste container, pe lângă docul 
de la care o navă se pregătea să plece - dacă își lăsa ochii să 
plutească pe deasupra apei, ajungea curând la podul Lidingö, 
unde stătuse doar cu o dimineaţă înainte, în drum spre casă, pe 
piatra de lângă azilul de bătrâni. 

— Mariana - vreau să afli din ce port și cu ce vas a venit 
containerul ăsta. 

— Voi afla... 

— Și al cui este. 

— ... sunt convinsă că astea sunt informaţii inutile. 

Atât calm, atâta fericire, în completă opoziţie cu ceea ce 
simțea el acum. 

Să privească de pe pod în lumina zorilor, la nemișcarea aceea 
a tuturor lucrurilor, îi dăduse putere. 

Dar asta, acest mormânt comun abandonat de profitori care, 
probabil, chiar acum recrutau alți oameni disperaţi, oameni 
dispuși să plătească tot ce aveau și să-și riște viaţa - îl secătuia 
de puteri. 

— La naiba - vreau să știu de unde a îmbarcat cineva oameni 
și a acoperit toate gurile de aerisire! 

— Și eu, Ewert. Dar în fiecare zi sunt expediate mii de 
containere peste Marea Baltică, pline cu marfă într-o direcţie, 
dar goale și descuiate la întoarcere. Către și dinspre Finlanda, 
Rusia, Estonia, Letonia, Lituania, Polonia și probabil și alte ţări. 
Oricine, dac-ar avea relaţiile potrivite, le-ar putea umple cu... 
orice fel de bunuri. 

Asfaltul. 

Era foarte greu. 

S-a ridicat, îndreptându-se cam la întâmplare către un 
container roșiatic care se afla exact în spatele celui deschis și a 
ciocănit în pereţii metalici. Interiorul a sunat a gol. Gol - așa 
cum trebuia să fie. Containerul din dreapta aceluia era albastru- 
deschis și suna la fel de gol. Următorul era verde, iar cel de 
după el era în mare parte ruginit. A continuat să rătăcească, 
ciocănind în containere, în timp ce aștepta echipa de tehnicieni 
criminaliști şi  examinatori medicali; așteptându-i să se 

trezească, așteptând să se termine această noapte cumplită și 
așteptând un moment când, în sfârșit, avea să poată înțelege ce 
se întâmplase. 

— Ewert? 

A tresărit. Sven se strecurase în spatele lui sau poate că 
Grens însuși se îndepărtase prea mult, simțindu-se prea 
înconjurat de moarte. 

— Directoarea morgii. De la Sf. Göran. Ne-a sunat ea. 

Ca și mai înainte, Grens luă telefonul lui Sven. 

— Da? 

— Inspectore - aţi avut dreptate. 

Vocea directorului medical era mai fermă acum, nu mai era 
adormită sau șoptită. 

— Am numărat cadavrele din camera noastră frigorifică. Și am 
comparat cu numărul din registru. Trei. Aici sunt trei corpuri în 
plus. 

Soarele se ridica încet peste Stockholm și peste portul Vărta. 
O lumină frumoasă, clară, ușoară. 

Făcea imaginea din faţa sa și mai ireală. 

Ca o pictură. Ca o scenă regizată. 

Cel mai bizar tablou pe care îl văzuse vreodată. 

Ewert Grens a făcut un pas înapoi, luptându-se să aducă 
irealul înapoi la realitate. In spate, departe, un feribot se apropia 
încet, venind dintr-una din Ţările Baltice. Toţi oamenii fără griji 
de la bord își vor bea în curând cafeaua de dimineaţă și vor sta 
la coadă pentru o ultimă șansă de a cumpăra Toblerone și 
Chivas Regal fără taxe. Puțin mai aproape, dar încă în fundal, 
portul începea să se trezească la viaţă. Camioanele erau la 
ralanti, macaralele de încărcare scârţâiau, pescărușii strigau. În 
prim-plan, aproape de locul în care se afla acum Grens, banda 
de plastic albastru cu alb marca zona ca scenă a crimei: un cerc 
larg care flutura și șuiera în vânt. 

Dar în centrul compoziţiei era acel ceva care o făcea atât de 
bizară. 

Șaptezeci și trei de pachete. 

Așezate pe asfalt în rânduri simetrice. 

Șaizeci și opt de oameni fără viaţă și cinci grămezi de haine 
care, și ele, aparținuseră unor oameni plini de speranţe. 

Unul câte unul, cadavrele fuseseră eliberate din pătura 
întărită de spumă ignifugă, scoase afară și așezate pe pământ. 
Pentru a obţine un fel de imagine de ansamblu, o anumită 
ordine în haos. Cele cinci grămezi de haine erau toate complete, 
cămăși și jachete, pantaloni, pantofi și șosete - patru păreau a fi 
îmbrăcăminte pentru bărbaţi, iar a cincea, pentru femei. Încă nu 
fusese confirmat, dar Grens era sigur, cum erau și Sven și 
Mariana - aceste cinci seturi de haine corespundeau celor cinci 
trupuri care fuseseră ascunse în morga de la Sf. Göran și cea a 
spitalului Söder. 

Se întâmplase atât de brusc. 

Un om care credea că nu mai poate simţi. 

Ewert Grens a plâns. 

O durere din adânc, exprimată în lacrimi tăcute. Ce mizerie, 
lumea în care trăim. Șaptezeci și trei de ființe umane. Merse de- 
a lungul rândurilor și întâlni ochii goi. O familie întreagă, un 
bărbat și o femeie și cei trei copii ai lor. Stăteau întinși în același 

colț al containerului, purtând haine făcute din aceeași țesătură. 
Pe un alt rând, un cuplu de vârstă mijlocie, care încă se ţinea de 
mână, chiar și după moarte - tehnicienii legiști trebuiseră să le 
desfacă strânsoarea palmelor. 

După un timp, nici măcar nu s-a mai obosit să-și șteargă 
lacrimile cu mâneca hainei. Nu putea să creadă că ar putea 
exista ceva mai absurd. 

Până s-a întâmplat. 

A început să sune un telefon. 

Și toată lumea s-a uitat în jur. 

Sunete puternice și insistente veneau dintr-un loc din care n- 
ar fi trebuit să vină. Nu din locul în care stăteau Grens sau Sven 
sau Mariana sau tehnicienii legiști sau medicii examinatori sau 
mașinile de patrulare. Un sunet care s-a oprit și apoi a început 
din nou, undeva în rândul de corpuri și haine, departe în stânga, 
acolo unde încă nu avuseseră timp să investigheze. 

Ridică banda ce marca zona și, trecând pe dedesubt, se 
repezi la duba neagră a tehnicienilor criminaliști și la cutia cu 
mănuși de plastic care atârna mereu pe partea din interior a ușii 
din spate. Le-a tras pe ambele mâini și a fugit înapoi de-a lungul 
scenei ireale. 

Trecând peste corpuri pentru a ajunge la timp. 

Sunetul părea să vină din una dintre grămezile de 
îmbrăcăminte. 

O jachetă largă, pantaloni încreţiţi, pantofi uzaţi care, 
odinioară, fuseseră maro-închis. 

Îmbrăcăminte a cărei mărime se potrivea cu bărbatul pe care 
îl descoperiseră cel dintâi, omul înfășurat într-o folie și lăsat 
printre pacienții înregistraţi și care, împreună cu femeia găsită a 
doua zi, îi condusese aici. 

Ewert Grens se aplecă să ajungă în dreptul sunetului. 

Jachetă groasă, căptușită. 

De aici venea. 

Își băgă mâna în buzunarele exterioare, spaţioase. Goale. 

Dar sunetul continua; îl simţea vibrând din jachetă, aproape 
de zona umerilor. 

Materialul. 

În interiorul materialului. 

În locul unde de obicei se afla o pernuţă de umăr era un gol 
care fusese umplut, în schimb, cu un telefon dreptunghiular, 
plat și dur. Fusese cusut în material. 

Degetele lui nerăbdătoare, învelite în plastic, au apucat 
cusătura, au rupt-o și au înaintat spre interior pentru a elibera 
ceea ce se ascundea înăuntru. 

Un telefon celular, considerabil mai mic și mai avansat tehnic 
decât cele pe care le văzuse la secția de poliţie. 

Și care a încetat să mai vibreze și să sune chiar în momentul 
în care el era pe punctul de a apăsa butonul de răspuns. 

Nu se întâmpla des ca Ewert Grens să coboare geamul și să 
pună lampa magnetică, cu lumină albastră, rotativă, pe 
acoperișul mașinii sale. Și încă și mai rar pentru el era să 
declanșeze bocetele gălăgioase și monotone ale sirenei. A făcut- 
o acum. Lumina și sunetul dur erau tovarășii săi în drumul pe 
străzile orașului și a parcurs distanţa până la Bergsgatan în doar 
câteva minute. A dus micul sac de plastic prin coridoarele 
secţiei de poliţie, pe scară, către laboratorul de criminalistică. 

Amprentele digitale. 

Au fost și vor fi întotdeauna dovezile preferate ale lui Grens. 
Nu pentru că era prea al naibii de bătrân. Nu pentru că se 
proceda astfel de când pusese pentru prima dată piciorul în 
această secţie de poliţie - un gram de pulbere și o perie mică 
erau încă cea mai comună metodă de colectare a amprentelor. 
Era vorba de încredere. Amprentele digitale erau la fel de unice 
și mult mai sigure decât ADN-ul. Un fir de păr sau o bucăţică de 
unghie puteau fi aduse la locul unei crime de aproape oricine. O 
amprentă digitală, pe de altă parte, trebuia să fie plasată acolo 
personal de posesor. 

— E urgent, inspectore? 

— Foarte. 

În comparaţie cu Grens, tehnicianul criminalist era un om 
foarte tânăr, cam de aceeași vârstă cu Hermansson. Luă punga 
de plastic care conţinea două fâșii mici cu amprentele preluate 
de pe telefonul mobil. 

Ale mâinilor care-l ţinuseră odinioară. 

— Nu vrei să iei loc, domnule inspector? 

— Aș prefera să urmăresc ecranul în timp ce lucrezi. 

— Va dura puţin. Și... cu tot respectul, domnule inspector, nu 
arăţi chiar odihnit. Încă o noapte lungă? 

Grens rămase acolo unde se afla, la distanță de un braţ în 
spatele tehnicianului. Și tehnicianul criminalist fu suficient de 
înţelept cât să-l lase în pace. Realiza că prezenţa inspectorului 
detectiv nu era necesară pentru sarcina ce trebuia rezolvată. 
Dar, deși nu avea nicio idee despre ce puteai simţi văzând zeci 
de morți aliniaţi pe asfalt, tehnicianul știa că nu-i putea cere lui 
Grens să stea pasiv pe scaunul vizitatorului, după o atare 
experienţă. 

— Scanez ambele amprente digitale. 

Dacă vorbea cu el, explicându-i ce se întâmplă pe ecranul 
computerului - poate că atmosfera încordată din cameră s-ar fi 
atenuat puţin. 

— Aici, inspectore. Se văd detaliile Galton. 

Arătă spre ecran la prima amprentă apărută. 

— Și asta - acestea sunt creste independente. lar acolo, 
acelea sunt creste papilare negre. Și aici vedeţi ceea ce numim 
creste în furcă. Nu? Poate dacă le măresc ceva mai mult? 

A mărit și a marcat fiecare descoperire cu câte un punct roșu. 

— Sunt necesare cel puţin opt detalii pentru o identificare. 
Pentru mine însă nu e suficient. Vreau cel puţin zece, domnule 
inspector, pentru a declara că avem condiţii pentru o posibilă 
corespondenţă. 

Punctele au fost conectate între ele prin linii roșii, creând 
modelul unic, specific pentru o anumită ființă umană. Când 
numărul de puncte a ajuns la doisprezece, modelul putea fi luat 
drept o pânză de păianjen, iar tehnicianul criminalist a fost 
mulțumit și a încărcat băncile de amprente pentru comparaţie. 

— Avem o corespondenţă, inspectore. 

Nu trecuse mai departe de primul fișier - amprente digitale 
legate de investigaţii în desfășurare. 

— Cât de sigură? 

— Sută la sută. 

— ȘI...? 

— Un John Doe. Bărbat necunoscut. Postată cu doar treizeci și 
opt de ore în urmă. Un cadavru găsit în... ce spune asta... 
trebuie să fie o greșeală - depozitul frigorific de la morga 
spitalului Söder? 

Ewert Grens se aplecase, fără să-și dea seama, mai aproape 
de ecran, aproape de poză. 

— Este corect. 

— A naibii neglijenţă, am să... 

— Spuneam că informaţia este corectă - acolo a fost găsit. 
Fără nume. Și asta face cealaltă amprentă mult mai interesantă. 

În portul Vărta, Grens se târâse în mașina tehnicienilor și, ca 
de obicei, urmărise cum tehnicianul criminalist punea cu atenţie 
pulbere de carbon pe telefonul celular, pe măsură ce 
amprentele apăreau încet. A fost o lucrare bine executată, iar 
calitatea fiecărei linii era aproape perfectă. 

Punct cu punct, a apărut un model complet. O fiinţă umană. 


VP-53 


— Vezi asta, inspectore? Găsesc detalii mai mult decât 
suficiente. Zece sau chiar opt ar fi fost destul. Acum am 
paisprezece. Dacă el se află - este un bărbat, mărimea 
degetului indică asta - în oricare dintre bazele de date la care 
avem acces, vom putea obţine o concordanță de sută la sută. 

Și de data asta a mers aproape la fel de repede. De îndată ce 
inginerul criminalist a activat așa-numitul fișier A - mai mult de 
o sută de mii de amprente de la suspecți în diverse investigaţii 
penale - ecranul computerului a afișat un roșu furios pe coloana 
de jos. El și-a așezat cursorul peste amprenta care apăruse 
acolo și a făcut clic de două ori. Un nume. Un număr de 
asigurare socială. O adresă. Dar tocmai când Grens își punea 
ochelarii de citit pentru a putea vedea textul absurd de mic, 
ecranul a clipit. 

— Ce... s-a întâmplat? 

Tânărul îl oprise în mod deliberat. 

— Ce naiba faci? Avem o corespondenţă! 

— Da. Și am citit-o. Dar nu sunt sigur că ar trebui să o vezi, 
inspectore. 

— Pornește-l din nou. 

— Pentru că acel nume, omul care deţinea acel telefon, 
aparţine unei persoane la care cred că s-ar putea să ţii. 

— Niciodată până acum nu a mai trebuit să... la naiba, 
investighez o crimă în masă! Nu am cum să ţin la oameni care 
cred că au dreptul să pună capăt vieţii altei persoane. Nu am 
ținut și nici nu voi ţine niciodată. Deci pornește... 

— Se aud tot felul de lucruri. Neoficial. Și îmi amintesc clar 
cum dumneata... 

— ... fir-ar să fie! 

Tânărul alesese bine. Undeva, chiar în mijlocul furiei sale, 
Grens a înţeles. Așa că nu a mai ţipat. A respirat doar lent și 
adânc, așa cum învățase să facă atunci când ceea ce se afla în 
interiorul lui risca să izbucnească spre suprafaţă prea repede și 
cu prea mult zgomot. Butonul de pornire era în colţul din 
dreapta, tehnicianul criminalist l-a apăsat și au fost nevoiţi să 
aștepte câteva secunde pentru ca ecranul să se aprindă din nou. 

Textul era la fel de absurd de mic. Dar se putea distinge. 

Dacă Grens se apleca și mai aproape. 


Hoffmann Koslow, Piet 

Și totuși n-a ajutat. Chiar dacă a continuat să respire adânc și 
rar. 

— Tu...? 

A tipat, oricum. 

— Tu! 

— Asta încercam să-ţi spun, inspectore, că... Sunt unul dintre 
puținii care ştiu. În primul rând, despre modul în care te-au 
manipulat ca să dai ordin să fie ucis - și cum am umblat cu toții 
prin lume cu convingerea că dumneata /-ai omorât. Și apoi anul 
trecut... 

— Fă-ţi o favoare și taci din gură. 

— Inspectore, trebuie să înţelegi că eu am fost cel care i-a 
luat amprentele după ce te-ai dus să-l vezi, departe. Când i-ai 
salvat viaţa și pe a întregii sale familii. Îmi pare cu adevărat rău 
pentru tine, pot înțelege - să îi vezi numele lui în legătură cu o 
anchetă de crimă de genul acesta, când dumneata ai fost 
acela... 

— Acum ar fi bine să închizi gura, înainte să... 

Era o altă viață, aceea în care Grens obișnuia să pocnească 
oamenii. Și nu dorea să înceapă din nou cu un tânăr coleg care 
nu știa ce face. 

Așa că s-a repezit afară din cameră, pe coridorul care era la 
fel de urât și prăfuit ca toate celelalte nenorocite de coridoare, 
s-a grăbit să coboare, afară din clădirea unde, în ciuda celor 
patru decenii pe care le petrecuse acolo, nu se simţise niciodată 
cu adevărat acasă. 

Tu? 

Nu înțeleg. 

Tu - amestecat într-o crimă în masă? 

Mulţumesc, inspectore. Pentru tot. 

Te-am luat de la poarta închisorii. Te-am condus acasă. Ne- 
am spus la revedere pentru totdeauna. 

Ai grijă de ei, Hoffmann. 

Te-am lăsat cu familia ta. 

Nu face nimic pentru a-i expune pericolului, pe ei sau pe tine, 
Hoffmann. 

Te-am crezut când stăteai în fața casei tale, cu Zofia, și băieţii 
care te așteptau la masa din bucătărie, când m-ai privit în ochi 
și ai spus că ai hotărât să trăieşti un alt fel de viață. 

În fiecare zi, Hoffmann. Acea viaţă de zi cu zi plictisitoare, în 
legalitate. Nu ne vom mai întâlni niciodată. Bine? 

Acele ale naibii coridoare urâte s-au terminat apoi, în sfârșit. 
A trântit nenorocita aceea de ușă oribilă și a ieșit pe Bergsgatan 
și a continuat să pășească afară din urâta, nenorocita de poliţie 
spre oribila dracului de mașină parcată afară. 

Dar știa. 

O amprentă nu minte niciodată. O amprentă pe un telefon 
mobil dintr-un container nu putea fi plantată de cineva, trebuia 
să ajungă acolo adusă personal. 

Liniile papilare, crestele în furcă, diviziunile și spaţiile formau 
un tipar care există înainte de naștere și rămâne după moarte. 
Un model unic, care nu poate aparţine decât unei singure 
persoane. 

Partea a doua 


Drumul nu era cu adevărat un drum. Dar în timpul sezonului 
foametei, această albie uscată a fost transformată într-un traseu 
pentru caravanele de vehicule ce traversau deșertul Sahara. O 
întindere strâmbă și denivelată pe ultimele mile, la est de 
Filingue, până când se ajungea la tabăra de refugiaţi, unde mii 
de corturi erau singurul adăpost împotriva unui soare necruţător 
care-și revărsa căldura pe pielea dezgolită. Un râu, care 
odinioară purta apă și călăuzea un alt fel de caravane, mult 
diferite; oameni pe cămile, ce-și croiau drum din Africa de Vest 
până la Marea Mediterană. 

Piet Hoffmann privi prin parbrizul mașinii la nisipurile 
nesfârșite, încercând să nu se piardă în ceața tulbure care 
plutea întotdeauna chiar deasupra solului, ca și cum căldura 
însăși ar fi fost vie. Îi era dor de casă. Îi era dor de Zofia și Hugo, 
de Rasmus și de locuinţa lor din sudul Stockholmului. Mâine- 
seară. Atunci se vor întâlni din nou. El va deschide poarta 
ruginită a grădinii, le va auzi vocile la doar câţiva pași de ușa din 
față, îi va îmbrăţișa, strângându-i până când îi vor cere să se 
oprească. Întotdeauna îi era mai greu, cu cât se apropia de 
casă, când își permitea să dea frâu liber simţirilor. 

Dar, cel puţin, va vorbi cu ei peste cinci minute. Era cel mai 
important moment al zilei, în timpul acelor mese de mic dejun 
zumzăitoare, zgomotoase și sentimentale, când mâncau 
împreună în bucătăria Hoffmann. 

Soarele era la jumătatea unui cer albastru, strălucitor, cu atât 
mai frumos cu cât era lipsit de orice scamă de nor. Călătorea de 
aproape o zi, de când, ieri-dimineaţă, plecase din Burkina Faso, 
unde bunurile erau încărcate în camioane. La un moment dat, 
după-amiază, au trecut graniţa spre Niger și toată seara și 
noaptea și-au făcut drum spre nord, spre est, către deșert și 
foamete. 

Treizeci și trei de grade. Aproape niciun fel de vânt. Doar o 
adiere slabă, de la vest. Numai anvelopele vehiculului lor 
stârneau nisipul. 

Scanează întotdeauna încăperea - oricât de mare ar fi 
aceasta. 

Fii întotdeauna pregătit. 

Piet Hoffmann se uită la omul care stătea pe scaunul 
pasagerului. Nu avusese timp să-l cunoască. Cineva total 
necunoscut. Un oarecare Frank. Din Danemarca. Înalt, 
musculos, tânăr. Atât de diferit de bărbatul mult mai în vârstă 
ce stătuse acolo înainte - Rick din Nottingham, care plănuise să 
se retragă în câţiva ani, după o muncă îndelungată și grea la o 
firma de securitate sud-africană. Firmă care le dădea lui și 
tuturor celorlalţi din această versiune modernă a Legiunii 
Străine Franceze o mie de dolari pe zi pentru a proteja 
transporturile a căror securizare nu le era permisă soldaţilor 
ONU - asigurându-se că alimentele vor ajunge la destinaţie. lar 
Rick plecase acasă săptămâna trecută. Dar nu ca să se retragă. 
Soția lui era bolnavă. Rick își risca viaţa în fiecare zi - și 
persoana pe care o iubea se îmbolnăvise de cancer. 

Opt fără un sfert. La al doilea. 

Hoffmann scoase un telefon celular din buzunarul vestei și 
apelă unul dintre puţinele numere salvate, așteptând să se 
conecteze. 

El era conducătorul acestei mici caravane de cinci vehicule. 
Se afla în poziţia care, în situaţia unui atac, primea întotdeauna 
prima lovitură. Cu Rick lângă el, se putea relaxa în fiecare 
dimineaţă în timpul convorbirii cu cei de acasă, concentrându-se 
pe vocile de la celălalt capăt al firului, care erau totul pentru el. 
Rick însuși obișnuia să telefoneze seara, el și soţia lui având 
propriul lor ritual. Atunci Hoffmann era extrem de atent preţ de 
câteva minute, făcând munca amândurora. Avea încredere în 
Rick - un al naibii de bun observator. Cel care stă pe scaunul 
pasagerului nu-i acolo pentru a privi peisajul, ci pentru a 
remarca aberatiile peisajului dimprejur. Bombe care ar putea fi 
îngropate pe drumul din faţa lor sau nori mici de pietriș și praf 
care indicau mai curând pirați decât vânt, sau o stâncă la 
orizont, ce putea deveni locul perfect pentru cineva care ar fi 
stat la pândă. Bizarerii pe care cineva precum Rick, care 
cunoștea bine acest traseu și aceste locuri, le detecta ușor, dar 
danezul, Frank cum-s-o-mai-fi-numind, ar avea dificultăţi în a le 
observa - chiar dacă venise aici direct dintr-o unitate dură din 
Afganistan și chiar dacă mirosea a alcool dimineaţa, ca toţi cei 

care veneau aici să-și înece tristețea, să-și uite lipsa de sens sau 
golul din suflet, și erau gata să riște totul. 

— Tati! 

Rasmus. Aproape întotdeauna răspundea el, aruncându-se 
spre telefonul Zofiei și sprijinindu-l pe masa din bucătărie, 
printre iaurturi, brânză, gem și pâine prăjită. Piet aproape că 
putea mirosi totul, chiar dacă îi despărțţea un continent. 

— Bună dimineața, amice. Ce mănânci astăzi? 

— Sandvici. Cu doar un pic de unt topit pe el. 

Hoffmann putea vedea pâinea prăjită din faţa lui. Și era 
scăldată în unt. 

— Doar un pic de unt, Rasmus? 

— OK, poate mai mult. 

Auzi o lingură zăngănind pe o farfurie. Zofia, care stătea 
probabil în faţa fiului lor cel mai mic, își începea fiecare zi cu un 
castron cu fulgi de ovăz. 

— Și tu ce mănânci, tată? 

— Eu... n-am luat încă micul dejun. Acum mergem cu mașina, 
de ceva vreme, dar tocmai am băut o ceașcă de cafea. 

Rasmus nu a răspuns imediat. Mesteca o bucată prea mare 
de pâine prăjită, îl auzea clar. Piet Hoffmann profită de ocazie ca 
să coboare geamul și să schimbe aerul cald din interiorul mașinii 
cu aerul la fel de cald care pândea de afară. Echipamentul său 
standard - vesta antiglont, un pistol prins de un umăr și un cuțit 
legat de celălalt - îi devenise un fel de strat suplimentar de piele 
încă de pe vremea când lucra în America de Sud, dar în zile ca 
aceasta, când transpiraţia i se aduna pe piept, devenea din nou 
conștient de el. Aruncă o scurtă privire înapoi către cele trei 
camioane ONU, încărcate cu orez și sorg, în saci de cincizeci de 
kilograme, și ulei de porumb în sticle de doi litri, și la mașina de 
escortă din spate. Totul părea liniștit. Un transport mai mic 
decât de obicei în drum spre oameni care n-aveau nimic de 
mâncare - de regulă, lucrau în grupuri de șaisprezece sau opt 
bărbaţi, astăzi erau doar patru. Piet și danezul Frank în mașina 
din față, iar în partea din spate doi neînfricaţi sud-africani, gata 
să tragă la cea mai mică provocare, care asigurau de mult timp 
servicii private de securitate. 

— Rasmus, mai ești acolo? 

— Mestec, tată. 

— Acum pot să vorbesc cu fratele tău mai mare? E OK? 

— În ordine. 

— M-auzi, Hugo? 

Hugo. Băiatul lor cel mare, care creștea atât de repede. În 
inima și mintea lui, Hoffmann era deja acolo, ajungea acasă, în 
bucătăria lor, și se așeza ghemuit, ca întotdeauna după o 
călătorie, să-l întrebe pe Hugo ce s-a mai întâmplat în lipsa lui. 
Hugo răspundea întotdeauna, așa cum fac copiii, că nu s-a 
întâmplat nimic. Atunci Piet i-ar fi cuprins umerii delicați ai fiului 
său și ar fi spus: Ba da, s-a întâmplat, ai crescut. Şi apoi l-ar fi 
împins lângă cadrul ușii și ar fi trasat o linie nouă deasupra celei 
vechi. Uite, Hugo, ai crescut doi centimetri. 

— Hugo? Ești acolo? Nu răspunzi. 

Pentru că era adevărat. Atât de multe se întâmplă în trei luni 
petrecute separat și, uneori, chiar dacă doar pentru o clipă, 
simțea că erau ca niște străini. Privea faţa lui Hugo și nu-l 
recunoștea cu adevărat. Ca și cum fiul său devenise altcineva. 
Ceea ce, de fapt, se și întâmplase. Și îl cuprindea rușinea. Nu își 
recunoștea propriul copil - sau poate copilul nu-l recunoștea pe 
el. 

— Hugo? 

— Sunt aici. 

Pe masă fusese pus un pahar, cu suficient zgomot cât să îl 
audă și el. lar acum s-a deschis frigiderul. Și robinetul de la 
chiuveta din bucătărie a început să curgă. 

— Hei, Hugo - ce mai face cel mai mare dintre urmașii mei? 

— Bine. 

Scurt. Hugo era așa de ceva vreme. Zofia îi vorbise, 
îngrijorată, despre asta. 

— Ce e bine? Spune-mi, Hugo. 

— La școală. 

— OK. Și ce e bine la școală? 

Ezitare. Piet știa, deși nu auzea. Știa totuși. Cum Hugo stătea 
acolo întorcând pe toate fețele cuvinte cărora nu voia să le dea 
drumul. 

Apoi Zofia își drese glasul și șopti cu voce tare, atât în telefon, 
cât și pentru fiul lor cel mare. 

— De ce nu-i spui tatii despre A-ul pe care l-ai primit la testul 
de engleză? 

Încă o ezitare. Apoi cel puţin rosti un cuvânt. 

— Engleza. 

— Engleza, Hugo? Da? Ce-i cu ea? 

— Merge bine. 

Drumul, sau albia râului, era mai accidentat aici, mai stâncos, 
iar Hoffmann încetini. În faţă și spre vest era un munte mai mic, 
locul perfect pentru o ambuscadă. Scană zidurile de piatră, 
căutând orice detaliu care părea nelalocul său. 

— Grozav. Despre engleză, zic. Și știi ce altceva mai cred că-i 
grozav, Hugo? 

— Nu. 

— Mâine vin acasă. Am să-mi văd băieţii și am să-i îmbrăţișez. 

Mașina trecu pe lângă masivul stâncos și nici acolo nu era 
nimic neobișnuit. 

— Hugo, mi-o dai puţin pe mama, să vorbesc cu ea? 

Piet Hoffmann ar fi trebuit să se relaxeze, dar nu reușea. Ceva 
îl împiedica. 

Treaba lui era să privească drept înainte, să se concentreze 
asupra drumului și să conducă mașina pe ultimele mile dificile 
până la tabăra de refugiaţi, iar Frank trebuia să supravegheze 
împrejurimile. Totuși el continua să arunce priviri către stâncile 
din oglinda retrovizoare. 

— Piet - sunt aici. 

— Bună dimineaţa, iubirea mea. Ai o zi bună? 

— Doar o zi obișnuită. Și îmi plac zilele obișnuite. 

— Și mie îmi place de soția mea căreia îi plac zilele obișnuite. 
Atunci pe mâine... 

Făcu o pauză. Nu putea fi sigur. Cu toate astea, părea să fie o 
mișcare pe stânca de culoare ruginie. De parcă un om, poate 
chiar doi, se mișcau acolo. 

— Zo, stai puţin, eu... 

Apoi au început. Gloanţele. O armă automată. De sus de pe 
stâncă. Un kalașnikov. 

— Zo, trebuie să închid, o să sun din nou. 

Își ţinea întotdeauna pușca cu lunetă prinsă pe două cârlige în 
spatele scaunului șoferului. A pus, în fugă, o mână pe 
încărcător, asigurându-se că era pregătit, apoi și-a luat staţia 
radio și i-a apelat pe șoferii celor trei camioane și pe Lenny și 
Michael din mașina din spate. 

— Mergeti înainte! Și grăbiți-vă! 

Mai multe  împușcături. În oglinda retrovizoare, 
bombardamentul căpăta amploare, în timp ce flăcările explodau 

din pușcă. Din același kalașnikov. Dar nu vizau mașina din 
frunte, care era întotdeauna atacată prima. Și nici nu se trăgea 
asupra camioanelor cu alimente, care erau ţinta reală. 

Obiectivul lor părea să fie ultima mașină. Și o ratau 
spectaculos. Nici chiar începătorii, apăruţi ocazional în acele 
rețele de criminali locali, nu erau atât de nepricepuţi. 

Nu avea niciun sens. 

Nici locul nu era potrivit - atacul ar fi trebuit iniţiat din faţă, 
dinspre est, unde soarele era mai strălucitor și împiedica 
vederea completă. 

Atunci a zărit-o. 

În miezul luminii soarelui strălucitor. La ceva mai mult de trei 
sute de metri depărtare. Ceva luminos. O suprafață metalică 
reflectorizantă. 

Piet Hoffmann privi în lumină. Era direcţia pe care ar fi trebuit 
s-o monitorizeze Frank, care se uita înapoi la masivul stâncos. 

Spre ceea ce ar fi putut fi conturul unui mic camion. 

— Stati pe loc, toată lumea... 

De data asta a strigat. 

Știa că dacă adăugai metalul sclipitor la ceea ce se găsește 
de obicei în lada camioanelor staționate în zona asta, rezultatul 
conducea exact spre lucrul de la care atacul din spate trebuia 
să-i distragă atenţia. 

— ... acum! 

Apăsă frâna cu toată puterea, iar anvelopele străpunseră 
albia uscată a râului, până ce mașina pe care o conducea și cele 
din spatele lui se opriră scurt. În același timp, la patru, poate 
cinci metri în fața lui, o încărcătură de explozibil fusese 
detonată. O bombă cu dispersie, cu opt sute de cartușe de oțel 
în interior, care explodă cufundată în nisip, în loc să 
răspândească moartea. 

Un aruncător de rachete. Trăgând din locul în care văzuse 
reflexia. Sud-africanii din spate încărcară pușca antitanc în șase 
secunde. Aici nu se aflau prea mulţi capabili de așa ceva. Cei pe 
care-i întâlnea de obicei puteau face acest lucru în zece, poate 
douăsprezece secunde, și asta într-un scenariu optimist. 

Cam atât timp reușise să câștige pentru ei. 

Timpul necesar pentru a-l elimina pe trăgătorul de grenade, 
înainte ca acesta să poată reîncărca. 

Înșfăcă pușca cu lunetă care atârna în spatele scaunului 
șoferului, sări afară din mașină și puse arma pe capota acesteia. 
Când văzu prin luneta armei că trăgătorul de grenade ţintea 
spre el, tot felul de gânduri îi străfulgerară prin minte. 

Știa Zofia? 

Băieţii au auzit? 

Dacă trage înainte să-l nimeresc - a fost asta ultima oară 
când le-am auzit vocile? Sau când ei au auzit-o pe a mea? 

Lângă ţintaș stătea cel care reîncărca și care tocmai apucase 
o nouă încărcătură explozivă, împingând-o în lansatorul de 
grenade. Era pe cale să-i dea ţintașului o mică lovitură pe umăr, 
semnalul pentru foc, când Piet Hoffmann trase. În sus, în fruntea 
ţintașului. Încărcătorul păru nedumerit, în timp ce faţa colegului 
său îi lovea încălţările, și se întoarse în direcţia din care venise 
împușcătura. În acel moment, Hoffmann îl putu vedea clar - și îl 
recunoscu. Fără să știe de ce sau de unde. Dacă îl întâlnise ca 
prieten sau ca dușman. Și Hoffmann ezită. Lăsă arătătorul să se 
odihnească pe trăgaci. Până când încărcătorul se aplecă și luă 
lansatorul de grenade al colegului său, pentru a trage el însuși. 
Până ce Hoffmann, pentru prima oară după mult timp, fu nevoit 
să decidă E/ sau eu. Și îmi pasă mai mult de mine decât de el, 
așa că mă aleg pe mine. Şi trase cel de-al doilea foc. Chiar în 
tâmpla stângă a încărcătorului. 

Tăcerea care urmă era întotdeauna la fel. Moartea sosise și 
încă nu se hotărâse dacă să rămână. 

Piet Hoffmann apucă din nou staţia radio și strigă. 

— Koslow aici - Lenny și Michael, atacul fals, cum stau 
lucrurile? 

— Atacatorii de pe stâncă au dispărut. Suntem siguri de asta. 

— Și eu sunt sigur că țintașul și încărcătorul de la est erau pe 
cont propriu. Să așteptăm cinci minute. Dacă situatia nu se 
schimbă,  rămâneţi în continuare aici cu convoiul și 
supravegheați stâncile, iar eu și Frank vom merge să cercetăm 
cadavrele, pentru informații. 

Ascultară vântul; luni de secetă, foamete nemiloasă. Și puseră 
mașina în mișcare spre locul de unde pornise asaltul. 

Hoffmann se uită la Frank. Îi sângera fruntea. 

— Care-i treaba? 

— Când ai frânat. 

— Îmi pare rău. 

— Nu, nu, îţi mulțumesc, prietene! Mi-ai salvat viața. Vieţile 
noastre! Acum am fi fost cu toţii cu fața în jos, în albia asta 
nenorocită, dacă nu mi-ai fi făcut tu treaba! 

Calm. Așa se simţea Piet Hoffmann. Asta simțea întotdeauna 
după astfel de întâmplări. Nu grijă, teamă, anxietate - doar o 
stare de calm care rareori îi umplea pieptul. Chiar și chipul 
tânărului danez așezat lângă el era schimbat. Nu din cauza 
sângelui care avea să se usuce în curând pe căldura asta, nici 
din cauza ochelarilor de soare rupti, care îi expuseseră unul 
dintre ochi - era acolo, în el, o energie nouă, nu-i mai era 
sufletul gol. Era genul de persoană care simţea că trăiește cu 
adevărat atunci când își risca viaţa, care probabil considera că 
ziua lui nici că ar fi putut începe mai bine. Un atac, o luptă 
pentru propria viață, care înlocuia alcoolul cu adrenalină. 

— Erai la telefon când au început să tragă? 

— Da. 

— Ai copii, Koslow? 

— Doi băieţi. 

— Și soţie? 

— Mhhhm. 

— Și mâine - te duci acasă? 

— Da. În seara asta - Niamey și hotelul. Mâine - aeroportul, și 
Suedia, și familia mea. Două săptămâni. Intoarcerea mea la 
viaţă. 

Corpul lansatorului de grenade era pe cealaltă parte a 
drumului. Nisipul moale și pietrele le îngreunau înaintarea. 

— Dar tu? Acasă în Danemarca? 

— Danemarca? 

— Da, acasă. Înainte ca această minunată energie pe care o 
văd pe chipul tău să dispară. 

— Eu nu am casă. De fapt, cred că nu am un acasă. Voi folosi 
această energie în Zarzis. La o cârciumă pe cea mai frumoasă 
plajă din Africa de Nord. Asta este întoarcerea mea la viaţă. Vrei 
să vii, Koslow? Două săptămâni în Tunisia. Tu și cu mine, 
dormim toată ziua, bem și dansăm toată noaptea. 

Piet Hoffmann se opri în spatele camionului care ar fi putut 
însemna moartea lor. Frank aproape că se aruncă din mașină, 
cu arma ridicată, în timp ce se apropia de spatele camionului. 
Deși nu era nimeni acolo. Piet știa asta - n-ar fi venit niciodată 
aici dacă n-ar fi fost sigur. Dar îl lăsă pe tânărul dependent de 

adrenalină să meargă înainte și, în același timp, îl studie - cine 
naiba a garantat pentru tine? Cine a considerat că valorezi o 
mie de dolari pe zi și că ai capacitatea să faci treaba asta? Ce 
persoană susţine că ești stabil mental, capabil să te descurci 
câteva săptămâni în mijlocul pustietăţii, că n-ai lua-o razna și n- 
ai exploda, nebunește, că ai putea să-ţi lovești ţinta? 

— Liber! 

Piet Hoffmann îi zâmbi lui Frank, care-l informa despre ceva 
ce el știa deja. 

— Bine. 

Apoi se duse la camion și numără încărcăturile mari de 
grenade, care cântăreau trei kilograme și jumătate fiecare, și 
zăceau în mijlocul lăzii camionului. Opt. Probabil că au avut 
zece. 

— Nu vizau alimentele. 

— Nu? Dar noi alimente transportăm. 

— Urmăreau să elimine paza, apoi plănuiau să atace 
alimentele. Nu pentru a le consuma sau a le revinde. Voiau să le 
distrugă. Asta generează și mai mulţi refugiaţi. 

Danezul nu părea foarte convins când se întoarse spre 
încărcăturile de grenade, întinzând o mână pentru a le atinge, 
apoi răzgândindu-se. 

— Așa funcţionează lucrurile pe aici, Frank. Sigur, câteodată 
fac asta pentru mâncare. Uneori ca să o poată consuma. Alteori 
ca să o vândă. Dar aproape fiecare atac din ultima vreme a avut 
acest scop - distrugerea alimentelor pentru a crește numărul 
refugiaților. Cu cât sunt mai mulți refugiaţi, cu atât fac ei mai 
mulți bani. Suntem la punctul de întâlnire al refugiaților care se 
îndreaptă spre nord prin Africa - nouă din zece trec prin Niger, 
în drum spre Libia și spre vapoarele către Europa. 

Un cadavru, trăgătorul, căzuse pe jumătate din lada 
camionului și celălalt, încărcătorul, zăcea cu faţa în jos în nisip. 
Amândoi aveau în jur de treizeci de ani. Nu erau de pe aici. 
Nord-africani. 

— Koslow? 

Frank se aplecase asupra trăgătorului mort, de parcă ar fi vrut 
să-i vorbească. 

— Vreau să spun - mi-ai salvat viaţa. Îţi rămân dator. Oricând, 
Koslow, oriunde. 

Piet Hoffmann cercetă și el ţintașul care acoperea acum cea 
mai mare parte din lansatorul de grenade. Dar nu el era ceea ce 
îl interesa. Încărcătorul. Chipul acela pe care îl recunoscuse. 
Hoffmann se apropie de corpul nemișcat, întins pe burtă în nisip, 
îl apucă de umăr și-l întoarse. 

Fața îi era cunoscută. Chiar dacă era parţial distrusă. Nu 
trecuse chiar atât de mult timp de când o văzuse Hoffmann. 

Dar abia când a observat urechea mortului, a fost sigur de 
identitatea lui. 

Doar o jumătate de ureche, vârful dispăruse. Genul de ureche 
pe care ochelarii de soare n-ar fi stat agățaţi. La asta se gândise 
atunci când se întâlniseră, cu trei săptămâni mai devreme. Într- 
un port care mirosea mai mult a rahat și a sudoare umană decât 
a pește și gudron. 

— Koslow, vorbesc serios. Acest lucru nu se va mai întâmpla 
niciodată. Nu va mai fi niciodată nevoie să faci și treaba mea. 
Orice. Oricând. 

— Ei bine, începe prin a aduna toate hărţile, GPS-ul, 
telefoanele și orice alte informaţii pe care le poţi găsi, astfel 
încât să le putem trimite la sediul central. Trebuie să-mi termin 
convorbirea telefonică. 

Piet Hoffmann făcu câţiva pași pe nisip. Soarele și căldura 
dansau în jurul lui, dar el nu-și dădea seama. Era pe punctul de 
a vorbi cu singurii oameni care contau. 

— Piet? 

Zofia răspunse la primul apel. De parcă ar fi așteptat cu 
telefonul în mână. 

— Ce s-a întâmplat? 

Șoptea pentru ca cei doi băieţi să nu audă. 

— Nimic. 

— Am auzit clar că se întâmpla ceva. 

— Doar un blocaj pe șosea. 

Hoffmann se întoarse cu spatele, în timp ce Frank se plimba 
prin jur, cercetând cele două trupuri, scotocindu-le hainele, 
căutând prin toată zona. 

— Un blocaj? 

— Da. Ceva bloca drumul. Dar s-a rezolvat. 

Recunoștea tăcerea aceea. Când ea citea direct în gândurile 
lui. Când știa. 

— Piet, acum nu e un moment potrivit, suntem pe hol în drum 
spre școală. 

— Am timp să-i salut? 

— Bineînţeles. 

— Pot să vorbesc mai întâi cu Hugo? Mi s-a părut că n-am 
terminat conversaţia. 

Tăcerea de la celălalt capăt al firului era diferită. Ca și tonul 
ei. 

— El... a plecat deja. Mereu se grăbeşte să ajungă la școală. 
Dar Rasmus este aici. 

Telefonul a ţăcănit în timp ce i-l dădea. Copilul de șapte ani 
făcea tot ce putea să-l apuce bine. 

— Bună, tată. 

— Salut, micul meu prieten. 

— Trebuie să plec acum. Altfel, vom întârzia. Ne întâlnim 
mâine, tată. De-adevărat. Nu prin telefon. 

Apoi fiul său a închis. 

Și a rămas doar tăcerea din aparat. 

Care era mai rea decât toate celelalte. 

Partea a treia 


În unele dimineţi era greu să nu plângi. Nu pentru că nu ar fi 
vrut să plângă - era un soi de plâns bun. Venea din bucurie și 
ușurare, făcea corpul mai ușor - moale, zgomotos, liniștit și 
agitat în același timp. Era mai mult vorba despre faptul că n-ar 
trebui să devină un obicei. Sau, mai degrabă, acest sentiment ar 
trebui să devină o obișnuinţă. Să-ţi dai voie să realizezi că, da, 
bineînţeles, te poți trezi în propria ta casă, poţi să-ţi chemi copiii 
pe numele lor adevărate, fără să-ţi fie frică. 

Zofia rearanjă un ghiveci în fereastra bucătăriei, ca să-i poată 
urmări pe Hugo și Rasmus, cu rucsacurile lor, mergând în josul 
străzii principale. În fiecare dimineaţă. Putea să se uite în ochii 
lor când puneau întrebări, să deschidă ușa și să-i observe cum 
se îndepărtează pe drum, fără bodyguarzii pentru care Piet 
insistase atâta timp, să știe că mergeau la școală cu alţi copii și 
că nu exista niciun motiv să se ascundă. 

Anii petrecuţi ca fugari și-au pierdut încet din puterea pe care 
o aveau asupra lor, puţin câte puţin. Abia după ce s-a întors 
acasă, având timp să se acomodeze, a început să înțeleagă 
iadul în care trăiseră. Fusese mult mai simplu pentru băieţi. Cel 
puţin pentru Rasmus. El s-a adaptat la noua sa viață la fel de 
ușor pe cât o acceptase și pe cea veche. Se târa prin gaura din 
gardul viu până la casa vecinilor. Și alerga la fel de zgomotos pe 
scări, apăsând cu întreaga talpă pe fiecare treaptă și uitând 
întotdeauna să stingă lumina când ieșea dintr-o cameră. Poate 
că e mai ușor când ești tânăr. Hugo, pe de altă parte, avea 
momente de șovăială, cu ochii încă plini de aceeași tristețe pe 
care o avea în dimineața în care părăsiseră pentru prima dată 
lumea din Suedia. Avea nevoie de rutina proprie. Era îngândurat 
și mai îngrijorat decât ar trebui să fie un copil. Nu se adaptase 
niciodată pe deplin în America de Sud și încă nu făcuse pace cu 
această nouă versiune a vieţii sale anterioare. De parcă nu ar fi 
fost prea sigur dacă nu va trebui să renunţe din nou, la un 
moment dat, la toate. 

Curând va merge și ea la fel ca băieţii, spre aceeași școală, 
unde preda franceza și spaniola - limbi pe care le învățase în 
Cali și Columbia. Uneori, în clasă, se trezea făcând inconștient 
ceea ce făcea chiar acum - se uita pe fereastră, urmărind 
mișcările celor doi băieţi ai ei. Păreau fericiţi, în siguranţă, chiar 
și Hugo. Și aveau prieteni! Doi fraţi care atâţia ani se avuseseră 
numai unul pe celălalt, mult mai avansați la materiile școlare 
datorită anilor de pregătire în particular, însă mult în urmă în 
ceea ce privește abilităţile de socializare, după atâţia ani de 
izolare. 

Se jucau în curtea școlii. Larmă și dezordine. Fugeau după 
niște bile. Sau pur și simplu stăteau într-un colţ, cu un grup de 
alţi copii, de parcă erau la fel ca acei alţi copii. 

Acum bucuria și ușurarea reveniseră, iar ea tremura, în timp 
ce astfel de sentimente porneau din vintre până la piept, 
cuibărindu-se acolo. Trăiau viaţa la care ea visase atât de mult, 
cea pe care și-o imaginase zi de zi, pentru a putea să meargă 
mai departe. Visurile în care evada, chiar dacă erau trecătoare, 
o ajutaseră să meargă în continuare. Fiul ei cel mic se adaptase 
deja, iar cel mai mare avea să reușească și el, în cele din urmă, 
avea nevoie doar de mai mult timp. 

Tocmai terminaseră convorbirea cu Piet, în timp ce luau micul 
dejun, la fel ca întotdeauna. Un obicei care ușura trezirea 
băieților de dimineaţă. Ea punea masa, așeza receptorul între 
brânză și pâine, pe difuzor. Dar conversaţia lor a fost întreruptă 
de data aceasta, lui i se întâmplase ceva. Era sigură că a auzit 
un foc de armă, chiar înainte de a închide telefonul. Aruncase o 
privire rapidă spre băieţi, care beau suc de portocale și puneau 
prea multe felii de brânză pe pâinea prăjită; nu sesizaseră ceea 
ce ea observase. Pericol. Ceva mai târziu, după ce băieții au 
terminat de mâncat, s-au spălat pe dinţi și s-au postat în hol, pe 
cale să plece, Piet a sunat din nou și a asigurat-o că totul era în 
regulă. lar ea i-a fost recunoscătoare soțului ei pentru că 
niciodată nu cerea să primească și el atenţie, și pentru că, 
întotdeauna, își protejase în primul rând copiii de griji, de 
cealaltă realitate, însă conversaţia fusese totuși diferită. Hugo - 
în timp ce Rasmus zăbovea înăuntru - ieșise, deschisese și 
închisese ușa din față și se așezase pe treptele de afară, 
așteptând. Era prima dată când el rata conversaţia de dimineaţă 
a familiei, adică acele momente pe care - dacă închideai ochii - 

le-ai fi putut considera aproape un mic dejun obișnuit, la o masă 
din bucătărie, cu un tată și o mamă și cei doi băieţi ai lor, 
împreună. 

Să protejăm întotdeauna copiii... 

Piet, care, după ani de minciuni, promisese în cele din urmă 
să spună întotdeauna adevărul, i-l împărtășea ei, oricât de 
neplăcut ar fi fost. Așa au supravieţuit Americii de Sud și afacerii 
cu cocaină, violenţei, crimelor în care ajunseseră implicaţi. Așa 
au putut să trăiască unul cu celălalt, asta i-a ajutat să rămână în 
continuare ceva asemănător unei familii. Și se obișnuise și cu 
ceea ce făcea el acum, departe pentru perioade lungi, apoi 
acasă timp de câteva săptămâni. Era viaţa de zi cu zi, felul în 
care el le câștiga existenţa. Înainte și înapoi din Africa, ca 
angajat pentru o firmă privată de securitate, contractată de 
ONU. Făcea o treabă cinstită, poate pentru prima dată în viaţa 
lui. Şi câștiga o sumă imensă de bani, care le-ar fi putut ajunge 
ani întregi. 

Acum nu-i mai vedea pe băieţi. Fiii ei cei frumoși dispăreau 
mereu din raza sa de vedere la casa cea mare de la capătul 
străzii, unde un buldog furios lătra la fiecare trecător, alergând 
de-a lungul gardului. 

A mutat ghiveciul înapoi, a îndreptat perdelele și era pe 
punctul de a se întoarce și de a se duce spre hol, când 
priveliștea s-a schimbat. 

O mașină pe care a recunoscut-o fără să-și amintească de 
unde. Un șofer care conducea prea repede, prea neglijent 
pentru a fi unul dintre vecini. Și destinaţia era evidentă - direct 
la poarta și pe aleea ei. 

Rămase la fereastră în timp ce șoferul deschidea și apoi 
trântea portiera. Și imediat își dori să n-o fi făcut. 

EI? 

Inspectorul detectiv Ewert Grens? 

Îi era rușine că-l simpatiza, chiar dacă el îi condamnase, 
odată, soțul la moarte. Dar apoi călătorise la Bogotá și la 
Washington și salvase viaţa soţului ei din proprie iniţiativă. A 
ajutat întreaga familie. Un bărbat mai în vârstă care, sub 
aparențele lui aspre, era cald și singuratic. Cineva cu care chiar 
și băieţii au îndrăznit să stea de vorbă, pe când așteptau la 
aeroport să se îndrepte spre casă pentru totdeauna. 

Salut Eu sunt Ewert. Unchiul Ewert. Și tu ești... Rasmus? 


VP - 70 


Eu sunt Sebastian. 

Și-a amintit modul în care inspectorul detectiv se aplecase pe 
piciorul care îl durea, făcuse cu ochiul și vorbise în șoaptă. 

Stiu că adevăratul tău nume este Rasmus. Un nume frumos. 
Și după ce vom ateriza în Suedia, vei fi din nou Rasmus. 

Și cum Rasmus se uitase fix la tatăl său, până când Piet a dat 
din cap și apoi a șoptit și el. 

Unchiul Ewert... ştie. 

Și cum fața copilului de șase ani se relaxase încet. 

Rasmus. Într-adevăr. 

De aceea îi era rușine. Ar trebui să simtă recunoștință, să 
dorească să-l invite să intre. Dar nu trebuiau să se mai vadă 
niciodată. Așa hotărâseră ei. Faptul că venea la ușa din față și 
suna la sonerie însemna că ceva nu era în regulă. Ceva care 
avea de-a face cu Piet, ca întotdeauna. 

A stat mult timp cu mâna pe clanţa ușii, fără a o apăsa. 
Devenea jenant. El era detectiv, bineînțeles că auzise sunetul 
pașilor ei, văzuse umbra ei pe perete prin fereastră, poate chiar 
auzise respiraţia ei agitată. 

— Salut. 

El zâmbi, nu prea larg, dar cât de plăcut putea. Poate că și el 
era la fel de jenat, dorindu-și ca ei să se afle faţă în față cam tot 
atât cât dorea și ea. 

— Ewert? Ce... 

— Pot intra? 

Ea a dat din cap, s-a îndepărtat puţin și l-a lăsat să treacă. 

— Îmi pare rău, ar trebui să-ţi ofer ceva, cel puţin o ceașcă de 
cafea - dar n-am timp, prima mea oră de clasă începe curând. 

— Fără cafea. Dar un pahar cu apă rece aici, în hol, ar merge, 
a fost o noapte lungă. 

La fel ca el, ea a zâmbit slab, apoi s-a grăbit, încă jenată, spre 
bucătărie. A lăsat apa să curgă până când a fost rece ca gheața 
și a umplut cel mai mare pahar pe care l-a putut găsi. 

— Apă de la robinet. Cea mai bună din tot Enskede. 

I-a întins paharul - și în timp ce el bea, ea a avut timp să se 
gândească. 

Ce căuta aici? 

Ce se întâmplase? 

De ce nu spui nimic? Nu-ţi dai seama că asta mă îngrozește? 

— Zofia, eu... 

— Ăsta este numele meu. Cel adevărat. 

Amândoi au râs scurt, amintindu-și de vremea când ea trăia 
sub un nume fals - așa îi răspunsese. Pentru că Piet decisese să 
aibă încredere în polițistul suedez, făcuse și ea la fel. 

Apoi râsul s-a încheiat. 

A trebuit să se uite unul la altul. 

A continua să pretindă că n-avea niciun motiv special să fie 
acolo începea să pară ridicol. 

— Zofia, cred că... 

— Se presupunea că nu trebuie să ne mai întâlnim. 

— Am nevoie de... 

— Deci nu ar trebui să fii aici. 

— ... de ajutorul tău. 

Era un pahar mare, de o jumătate de litru. El l-a dat peste cap 
și l-a scuturat, ca și cum voia să arate că e gol. Acum era sigură 
că și el era la fel de jenat și de nervos ca ea. 

— Vreo două ore de mers pe jos într-un... ei bine, într-un 
mediu destul de murdar, și la fel de mult timp într-o duhoare 
care... aș putea să mai primesc un pahar? 

Ea a umplut din nou paharul cu apă rece până la margine și a 
așteptat în timp ce el bea. lar prăpastia dintre ei se adâncea. 

— Nu mai suport, Ewert - de ce? De ce ești aici? Eu nu vreau, 
eu... am terminat unii cu ceilalţi, o dată pentru totdeauna, asta 
nu poate fi o vizită de curtoazie, deci trebuie să fie pentru poliţie 
- spune-mi! Ce vreți? 

Ea nu ţipa niciodată. Piet ţipa, și copiii la fel, atât în poloneză, 
cât și în spaniolă, dar nu ea. Acum o făcuse. 

— Răspunde-mi! 

Nu era vina lui, realiză ea. Nu el alesese să fie aici. Dar nu 
conta. Ewert Grens se așezase de bunăvoie în faţa ei, astfel că a 
fost cel care a primit din plin explozia unei disperări pe care 
crezuse că nu avea să o mai simtă vreodată. 

— De ce, Ewert? 

Lângă raftul de pantofi era un taburet. Ea împinse geanta 
așezată pe el și își dădu drumul în locul ei, nu prea îţi mai 
rămâne altceva de făcut când picioarele refuză să te mai 
susţină. 

— Piet. 

Nu îndrăznea s-o privească în timp ce vorbea, așa că ea 
consideră că el știe ce simte. 

— Trebuie să iau legătura cu el, Zofia. Să îi vorbesc. 

— Despre ce? 

— Despre ceva în legătură cu care numai el îmi poate 
răspunde. 

— Nu înţeleg... ce s-a întâmplat? 

— Nu știu. Încă. 

Își înăbuși impulsul de a o mângâia pe obraz, de a încerca să 
o consoleze. Un bărbat în vârstă n-ar trebui să deranjeze o 
femeie mai tânără, la fel cum un ofiţer de poliţie n-ar trebui să 
investigheze adevărul în timp ce protejează persoanele 
implicate. 

— Dar dacă îmi spui unde să-l găsesc, atunci poate o să-mi 
dau seama. 

Era încă dimineaţă la Stockholm. 

Nu că Ewert Grens ar fi observat. Timpul nu mai părea 
relevant, într-o lume în care oamenii erau lăsaţi să moară ca 
niște gunoaie într-un container de rahat. Nu conta ce oră era 
când a găsit, în sfârșit, ieșirea din labirintul de străzi care 
înconjurau casa Hoffmann și a văzut autostrada ce ducea înapoi 
în oraș, unde nu erau altceva decât vehicule nemișcate sau la 
ralanti. La această oră ieșea din discuţie să pornească sirena cu 
lumină albastră ca să câștige câteva minute pentru micul dejun 
la secția de poliţie. Așa că a devenit și el unul dintre cei mulți 
care se îndreptau spre locul de muncă, prinși în interiorul unei 
carcase metalice, izolat în propriile sale gânduri. lar această 
liniște impusă a fost neașteptat de plăcută. Un loc în care furia 
și îngrijorarea puteau cutreiera liber și, când se sătura de ele, nu 
trebuia decât să coboare fereastra și să le elibereze. 

Africa? Niger? Așa spusese ea. 

Dacă anul trecut, înainte să plece pe nepusă masă cu vechea 
sa valiză în mână, era măcar vag conștient de locul unde se afla 
Columbia, Nigerul era un loc de neidentificat pe harta sa 
mentală. Piet Hoffmann îi îmbunătăţea din nou cunoștințele 
geografice. 

— Ewert? 

Îl sunase pe Sven, care a răspuns la primul apel. 

— Ewert, este totul... 

Acum vocea celui mai apropiat colaborator al său plutea din 
difuzor până în tavan și atârna în jurul lui, în mașină. 

— ... în ordine? 

— Sincer, nu știu. 

— Ai dispărut. Cu telefonul care suna. Și cu amprentele pe 
care le-a prelevat Krantz de pe el. Cum... 

— Niamey, Sven. 

— Poftim? 

— Capitala Nigerului. În Africa de Vest. Așa se numește. 

— OK? 

— Se pare că există un zbor care pleacă din Arlanda în fiecare 
după-amiază. O excursie de zece ore, cu escală la Paris. Am 
decis să ies din acest blocaj de trafic, să evit orașul și să mă 
îndrept spre nord. La terminalul internaţional. Vreau să-mi faceți 

rezervare la zborul acela și să plătiţi pentru mine, deocamdată - 
vă înapoiez banii mai târziu. 

Difuzorul din tavan n-a hârâit, așa cum fac electronicele 
uneori, n-a băzâit, n-a înghiţit niciun cuvânt sau sunet. Recepţia 
era perfectă. Așa că Grens a reușit să audă, în timpul pauzei 
lungi, că Sven era încă în port, tot lângă container, și rândurile 
de corpuri așezate pe asfalt, ca niște piese dintr-un joc de 
societate. Vântul sufla, pescărușii ţipau, macaralele masive 
huruiau și motoarele enorme ale navelor începuseră să 
pornească. 

— Africa de Vest, Ewert? 

— Nu-ţi pot oferi mai multe explicaţii. Încă. Poate într-o zi sau 
două, după ce dau de urma singurei persoane care s-ar putea 
potrivi cu descrierea pe care o avem. Când voi înţelege cum a 
ajuns acolo și de ce. Ultima dată când l-am întâlnit am fost 
convins că era pentru ultima oară. 

Din nou o pauză lungă. Ewert Grens și-l putea imagina pe 
Sven trecându-și mâna prin păr, așa cum făcea întotdeauna 
când stătea pe gânduri. Probabil era cu spatele la container și la 
cadavre - Sven care se temea de moarte, care cerea 
întotdeauna să fie scutit de drumurile la medicul legist și era 
recunoscător de fiecare dată când era trimis să investigheze 
orice altceva decât corpul unei fiinţe umane care își dăduse 
ultima suflare. Inveţi aceste lucruri despre cei mai apropiaţi 
colegi ai tăi. Ciudăţenii. lar dacă tu le respecţi, primeşti în 
schimb respect și loialitate. 

— Bine-atunci, Ewert. Știu că nu-mi vei spune mai mult, 
indiferent cât aș insista. Așadar îţi voi rezerva biletul și îţi voi 
trimite o mașină cu pașaportul și certificatul de vaccinare. Și mă 
aștept la un răspuns detaliat data viitoare când ne vom întâlni. 

Un răspuns? Grens nu se gândise chiar atât de departe. 
Plănuise să meargă să se întâlnească cu cineva care ar fi putut 
da răspunsul potrivit. Dar cum rămânea cu cel nedorit? Ce avea 
să se întâmple dacă Hoffmann era cumva implicat în traficul de 
persoane? 

Atunci nu numai că Grens va trebui să-l investigheze, dar va 
trebui să se întoarcă și în casa din Enskede și să dea un răspuns 
nedorit femeii care nu voia să-l mai vadă niciodată. 

— In timp ce eu sunt plecat, Sven. 

— Da? 

— Vreau ca tu să... 

Renunță. Fusese pe punctul de a-l ruga pe Sven să o revadă 
pe Zofia Hoffmann, asigurându-se că vizita lui n-a deranjat-o 
mai mult decât era necesar. Dar un alt ofițer de poliţie care 
bătea la ușa ei n-ar fi fost de ajutor. Dimpotrivă, ar fi redeschis 
doar răni vechi. 

— ... amintește-i lui Hermansson să întoarcă firma care deţine 
acel container transportator cu susul în jos. Nu-mi pasă dacă i se 
pare că-i inutil. Și în timp ce ea se ocupă de asta, tu caută-l prin 
tuneluri pe așa-numitul ghid care locuiește acolo jos. Găsește-l, 
indiferent în ce gaură s-a târât. Cel care a procurat, cumva, un 
set de chei pentru toate clădirile publice, pe care nimeni, în 
afară de apărarea naţională și serviciul de salvare, n-ar trebui să 
le aibă. Aceste chei reprezintă toţi anii petrecuţi de el în 
subteran și toţi anii care urmează să vină. Aceste chei înseamnă 
putere, demnitate, sunt o cerinţă pentru ca el să poată trăi în 
continuare separat de toţi ceilalţi. Și numai acel om știe cine l-a 
angajat. Pe cine a dus la gura de vizitare și pentru cine a 
deschis ușile. Cine a târât morţii acolo pentru a scăpa de ei. 

A fost nevoit să claxoneze îndelung pentru a putea ieși din 
rândul de mașini și a începe să conducă pe banda îngustă de 
acces de pe partea laterală a autostrăzii. După câteva sute de 
metri s-a săturat de claxonat și a pus lumina albastră, rotativă, 
pe caroseria mașinii sale, așa cum făcuse mai devreme, 
dimineaţă, și a dat drumul la sirenă. Odată, cu ani în urmă, când 
încă era foarte tânăr, zburase la Paris ca să se căsătorească. 
Acum se îndrepta mult mai spre sud. Într-un oraș despre care nu 
auzise niciodată. Pentru a găsi răspunsurile de care avea 
nevoie, chiar dacă nu erau cele dorite. 


VP - 76 


Soarele se hotărâse în cele din urmă să apună la Aeroportul 
Internaţional Diori Hamani. Mingea de foc fierbinte, 
strălucitoare, în formă de glob, părăsea rapid cerul, în compania 
unui avion Air France. 

Nisip. Stepe. larbă uscată. 

Era ultima imagine pe care Ewert Grens a surprins-o de pe 
locul de lângă fereastră, pe măsură ce roţile avionului se loveau 
puternic de pistă și corpul greu al aeronavei sălta, revenind 
înapoi, în timp ce stratul exterior de cauciuc al roţilor luneca 
forțat pe asfalt, apoi aeronava se ridica în cealaltă direcţie, 
săltând pentru a treia oară, până când a găsit cursul potrivit 
pentru o aterizare rezonabilă, în condiţii de siguranță, și s-a 
îndreptat spre clădirea cât se poate de banală a terminalului. 

Inspectorul detectiv a rămas pe scaunul său din avion mult 
timp după ce a ajuns în capitala Nigerului. Respirația lui 
intenţionat lentă - inspira, expira, pentru a rămâne calm - se 
ciocnea cu vocea care răsuna în difuzoare, ajungând la fiecare 
rând - însoţitorul de bord recita informaţii despre ora locală și 
temperatură, care oscila între treizeci și patru și treizeci și cinci 
de grade Celsius, cu o minimă de douăzeci și șapte în timpul 
nopții. 

O altă lume. 

Primul său gând pe continentul african. 

Grens și-a dat seama că aproape îi plăcea să nu știe unde îl 
va duce pasul următor, lucru de care de obicei se temea și pe 
care-l evita. Fusese dependent de rutină foarte mult timp și 
poate încă mai era într-o oarecare măsură - o cârjă care îl ajuta 
să nu se distrugă. Nu cu mult timp în urmă o întâmplare ca asta 
- să se ridice din pat la Stockholm, fără niciun indiciu al faptului 
că, în doar treizeci și șase de ore, avea să ia o viză în regim de 
urgență de la un ghișeu și să pășească direct într-un zid de 
căldură dintr-un loc complet necunoscut - l-ar fi făcut să 
tânjească după a sa muzică din anii șaizeci și după canapeaua 
lui de velur din secția de poliţie. 

Poate că se apropia de pensie, dar încă avea o anchetă în 
desfășurare. 

— Îl împărţim? 

La intrarea în clădirea terminalului era parcat un singur taxi. 
Ewert Grens se uită la omul care deja deschisese ușa dinspre 

scaunul pasagerului și, cu un accent suedez foarte corect, îi 
oferea scaunul din spate. Cincizeci și cinci de ani, de aceeași 
înălţime cu Grens, dar mai subţire, și cu ochi de aceeași culoare 
cu părul - Grens nu văzuse niciodată astfel de irisuri cenușii. 

— Am fost în rândul din spatele tău atât la zborul din Arlanda, 
cât și la cel din Charles de Gaulle. Suntem norocoși să călătorim 
doar cu bagajele de mână - ne vom caza la hotelul din Niamey, 
în timp ce toţi ceilalţi încă își așteaptă bagajele. 

Cosmopolit. 

În toate felurile în care Ewert Grens nu era. Lucrurile astea se 
observă. Omul cel zvelt se mișca, vorbea și chiar era îmbrăcat 
astfel - un costum mic și ușor, de culoare deschisă, al cuiva care 
trăise deja în acest climat, spre deosebire de costumul său 
întunecat, mult prea gros și deja asudat. 

— Mulţumesc. Mă îndrept spre un loc numit... 

Grens scoase o bucată de hârtie din buzunarul interior al 
jachetei. 

— ... Hotel Gaweye. Și este situat... să vedem aici... Aproape 
de podul Kennedy și râul Niger, cred. Cel puţin conform spuselor 
colegului meu de muncă Sven care, de obicei, este bun la 
majoritatea lucrurilor, altele decât scrisul lizibil de mână. 

— Atunci avem aceeași destinaţie. Cele mai bune camere din 
oraș - eu stau mereu acolo. 

Temperatura din interiorul mașinii făcea ca aerul din exterior 
să pară rece. O căldură corozivă, aprinsă, care învăluia. Era 
diferit de orice trăise Grens vreodată. 

— Te obișnuiești. 

Domnul cel cosmopolit de pe scaunul din faţă se întorsese și 
aruncă o privire la faţa roșie, strălucitoare a lui Grens. 

— Poate că sună ciudat, dar corpul se adaptează după câteva 
zile. A 

— Voi fi acasă până atunci. In douăzeci și patru de ore rezolv 
ce am de făcut. 

Mașina a început să ruleze, dar nu foarte repede. De parcă și 
ea ar fi încercat să economisească orice energie pe care căldura 
n-o devorase sau ca și cum șoferul voia să lungească cei nouă 
kilometri care separau aeroportul de inima capitalei. 

— Afaceri? 

Şoferul vorbea englezește. Avea umeri largi și mâini 
puternice, dar își conducea pasagerii cu mișcări blânde și atente 

prin suburbiile sud-estice ale orașului Niamey, pe un drum numit 
Șoseaua Naţională 1. Și zâmbea la fel de blând, după ce a pus 
întrebarea, privind înainte și înapoi, între bărbatul cel cosmopolit 
din față și Ewert Grens, din spate, și așteptând continuarea 
conversației. 

— Da. Afaceri. 

Au răspuns în același timp, tot în engleză, iar acum cei doi 
pasageri zâmbeau. Unul spre altul. lar personajul cel cosmopolit 
întinse mâna. 

— Thor Dixon. Lucrez la Ministerul Afacerilor Externe. Și 
treaba mea este organizarea de întâlniri între reprezentanţii 
ONU, organizaţiile de ajutorare și reprezentanţii administraţiei 
locale. Pentru a discuta modul în care noi, Suedia, putem oferi 
cel mai eficient ajutor aici. 

— Ewert Grens. Detectiv inspector la poliţia orașului 
Stockholm, aici pentru a investiga o crimă în masă. Refugiaţi 
care s-au sufocat într-un container de transport. 

Niciunul dintre ei nu mai zâmbea. Fața reprezentantului 
guvernului era ridată, dar într-o formă elegantă, așa cum 
anumiţi oameni îmbătrânesc, o înțelepciune pe care o câștigi 
doar dintr-o lungă experienţă de viaţă. Ridurile lui Grens erau 
orice altceva decât elegante și, mai ales, îl făceau să pară obosit 
și bătrân. Dar acum amândoi aveau aceeași expresie. Furie și 
tristeţe. La fel ca și vocea reprezentantului guvernului. 

— Am văzut articole de ziar înainte să mă îmbarc la Arlanda. 
Și, ei bine, n-am știut ce să cred cu adevărat. Deci așa este? ȘI 
urmele duc... aici? 

Grens văzuse și el titluri de primă pagină în presă, fiecare 
având doar câteva informaţii sub ele. Cumpărase câte un 
exemplar din fiecare ziar și scanase repede fotografiile neclare 
din portul Värta, toate făcute de la distanţă și mărite de 
nenumărate ori, flancate cu câteva citate în caractere îngroșate, 
dintr-o sursă a poliţiei, care susţinea că refugiații ar fi putut fi 
uciși cu ajutorul unui soi de pulbere chimică. 

— Numărul era corect, cel puţin. 

— Numărul? 

— Șaptezeci și trei de oameni s-au luptat pentru o ultimă gură 
de aer. 

De ambele părţi ale drumului, moscheele și minaretele 
sclipeau în apusul soarelui și mici grupuri de oameni stăteau în 

jurul lor, de vorbă. Aparent dispuneau de tot timpul din lume, 
timp pe care Grens nu-l avea. 

— Refugiaţi închiși. Este și asta un fel de afacere, inspectore. 
Și călătoria lor începe de obicei aici - vă aflaţi într-una dintre 
cele mai mari zone pentru refugiați. 

Reprezentantul guvernului se întoarse cu totul spre el, 
privindu-l serios cu ochii săi cenușii. 

— Este o afacere în valoare de sute de miliarde - oameni 
săraci care se furișează în ţările bogate. Oameni care visează la 
o viață mai bună. Noul tip de turism - vino cu noi în tara 
oportunităţilor. 

Clădirile și traficul erau din ce în ce mai aglomerate, iar 
numărul de pietoni creștea pe măsură ce se apropiau de 
Niamey. Şiruri lungi de femei purtând saci pe cap, în întunericul 
serii, bărbaţi tineri cu roabe supra-încărcate, fete pe biciclete 
mari, bărbătești, camioane parcate prost, gemând sub grămezi 
de cutii, vehicule care se strecurau ocazional pe banda greșită. 
Cumva, șoferul a reușit să-și facă drum, înaintând calm, fără să 
frâneze sau să coboare geamul ca să strige. 

— În ultimele câteva luni, inspectore, peste cincizeci de mii de 
refugiaţi au trecut prin Agadez, un oraș puţin mai departe spre 
interior, poartă către deșert, care duce spre Mediterana și 
Europa. Patru zile peste dunele de nisip și teren stâncos pentru 
a ajunge în Libia. O sută șaizeci de kilometri pe zi. Fug de 
atacurile teroriste și militanţii islamiști, dar mai presus de toate, 
fug de foamete. Nigerul este cea mai săracă ţară din Africa. 
Fiecare al treilea locuitor este flămând. Ei chiar numesc 
perioada asta „sezonul foametei” și durează până în august. In 
multe locuri nu există nimic altceva de mâncare decât frunze 
uscate în copaci și fructe de pădure sălbatice. 

Asfaltul accidentat a cedat apoi locul drumurilor pietruite, 
chiar dacă se aflau pe o rută cu trafic intens, apoi a redevenit 
asfalt, când s-au apropiat de centrul capitalei. Sau cel puţin 
Grens și-a închipuit că apa maronie de care se apropiau era râul 
din ilizibilele note ale lui Sven și că podul pe care îl traversau 
era cel numit John F. Kennedy. 

— Hotelul Gaweye, domnule. Și domnule. 

Şoferul de taxi arătă spre o clădire care ieșea direct din malul 
râului, chiar acolo unde se termina podul. Una dintre puţinele 
clădiri înalte, într-un complex care ar fi putut face parte din 

orice oraş occidental, fără a atrage prea mult atenţia. Însă aici 
asta era cam tot ce făcea - ieșea în evidenţă. Arăta ca nuca în 
perete. Nu se potrivea în peisaj. La fel cu proaspătul său 
oaspete Grens, care nici el nu se potrivea deloc în decor. 

— O să plătesc eu. 

Ewert Grens a întins o bancnotă frumoasă dintr-un pachet pe 
care îl schimbase repede la ieșirea din terminalul aerian - o 
imagine a unei femei cu o coafură exotică ce trecea pe apă într- 
o ambarcaţiune decorată bogat și înconjurată de pești. Culori vii. 
O bancnotă mai rigidă decât cele cu care era obișnuit. 

— Nu, nu, domnule. Prea mult. 

Şoferul clătină din cap în timp ce Grens întinse mâna. Cinci 
mii de franci vest-africani, aproximativ șaptezeci de coroane. 

— Te rog. la-i. Conduci mult mai bine decât mine. 

Frumoasa bancnotă își schimbă stăpânul și, în timp ce Grens 
își punea portofelul înapoi în buzunarul interior al hainei, 
oficialul suedez îi întinse ceva. 

— Numerele mele de telefon. Dacă vrei să bei o cafea, la 
hotel sau în oraș, sună-mă și voi găsi timp între ședințe. 

O carte de vizită. In partea de sus se afla scutul albastru cu 
trei coroane aurii și cu un text puţin mai mare, „Ministerul 
Afacerilor Externe”; dedesubt erau numele și informaţiile lui de 
contact. 

Ewert Grens o îndesă în portofel. 

— Mulţumesc - dar nu sunt aici ca să beau cafea. 

Oficialul guvernamental a dat din cap politicos și s-a îndreptat 
spre intrarea hotelului, în timp ce Grens cobora, iar șoferul se 
grăbea să-i deschidă ușa. Afară a întâlnit o mână care dorea să- 
și ia rămas-bun, recunoscătoare pentru bacșiș într-un mod care-l 
stânjenea pe detectiv. 

— Frederick este numele meu. 

— Ewert. 

— Uau, e dificil. Eyert? 

Grens zâmbi și clătină din cap. 

— Ewyytert? 

Făcu un mic gest de încuviinţare la a doua încercare a 
șoferului de taxi. _ 

— Destul de bine, Frederick. In State le-a fost și mai greu. Au 
sfârșit prin a-mi spune Jerry. 

— Jerry? 

— Da. 

În cele din urmă, Frederick a eliberat mâna lui Ewert Grens și 
a închis portiera. 

— Jerry să fie. Dacă ai nevoie de un taxi, sună la numărul 
ăsta. 

Această carte de vizită era ceva mai simplă, un șerveţel cu un 
număr de telefon scris cu creionul. Grens a pus-o lângă cealaltă 
în portofel - simțind că este important să-l trateze pe șoferul 
prietenos exact ca pe oficialul guvernului - și s-a îndreptat spre 
hotelul care nu se potrivea în peisaj. 

Bătea vântul. 

Cald și intruziv - de parcă venea prin ușa deschisă a unui 
cuptor. In plus, pietrișul fierbinte era peste tot în jurul lui, 
intrându-i în ochi și în gură. 

Hotelul Gaweye l-a întâmpinat cu un foaier uriaș. Cel mai 
mare pe care-l văzuse vreodată. Un covor roșu strălucitor și 
mobilier din piele de-a lungul pereţilor, în mod evident împins în 
lateral, îi dădu senzaţia că merge printr-o sală de gimnastică 
goală, în drum spre biroul de recepţie care se afla în celălalt 
capăt. 

— Bine aţi venit. 

Engleză cu accent franțuzesc. O recepţioneră l-a verificat, i-a 
dat cardul de plastic, apoi, în timp ce el se îndrepta spre lift, l-a 
oprit. 

— Domnule Grens. 

Se întoarse și o văzu întinzându-i un plic. 

— Pentru dumneavoastră, domnule Grens. Tipărit pe hârtie 
fotografică. Așa cum a solicitat expeditorul. 

Ewert Grens deschise plicul cu degetul arătător și privi 
înăuntru. Perfect. Sven făcuse exact ceea ce trebuia să facă. 

Magazinele mici ale hotelului vibrau, la fel ca zona de 
recepţie, de la aerul condiţionat puternic. Ventilatoare invizibile 
șuierau și uscau sudoarea de pe fruntea lui. A luat o periuță de 
dinţi, pastă de dinţi și deodorant din rafturile înșiruite pe o parte 
a pasajului larg, o cămașă albă, lenjerie intimă și o pereche de 
șosete din partea opusă. Liftul l-a dus la etajul al cincilea și la o 
cameră mare cu tapet, covoare și flori la fel de roșii ca și 
foaierul. Culorile trebuiau să stimuleze. De parcă ar fi avut 
nevoie de asta. Avea deja intensitatea nuanțelor de roșu în 

piept, flăcări care nu-i vor da pace până când justiţia nu-i va 
răzbuna pe oamenii aceia găsiţi captivi într-un material ignifug. 

Se așeză pe un pat la fel de moale precum canapeaua lui din 
velur și privi afară la luminile hotelului, care se oglindeau 
sclipitor în râul Niger. Flori proaspăt tăiate și o priveliște 
frumoasă - o nouă realitate suprarealistă, ce îi punea în umbră 
pe oamenii care supravieţuiau hrănindu-se cu frunze uscate. 

— Salut. 

Rămăsese cu telefonul în mână, abia conștient că făcuse un 
apel. Poate că era singurătatea caracteristică a camerelor de 
hotel. Sau poate era focul din pieptul lui. Nu că ar fi avut vreo 
importanţă, dar se simţi bine auzind vocea Marianei 
Hermansson. 

— Ewert? Am aflat de la Sven... mă auzi? 

— Da. America de Sud într-un an, Africa de Vest în anul 
următor. Lumea criminalilor se micșorează și se extinde în 
același timp, Hermansson. 

El era cel care sunase, așa că ea îl aștepta să continue. Și a 
început să vorbească numai când și-a dat seama că el n-avea de 
gând s-o facă. 

— Avem un pont credibil. 

Grens ascultă vocea ei calmă, accentul ei Skâne din suburbia 
dură a orașului Rosengârd, unde crescuse printre imigranţi din 
sute de ţări. Apreciase întotdeauna modul ei de a vorbi, dar în 
această realitate suprarealistă avea nevoie de ea și mai mult. 

— İn legătură cu ghidul. Și cu partea din reţeaua de tuneluri în 
care trăiește. Am început deja să căutăm cu câinii, Ewert. ȘI-I 
vom găsi. O să-l facem să vorbească. Ne vom lămuri cine l-a 
angajat, cine l-a urmat în tuneluri pentru a arunca acele corpuri. 

Acest lucru n-a domolit cu nimic flăcările din pieptul lui. 

Le-a făcut chiar să ardă mai sălbatic. 

Ewert Grens se ridică de pe salteaua moale și ieși grăbit din 
cameră, parcă în drum spre o întâlnire crucială. Incendiile au 
căile lor. Aproape că s-a repezit afară din lift și a intrat în holul 
ca o sală de gimnastică, asigurându-se că era la fel de pustiu ca 
înainte. Puteai să comanzi o ceașcă de cafea în timp ce stăteai 
într-unul din acele fotolii de piele. Și-a ales un loc aproape de 
mijloc, cu o vedere bună asupra întregii zone de recepție. Zofia 
îi explicase că soţul ei va ajunge târziu, înainte de a se întoarce 
acasă, în Suedia, într-unul dintre concediile programate. lar el și 

colegii săi din firma privată de securitate stăteau întotdeauna 
aici, în timpul escalelor în capitală. 

Căile lor se intersectau din nou. Și asta trebuia să se întâmple 
aici - nu la Stockholm. 

Prima dată nu s-au întâlnit față în față. Doar într-un dialog 
puţin absurd, prin telefon, în mijlocul unei crize cu ostatici, într-o 
închisoare de securitate ridicată. 

A doua oară s-au întâlnit la Bogotá, în circumstanţe la fel de 
stranii, dar nu mai erau ca două trenuri expres care se îndreptau 
direct unul spre celălalt. Hoffmann avea nevoie de ajutorul lui 
Grens și nu se mai luptau unul cu altul, ci luptau cot la cot. 

De data asta se întâmpla contrariul. 

De data asta, la Niamey, Grens era cel care, în ciuda faptului 
că fusese de acord să nu se mai întâlnească, trebuia să 
vorbească cu Hoffmann. Grens se afla în căutare de răspunsuri. 
Și tot Ewert Grens era cel care, dacă răspunsul pe care-l primea 
era corect, avea să aibă nevoie de ajutorul lui Piet Hoffmann. 

Trei cești goale de porțelan alb stăteau unele lângă altele, pe 
masă. 

Detectivul tocmai comandase cea de-a patra ceașcă de cafea 
liberiană, delicios de amară, fantastic de tare, când recunoscu 
pe cineva venind prin intrarea de pe latura vestică. lată-l, Piet 
Hoffmann. Un an mai târziu. Işi lăsase părul să crească peste 
șopârla tatuată pe cap, atât de lung, încât chiar și coada 
șopărlei care i se strecura pe gât era acoperită. In plus, purta o 
barbă moale, la modă. Diferite locuri de pe glob impuneau 
înfățișări diferite. Dar felul în care se mișca, cel mai greu lucru 
de schimbat la o persoană, pe care Grens învățase să-l 
recunoască în timpul orelor petrecute cu camerele de 
supraveghere, îi aparţinea numai lui. Și acum Hoffmann a făcut 
ceea ce făcea întotdeauna când intra într-o încăpere - a scanat- 
o cu privirea, bucată cu bucată, întotdeauna pregătit pentru o 
primejdie, gata de acţiune. Până când ochii i-au îngheţat. Pe un 
bărbat mai în vârstă, bând cafea într-un fotoliu din piele. Grens îl 
văzu pe Piet Hoffmann tresărind inconștient, încercând să dea 
sens scenei. Cu același rezultat. Omul de pe fotoliul de piele era 
cineva care nu aparținea acelui loc. 

— Ce naiba... 

Și apoi s-a deplasat rapid prin holul gigantic. 

— ... faci aici? 

— Bună seara, Hoffmann. 

— Ewert Grens - în Africa de Vest? 

— Da. Sunt în concediu. 

— Concediu...? 

— La fel ca atunci când am fost în vacanţă în însorita 
Columbie. Știi tu, locuri în care se întâmplă să te ducă drumul. 

Hoffmann arătă spre fotoliul din faţa lui Grens. 

— OK? 

Grens aprobă din cap. 

— Te aștepta pe tine. 

Înfăţișarea lui putea fi diferită, dar hainele erau la fel ca 
ultima dată, deși în culori mai potrivite acestui continent. Cizme 
maro, blugi bej și o vestă de culoare nisipie, cu multe buzunare, 
care atârna peste un tricou ce părea foarte alb pe bronzul lui 
puternic. Ultima dată păruse obosit, mai în vârstă decât anii pe 
care-i avea. 

Acum arăta mai tânăr. 

— Deci, Grens, această... vacanţă? Când vei termina cu băile 
de soare? 

Detectivul se uită la ceasul de aur așezat pe perete, deasupra 
recepțţiei. 

— În treisprezece ore. Dacă am noroc. Apoi zbor spre casă. 

— Plănuiai să și dormi înainte? 

— Nu prea mult. 

De partea cealaltă a biroului de recepţie era un mic bar. 
Grens nu-l văzuse până atunci. Acolo a dispărut Hoffmann, 
întorcându-se la scurt timp cu două pahare pline în mâini. 

— Îmi amintesc că preferi cafeaua. Neagră. Și că nu apreciezi 
în mod deosebit alcoolul. Dar de data asta, cred că această 
băutură ţi se potrivește mai bine. Bere Bantu. Te obișnuiești. 

— Bere Bantu? 

— Mei în loc de grâu, orz și secară. Fără gluten. Dacă erai 
curios... 

Grens îl privi pe Hoffmann ridicându-și paharul și luând o 
înghiţitură. Apoi își adună curajul și bău și el. 

Diferit. 

Nu neplăcut. Nici măcar neașteptat. 

Dar diferit. 

— În Columbia, te-am pus să bei trestie de zahăr. Și te-a 
prins. Acum te ispitesc cu bere fără gluten. 

— Ei bine, odată am făcut tot ce-am putut ca să te ucid... deci 
presupun că ai dreptul să-mi faci același lucru, Hoffmann. 

Apoi amuţiră amândoi. Au sorbit din pahare, au înghiţit, au 
așteptat. Aceeași deranjantă, jenantă tăcere ca și în holul casei 
lui Hoffmann, în fața Zofiei, care nu dorise să-i vorbească sau să 
se uite la el. 

În cele din urmă, n-a mai fost posibil să se uite la paharul de 
bere sau să privească unul pe deasupra celuilalt. 

Nu mai era posibil să evite subiectul, glumind despre vacanțe 
și bere. 

Piet Hoffmann simţea asta. Focul. 

— OK. 

Acela care ardea în pieptul bărbatului mai în vârstă, o furie 
care nu mai putea fi ascunsă. 

— De ce ești aici, Grens? 

Detectivul n-a răspuns. 

Cu vorbe. 

Îi stătea în cale furia lui - în timp ce era așezat vizavi de 
cineva în care totuși se hotărâse să aibă încredere, deși încă se 
temea că greșește. 

În schimb, a răspuns scoțând plicul care i se dăduse la 
recepție, copiile trimise de Sven la cererea sa. L-a deschis și a 
vărsat o parte din conţinut pe masă, asigurându-se că au rămas 
câteva înăuntru, pe care încă nu voia să le folosească, poate nu 
avea să le folosească niciodată. 

— Nu înţeleg - despre ce este vorba, Grens? 

Patru fotografii. Toate color, genul de imagini pe care, de 
obicei, le vezi alb-negru. Ajunseseră între ei, lângă cănile goale 
de cafea și paharele de bere aproape goale. Ultima era cu faţa 
în jos, detectivul se aplecă înainte și o întoarse. 

— Asta. 

Arătă spre poză. Și imediat își dori să n-o fi făcut. 

— Despre ei. 

Acum Hoffmann era cel care se apleca înainte. Pentru a vedea 
mai bine. 

— Despre ce, Grens? 

Pentru că ceea ce vedea părea neverosimil. 

— Despre ce, Grens? 

Pentru că dacă era ceea ce credea el că este, era vorba de 
război. Și ce legătură ar avea un detectiv suedez cu asta? 

Pentru că doar un război putea crea astfel de imagini. Corpuri. 
Aliniate. Șaizeci, poate șaptezeci. 

— Incerci să numeri? Șaizeci și opt. Și acelea, Hoffmann, acele 
grămezi de haine aparţin altor cinci. 

Un port. Hoffmann era sigur de asta. Poate chiar portul Vărta 
din Stockholm. Cu containere de marfă goale, stivuite unul 
peste altul. Corpurile erau așezate în faţa lor. 

— Le-am găsit noaptea trecută. Sau, mai degrabă, în 
dimineaţa asta, devreme; în ăsta. 

Ewert Grens împinse următoarea fotografie, care stătea în 
echilibru pe o ceașcă de cafea. O imagine a unui container cu o 
deschidere tăiată în lateral. Dacă te uitai cu atenţie, așa cum 
făcu Hoffmann, puteai vedea ochii care te priveau din interior. 

— Incă nu înțeleg, Grens. Despre ce e vorba sau de ce te afli 
aici, arătându-mi-le mie? 

— Vei vedea. Uită-te la ultimele fotografii. 

Detectivul a făcut loc în mijlocul mesei pentru fotografii. În 
stânga - un prim-plan al găurii ce se deschidea în stofa de pe 
umărul unei jachete. In dreapta - un prim-plan al unui telefon 
celular. Grens se uita mereu la chipul lui Hoffmann, încercând 
să-l citească și să interpreteze răspunsul atunci când fotografiile 
fură toate întoarse cu faţa în sus. 

Nimic. 

Fie pentru că fostul agent dublu era la fel de nevinovat pe cât 
părea. 

Sau se comporta la fel de iscusit cum se obișnuise să o facă în 
fiecare zi, pentru a supravieţui în vechea lui viață. Aceasta era 
mantra pe care Hoffmann își construise întreaga metodă de 
infiltrare. Numai un criminal poate juca rolul unui criminal. 

— Telefonul era cusut într-o jachetă ce aparținea unuia dintre 
cei șaptezeci și trei de refugiați care s-au sufocat în containerul 
de transport, în timp ce erau duși către Suedia. Am colectat 
două seturi de amprente de pe acel telefon și am găsit două 
potriviri. Un set corespundea refugiatului. Un set era al tău, 
Hoffmann. 

Acum. 

Acum a venit reacția. 

Reacţia unei persoane care nu se prefăcea. 

Chipul lui Piet Hoffmann s-a schimbat de la imperturbabil la 
vigilent, apoi de la consternat la chinuit. A înțeles ce 

reprezentau acele poze. Ce însemnau acele două perechi de 
amprente. Și n-a făcut nicio încercare să ascundă că telefonul 
din fotografie avea o poveste care-l includea. 

— Refugiatul? 

— Da? 

— Cel cu jacheta. Care avea telefonul. 

— Da? 

— Cum arăta? De unde venea? 

— Africa de Vest, potrivit medicului nostru legist. 

— Vârsta? 

— Nu e sigur - dar medicul legist estimează treizeci de ani 
sau pe-aproape. 

— Și era și o femeie, cam de aceeași vârstă, din aceeași parte 
a lumii? 

— Nu erau foarte multe femei, așa e de obicei în cazul 
refugiaților. Dar ai dreptate - era una, care ar fi putut fi cu el. 

Chipul lui Piet Hoffmann nu s-a schimbat. Expresia lui chinuită 
era îngheţată, iar faţa lui nu demult atât de tânără, părea la fel 
de bătrână ca a lui Grens. 

— În acest caz... acestea sunt amprentele mele. Pentru că 
până acum câteva săptămâni, acesta a fost telefonul meu. 

S-a ridicat și a început să pășească prin holul pustiu - 
îngrijorat și stresat. S-a oprit o clipă, apoi a început din nou. 

— Am nevoie de încă una. Să iau una și pentru tine? 

Hoffmann arătă din cap spre paharul de bere, iar Grens făcu 
un gest de încuviinţare. Când s-a întors, un pahar era deja pe 
jumătate gol. 

— Ştii ce fac eu aici? 

— Știu ce mi-a spus, cu reticențe, soţia ta. O firmă privată de 
securitate în misiune pentru ONU. Protejarea transporturilor. 
Muncă legală. Cam asta e tot. 

Ewert Grens nu-l considerase niciodată pe Hoffmann un tip 
care ar fi avut nevoie de alcool pentru a-și păstra controlul. Nu 
părea genul căruia îi lipsește curajul de-a se privi în față, pe 
sine. Dar acum el bău cea de-a doua jumătate a paharului dintr- 
o sorbitură. 

— ONU nu are mandat să protejeze ea însăși anumite zone. 
Nu pot răspunde focului cu foc. Ceea ce însemna că, înainte de 
a face acest contract cu o firmă de securitate din Africa de Sud, 

ajunseseră să piardă fiecare transport. Bietele marionete ale 
ONU cu căștile lor albastre nu puteau face mai mult de atât... 

Hoffmann ridică din umeri, teatral, și-și desfăcu larg braţele 
pentru a-și întări punctul de vedere. 

— ... şi alimentele nu ajungeau la destinaţie. Dar din ziua în 
care am început să le protejăm noi, s-a ajuns de la situaţia în 
care niciun bob de cereale nu ajunge la destinaţie la situaţia în 
care niciunul nu se mai pierde; la fiecare transport. Noi toți 
venim din medii militare sau din poliţie. Și n-avem nicio 
problemă să ne folosim armele. Noi nu pierdem transporturile. 

Grens nu-și atinsese berea Bantu. Deci, când Hoffmann a luat 
și a băut și paharul lui, n-a avut nicio obiecţie. 

— Pot să înțeleg să atace un transport alimentar dacă sunt 
flămânzi. Și uneori ăsta-i motivul. Pot chiar să înțeleg un atac al 
cărui scop este să ia alimentele și să le revândă ca să câștige 
niște bani. Tu îmi cunoști istoria, Grens, așa că știi că am 
câștigat bani în felul ăsta. Dar nu voi înțelege niciodată să ataci 
aceste transporturi doar pentru a le distruge. Doar pentru a 
crește fluxul de refugiaţi. Cu cât alimentele sunt mai puţine și 
criza se adâncește, cu atât sunt mai mulţi oameni care vor să 
fugă. Cu cât sunt mai mulţi refugiaţi, cu atât mai mulţi bani fac 
nenorociţii de traficanţi de oameni. 

Se mută mai aproape. 

— lar asta, aceste imagini, oricât de ciudat ar părea, Grens, 
sunt cele care leagă slujba mea - de întrebarea ta. 

A întors cele patru fotografii, una câte una, până nu s-a mai 
văzut decât spatele lor alb și gol. 

— Pentru că unul dintre bărbaţii care au atacat transportul 
nostru în această dimineaţă, pe care a trebuit să-l ucid ca să mă 
apăr - îţi amintești, Grens, tu sau eu, îmi pasă mai mult de mine 
decât de tine, așa că mă aleg pe mine - era cineva pe care l-am 
recunoscut. Un individ care face trafic de persoane. L-am mai 
întâlnit. Odată, când cineva mi-a cerut să îndeplinesc o sarcină. 

Ewert Grens se gândise să întoarcă din nou imaginile, 
lăsându-le să zacă acolo până când Hoffmann va fi obligat să-i 
spună totul. Nu era nevoie. Alte imagini se derulau în mintea 
omului care stătea faţă în faţă cu el. Imagini din Zuwara, un oraș 
port libian de pe Mediterană, un alt loc în care angajaţii firmei 
de securitate se opreau uneori între misiuni. De asemenea, 
orașul acela era punctul de intrare pe ruta libiana - portul pe 

care traficanţii de oameni îl foloseau pentru a ajunge în Europa. 
Acolo se afla Piet Hoffmann când i s-a cerut să plece de la hotel 
și să protejeze un cuplu de refugiaţi care era pe cale să 
înmâneze plata finală reprezentanților unei organizaţii de 
contrabandă. In valoare de patru mii cinci sute de dolari. Pentru 
ei - o sumă incredibilă. Doi ani de muncă, zi și noapte. O sumă 
care acoperea etapele a doua, a treia și a patra ale călătoriei, 
continuarea a ceea ce începuse în remorca unui camion din 
Niger și printr-o traversare de patru zile a deșertului Sahara. 

— Lucrez în această parte a lumii de aproape un an, 
încercând să opresc traficanţii de oameni să distrugă alimentele 
pentru a-și crește profitul, iar acum, dintr-odată, trebuie să mă 
uit la cineva care le-a dat bani. Tânărul cuplu de refugiaţi plătea 
pentru o călătorie cu o barcă de pescuit aglomerată peste 
Marea Mediterană, până la frontiera italiană, până la frontiera 
UE. Plătea o călătorie într-un camion aglomerat din Italia în 
Polonia. Și apoi trecerea într-un container de marfă din Polonia 
în Suedia. Părea o nebunie. Era o nebunie. Și când i-am văzut, 
Grens, atât de fragili, atât de... Le-am explicat cât am putut, în 
ciuda promisiunii făcute cuiva, nu puteam participa cu conștiința 
împăcată. Dar mi-au spus că o vor face cu sau fără ajutorul 
meu. Nu mai păreau atât de fragili. Păreau mândri, puternici, 
plini de speranţă. M-am răzgândit, Grens. Am făcut ceea ce mi 
s-a cerut. l-am privit cum își pun economiile de-o viaţă într-un 
plic murdar cedat către doi contrabandiști. M-am asigurat că li 
se garantează o călătorie în siguranţă. 

Piet Hoffmann se uită fix la fotografiile cu faţa în jos. A fost ca 
și cum brusc ar fi devenit conștient emoţional, nu doar raţional, 
de ceea ce spunea. Cum se terminaseră lucrurile pentru oamenii 
despre care vorbea. 

— Și chiar... atunci. După ce au plătit. Și ne spuneam la 
revedere. 

Apoi a ridicat una dintre fotografii. 

— Le-am dat telefonul meu mobil. 

Arătă rândurile de corpuri întinse pe asfalt. 

— Doar pentru a fi ei în siguranţă. În caz că s-ar fi întâmplat 
ceva. 

Și parcă ar fi vrut să se năpustească în poză, la Stockholm, în 
portul Värta, și să-i găsească pe cei despre care vorbea, 

întinzându-le mâna ca să-i ajute să se ridice, să-i avertizeze 
despre călătoria în care și el jucase un rol mărunt. 

— Doi contrabandiști nord-africani, probabil libieni, și-au 
primit banii la nenorocita aceea de întâlnire. Unul dintre ei a 
murit în această dimineaţă. Eu l-am recunoscut. Același fel de 
om ca și mine. Cu genul de cicatrici pe care un tip ca mine le 
poate avea. Avea toate degetele, dar îi lipsea jumătate dintr-o 
ureche. Și a fost acolo, de pază, pentru a se asigura că totul 
mergea cum trebuie. Genul meu de oameni nu este niciodată 
interesant - suntem acolo doar pentru ceilalţi. În timp ce celălalt 
tip... Ei bine, el era interesant. În mod clar, el era liderul, omul 
responsabil, vorbea o engleză surprinzător de bună, cu accent, 
dar bună. Bine educat și periculos în același timp. Îmi amintea 
de fostul KGB în care m-am infiltrat când eram sub acoperire în 
mafia europeană estică. De cei care au trebuit să se mute pe un 
alt front de lucru după căderea Zidului. Tipul ăsta ar fi putut fi 
unul dintre ei. Știi bine, când un sistem se prăbușește, devin 
periculoși - sunt inteligenți și au relaţiile potrivite. Putea foarte 
bine să fie anchetator în regimul Gaddafi, ăsta e genul. Tipul 
fără Dumnezeu nu știe să lupte pentru mai mult, așa că luptă 
pentru bani. Din câte am înţeles eu, el a fost responsabil pentru 
acea parte a călătoriei refugiaților, etapele care au început în 
Zuwara și s-au încheiat într-o tabără de refugiați din afara 
Frankfurtului sau zonei Borås. Sau așa - ca în fotografia de acolo 
- ca o grămadă fără viață pe pământ, pentru că a plătit deja și 
deci nu mai are nicio valoare. 

A mototolit hârtia în mână, apoi l-a privit pe Grens, și-a dat 
seama ce face și a început să o netezească din nou. 

— Las-o, Hoffmann. Poza asta și-a făcut treaba. 

Așa că s-a așternut din nou o tăcere incomodă. Amândoi știau 
că detectivul crezuse povestea spusă de fostul criminal. 

— Cine? 

Și, de vreme ce credea, trebuia să pună cea mai evidentă 
întrebare. 

— Cine ţi-a cerut să ajuţi cuplul de refugiaţi? 

Hoffmann a rămas tăcut. 

— Sunt aici ca ofiţer de poliţie, Hoffmann. Cercetez o crimă în 
masă. Trebuie să mă agăţ de orice fir călăuzitor pentru a încerca 
să-mi dau seama care este calea de urmat. Îl caut pe ticălosul 
din Suedia care le-a furat acestor oameni viaţa și moartea. Și tu 

ești singurul care are un nume ce ar putea să mă ducă mai 
departe de-a lungul lanțului logic. 

— Nu-ţi pot spune. 

— De ce? 

— Pur și simplu, nu pot. Dar vreau să clarific un lucru, Grens. 
Fotografiile acestea mă fac să regret că m-am implicat. Regret 
că i-am ajutat, împotriva tuturor instinctelor mele. Nu poți 
amesteca binele cu răul, nu funcţionează. 

— Nu înțeleg. 

— De îndată ce intenţiile bune se angajează în acte rele, 
lucrurile se termină prost. Persoana care mi-a cerut să o fac, să-i 
ajut, s-a comportat așa cum făceam eu înainte. De fiecare dată 
când mă infiltram într-un grup la cererea voastră, credeam că 
fac ceva bun. Am crezut că ajut poliția cu ceva important. 
Aveam să demasc răul. Și de fiecare dată mi-a fost mai rău după 
aceea sau s-a înrăutățit situaţia pentru mine, pentru noi, pentru 
familia mea. 

— Tot nu înţeleg. 

— Nu pot spune mai mult de-atât. 

Nu mai erau singuri în hol. Un cuplu mai în vârstă, americani 
după accent, se așezase în fotoliile de piele din spatele lor. 
Ewert Grens se aplecă înainte și șopti. 

— Pe cine protejezi, Hoffmann? 

— Mai vrei o bere? 

— Pe cine? Uită-te la zecile de oameni din poza asta. Și tu - tu 
refuzi să vorbești? 

— Am văzut și mai rău. Vino cu mine la oricare dintre 
transporturile mele. După ce mă întorc, peste două săptămâni, 
te iau cu mine. Vei vedea peste tot oameni murind de foame, 
din cauza violenței. Toată ţara asta este un cimitir al dracului de 
mare. 

— Crezi că mă poţi face să renunţ, Hoffmann? Pe cine 
protejezi - și de ce? 

Încercând să le atragă atenţia, cuplul în vârstă își ridicase 
paharele, sperând, în mod evident, la puţină conversaţie cu 
niște străini. Grens dădu din cap cu amabilitate, apoi se întoarse 
spre Hoffmann semnalând, prin limbajul corpului, că vor să fie 
lăsaţi în pace. 

— Ți-aș fi spus, Grens, dacă iniţiativa de a ajuta cuplul de 
refugiaţi ar fi fost a mea. Dar n-am fost eu. Și dacă descriu 

circumstanţele, atunci va trebui să dezvălui persoana care m-a 
convins să fac treaba asta. Nu voi expune niciodată persoana 
aceea la riscuri - niciodată. Fiindcă traficanţii de oameni nu sunt 
o glumă. 

— Deci ai prefera să fii suspect într-un masacru decât să-mi 
dai numele persoanei care poate confirma povestea ta? 

— Mi s-a cerut să ajut. Am avut posibilitatea să fac asta. 
Sfârșitul afurisitei de povești. 

De data asta tăcerea n-a fost incomodă. Stăteau doar în 
fotoliile din piele uitându-se, furioși, unul la altul. Doi oameni ale 
căror căi se intersectaseră din nou din întâmplare, amândoi 
dorind să ia avionul de a doua zi, care să îi transporte la mii de 
mile spre nord, să-i ducă acasă, de la începutul până la sfârșitul 
călătoriei unui refugiat. 

Se priveau fix. 

În timp ce Ewert Grens încerca să dea sens acestei obstinaţii. 

Și brusc își dădu seama. 

Nu voi expune niciodată acea persoană vreunui risc - 
niciodată. 

— Zofia. 

Era atât de simplu. 

— Zofia. Ea a vrut să fii acolo ca o protecție împotriva 
contrabandiștilor pentru cuplul de refugiați. 

Piet Hoffmann lucrase mai mult de zece ani ca agent dublu, 
mai întâi pentru poliția suedeză și apoi pentru poliția americană, 
demascând violențe și organizații extrem de periculoase. 
Întreaga sa existență, condiția prealabilă pentru supraviețuirea 
sa, se baza pe capacitatea lui de a păstra o mască. Să fii 
întotdeauna altcineva, să foloseşti întotdeauna minciunile ca 
instrument. 

Dar acum nu conta. 

Ewert Grens putea vedea că a ghicit bine. 

Zofia Hoffmann era veriga către contrabandiștii de oameni. 

— Vorbeşte cu mine, Hoffmann, pentru numele lui Dumnezeu. 

Cuplul american de lângă ei care râdea și toasta reușise să se 
delecteze cu alţi oaspeți ai hotelului, care erau mult mai 
distractivi decât suedezii, concentrați doar unul asupra celuilalt. 
Piet Hoffmann îi privi, ar putea fi atât de ușor - să plece în 
străinătate. Pentru el și Zofia și băieţii lor, prezentând un 
pașaport fals unui oficial vamal, ar fi fost la fel ca atunci când 

fugeau pentru a supraviețui. La sfârșitul acestor doi ani, 
perioada contractului său cu firma de securitate sud-africană, 
urma să rămână în casa lui din Enskede, asta era singura 
aventură de care aveau nevoie. 

— Hoffmann, pe toţi dracii! Nu cred că Zofia este mai 
responsabilă pentru contrabandă umană și crimă în masă decât 
ești tu. Înţeleg că nu vrei să fie târâtă în treaba asta. Dar trebuie 
să știu tot ce știi și tu. Și trebuie să vorbesc cu ea despre ceea 
ce știe. Pentru a vă salva numele și a afla cine este cu adevărat 
responsabil. Odată ce am terminat cu asta, adică imediat după 
ce veţi prezenta toate informaţiile, notițele mele vor ajunge 
direct în coșul de gunoi și nu le va mai citi nimeni vreodată. 

— Am mai auzit asta. 

— Nu de la mine - când mă ocup eu de ceea ce numim exces 
de material într-o investigaţie, acesta nu se transformă 
niciodată în informaţie publică și nu este niciodată dezvăluită. 
Ascultă-mă acum! N-o voi implica pe Zofia în investigaţie. Nu i 
se va întâmpla nimic. Nu li se va întâmpla nimic rău băieţilor. 
Crede-mă pe cuvânt. 

Mereu singur. 

Piet Hoffmann inspira, expira. 

Ai încredere numai în tine. 

Așa trăise. Supravieţuise. Dar mantra sa se schimbase de 
când cu implicarea detectivului care stătea vizavi de el. A 
înțeles că, și dacă nu ai încredere, din principiu, în alte 
persoane, poţi totuși alege să faci acest lucru. A ales să aibă 
încredere în Grens în Columbia. Și acum mantra se schimbase 
din nou. Acum era obligat să aibă încredere în el. Incredere că 
Ewert Grens va avea grijă de familia lui. Știa că imediat ce ar fi 
recunoscut rolul Zofiei în toate acestea - faptul că ea era veriga 
- își expunea familia pericolului. 

— Zofia. 

Hoffmann încă șoptea, în ciuda faptului că vecinii lor râdeau 
tare și toastau unul pentru altul. 

— Ea mi-a cerut să mă duc. Nu știu exact de ce, nu mi-a 
păsat, asta o poţi întreba tu. Dar legătura cu cei doi refugiaţi, 
telefonul meu și prezența mea acolo are ceva de-a face cu 
slujba ei. La școala în care lucrează, școala copiilor noștri, ea 
predă câteva cursuri de limba franceză pentru copiii refugiaţi 
fără aparţinători. Mi-a cerut asta de dragul unuia dintre ei, un 

copil care făcuse aceeași călătorie pentru care am asistat cuplul 
nigerian - să mă asigur că nu vor fi înșelaţi sau jefuiţi. 

Pentru prima dată de când Grens pusese cele patru fotografii 
pe masă, Piet Hoffmann părea să se relaxeze. Se lăsă pe 
spătarul fotoliului din piele și trăsăturile lui se înmuiară ușor, nu 
mai părea la fel de bătrân. 

Părea să creadă că dându-i detectivului următoarea verigă din 
lanț terminase cu tot ce ţinea de el. 

Habar n-avea. 

— Am și o altă misiune. Care va fi îndeplinită numai dacă te 
elimin din lista suspecţilor. 

— Dacă? 

— Dacă. 

Ewert Grens vorbi mai tare, grupul vesel de lângă ei se 
ridicase și se îndrepta spre barul din spatele recepţiei. 

— Ai cunoscut contrabandiștii care garantau drept o călătorie 
sigură una care era orice altceva decât sigură. L-ai văzut pe 
omul pe care îl descrii drept lider. Deci, de dragul meu, vreau să 
faci ce faci tu cel mai bine. 

— Ce încerci să spui, Grens? 

— Vreau să-l cauţi din nou. Infiltrează-te în organizaţia căreia 
cuplul acela de tineri i-a dat banii. Află numele suedezului, 
persoana de contact, oricine a profitat de oamenii care s-au 
sufocat în containerul de marfă din Stockholm. Îți cer acest 
nume, Hoffmann, pentru că odată am călătorit în Columbia de 
dragul tău. Ai întrebat cum poţi să-mi multțumești. Ti-am spus 
că, într-o zi, aș putea avea un răspuns la acea întrebare. Acesta 
este răspunsul. Infiltrează-te, încurajează-i, găsește numele 
ticălosului. Atunci datoria va fi plătită și te vei putea întoarce la 
ceea ce faci acum. 

Piet Hoffmann era înarmat. Ewert Grens observase contururile 
unui toc pentru pistol și cuțitul sub jachetă, echipamentul său 
standard, de îndată ce fostul agent dublu pășise în hol. Dar în 
ciuda furiei din ochii lui Hoffmann, care la un moment dat ar fi 
putut însemna violenţă, Grens nu era îngrijorat. 

Nu mai erau dușmani și nici nu aveau să mai fie. 

— Nu. 

— Vreau să-l prind pe ticălosul ăla. 

— Nici măcar de dragul tău, Grens. 

— Vreau să prind contactul lor suedez, pentru că asta este 
treaba mea. Nu pot face niciun rahat în legătură cu speculanţii 
de aici, asta este responsabilitatea altcuiva. Dar pot închide pe 
oricine operează pe teritoriul meu, lăsând în urmă gropi 
comune. 

— Să încercăm din nou - nu. 

— Nu? 

— Nu mai lucrez niciodată pentru poliţia suedeză. Și pentru 
nicio altă poliţie, niciodată. 

— Nu e la fel ca data trecută. Nu avem nevoie să demaști 
întreaga organizaţie. 

— Ai uitat deja, Grens? 

— Tot ce trebuie să faci de data asta este să mă conduci spre 
numele unei persoane din Suedia. 

— Pentru că dacă tot îți amintești, atunci trebuie să-ți 
amintești și că treburile astea nu se termină niciodată bine. Nu-i 
așa, inspectore? 

Piet Hoffmann își sprijini cu putere palmele pe brațele din 
piele ale fotoliului, în timp ce se ridica. 

— Tocmai am început un concediu de două săptămâni. Apoi, 
am trei luni până la următorul. Așa arată contractul meu - patru 
călătorii pe an, acasă. Am rezervat un bilet la același avion ca și 
tine și am să-mi văd familia. Deci mâine vom sta unul lângă 
celălalt la bord, mâncând din caserole de plastic. Ai spus-o 
singur, Grens. Nu este treaba mea să-i prind, este a ta. Să ai o 
seară frumoasă. 

Și în timp ce se îndepărta prin holul pustiu, spre recepţie și 
coridorul care ducea la lifturi, nu se uită niciodată înapoi. In 
ciuda ochilor furioși ai lui Grens, care îl străpungeau în ceafă. 
Uneori, un „adio” este pur și simplu „adio”. 


VP - 96 


O cameră de hotel este un loc ciudat. Patru ziduri tăcute stau 
de pază peste un pat - de obicei locul cel mai intim, unde în 
fiecare noapte îţi întâlnești, în vise, viaţa imaginară -, dar acest 
pat găzduia ieri un străin, iar mâine va îmbrăţișa un altul. 

Ewert Grens detesta camerele de hotel. 

De la boala lui Anni și până la moartea sa, el a ales să trăiască 
singur. A preferat această variantă. Nu avea nevoie de alți 
oameni. Dar într-o cameră de hotel, singurătatea nu era 
niciodată frumoasă - era la fel de urâtă, tristă și impunătoare 
cum și-o imaginau toți cei care se temeau de ea. 

Nu se putea relaxa și cu siguranță nu putea dormi. Se așeză 
pe pat cu telecomanda în mână și făcu clic, din nou clic, din nou 
clic, în drumul său de la o lume la alta, fără a se opri niciodată 
pe vreunul dintre canale. Nu doar singurătatea dansa în jur, 
batjocorindu-l. Dansau alături mânia, frustrarea și resemnarea. 
Piet Hoffmann s-a ridicat de pe fotoliul din piele și s-a 
îndepărtat. Singura persoană care avea acces la traficanţi, care 
chiar se întâlnise cu liderul lor și știa unde este. Singurul pe care 
atât poliția europeană, cât și cea americană îl considerau cel 
mai iscusit agent dublu din lume și care, prin urmare, avea 
capacitatea de a îndupleca și a scoate la iveală un anume 
contrabandist suedez. 

Și care, în ciuda tuturor acestor lucruri, nu voia să o facă. 

Grens nu mai suporta. Luă liftul până la intrarea hotelului și 
rătăci în noaptea Africii de Vest, încă apăsător de fierbinte și 
mult mai întunecată decât în alte capitale. Aici nu se aprindeau 
firme de neon, nu erau lumini strălucitoare la fiecare fereastră a 
fiecărei case - nu era nimic artificial care să facă întunericul mai 
luminos, precum cerul de deasupra Stockholmului. 

Începu să umble. Nu știa încotro, drept înainte, încercând să 
forțeze vâltoarea din interiorul său să se liniștească puţin. O 
stradă numită Boulevard de Il'Independence. Nu prea mult trafic, 
deși se afla în acea parte a orașului care pe harta sa - aflată în 
camera de hotel - era denumită centrul orașului. Nu erau nici 
semafoare agăţate pe la intersecțiile de aici, în schimb, existau 
sensuri giratorii și, după ce a trecut direct printr-unul dintre ele, 
și-a dat seama că era pe o altă stradă. Cel puţin conform 
indicatorului stradal. Place des Martyrs. Și poate ar fi trebuit să 

se întoarcă aici, să-și urmeze drumul înapoi, probabil, și probabil 
că ar fi făcut-o, dacă telefonul său n-ar fi început să sune. 

— Bună seara, Ewert. Sunt... 

Vocea Marianei. Conform numărului de pe ecran, ea suna de 
la unul dintre telefoanele fixe ale secţiei de poliţie. 

— „te pun pe difuzor. 

In ciuda faptului că-și petrecuse noaptea trecută făcându-și 
drum prin subteranele Stockholmului, era încă la birou. El zâmbi. 
Deși, desigur, ea nu-l putea vedea. 

— Voi începe cu firma posesoare a containerelor de transport. 
După aceea mai am o idee despre care vreau să îţi cer părerea. 
lar apoi am să ţi-l dau pe Sven ca să-ţi prezinte raportul despre 
ghid. 

Amândoi erau încă acolo. Ceea ce nu-l făcu să zâmbească mai 
puţin. 

— Containerul este deţinut de o companie de transport din 
Gdansk. Și tot acolo a fost golit de marfă ultima dată. Conform 
documentelor disponibile, ar fi trebuit să fie lăsat gol. Din tot ce- 
am reușit să aflăm noi și poliţia poloneză, nimeni din companie 
nu știa că se va reumple containerul cu oameni. 

Grens asculta pe cineva dintr-o secţie de poliţie din 
Stockholm, unde, în calitate de ofițer al poliţiei, învățase fiecare 
stradă pe de rost. Dar aici, într-o realitate diferită, trebuia să 
încerce să-și dea seama unde se afla. Se roti într-o direcţie, apoi 
se întoarse din nou. 

— Ewert, asculţi? 

— Ascult. 

— Se aude ca și cum ai flutura telefonul mobil, puțin cu 
întreruperi. 

— M-am învârtit un pic. Acum m-am oprit. Continuă. 

Incă o răsucire. 

Apoi decise să meargă drept înainte, pentru o vreme. 

— Am mai avut o idee, Ewert. Este cineva pe care aș vrea să îl 
cercetez mai îndeaproape. 

— Oh? 

— Asistenta de la morgă. Femeia care a găsit primele două 
cadavre în morgă. 

— Ce? 

— Vreau să o scutur puţin. S-ar putea să știe mai multe decât 
pare. 

— Nu. 

— Nu? 

Își aminti o pereche de ochi calzi. 

Un zâmbet. 

Unul care făcuse ca până și un detectiv bătrân să se simtă 
confortabil în compania morților. 

— Nu este amestecată în povestea asta. 

— Ewert, cadavrele au fost găsite la locul ei de muncă. 

— Da - și a telefonat imediat. De ce-ar fi făcut asta dacă ar fi 
fost implicată? 

— N-ar fi prima dată când un vinovat se asigură că este inclus 
în ancheta noastră, pretinzând că ajută. În scopul de a păstra 
controlul. De a observa. Ea a fost cea care ne-a dat lista tuturor 
oamenilor cu chei, de la medicul legist la tipul care reumple 
aparatul de cafea. Și i-am interogat pe fiecare - în afară de ea. 
Nu i-am investigat niciodată motivele sau alibiul. 

Ewert Grens și-ar fi dorit să închidă și să strige, în loc, 
suficient de tare, încât să ajungă până la Mariana și la secţia de 
poliție. 

Dacă este implicată - de ce m-a sunat? Acasă? De cea puso 
mână pe braţul meu? De ce mi-a plăcut atât de mult zâmbetul 
ei? 

— Ewert? 

Vocea lui Sven părea obosită, era evident că voia să plece 
acasă, la locuința lui din oraș și la Anita și Jonas. 

— Da? 

— Să trecem peste asta. Bine? 

— Ascult. 

— Am avut un eșec în urmă cu câteva ore. 

— Oh? 

— Ne-am întors la tuneluri - și l-am găsit. Așa-zisul ghid. 
Aproape de locul indicat de informaţiile noastre. Mort. Injunghiat 
în inimă. Foarte puţin sânge - o armă subțire și ascuţită. O 
lovitură profesionistă. Un ucigaș care știe că un cuţit mic este 
mult mai eficient decât unul mare, care s-ar putea bloca într-o 
coastă. 

Ewert Grens se opri. 

Mort? 

Și el? 

— Ewert - ei nu intenţionează doar să arunce fiecare corp din 
container unul câte unul. Își șterg urmele, eliminând orice risc 
de a fi descoperiţi. Suntem siguri că este vorba despre persoana 
pe care o căutam - câinii au găsit mulți bani ascunși în nișa lui 
din peretele tunelului. Serii de numere noi, bani pe care trebuie 
să-i fi primit recent, probabil plata pentru aducerea acestor 
corpuri prin tunel. Dar chiar și fără bani știm că a fost el - 
hainele și corpul aveau pe ele urme de fosfat de amoniu. 
Trebuie să fi ajutat la căratul lor de la locul de ridicare. 

Își sterg urmele, eliminând orice risc de a fi descoperiţi. 

O altă legătură cu contactul suedez fusese tăiată. 

Și dintr-odată furia lui se reaprinse. Sentimentul pe care 
reușise să-l suprime pe moment puse din nou stăpânire pe el. 

Se răzgândi. 

Nu terminase cu Hoffmann. Nici nu începuse. Dacă n-a putut 
să-l convingă argumentându-i sau chiar rugându-l frumos, 
atunci va trebui să folosească o altă metodă. 

să-l oblige. 

— Jerry? 

Grens nu auzi de prima dată. Cineva striga, dar nu pe el. 

— Jerry? Aici! Eu sunt! 

Vocea aceea; îi era familiară. 

Se întoarse în direcţia din care venea. O mașină era parcată 
pe cealaltă parte a drumului. 

— Te-ai rătăcit, Jerry? 

Rătăcit. Da, cu siguranţă se rătăcise. Și presupuse că Jerry era 
el. 

Era același taxi care-l dusese de la aeroport la hotel. Șoferul 
acela energic, care manevra atât de ușor volanul. Grens 
traversă, ușa din partea pasagerului era deja deschisă. 

Așa că au mers înapoi. În timp ce Frederick - Grens își 
amintise numele său, ceea ce îi mulțumi pe amândoi - îi explica 
râzând modul în care strada pe care se aflau își schimba numele 
de șase ori pe parcursul a doar câţiva kilometri. La intrarea în 
hotel au avut aceeași discuţie despre bani ca ultima dată - 
șoferul de taxi nu vru nimic pentru plimbare, dar Grens insistă și 
puse încă cinci mii de franci vest-africani în buzunarul de la 
piept al șoferului. 

Ewert Grens era în continuare la fel de hotărât. 

Dacă n-a funcţionat cu frumosul, dacă rugămințile n-au ţinut, 
atunci rămânea doar forța. 

Mai întâi verifică holul, la fel de gol ca înainte, apoi se duse la 
recepţie și sună în camera lui Hoffmann. Niciun răspuns. Apoi se 
uită la bar. 

Era acolo, în picioare. 

Cu un pahar de bere Bantu în mână. Conversa cu un individ 
blond, uriaș, mult mai înalt decât Grens însuși și cu un aspect 
impozant care i se trăgea de la mușchi. 

Detectivul se apropie de ei, încercând să prindă privirile lui 
Hoffmann. 

— Aș vrea să-ţi vorbesc o clipă. 

Pereţi albi. Conturul alb al barului. Aparate de aer condiționat 
albe, prinse pe zidurile albe. Televizor alb pe barul alb. 

Grens nu vedea nimic din toate astea. 

— Aș vrea să discutăm puţin acum, singuri. 

— Sunt în mijlocul unei conversații. După cum poţi vedea. 

— Termin-o. 

Uriașul blond, a cărui barbă era la fel de sălbatică precum a 
lui Hoffmann, părea să fi înţeles ce-a spus Grens și se amuza. 
Părea și puţin cam beat. 

— Deci ai prieteni aici, Koslow? Prezintă-mă. 

Din Danemarca. 

Accent de Copenhaga, Grens era sigur de asta. 

— Eu sunt inspectorul detectiv Ewert Grens. Aș aprecia dacă 
aș putea să-l împrumut pe prietenul tău pentru un minut. 

Danezul întinse o mână la fel de uriașă ca el. 

— Eu sunt Frank. Detectiv, zici? Ce naiba a mai făcut acum 
bunul meu prieten? 

A râs tare, un râs îngroșat de prea mult alcool. 

— De data asta, nu-i vorba despre ce-a făcut. E vorba despre 
ceva ce va face. 

Hoffmann și danezul se priviră unul pe altul, ridicând 
paharele, toastând și bând. S-au îmbrățișat și lui Grens i se păru 
că observă un fel de intimitate între ei; Mu/t noroc în Zarzis - 
noroc cu soția, iar apoi, în timp ce danezul comanda încă o bere, 
Hoffmann părăsi barul împreună cu detectivul și se așezară pe 
aceleași locuri ca mai devreme. 

— Koslow? Deci așa îţi spui în ultima vreme? 

— Este numele mamei mele. Una dintre numeroasele 
identități pe care le-am folosit de-a lungul anilor. Am crezut că 
se potrivește acestei vieți și este, de fapt, unul dintre cele două 
nume pe care le am - împreună cu Hoffmann - pe un pașaport 
care nu este fals. Acum că merg pe un drum drept și îngust. Și 
ar trebui să știi un lucru, Grens. Mi-ai salvat viaţa o dată. Poate 
chiar de două ori. Dar nu mi te vei mai adresa în acest fel 
niciodată. Ne-am înţeles? 

Ewert Grens îl auzise pe Piet Hoffmann amenințând și înainte. 
Și văzuse și consecințele. 

De asemenea, primise ameninţări de-a lungul anilor și văzuse 
și consecințele lor. 

Prin urmare, putea alege să-l provoace. 

Și, într-un fel, chiar asta urma să facă. 

Curând va fi rândul lui să-l amenințe pe Hoffmann. 

— Ce spuneai chiar tu; faptul că obișnuiai să câștigi bani prin 
revânzare de lucruri. Droguri. Despre asta vorbeai. 

Piet Hoffmann aprobă. Exact asta vrusese să spună. 

— Dar asta nu-i chiar adevărat, nu-i așa, Hoffmann? 

— Poftim? 

— Că ai câștigat bani vânzând droguri. 

— Mi-ai văzut palmaresul. Știi că-i adevărat. 

— Adică - și acum câștigi bani din asta. Incă. 

Hoffmann se lăsă pe spate în fotoliu, ridicând ușor din umeri. 

— Despre ce naiba vorbești? 

— Despre asta. 

Din buzunarul interior al hainei, Ewert Grens scoase plicul cu 
cele patru poze cu corpuri. Dar nu asta căuta. Mai era și altceva: 
fotografii și un extras dintr-o anchetă internaţională, pe care 
ultima dată le lăsase în plic, sperând să nu trebuiască să le 
folosească. 

— Ti-am văzut nenorocitele de poze, Grens. M-au zguduit, 
după cum ai observat. Cu toate astea, va trebui să-ţi mulțumesc 
pentru oferta generoasă de un loc de muncă, iar răspunsul este 
nu. 

— Nu le-ai văzut pe toate. 

Răspândi pe masa dintre ei conţinutul rămas în plicul pe care 
Sven îl trimisese acolo, instruind personalul hotelului să-l 
tipărească. 

— Ce spui despre asta, de exemplu - o valiză pe care s-ar 
putea să o recunoști? 

Prima poză. O valiză. Cea pe care o împachetase Piet 
Hoffmann în Columbia înainte de călătoria spre casă, trecuse 
prin vamă cu ea și, apoi, în drum spre închisoare, îl convinsese 
pe Ewert Grens să o păstreze în biroul lui de la secţie. 

— N-am știut atunci ce mi-ai cerut să fac, Hoffmann. Așa că 
stătea acolo, în dulăpiorul meu, plin cu uniformele pe care nu le 
folosesc niciodată. 

Grens ridică următoarea imagine. Un scan al unei pagini dintr- 
o anchetă preliminară. 

— Până când această treabă a apărut într-un alt caz. O 
colaborare între Forţele de poliție portugheze, spaniole, 
olandeze și suedeze. Și acolo, în mijlocul anchetei - o fotografie 
cu o geantă identică! Un lanţ distribuitor de stupefiante 
descoperit în timp ce făcea contrabandă prin sudul Spaniei, 
Gibraltar și Faro în Portugalia. În ancheta preliminară detectivii 
au reușit să-și dea seama cum erau transportate drogurile din 
America de Sud. In valize complet inodore. Pielea în sine era 
făcută din cocaină, pe care un chimist o topise și căreia îi 
îndepărtase mirosul. Dacă te uiţi acolo, Hoffmann, pe pagina 
următoare, vei găsi mai multe imagini cu bunuri confiscate. 
Toate acele valize sunt identice cu cea pe care am ţinut-o în 
biroul meu timp de opt luni. 

Piet Hoffmann scoase un oftat lung și profund, care părea să-i 
emane din vintre. 

Și apoi a râs, nu tare, un soi de râs care îl viza și pe partener, 
dar și pe el însuși. 

— Ei bine, al naibii să fiu. Detectivul nostru și-a dat seama și 
de asta. 

— Da. Nu numai că mi-am dat seama. Ti-am permis să o faci, 
chiar dacă știam toate astea înainte să-ţi dau geanta înapoi. 
Uită-te la ultima fotografie... promit că nu mai sunt altele. Am 
răzuit o mostră foarte mică din valiză, pe care o păstrez într-o 
pungă de plastic în biroul meu. Și lângă ea, se vede o altă 
imagine a unui set de amprente de pe mânerul valizei. Ale tale, 
desigur. 

— Așa? Și ce demonstrează asta? 

— Că am considerat că meriţi. Un capital de pornire, din 
moment ce forțele de poliţie din două părți diferite ale lumii te- 

au folosit și s-au scuturat de tine în momentul în care ai devenit 
o povară. Dar arată și că te am cu ceva la mână - dacă este 
nevoie. 

Hoffmann râse din nou, dar cu o ușoară schimbare de ton, o 
umbră de amenințare. 

— Dacă asta mă va dobori, Grens, te va dobori și pe tine. 
Pentru că ai ţinut-o ascunsă în loc să o raportezi. 

— Poate că da, poate că nu. Ar fi aproape amuzant să aflăm 
pe cine va alege tribunalul să creadă. Pe inspectorul detectiv 
care pretinde că tocmai și-a dat seama de păcăleală. Sau pe 
fostul condamnat care a lăsat o amprentă pe valiză, la fel cum 
și-a lăsat amprentele pe un telefon celular cusut în jacheta unui 
mort. Și dacă amândoi suntem doborâţi - cine are mai mult de 
pierdut? Bătrânul fără familie? Sau omul cu o generaţie mai 
tânăr, cu o soţie și doi băieţi mici, care încearcă să se 
aclimatizeze în libertatea din Suedia, după ani în care au fost 
fugari din cauza lui? 

Grens știa în sufletul lui că poliţia suedeză folosise deja și 
distrusese suficient din omul care stătea vizavi de el. Cu toate 
acestea, alesese să continue să-l exploateze și să-l distrugă pe 
Hoffmann, riscându-i viața. 

Ca ofițer de poliţie învățase să aibă întotdeauna un plan de 
rezervă în caz de urgențe. 

Și uneori era nevoie. 

Urgenţa apăruse. 

— Hoffmann - te voi da în vileag. Te voi trimite după gratii. 
Vei fi închis mulţi ani. Dacă este nevoie. 

Piet Hoffmann stătea nemișcat. Era obișnuit să deosebească 
adevărul de minciuni. El însuși umblase de multe ori pe linia 
asta subţire. Și a făcut ca înainte, scoțând un oftat lung și 
profund. De data aceasta de resemnare. 

— Două săptămâni. 

— Poftim? 

— Incepând de mâine, mă așteaptă două săptămâni de 
concediu. Ti le voi acorda ţie, de data asta, Grens - dar niciun 
minut în plus. Altfel, ar trebui să-i spun angajatorului meu sau 
Zofiei ce se întâmplă. lar tu - vei arde apoi ceea se află în seiful 
tău. De acord? 

— Cu cât primesc mai repede acel nume suedez, cu atât mai 
repede se termină povestea. 

— Grens. De acord? 

Două persoane care nu aveau încredere în nimeni, dar care, 
de acum încolo, trebuiau să aibă încredere una în cealaltă. 

— OK. Apoi le voi arde. 

Ewert Grens întinse mâna peste masă rupând, încet și 
deliberat, fotocopiile care se aflau înșirate pe ea. Nu asta voia 
Hoffmann să spună, știa, desigur, dar era o încercare de a-i 
arăta bunăvoință. Pornise să se ridice și era la jumătatea 
drumului când Piet Hoffmann îi puse o mână pe braţ și îl împinse 
înapoi în fotoliu. 

— Incă un lucru, Grens, înainte să dispari în camera ta. 

Mâna rămase acolo și Grens o lăsă, chiar dacă atingerea 
părea ca o lovitură și îl făcea să-și dorească să riposteze. 

— Crezi că mă pot infiltra? Serios, Grens, în două săptămâni? 
Habar n-ai ce presupune munca reală de infiltrare, pe ce se 
construiește. Incredere. Genul pe care nu-l avem nici tu, nici eu. 
Incet, încet construiești încredere, faci lucruri pentru a o merita, 
o foloseşti pentru a obține ceea ce nu vor ceilalţi să-ţi ofere. Mi- 
a luat nouă ani să ajung în inima mafiei poloneze, să străbat tot 
drumul de la Stockholm la Varșovia, și o întâlnire cu Roof, 
liderul. Mi-au trebuit trei ani să ajung în umbrele din Columbia, 
să obțin acces în cele mai inaccesibile părţi ale junglei. Grens - 
două săptămâni sunt tot ce vă voi oferi și poţi calcula și singur 
cât de departe voi ajunge în acest interval de timp. 

— Asta e o organizaţie mult mai simplă. Știm asta din 
experiență. Traficanţii de persoane sunt împărţiţi în unităţi mult 
mai mici decât cartelurile sud-americane ale drogurilor. 

In timp ce vorbea, Grens se uită fix la mâna de pe braţul lui, 
transmiţându-i că nu-i plăcea prea mult faptul că se afla acolo, 
așa că Piet o retrase. 

— Să lucrezi sub acoperire este așa... Îţi place mâncarea, 
Grens? Adică să faci mâncare cu adevărat bună? 

— Poftim? 

— infiltrarea este ca gătitul lent, franțuzesc. Dar ce-mi ceri tu 
mie este cam ca un hamburger de la un lanţ de fast-food. Și 
criminalii de genul celor între care trebuie să mă infiltrez au un 
lucru în comun - nu le plac alimentele gătite rapid. Ei preferă 
gătitul lent. 

— Atunci va trebui să lucrezi într-un alt fel. Și să numești altfel 
activitatea. 

— Și anume? 

— Coliziune. 

— Coliziune? 

— Confruntare. Opusul consumului de timp. Un atac surpriză 
care să deschidă toate ușile deodată. 

— Și cum ar trebui să fac asta, inspectore? 

Ewert Grens se ridică din nou și nicio mână nu îl opri. 

— Nu știu. Asta e treaba ta, Hoffmann. Dar știu mai multe 
decât crezi - infiltrarea care durează mult se bazează pe 
minciuni, iar tu trebuie să le oferi un fel de minciună pe termen 
scurt, una care nu va dura multă vreme. Care va sfârși prin a fi 
dezvăluită. Și atunci când este, iar nu dacă, va trebui să fii 
pregătit. Altfel mori. Sau mor ei. 

Patul din camera lui nu va trebui să fie refăcut pentru străinul 
care va dormi acolo mâine. Grens nu putea dormi, nu avea sens 
nici să încerce. Poate că era căldura. Sau energia consumată 
pentru a-i impune lui Hoffmann să facă ceea ce dorea el și care 
fusese înlocuită de un gol atunci când reușise s-o facă. Sau 
poate că era cursa aceasta după niște oameni care îi lasă pe 
alţii să se sufoce prin containere de marfă. Sau poate mâhnirea 
că a întâlnit un zâmbet cald într-o morgă, care acum trebuia 
investigat - înțelegerea faptului că, dacă o va întâlni din nou, 
înainte ca această anchetă să se termine, probabil că va fi tot 
de partea cealaltă a mesei, într-o cameră de interogatoriu. 

Toate. În același timp. 

Așa că se întoarse în întunericul de afară. Era singura lui 
noapte pe acest continent și se plimbă pe străzile capitalei, 
comandă un pahar de suc de portocale într-o cafenea mică, un 
bol cu supă din nuci de palmier la un bar simplu. Și toţi cei pe 
care îi întâlnea erau amabili. Ca un lung șir de Frederici, doar că 
fără taxiuri. Și păreau să trăiască după un ceas diferit - nimeni 
nu se grăbea să meargă acasa. Dacă erau clienţi, atunci era și 
timp să le servești o altă porţie. Deci, când la cinci - adică la o 
oră distanţă de ivirea zorilor, a comandat un ceai în trei reprize, 
într-un restaurant cu doar câteva mese, care urma să se 
închidă, a fost întâmpinat cu un zâmbet și i s-a spus să ia loc. 
Ceaiul în trei reprize folosea aceleași frunze de fiecare dată, dar 
devenea din ce în ce mai slab, și acest lucru era compensat de 
cantitatea de zahăr din ce în ce mai mare. Zâmbitor, 
proprietarul restaurantului i-a explicat, într-o engleză greu de 
înțeles, că prima ceașcă avea un gust amar, la fel ca moartea, a 
doua era ușoară ca viaţa și, dacă rezista, a treia aluneca pe gât 
la fel de dulce ca iubirea. 

Pe la ora șapte se întoarse la hotel. Relaxat și nu atât de 
obosit pe cât ar fi fost normal. O dimineaţă cu suficient timp 
pentru o cafea liberiană proaspăt preparată, tare, înainte să 
trebuiască să urce în camera pe care încercase cu orice preț să 
o evite, să-și împacheteze bagajul de mână lejer și să predea 
cheia la recepţia hotelului. S-a așezat în hol, într-un fotoliu de 
piele, dar mai aproape de recepţie de data aceasta - trebuie să 
mai schimbi puţin lucrurile. Și și-a comandat cafeaua. Ar fi putut 
la fel de bine să comande două cești de la început. 

Au fost delicioase, la fel ca în seara precedentă. 

Chiar când făcea semn pentru a primi o a treia ceașcă, o 
siluetă familiară începu să gesticuleze spre fotoliul de vizavi de 
el. 

— Ne întâlnim din nou, inspectore. Pot să stau aici? 

Oficialul Ministerului de Externe. Din taxi. Cel cu cartea de 
vizită foarte dichisită. 

— Thor. Asta e numele meu. Nu-i nevoie să te prefaci, văd 
cum încerci cu disperare să-ți amintești. 

Grens zâmbi. 

— De ce nu, poţi să-mi ţii companie, Thor. 

Costumul de in de culoare deschisă cădea perfect, fără cute. 
Ewert Grens îl privi gânditor. 

— Data viitoare când voi veni aici voi ști cum să mă îmbrac. 

Și ridică din umerii acoperiţi cu haina prea grea și prea închisă 
la culoare. 

— Sau cum să nu te îmbraci. 

Și comandă următorul rând. Două cafele, ca data trecută. Una 
pentru fiecare. 

— Aştept mașina, inspectore. Am stat afară, la intrare, 
aproape... ei bine, aproape o jumătate de oră. Pot intra să mă ia 
și de aici. Așa funcţionează lucrurile în ţara asta. Trebuie să te 
adaptezi. 

— Şedinţe la prima oră? 

— Reprezentanţii ONU, ministrul de interne al Nigerului și 
organizaţia Medici fără Frontiere. Adică noi, Suedia, am solicitat 
un raport asupra situaţiei cât timp sunt aici, ca să văd despre ce 
este vorba. 

— Deci ești un fel de... delegaţie de o singură persoană? 

— Ceea ce trebuie să înţelegi este că noi nu avem aici nici 
ambasadă, nici consulat. Nimeni nu vrea să deschidă vreuna, în 
această parte a lumii. Ambasadorii suedezi preferă să soarbă 
sake la Tokyo sau aleg agitația unui cocktail din DC?, cu un New 
York Times împăturit sub braţ. Sunt unul dintre cei care plătesc 
oale sparte pentru ambasadorii noștri din Stockholm. Un expert. 
Așa mi se spune. Expert în ajutor umanitar. O sumă destul de 
mare - douăzeci de miliarde de la Ministerul de Externe, plus 
orice vine prin Agenţia de cooperare și dezvoltare internaţională 


? DC, Districtul Columbia, unde este situat orașul Washington, capitala Statelor Unite. 
(N.r.). 

suedeză. În cazul meu, este vorba de a decide asupra felului în 
care putem investi cel mai bine în Niger, Burkina Faso, Togo, 
Benin și Mali. Am făcut asta mulţi ani - am călătorit în cele mai 
sărace ţări din Africa de Vest -, pentru că nimeni altcineva de la 
minister nu vrea să se ocupe. Chiar dacă aici am putea face cu 
adevărat ceva, spre deosebire de atâtea alte locuri. 

— Nu uita de cafea. Se răcește. 

— Ajut oamenii. Cu adevărat, inspectore. Și am încercat să fac 
asta de la început, chiar și de la distanță. Am încercat să derulez 
proiecte care să se ocupe de probleme uriașe, dar este șocant 
cât de puţini colegi de la Stockholm se sinchisesc de cei care au 
nevoie de toate astea - educaţie, locuințe, infrastructură, 
alimente. Așa că fac asta aici, într-o ţară unde speranţa de viaţă 
este foarte scăzută - jumătate din populaţia de aici are mai 
puţin de cincisprezece ani. Jumătate, inspectore! 

Ewert Grens bău a treia ceașcă. El însuși era aproape de 
vârsta pensionării și ura acest lucru. Locuia într-o ţară în care 
numărul pensionarilor creștea atât de repede, încât amenința 
întreaga economie. 

Lumea devenea din ce în ce mai ciudată. 

— Așa că fug, inspectore, nu este o surpriză. Vasele de 
pescuit din Marea Mediterană sunt pline de refugiaţi care vin de 
aici. Văd tot timpul contrabandiști care adună „clienţi” și sunt 
plătiți pe față. Fără riscuri. Nu era așa. Aceasta este o 
consecință a modului în care Europa și-a înăsprit politicile de 
acordare a azilului. 

Funcţionarul public părea sincer implicat. De parcă ceea ce 
spunea însemna pentru el mai mult decât muncă. Mai mult 
decât a purta costumul perfect. 

— Dar dumneata, inspectore? Ai găsit răspunsurile după care 
ai venit aici? 

— Am primit exact răspunsul pentru care am venit aici. 

— Așadar ai aflat ceva despre individul responsabil pentru 
oamenii morți în containerul de transport din portul suedez? 

— Nu am obţinut mai multe informaţii. Călătoria mea aici a 
fost mai mult legată de metode și alocarea personalului. 

Oficialul arăta limpede că nu a înțeles a doua parte a 
cuvintelor lui și era pe cale să ceară o lămurire, când fu 
întrerupt de un tânăr într-o uniformă fără însemne. 

— Domnul Cirrata? 

Grens ghici că trebuia să fie șoferul, ţinea în mâini chiar și un 
fel de pancartă cu numele, așa cum se poartă deseori în astfel 
de situaţii - cu litere mari de tipar, lăbărțate. 

— Se pare că drumurile noastre se despart din nou, domnule 
inspector. Și eu plec acasă mâine - doar o vizită scurtă. Să ai o 
călătorie plăcută. 

Oficialul se ridică. 

— Cirrata, Dixon? 

Și apoi zâmbi la întrebarea lui Grens. 

— Numele reprezentantului ONU pe care îl voi întâlni. Așa 
cum ziceam - lucrurile nu merg chiar ca unse. 

Dixon zâmbi din nou, dar nu se îndepărtă prea mult înainte să 
se oprească și să salute pe altcineva. Grens se întinse, 
încercând să vadă cine era. Cineva pe care-l cunoștea la fel de 
bine. 

Persoana cu care vorbea demnitarul era Hoffmann. 

— E foarte trist că oamenii din securitatea privată, ca tine, 
înarmaţi până în dinţi, sunt singura noastră șansă pentru ca 
aceste camioane cu alimente să ajungă la destinaţie. Aceste 
atacuri sunt înfiorătoare! Distrugerea hranei! Semenii mei nu 
vor înceta niciodată să mă uimească. 

Stăteau suficient de aproape, iar Thor Dixon vorbea suficient 
de tare pentru ca Grens să audă. Totuși nu reuși să prindă ce 
spusese Hoffmann. Sau poate că nu îi dăduse niciun răspuns, 
poate că singurul său răspuns fusese o clătinare din cap. 

— Dar să nu mă înţelegi greșit - faceţi o treabă fantastică 
acolo. Absolut crucială. Sper că știi asta. 

Piet Hoffmann a dat din nou din cap, ca răspuns la 
complimentul care tocmai îi fusese adresat, lui și colegilor lui, 
apoi au continuat să meargă în direcţii opuse. Demnitarul de la 
Ministerul de Externe, spre ieșirea hotelului, iar Hoffmann, spre 
recepţie și spre Grens. 

— Bună dimineaţa. M-ai așteptat din nou, inspectore? 

Se priviră ezitanţi, seara trecută plutind între ei ca un nor. Și 
făcură ceea ce fac oamenii când încearcă să se apropie - vorbiră 
despre altceva. 

— Deci vă cunoașteţi, Hoffmann? 

— Poftim? 

— Dumneata și amicul de la Ministerul de Externe? 

— Ne-am întâlnit pe-aici. Nu sunt multe hoteluri drăguțe din 
care să alegi. 

Norul refuza să se împrăștie. Grens n-avea de ales. 

— leri, Hoffmann. 

La urma urmei, el trebuia să fie cel care să aducă în discuție 
lucrul la care se gândeau amândoi - el era cel care venise aici 
cu o singură misiune și era cel care se putea îndrepta din nou 
spre casă. 

— Îmi cer scuze. Pentru... ei bine, că am ajuns așa departe. 
Poate prea departe. Dar eu... Ei bine, trebuia s-o fac. 

Ewert Grens schiţă un semn spre fotoliul de vizavi de el, la fel 
cum facuse și ieri, dar Hoffmann arătă clar că n-are intenţia să 
se așeze din nou. 

— Ai făcut ceea ce trebuia să faci. 

Și poate că pe fața aceea încordată se ascundea un început 
de zâmbet. 

— Ai reușit să mă racolezi în două întâlniri, Grens. Știi cât i-a 
trebuit lui Wilson? Patru luni. M-ai făcut să accept să fiu infiltrat 
din nou după două întâlniri de douăzeci și cinci de minute. 

Nu s-au îmbrățișat și nu și-au strâns mâna. Dar zâmbetul - pe 
care Grens era sigur că-l văzuse - îl făcu să se simtă mai puţin 
rău fiindcă se îndrepta spre aeroport fără Hoffmann. 

— Dacă vrei să mă scuzi, voi merge în partea cealaltă a 
holului. Singur. Acolo e semnalul mai bun. Va trebui să dau un 
telefon. Să le spun că nu vin acasă astazi, să-i spun Zofiei și 
băieţilor că vor fi obligaţi să mai aștepte trei luni. 

Ewert Grens se înșelase. Nu se simțea mai ușurat. 

— Voi fi... voi fi cu ochii pe ei. 

— Grens, promite-mi un lucru, că atunci când totul se va 
termina, ai să te ţii dracului departe de ei și de mine. 

— Munca ta nu-i va afecta, Hoffmann, asta pot să-ţi promit. 
OK? 

Piet Hoffmann nu îi răspunse poliţistului mai în vârstă, care 
călătorise jumătate de lume pentru a-l obliga să se infiltreze din 
nou. În schimb, merse mai departe, spre cealaltă parte a holului, 
și se așeză cu fundul pe biroul de recepţie. Îi promisese că nu-i 
va mai face niciodată asta. Să o mintă. Dar era doar ca să îi fie 
mai ușor. Doar ca să nu o lase să își facă griji. 

— Bună dimineaţa, iubirea mea. 

— Bună dimineaţa, Piet. 


VP - 111 


Zofia a răspuns imediat. O putea vedea în faţa lui, în 
bucătărie, pregătind micul dejun pentru toată lumea. Își aminti 
cum îi descrisese ea cei nouă ani de minciuni, viaţa lui dublă, în 
lumi paralele. Pentru ea și pentru băieți - un soţ și un tată, care 
conduce o firmă privată de securitate. Și în același timp, fusese 
un om cufundat într-o lume a crimei, riscându-și viaţa în fiecare 
zi, într-o misiune sub acoperire pentru poliția suedeză. 

O trădare mai mare decât dacă ar fi avut o amantă. 

Asta-i zisese când el fusese nevoit să-i spună adevărul. 

Că încâlcitura de minciuni era peste puterile ei de înţelegere. 

Cu o altă femeie ar fi fost mai simplu, pentru că ea ar fi 
existat și puteai s-o vezi, s-o urăști, să ai un motiv clar să pleci. 

Nu plecase, nu renunţțase. Și de atunci îi spusese întotdeauna 
adevărul. Chiar și atunci când erau fugari, seara, în timp ce 
Rasmus și Hugo dormeau, discutând ce înseamnă să ucizi alţi 
oameni pentru a supravieţui. 

Până acum. 

— Zofia? 

— Da? 

— Nu vin acasă în seara asta. 

N-a spus nimic. Dar n-a închis. O auzea mergând în jurul 
bucătăriei, un scaun tras, zgomotul unui vas de porțelan. 

— Zofia? 

Un prăjitor de pâine începu să bâzâie. Cum putuse să 
recunoască acest sunet dintre atâtea alte sunete? 

— Zofia? Vorbeşte cu mine. 

— Nu vii acasă? 

— Foametea de aici e acută. Trebuie să facem un alt 
transport. 

— Şi când ai aflat asta? 

— Noaptea târziu. 

A fost atât de ușor. Să mintă. Credea că și-a pierdut 
antrenamentul. Dar își revenise ușor, ca și când nu s-ar fi oprit 
niciodată. 

— Astăzi ne îndreptăm spre primul transport. Dar te voi suna, 
ca întotdeauna, în fiecare dimineață. 

Alte clinchete de porţelanuri. Poate lingura lui Rasmus pe 
castron, mereu plin până la refuz cu iaurt de vanilie, sau Hugo 
tăindu-și oul fiert tare direct în farfurie. 

— Te pun pe difuzor, Piet, în mijlocul mesei, la micul dejun, ca 
de obicei - băieţii tocmai s-au așezat. 

Vocea ei nu era nici enervată, nici dezamăgită. Suna neutru. 
Asta era cel mai rău. 

— Bună, băieţii mei. 

— Bună, tată! 

Rasmus. Dar nu Hugo. 

— Eşti acolo, Hugo? 

— Mmm. Sunt aici. 

Mereu atât de serios. 

Fiul lor cel mare înţelegea întotdeauna mult mai multe decât 
își dădeau seama el și Zofia. 

— Bun, și ce mai faci... 

— La ce oră vii în seara asta? 

Hugo. De parcă ar fi știut. 

— Eu... trebuie să mai rămân. Încă puţin. 

— Nu vii acasă? 

— Hugo, eu... 

— Vii sau nu? 

— Nu în seara asta. 

Un scaun hârșcâi din nou pe podea. Pași rapizi. Și o ușă 
închizându-se, probabil ușa din faţă. 

— Alo? 

— Hugo a ieșit, tată. 

— A plecat? 

— Da. A plecat și ieri. Când a trebuit să suni din nou pentru că 
trăgeaţi acolo unul împotriva celuilalt. S-a așezat pe scările din 
față și a așteptat până am mers la școală. 

Ca un pumn în burtă. Și încă unul în cap. 

Hugo... auzise împușcăturile? Le-a interpretat? Fusese 
îngrijorat? Chiar și Rasmus a auzit și a înţeles. Sau poate i-a 
spus Hugo, mai târziu. 

În calitate de părinţi, erau convinși că vor fi în stare să-i 
protejeze pe cei doi băieţi mici de realitatea vieţii pe care o 
duseseră atât de mult timp. 

Dar în toată această perioadă, ei știau și înțelegeau. 

Era a doua dimineață când Hugo pleca de la mic dejun, 
momentul lor zilnic de reuniune, iar el - așa cum spunea și Zofia 
că face de obicei - a închis ochii și s-a prefăcut că este doar un 
mic dejun obișnuit, într-o familie obișnuită. 

Piet Hoffmann strânse telefonul în palmă. 

Trebuia să ajungă acasă. 

Trebuia să se așeze cu adevărat la masa de mic dejun, așa 
cum promisese. 

Chiar dacă ar fi fost doar o singură dimineaţă, un singur mic 
dejun. 

Vorbiseră deja despre asta, el și Grens, când ai doar 
paisprezece zile pentru a te infiltra, pentru a ajunge în inima 
unei organizaţii criminale, trebuia să lucrezi în alt mod. Ceea ce, 
desigur, era adevărat și dacă avea doar treisprezece, 
douăsprezece sau poate chiar unsprezece zile. 

Coliziune. 

Așa a spus Ewert Grens. 

Confruntare. Opusul timpului. Un atac surpriză care să 
deschidă toate ușile deodată. 

Piet Hoffmann stătea în partea pustie a holului, cu telefonul 
tăcut în mână, de parcă s-ar fi agăţat de vocile Zofiei, ale lui 
Rasmus și Hugo. Avea să plece imediat, să se îndrepte spre 
nord, către un alt loc unde fluxul de refugiaţi lăsase urme. 
Hotărâse deja. Dacă era posibil să reușească imposibilul în două 
săptămâni, poate ar fi capabil să facă asta chiar mai repede de- 
atât. 

Partea a patra 


O persoană arată diferit privită de la opt sute șaizeci și unu de 
metri distanţă. E mai alungită. 

Faţa lui era mai alungită decât își amintea. 

Nasul un pic mai lat, bărbia mai ascuţită, perciunii neîngrijiţi și 
cu pete accidentale de gri care nu ar fi fost evidente de la doar 
câţiva metri distanţă. 

Piet Hoffmann strângea pușca în mâini. Privi termometrul din 
faţa unuia dintre coatele sale - douăzeci și patru de grade. 
Examină singurul copac care se afla mult mai jos, lângă unul din 
pilonii din port, lângă un depozit pustiu - ramurile sale înfrunzite 
se legănau, ceea ce însemna o forţă a vântului de zece, poate 
chiar doisprezece metri pe secundă. 

Roti ușor șurubul mic, o singură întoarcere. 

TPD unu. Transport dreapta unu. 

ÎI răsuci din nou cu un pas. 

TPD unu. Transport dreapta unu. 

Perfect. 

Avea vedere clară asupra țintei. 

Pușca era încărcată cu un fel de glonţ care făcea numai o 
gaură mică la intrare, dar, după explozie, lăsa o rană imensă la 
ieșire. 

Și a ochit, așa cum făcea adesea când avea timp, exact către 
punctul dintre sprâncene. 

Îmi amintesc cum ne-ai așteptat, tu și omul pe care l-am ucis 
ieri. 

Chiar acolo, în afara acestei clădiri în care stai chiar acum. 

Îmi amintesc cum tu - în engleza ta cu accent pronuntat, cu 
un vocabular surprinzător de bogat și gramatica unei persoane 
bine educate - ai luat economiile de-o viață ale acelui cuplu 
tânăr și le-ai garantat, lor și mie, transport în siguranță pentru 
toată călătoria lor. 

Piet Hoffmann simţea de fiecare dată cât de ciudat era să fii 
atât de aproape de cineva prin luneta puștii. 

De parcă ar fi stat lângă bărbatul pe care îl viza, o parte din 
acel ceva care clipea din ochi și își umezea buzele cu vârful 
limbii. 

Hoffmann nu folosea bipodul prea des. Dar acum, cu acest 
vânt care ajungea, în rafale neregulate, pe acoperișul pe care 
stătea întins, lovindu-l și pe el, și pușca lui cu lunetă, îl folosi 
totuși. Și apoi - mișcări precaute, în timp ce îl urmărea pe omul 
care acum se dusese înapoi în încăperea mare. 

Hoffmann nu fusese niciodată înăuntru. 

Nici cei doi refugiaţi. Nu li s-a permis accesul. 

Sediul organizaţiei de contrabandă. 

Pe acolo se plimba omul pe care-l viza. Mai mult un hol decât 
o cameră. Dar sărac mobilat, cu birouri simple și scaune și 
rafturi la fel de simple. Probabil fusese cândva un depozit sau o 
fabrică de vreun fel - grinzi grele de fier atârnau ca niște poduri 
paralele deasupra capului omului. 

In timpul acelui schimb, el se prezentase și toţi ceilalți 
făcuseră la fel, iar Hoffmann încerca să-și amintească numele. 
Nici contrabandistul ucis ieri, nici mai elocventul său șef n-aveau 
nume pe care să le fi memorat. Nu-și putea aminti nici măcar 
numele cuplului de refugiaţi. Nu îl interesase aspectul. Nu știa 
că va avea nevoie. 

Dar îmi amintesc cât de entuziasmați erau tânăra femeie și 
bărbatul, aproape euforici. Chiar dacă tocmai încheiaseră o 
călătorie de patru zile, fără oprire, prin deșert. 

Imi amintesc încotro priveau - înainte, nu înapoi. 

Posibilităţi, nu probleme. 

O viață nouă, nu cea veche. 

Mai era o încăpere adiacentă holului. Într-acolo se îndrepta 
contrabandistul acum. Privirea lui Hoffmann părăsi capul și 
fruntea ridată a omului, ochind în schimb ușa pe care o 
deschidea ţinta sa. Blindată. Grea. Acel fel de ușă care duce la 
ceva valoros. 

Omul a descuiat-o cu o cheie și a dispărut. Piet Hoffmann 
așteptă. Contrabandistul va ieși în curând din nou, iar luneta 
armei va continua să-i urmărească faţa, care se umezea treptat, 
o peliculă strălucitoare de sudoare, în ciuda serii târzii. 

Un minut. Încă un minut. 

Orice-a făcut în spatele acelei uși ca de seif a durat ceva timp. 

Mâinile lui Hoffmann tremurau puţin în vântul nestatornic, dar 
niciodată nu și-au pierdut ţinta din cătare. Odată cu schimbarea 
direcției vântului a venit și un miros de mâncare gătită. La 
câţiva metri în fața lui, în marginea de vest a acoperișului 
hotelului, două coșuri ruginite aruncau în afară mirosurile din 
bucătăria restaurantului - carne prăjită, probabil miel. 

Pe neașteptate, un oftat puternic ieși dintr-un adânc atât de 
profund, încât îi umplu tot stomacul și pieptul și îl apăsă pe gât. 

Ca atunci când ești plin de dor. 

Chiar acum ar fi aterizat pe aeroportul Arlanda și, după încă o 
oră, ar fi fost în braţele Zofiei, așezat pe marginea patului celor 
doi băieți adormiţi, ascultând respiraţia lor lentă, regulată. 

Dar aceasta se transformase într-un alt fel de călătorie. Cu 
elicopterul. Sud-africanul pe care îl numeau Rob - cel care își 
împrumuta în mod regulat flota aeriană firmei private de 
securitate, atunci când un convoi avea nevoie de pază aeriană - 
îl însoţise personal pe Hoffmann în Libia în schimbul unei sume 
considerabile de dolari americani. Nu punea întrebări la care nu 
se putea răspunde. Au traversat Sahara pe deasupra unui traseu 
străbătut de sute de ani de caravane de cămile și au aterizat 
chiar în afara orașului Zuwara, portul pe care i-l descrisese lui 
Grens ca fiind cel mai popular loc de contrabandă cu oameni, 
poarta de intrare în Europa dinspre Marea Mediterană. Grens - 
care îl trimisese pe Hoffmann aici - ateriza, probabil chiar în 
acest moment, la Arlanda, poate trecând pe lângă banda rulantă 
de bagaje și îndreptându-se spre trenul expres Arlanda - 
Stockholm. Ajuns acasă, spre deosebire de el. 

Suspinul acela adânc reveni, îl scutura pe dinăuntru, așa cum 
făcea și vântul pe dinafară. 

Vocea lui Hugo. 

Spusese totul. Insemna totul. 

Tatăl lui ar fi trebuit să fie acolo. 

Întâiul născut al lui Piet și Zofia Hoffmann, care înţelegea atât 
de multe, trebuia, de asemenea, să știe că putea continua să 
stea la aceeași masă la micul dejun, că noua lui viaţă cu care se 
obișnuise era reală, că va continua să fie reală. Ei aparțineau 
acelui loc. Fără încrederea celor doi fii ai săi, viaţa tatălui lor nu 
însemna nimic. 

lată. 

Ușa placată cu oţel se deschise și se închise din nou. 
Hoffmann așteptă până când liderul se întoarse, apoi fixă din 
nou ţinta pe fruntea lui, focalizând pe piele. Sudoarea 
strălucitoare începuse să se scurgă pe tâmplele și pe obrajii 
individului. Când bărbatul s-a îndreptat spre birou, Hoffmann a 
tras piedica în sus și spre el, gândindu-se la un cuplu tânăr, 
euforic. 

Nu mai trăiţi. Nu mai respirați. 

Nu mai puteti mirosi, vedea, auzi, simti. 

Nu existați. 

Fiindcă ceea ce a promis acest om - acest om care se plimbă 
în spatele unei ferestre, la exact opt sute șaizeci și unu de metri 
distanță - nu a făcut nici cât o ceapă degerată. Ai dat mâna cu 
mine, tu, ticălos mizerabil, le-ai luat banii adunați într-o viață de 
om și i-ai lăsat să moară. 

Piet Hoffmann strânse arma în mână. 

Trăgaciul. 

Avea din nou vizibilitate pentru o lovitură sigură. Chiar între 
sprâncene. 

Și se gândi așa cum se învățase să gândească. 

Tu sau eu. 

Și îmi pasă mai mult de mine decât de tine, așa că mă aleg pe 
mine. 

Ewert Grens căscă, întinzându-se puţin, se rostogoli peste 
marginea mult prea moale a canapelei din catifea cord de 
culoare maro și, încă pe jumătate adormit, se ridică. Venise 
direct de la Arlanda la secţia de poliţie din Kronoberg și se 
întinsese fără să-și fi scos măcar jacheta, doar ca să se 
odihnească un minut. Și se pare că adormise. Noaptea pierdută 
pe alt continent condusese la un somn de care rar avea parte, 
profund și fără vise. 

Se uită pe fereastră fără a vedea, de fapt, nimic afară, la 
curtea secției de poliţie a orașului, așteptând să se trezească. 
Era o zi frumoasă. Însorită, fără vânt, dar încă răcoroasă, iar el 
purta din nou hainele adecvate. 

Automatul de cafea de pe hol zumzăia și pufăia așa cum se 
întâmpla uneori, când băutura era aproape gata. Butonul 38, 
neagră, două pahare. Butonul 39, cu lapte, un pahar. Butonul 
40, cu lapte și zahăr, un pahar. A bătut mai întâi la ușa Marianei 
Hermansson, apoi la Sven Sundkvist. Se uitară amândoi la el și 
la paharele de plastic aburinde de pe tava mică, iar el n-a mai 
avut nevoie să spună nimic. Au lăsat orice făceau și s-au 
îndreptat către biroul șefului lor, pentru o întâlnire de dimineață. 

— Hoffmann, Ewert? 

— Hoffmann. 

În timpul care îi fu necesar lui Grens să dea pe gât două 
pahare de cafea și oaspeţilor săi o jumătate de pahar, le-a 
povestit despre întâlnirea de la hotelul din capitala vest- 
africană, pe care nici Mariana și nici Sven nu o puteau găsi pe 
hartă și de care nici măcar nu auziseră. 

— Acel Piet Hoffmann, Ewert? 

— Acel Piet Hoffmann. 

— Şi îl crezi? 

— Da. Îl cred când spune că se află acolo ca să facă o treabă 
legală măcar o dată în viaţă - că nu are nicio legătură cu aceste 
organizaţii de contrabandă. Cred că a acţionat la rugămintea 
soţiei sale, care, la rândul ei, acționase la rugămintea unuia 
dintre elevii săi, atunci când a ajutat acel cuplu tânăr să-și 
cedeze economiile de-o viaţă. Și îl cred când afirmă că le-a dat 
telefonul celular pentru situaţii de urgenţă și i-a îndemnat să-l 
coase în materialul hainei. Un telefon nou și nefolosit. Așa lucrau 
Hoffmann și conducătorul său din poliţie Erik Wilson aici, la 

Stockholm, și, de asemenea, Hoffmann și omul său de legătură 
de la Administraţia Controlului Drogurilor DEA, Lucia Mendez, în 
Columbia. 

Inspectorul Grens își dădu seama că trebuia să aștepte până 
când ei vor înțelege cele spuse. El însuși petrecuse o zi și un 
zbor lung, pentru a ajunge la aceste concluzii - celor doi le 
trebuiau doar câteva minute. 

— Hoffmann a avut întotdeauna acces la mai multe telefoane. 
Și avea mereu mai multe cartele SIM. Când ai trăit suficient de 
mult timp într-un anumit fel, nu renunţi cu ușurință la aceste 
obiceiuri. Devin o parte din tine. Tu faci parte din ele. 

A căscat din nou, și-a cerut scuze și s-a gândit să le spună 
colegilor săi despre modul în care șeful lor s-a plimbat prin 
noaptea africană, încercând să scape de un pat de hotel care-l 
speria al dracului. Dar n-a făcut-o. Frica aceea era prea intimă. 
Ca dragostea. Dacă o împărtășești, te expui, devii vulnerabil. 

— Amprentele de pe telefonul pe care l-am găsit în haina 
tânărului mort erau ale lui Hoffmann. Și ne-au condus la punctul 
de plecare al călătoriei refugiaților. Acum știm cum a început 
călătoria. Dar nu știm nimic despre cum s-a încheiat. Despre 
ramura scandinavă a organizaţiei de contrabandă. Despre cine a 
încercat să camufleze corpurile în spumă și s-a chinuit să le 
arunce în diversele morgi ale Stockholmului, în loc să ardă pur și 
simplu conţinutul containerului de transport - cum ar face 
majoritatea ucigașilor. Cine a fost plătit, aici cine stă prin 
preajmă, numărându-și banii, în orașul nostru, așteptând 
următorul transport de oameni. 

— Telefonul despre care vorbești, Ewert... 

Mariana Hermansson pusese un dosar pe măsuta de cafea 
șubredă, când se așezase pe unul dintre scaunele pentru 
oaspeţi. 

— ... este tot ce avem - deocamdată. 

Ea aruncă în coșul de gunoi paharele de cafea și tăvița goală 
din aluminiu în care fusese un tort mic, preambalat, apoi întinse 
conţinutul dosarului pe suprafaţa goală a mesei. Documente 
care semănau cu genul de liste de apeluri telefonice din ce în ce 
mai dificil de accesat, deoarece companiile de telecomunicații 
hotărâseră să împiedice investigaţiile poliţiei, tot repetând 
cuvântul integritate. 

— Ewert, unul dintre tehnicienii noștri criminaliști recent 
angajaţi a făcut o treabă uimitoare. 

— Cine? 

— Contează? 

— Contează. 

— Da, presupun că da, nu-i așa, Ewert? E plăcut să știi dacă 
ești apreciat de șeful tău, de exemplu. Nu? 

Il privi. Așa cum numai ea știa. O privire exigentă. Și avea 
dreptate. El nu se pricepea să-și arate aprecierea, să laude 
oamenii. Asta sună... da, nesincer. Întotdeauna i se bloca în gât. 

— Dacă aș putea continua, fără să fiu întreruptă. 

Din nou privirea aceea. 

Trecea direct prin el. 

li plăcea destul de mult. 

— Continuă, Hermansson. 

Ea a luat documentele și le-a ridicat. 

— Telefonul prin satelit pe care Hoffmann l-a oferit cuplului de 
refugiaţi este aceeași marcă japoneză pe care au folosit-o mulţi 
teroriști în ultimul timp. Noi dăm peste ea, uneori, în 
investigaţiile noastre, dar rareori reușim să avem acces propriu- 
zis la informații. Nu avem astfel de resurse. Sau - nu le-am avut 
până acum. Pentru că noul nostru tehnician a reușit. Nu știu 
cum, dar a făcut-o. El a creat un cod-cheie și a decriptat 
telefonul - este capabil să citească direct din reţeaua de satelit. 
Prin urmare, știm că a fost folosit doar de opt ori în total. O dată 
pentru a face un apel. De șapte ori pentru apeluri primite. Apelul 
de ieșire a fost efectuat, potrivit tehnicianului nostru - (Billy este 
numele lui, apropo, dacă încă te mai întrebi, Ewert, și are 
douăzeci și opt de ani) -, dintr-un depozit aflat într-un oraș-port 
numit Zuwara, undeva pe coasta libiana. 

Zuwara. 

Pentru o clipă, Ewert Grens încetă să mai asculte. 

Orașul-port despre care îi spusese Hoffmann. Locul spre care 
se îndrepta el. Unde probabil era chiar acum. 

— Acel apel iniţiat din telefon... mă asculti, Ewert? 

— Ce? 

— Mă urmărești? 

— Da. 

Mariana Hermansson inspiră adânc și o luă de la capăt. 

— Apelul efectuat a fost acum șaisprezece zile dintr-un 
depozit dintr-un oraș-port african de la Marea Mediterană. 
Noaptea târziu, 23:42. A durat un minut și douăzeci și două de 
secunde. Și a fost făcut spre - și asta este partea interesantă, 
Ewert - același număr de la care s-au facut ulterior toate cele 
șapte apeluri primite. Niciunul nu a primit răspuns. La fel ca 
ultimul pe care l-ai auzit chiar tu și la care n-ai răspuns. Șapte 
apeluri ratate de la unul și același număr neînregistrat. Apeluri 
efectuate după ce acest container transportor a ajuns pe uscat, 
în Suedia. Cu morții deja înăuntru. 

Următorul document avea de fapt șapte părţi - câte una 
pentru fiecare apel primit și ratat. Al optulea document le 
reprezenta în sumar pe toate, cu linii și inele de culoare violet, 
pe o hartă a sudului Stockholmului. 

— Liniile de aici, Ewert, cele mov - da, știu, nu aveam alt pix - 
corespund limitei exterioare a unei zone care acoperă doar 
câţiva kilometri pătraţi. Un cadru aproape triunghiular, cu 
Nynäsvägen la est, Sockenvägen la sud și vest și Enskedevägen 
spre nord. În interiorul triunghiului, Ewert, vei vedea șapte inele 
la fel de violete. Cele șapte apeluri ratate. Cele șapte locuri de 
unde au fost făcute aceste apeluri. 

— Același număr? 

— Da. 

— Din aceeași zonă geografică? 

— Da. 

Inspectorul detectiv se uită la Hermansson, apoi la Sven, care 
dădea încet din cap. Toţi aveau același gând. 

— Cuplul era așteptat de cineva. 

Sven o spuse în cuvinte. 

— Cineva căruia îi era dor de ei. 

Ewert Grens rămase mult timp pe canapeaua lui din velur, 
după plecarea lor. 

Nu voia să se ducă la biroul său acoperit de colecția uriașă de 
note galbene, lipite pretutindeni, care se îngrămădeau 
întotdeauna în timpul unei investigaţii. Numerele de telefon erau 
mâzgălite de niște bieţi nerozi la tabloul de comandă sau pe 
holul departamentului, mesaje ale unor jurnaliști insistenti, 
căutând răspunsuri pe care anchetatorii nu le deţineau încă. In 
cele din urmă, avea să se ocupe și de ele la fel de satisfăcător 

ca întotdeauna - împingând toate post-it-urile, filă lipicioasă 
după filă, pe deasupra biroului și în coșul de hârtii. 

Dar acum avea de făcut lucruri mai urgente. 

Pentru că cineva câștiga miliarde din fluxul de refugiaţi, 
păcălind controalele stricte de la frontieră. 

Pentru că infractorii rareori sunt prinși de prima dată și, prin 
urmare, repetă crimele. 

Deoarece contrabandistul suedez probabil nu aștepta doar 
următorul transport, cu siguranţă primise deja containere pline 
cu oameni. 

Grens își reaminti conversaţia cu Piet Hoffmann, în holul 
pustiu al hotelului - Zofia îi ceruse să ajute cuplul de refugiaţi de 
dragul unui copil refugiat fără aparţinători, care făcuse aceeași 
călătorie. 

Exact așa se întâmplase. 

Acolo trebuiau continuate cercetările. Refugiații care făcuseră 
aceeași călătorie într-un container de transport și fuseseră 
debarcaţi în portul Vărta - în viaţă - văzuseră fețele oamenilor 
care deschideau și închideau ușile acelor containere. Și ar putea 
fi capabili să identifice angajaţii din organizaţia responsabilă 
pentru acel mormânt comun. Dar să înainteze voit în direcția 
asta cu investigația însemna și să riște totul. Prin urmare, era 
sarcina lui Ewert Grens să dea de urma oricui ar fi fost acea 
persoană care suna încă, îngrijorată, și care s-ar putea să fi 
făcut ea însăși aceeași călătorie. 

Inspectorul detectiv porni în grabă să străbată coridoarele 
spre Bergsgatan. Uitase de oboseală. Cu fiecare pas era tot mai 
convins că cineva știa cum anume arătau nemernicii aceia. Și 
știa destul de sigur de unde să înceapă căutările. 

In zona care, pe harta lui Hermansson, era marcată de 
apelurile mov. 

Aceeași zonă în care se aflase el acum două dimineți. 

Aceeași zonă în care el însuși planificase să intervieveze pe 
cineva mai târziu în cursul zilei. 

Zona în care locuia familia Hoffmann. 

Piet Hoffmann se așeză și mai aproape de cele două coșuri 
ruginite pe care le văzuse cu o seară înainte. Bucătăria 
restaurantului, ce pufăia aburi în direcţia lui, mirosea diferit 
dimineaţa devreme. Mielul prăjit și condimentele fuseseră 
înlocuite cu pâine proaspăt coaptă și bazin, și supă 
condimentată cu chimen. 

Acoperișul plat al hotelului, cu vederea sa spre Zuwara, îl va 
frige în curând pe burtă, în timp ce soarele va urca încet pe un 
cer albastru, senin. Se sprijini pe coate și îndreptă arma cu 
lunetă către aceeași clădire, ca în seara precedentă. Cinci 
persoane se zăreau prin vizorul lunetei. Atâtea văzuse prin 
fereastra de la etajul al doilea - dar avea sentimentul că mai 
exista una. Pentru că cei cinci bărbaţi se întorceau ocazional 
spre acea parte a camerei pe care Hoffmann o numise ieri 
camera-seif. Ușa, asemănătoare cu aceea a unui seif, era 
deschisă, iar ei păreau a vorbi cu cineva care se afla înăuntru. 
Erau șase, poate șapte persoane. Doi dintre ei erau bodyguarzi, 
judecând după ţinute și echipament. Era pregătit pentru acest 
număr. 

Alunecă pe scara de incendiu din exteriorul clădirii, care îl 
conduse la ultimul etaj și la o altă fereastră larg deschisă - a 
camerei lui de hotel. A așezat arma în geanta ei și a atârnat un 
semn cu UN DERANJAȚI pe ușă. A părăsit apoi camera și a 
coborât cu liftul la intrare - din păcate, în locul spre care se 
îndrepta trebuia să meargă neînarmat. 

O plimbare de dimineață pe frumoasele străzi înguste din 
zona aglomerată a orașului-port. Zece minute liniștite pentru a 
se bucura de aerul blând al mării, înainte de sosirea căldurii 
sufocante. Sau așa ar fi putut fi. Dar era cu totul altceva. Se 
îndrepta direct spre o coliziune deliberată. 

Poarta înaltă de fier care despărţea strada de port scârțâia, pe 
măsură ce era împinsă în sus, la fel ca ultima dată când fusese 
înăuntru - doar la jumătate de pas în spatele a doi refugiaţi care 
se bazau pe el pentru protecţie, care predaseră un plic maro 
omului cu nasul lat, bărbie ascuţită și perciuni zburliţi. În toiul 
nopții, Piet Hoffmann își amintise brusc numele lui. Dormise 
neliniștit, la fel cum i se întâmpla deseori în zilele acestea - el și 
Hugo erau genul de persoane care-și împing cearșafurile 
transpirate pe podea, în timpul nopţii. Pe la trei, în timp ce 

bâjbâia după perna care, cumva, ajunsese departe, în întuneric, 
în acea stare dintre trezire și vis, numele s-a concretizat. Omar. 
Așa se prezentase contrabandistul ultima dată. Pe Omar îl viza. 

Și mașina lui Omar se apropia acum - omul din faţă ajunsese 
ieri-seară, pe când Hoffmann privea de la punctul său de 
observaţie de pe acoperiș. O mașină parcată aproape de cea 
mai joasă treaptă a scării uzate din beton, ce ducea la sediul lor, 
amintind de vehiculele militare ale soldaţilor de elită folosiți în 
zonele de război active. Proiectată pentru a se descurca atât cu 
bombe, cât și cu mine, echipată cu camere termice pentru a 
naviga prin perdelele de fum și focuri aprinse, care în parbriz 
avea chiar și o mică trapă de tragere, pe care o puteai deschide 
pentru a răspunde focului inamic. 

Aparent, Omar nu se simţea în siguranţă. 

Acesta este genul de om cel mai greu de convins, dura cel 
mai mult să-l atragă de partea sa. 

Piet Hoffmann se uită în jur, apoi își dădu drumul când văzu 
că era calea liberă și se strecură sub mașină, lângă roata din 
stânga faţă. Conectă un mic GPS cu un magnet puternic. 
Intotdeauna era bine să știi unde era șeful. 

S-a ridicat apoi și s-a scuturat de nisipul fin care acoperea 
totul ca un strat de praf. 

Camera pe care o monitorizase și spre care se îndrepta acum 
avea o fereastră cu o mică trapă de ventilaţie în partea de jos și 
pe acolo detectase un sunet vag, foarte familiar. A deschis ușa 
neîncuiată de la intrare - nu se așteptau la vizitatori - și a urcat 
în liniște scările către etajul al doilea din sediul acestei 
organizaţii de contrabandă nord-africane. Sunetele pe care le 
auzea deveniră mai puternice. 

Era un contor de bancnote. 

Recompensele pentru toate activităţile lor criminale extinse. 
Acel moment când toţi banii sunt plasați în partea de sus a 
mașinii, numărați și trimiși în tava din partea de jos. 

Hoffmann rămase nemișcat în faţa ultimei uși. Le putea auzi 
vocile. Aproape că atingea fumul de ţigară. Simţea vibraţiile 
ventilatoarelor care se roteau, sus, în tavan. 

Și apoi a făcut așa cum făcea întotdeauna când se confrunta 
cu o problemă de supravieţuire. 

A inspirat, a expirat, a tras aerul adânc în piept, până când s-a 
transformat în liniște. Și-a adunat toate gândurile, toată 

vigilenţa, în aici și acum, în timp ce punea mâna pe clanţa ușii și 
o apăsa. 

Știa că nu are de ales. 

Ştia că acesta era singurul mod în care se putea ajunge rapid 
la acest gen de oameni. 

Trebuia să-i înfrunte. 

(J 

Camera mai mare a sediului contrabandiștilor era plină de 
fum gros de tutun, fețe transpirate și voci nerăbdătoare, 
încercând să se facă auzite peste zgomotul unei maşini care 
număra zeci de mii de dolari și milioane de franci vest-africani. 
Piet Hoffmann păși direct în cameră și se îndreptă spre Omar, 
care se lăsă pe spate în scaun, dezinvolt, cu un picior pe un 
birou. Cei doi bărbaţi mai tineri de lângă ei s-au ridicat imediat, 
în timp ce alţi doi, Hoffmann presupunea că sunt bodyguarzi, și- 
au jucat rolul imediat, tăindu-i calea și scoțându-și armele. Un 
pistol și un revolver. Un singur om a rămas pe locul său și, într- 
un fel, Hoffmann a înţeles că individul se prefăcea a fi nepăsător 
- omul cu bărbia ascuţită. Omar. Dând din cap discret, el le-a 
indicat gărzilor sale de corp să-l percheziționeze pe oaspetele 
lor neinvitat și, după aceea, un alt semn din cap îi spuse 
acestuia din urmă că se putea apropia de el. 

— Te recunosc. Ne-am mai întâlnit - acum o lună, nu-i așa? 
Dacă vrei să stăm de vorbă... 

Omar vorbea la fel de calm și în aceeași engleză perfectă, dar 
cu accent, ca și data trecută, cu capul ușor plecat înainte. 
Privirea din ochii lui putea însemna aproape orice. 

— ... o vom face acolo - la fel ca întotdeauna când pasagerii 
noștri își cumpără biletele. Indiferent cine îi însoțește. 

A dat din cap a treia oară, ceea ce însemna cară-te dracului 
de-aici. 

Piet Hoffmann n-a plecat, a rămas acolo unde se afla și, în 
mod deliberat, a coborât vocea - astfel erau mai puţine șanse să 
cedeze, să dezvăluie ce echilibristică imposibilă era aceasta, de 
fapt. 

— Cred că voi rămâne aici. Și tu, Omar, dacă acesta este 
numele tău - tu trebuie să faci o alegere. 

O secundă. 

— Fie mă angajezi. Fie... 

O minciună ce va fi testată într-o singură secundă. 

— ... Te ucid... 

Timpul necesar pentru ca cineva să cântărească, să evalueze. 

Restul de timp este necesar pentru a lua o decizie, a actiona. 

— ... și eu pe tine. 

Nici măcar nu-și terminase propoziţia, când cei doi bodyguarzi 
s-au înfipt între el și biroul liderului, un zid de adrenalină și furie, 
în timp ce ceilalţi doi alergară spre Hoffmann și îi traseră fiecare 
braţ spre spate. 

— Acum, să vedem... 

Vocea lui Omar era încă la fel de calmă - Hoffmann era sigur 
că nepăsarea era simulată. 

— ... ce spui mai exact? Am înțeles bine, vii aici și... și... cum 
să spun... mă ameninți? 

Piet Hoffmann rămase în continuare în starea aceea care 
însemna supravieţuire. 

Prin urmare, își vizualiză propria moarte. 

— Da. Te ameninţ, Omar. 

Apoi moartea Zofiei, moartea lui Rasmus, moartea lui Hugo. 
Asta trebuia să simtă - frică. 

— Pentru că vreau să mă asculți, Omar. 

Propria lui frică funcţiona în sens invers - îl forța să acţioneze. 

Pentru că persoana care are totul de pierdut este întotdeauna 
cea mai periculoasă. 

— lar dacă nu faci ce vreau eu, Omar, te voi ucide. La fel cum 
am făcut cu tovarășul tău de muncă atunci când nu m-a 
ascultat. 

— Tovarășul meu de muncă? 

— Da. Exact. 

Piet Hoffmann se relaxă, încetă să mai opună rezistenţă, preţ 
de câteva secunde. Și chiar în momentul acela, tânărul care-i 
ținea brațul stâng slăbi strânsoarea fără să vrea și îi dădu 
drumul. Suficient de mult pentru ca Hoffmann să ajungă la vesta 
sa de vânătoare și să scoată un stick USB. 

— Mă pot descurca destul de bine cu o pușcă cu lunetă. Și 
asta folosesc în ultimul timp. 

Am montat pe ea o cameră. 

A aruncat stickul USB pe birou. Acesta a aterizat nu departe 
de mâna lui Omar. 

— Pe bucata aceea de plastic vei găsi trei scurtmetraje. 
Primul are o lungime de douăsprezece secunde și oferă o 

imagine destul de clară despre modul în care eu am lichidat ieri 
pe unul dintre angajaţii tăi - era cu tine ultima dată când ne-am 
întâlnit. 

În sfârșit, Omar schiţă o reacţie. Nu mult, dar a fost suficient. 
Privirile lui își schimbară direcţia, pentru scurt timp, dar în mod 
limpede. Își întinse ușor gâtul. Și respiraţia lui deveni temporar 
inegală. 

Bărbaţii din cameră știau că tovarășul lor fusese împușcat. 
Acum știau și de cine. 

— A fost împușcat în timp ce ataca un transport de alimente 
pe care eu trebuia să-l protejez. In tâmpla stângă. De la trei sute 
douăzeci și patru de metri. N-ar fi trebuit să se aplece pentru a 
ridica grenada lansatorului. Și după ce te-ai uitat la asta, Omar, 
ca bonus, aruncă o privire și la celelalte două filme pe care le- 
am înregistrat, folosind aceeași pușcă. Unul este filmat noaptea 
trecută, de la o mie patru sute cincizeci și trei de metri - o ţintă 
ușoară, dacă aș fi avut intenţia să trag undeva la o fermă 
frumoasă din vecinătatea imediată a orașului Zuwara - ţinta 
mea era soţia ta, care stătea la o fereastră a bucătăriei, mai 
precis fruntea sa. Și alta, de la opt sute șaizeci și unu de metri 
distanță - acel fragment a fost filmat câteva ore mai târziu, 
chiar de pe acoperișul hotelului în care se află această cameră, 
iar luneta puștii mele este îndreptată tot timpul către tine, 
respectiv același punct dintre sprâncene. 

A zâmbit gărzilor de corp care-i despărţeau, înarmate și 
pregătite să intervină. 

— lar ceilalţi... să zicem, colegi de muncă de-ai tăi, cei care ar 
trebui să te protejeze, stăteau la intrarea acestei clădiri, nici pe 
departe așa de atenţi ca acum - pentru că nu au observat nicio 
a dracului de chestie ieșită din comun. 

Hoffmann se întinse și împinse bucata de plastic peste masă 
cu mâna stângă, căreia îi lipseau degetul arătător și mijlociu. 
Când a aruncat-o în faţa lui Omar, pe suprafața plasticului se 
vedeau urmele umede a trei vârfuri de degete. 

— AȘ fi putut să te omor - o singură lovitură, un singur foc de 
armă -, dar am ales să n-o fac. De aceea ești în viaţă. Și de asta 
ai să mă angajezi. 

[] 

S-au aruncat toţi asupra lui. Opt braţe l-au împins pe 

Hoffmann în jos, cu duritate, pe podea, în vreme ce Omar se 

ridica încet și apuca revolverul dintr-un toc din piele clar vizibil 
sub cămașa albă. L-au culcat la pământ pentru că Piet Hoffmann 
i-a lăsat s-o facă - chiar aștepta și era pregătit pentru asta. 
Omar împinse ţeava de oţel a pistolului pe pielea moale a frunţii 
sale și se uită fix în ochii nepoftitului, cel mai bun mod pe care-l 
învățase de a atinge și de a controla sufletul altei persoane. 
Hoffmann se uită în ochii aceia cu o îndrăzneală pe care n-o 
avea, dar pe care trebuia să-i convingă că o are. Cu cât și-i 
imagina mai clar pe Zofia și Rasmus și Hugo murind, cu atât mai 
puţin importantă părea moartea lui și cu atât mai multă forță 
găsea să întâlnească și să înfrunte privirea intensă a lui Omar. 
lar când, după calculele lui, au trecut patruzeci și cinci-șaizeci 
de secunde, presiunea de pe frunte a scăzut puţin. Nevoia de a 
afla cine era această persoană care intrase aici susținând că a 
ucis pe unul dintre membrii organizaţiei - care chiar își arătase 
disponibilitatea nu mai demult de ieri-seară să-l omoare pe unul 
dintre lideri - se arăta mult mai mare decât răspunsul mai 
natural, de a întâmpina o moarte cu o moarte. 
e 

— Cine ești? 

Omar nu ţipa, nu era genul. Se controla. Chiar și atunci când 
întoarse pistolul și-l lovi în cap pe Piet Hoffmann. 

— Răspunde-mi la întrebare, te rog. 

O altă lovitură. La marginea scalpului, unde fruntea se 
întâlnea cu tâmpla. 

Sângele curgea pe ambii obraji ai lui Hoffmann, picurând pe 
podeaua de beton. 

— Cine naiba ești tu - și de ce dracului ne-am gândi vreodată 
să te angajăm? 

Privirea lui trebuia să rămână neclintită. 

Drept în acei ochi care cereau răspunsuri. 

La fel cum trebuia să-și direcţioneze cuvintele. 

— Cine sunt? 

De când își putea aminti, folosise numele ce se potrivea cel 
mai bine scopului său. Fusese atât de mulţi oameni diferiţi, se 
strecurase în trupuri cu o identitate și ieșise din ele cu o alta. 
După ce Erik Wilson l-a recrutat în închisoare și, pe măsură ce 
se transforma treptat el însuși într-un agent dublu, cu 
antecedente penale serioase ușurându-i accesul său spre crima 
organizată, cu scopul de a o demasca, își asumase numele de 

cod Paula. Când a fost forțat să fugă și a ajuns să lucreze sub 
acoperire pentru DEAS, ca să distrugă, din interior, un cartel sud- 
american al drogurilor, a devenit El Sueco în junglă și Peter 
Haraldsson acasă în Cali - orașul unde locuia împreună cu 
familia. Minciuni, adevăr, era dificil să-ți mai dai seama unde era 
linia de separare, dificil chiar să știi dacă exista una. 

Acum avea de gând să folosească unul dintre numele lui 
adevărate. Timpul era prea scurt pentru a crea o poveste de 
fundal suficient de credibilă pentru a rezista întrebărilor. A 
trebuit să folosească același nume, aceeași identitate ca și 
atunci când fusese angajat de firma de securitate sud-africană. 
Pentru prima dată de când se infiltra într-o rețea criminală, o 
făcea sub numele pe care-l primise la naștere. 

— Piet Koslow. 

Omar îl izbi din nou cu pistolul. O mișcare orizontală care tăie 
în două fumul de ţigară, o lovitură care ateriză chiar deasupra 
urechii drepte. 

— Cine mă-sa e Piet Koslow? Și cum futu-i se presupune că 
ne-ar putea fi nouă de folos? 

Cele cinci feţe pe care Hoffmann le studiase prin vizorul puștii 
aparţineau celor cinci bărbaţi care îi ţineau braţele și picioarele, 
împingându-l brutal. Acum, o a șasea persoană a pășit în sediul 
traficanţilor de carne vie. Din camera alăturată, prin ușa 
deschisă a camerei-seif. Persoana spre care cei cinci se 
întorceau, cu care vorbeau mai devreme și a cărei identitate 
Piet nu reușise să o afle de pe acoperișul hotelului. Pași cu tocuri 
dure răsunau între pereţii de beton, pantofi complet diferiţi de 
amestecul de bascheți și încălțăminte bărbătească uzată la care 
Hoffmann se uitase până acum, din poziţia lui de pe pământ. Un 
alt lider al organizaţiei. Asta se putea vedea, se putea simţi. 
Cineva cu putere și responsabil de ceea ce era depozitat în 
camera-seif - și de numărarea banilor. 

Tocuri înalte, tari, pantofi de femeie. 

Era scundă și mirosea a parfum scump, îmbrăcată într-o bluză 
și pantaloni lungi, ochelari cu rame din metal placat cu aur - 
sigur nu e aur masiv? - pe care i-a împins în sus, în părul închis 
la culoare, lung până la umeri. Treizeci, treizeci și cinci de ani, 
cel mult. Îi amintea lui Hoffmann de femeile cu care Zofia era 


3 Drug Enforcement Administration - Departamentul de Combatere a Drogurilor din 
Statele Unite. (W.r.). 

prietenă când studia economia la Universitatea din Stockholm, 
încăpăţânată, educată și frumoasă într-un mod de care era 
foarte conștientă. 

Contabila. 

Asta își spuse despre ea. 

e 

— Deci crezi că ar trebui să te angajăm? 

Vorbea încet, aproape în șoaptă. 

Și avea ochi verzi. 

Îi văzu în timp ce ea se apleca asupra lui. 

— Da. Așa cred. 

Și calmul ei era diferit de cel al lui Omar, nu se prefăcea. Cei 
care sunt convinși de superioritatea lor n-au nevoie să se 
prefacă. 

— Nu cred în religie. Tu crezi, Koslow? Dacă ăsta chiar e 
numele tău. 

— Asta este numele meu. 

— Nu cred în religie - și nu cred în ideologii. Dar știi în ce 
cred? 

Nu își luă privirea de la Piet Hoffmann în timp ce arăta spre 
biroul lui Omar și spre stickul USB și, prin gesturi abia sesizabile, 
reușea să-l facă pe colegul ei să înțeleagă că dorește un 
computer pentru a conecta stickul... 

— Bani. Cred în bani, Koslow. În ce crezi tu suficient de mult 
pentru a ne face pe Omar și pe mine să ne gândim să te 
angajăm? 

Hoffmann era pe punctul de a răspunde, când Omar îi ceru 
femeii să vină la biroul său și să vadă ce se afla pe ecranul 
computerului. Cel puţin asta era ceea ce presupunea Hoffmann 
că se spusese în arabă, o limbă pe care n-o cunoștea - nu era 
dialectul libian sau nici oricare altul. Și cât cei doi lideri se 
aplecau concentrați și urmăreau secvențele înregistrate de 
camera puștii cu lunetă, el se uită cu atenţie în jur. 

Calculatoare noi la fiecare punct de lucru. 

Dosare și dulapuri de organizat documente aranjate cu grijă. 

Fișiere Excel înșirate pe desktop. 

O organizaţie profesionistă, la fel ca multe companii din 
lumea interlopă, care se asigura că își înregistrează veniturile și 
cheltuielile. Condiţia prealabilă pentru diverși agenţi care lucrau 
împreună în același scop, asigurându-se, de asemenea, că 

fiecare își obține partea din profituri. Trebuie să știi cât de mulţi 
bani circulă, pentru a menţine încrederea. Așa lucra mafia din 
Europa de Est la sediul central din Varșovia, cu partenerii săi din 
nordul Europei. Așa a reușit cartelul sud-american al drogurilor 
să menţină lanţul său de angajaţi, de la producţie la transport și 
până la consum. 

— Vrei să știi... 

— ȘȘȘȘ. 

— ... în ce cred? 

— Nu încă. 

Contabila își folosi degetul arătător al mâinii drepte pentru a 
cere să fie ascultată, într-un fel pe care Hoffmann îl văzuse doar 
printre șefii mafiei. Mișcându-l ușor în aer. Stânga, dreapta, 
stânga. lar de data asta însemna rămâi pe podea și taci. S-a 
întrebat dacă ea văzuse pe altcineva făcând asta și copiase 
gestul în mod intenţionat sau dacă pur și simplu era un gest 
natural în tipul acesta de ierarhie. 

S-a întors spre computer și și-a scos ochelarii strălucitori din 
păr, pentru a vedea mai bine. Ecranul se reflecta în lentile. Așa 
că cele trei secvențe înregistrate de Piet Hoffmann erau - în 
timp ce el le privea din spate - oglindite acolo, la o scară 
semnificativ redusă. 

Suficient de clare însă pentru ca Omar și contabila, care nu 
schimbaseră niciun cuvânt, să continue să le ruleze. O dată. De 
două ori. De trei ori. 

lar când au derulat înapoi spre începutul înregistrării pentru a 
patra oară și au privit cum angajatului lor îi explodează capul, 
iar Omar și soţia erau vizaţi prin aceeași lunetă, a fost limpede 
cum au conchis că afirmaţiile vizitatorului lor de pe podea erau 
adevărate. 

— Un mod ciudat de a încerca să-ţi arăţi puterea. 

Contabila îl privi în timp ce vorbea, cu ochi încă la fel de calmi 
și aroganti. 

Dar acum exista în ei și o agresivitate pe cale de a exploda, 
dar pe care și-o stăpâneau, un gol întunecat în care te puteai 
îneca - unul care nu fusese acolo înainte. 

Cei patru angajaţi care îl ţineau imobilizat erau toţi capabili 
să-l omoare, la fel ca și Omar. 

Dar ea era cu adevărat periculoasă. 

— Dacă asta voiai să arăţi. 

Hoffmann clătină ușor din cap. 

— Nu. Nu puterea. Nu e vorba de asta. 

— Dovada că ne poţi ucide, asta este puterea. Așa cum Omar 
putea alege să-și descarce arma în tine cât stăteai acolo - 
neputincios. 

Engleza ei șoptită era la fel de bună și corectă gramatical ca a 
lui Omar. Dar îi lipsea accentul greu din Africa de Nord - vorbea 
de parcă ar fi fost educată în străinătate. 

— Și poate asta ar trebui să facem, Omar? Să apeși pe 
trăgaci? Doar pentru că putem? 

Și când a zâmbit puţin prea îndelung, cu buze la fel de subțiri 
pe cât erau de încordate, părea cu adevărat o persoană care ar 
fi dat acel ordin - doar pentru că putea. 

— Nu putere - încredere. Asta am vrut să arăt. 

— Încredere? Venind aici și încercând să... ne ameninţi? OK. 
Bine. lată ce vom face - dacă nu-mi place următoarea propoziţie 
care îţi iese din gură, // voi încuraja pe Omar, îl voi îndemna 
chiar, să apese pe trăgaci. Cred că acum îţi poţi da seama cum 
stau lucrurile, nu? Și apoi, când sugestia mea va fi urmată, voi 
contacta sursele din poliţie cu care lucrăm. Le voi explica faptul 
că ai intrat aici prin efracţie, o intruziune ilegală. Așa că a 
trebuit să o facem pentru autoapărare. Și le vom dubla salariile 
săptămâna aceasta pentru a curăța ceea ce va mai rămâne. Eşti 
absolut sigur - înainte să mai spui ceva despre încredere - că ai 
înțeles asta? 

Acesta era momentul decisiv. 

Acum avea să fie examinat și judecat tot ceea ce nu avusese 
timp să construiască. 

— Da, înțeleg ce spui. Pentru că, la fel ca tine, cred în bani. Și 
cred că atât tu, cât și eu, am putea câștiga mult mai mulţi bani 
pentru acel contor de bancnote, dacă am lucra împreună și am 
alege să avem încredere unul în celălalt. 

In trecut, cu timpul de partea lui, ar fi colaborat cu autorităţile 
de poliţie să construiască o istorie credibilă. Șeful său suedez, 
Erik Wilson, îl transformase pe Piet Hoffmann în Paula, 
schimbând dosarele sale de la poliţie, făcându-l suspect pentru 
multe crime periculoase, și chiar i-a modificat sentinţa, pentru a 
o face mai îndelungată, și a creat rapoarte medicale false 
pentru a indica faptul că era psihopat - hrânind mitul puterii 
sale. 

Dar, acum, el nu avea acces la acest tip de metode. 

Așa că trebuia să le dea altceva - ceva ce să îi atragă la fel de 
mult ca o faţadă falsă. 

Una adevărată. 

Dar cu un conţinut fals. 

— Încrederea. Care devine colaborare. Care se transformă în 
bani. Dar cum o facem și de ce o facem - pot să v-o spun doar 
vouă. Tie și lui Omar. 

De data aceasta nu avea nevoie să înțeleagă limba arabă, 
pentru că ceea ce spuneau bodyguarzii era destul de clar. 

În niciun caz nu rămâneți singuri cu el. 

— Pot să vă spun ceea ce am vrut să vă spun venind aici doar 
dacă ceilalți părăsesc încăperea. Tu și Omar veți înțelege de ce. 
Și dacă aș fi vrut să vă ucid, aș fi făcut-o... Aţi văzut filmele, nu? 

Zâmbetul ei subţire și încordat a devenit și mai agresiv, și mai 
întunecat, în timp ce întindea palma deschisă către Omar și 
aștepta ca el să-i pună revolverul în ea. 

— Ah, Koslow... 

Acum nici măcar nu șoptea. Vocea ei era chiar mai joasă 
decât o șoaptă și totuși nu se pierdea niciun cuvânt. 

Era clar pentru toţi cei din încăpere unde voia să ajungă. 

— ... M-am răzgândit. Nu-l voi încuraja pe Omar să tragă. 

Apoi totul s-a întâmplat rapid. 

— Pentru că o să fac totul singură. 

A încărcat revolverul. 

— Pentru că nu-mi placi nici tu și nu-mi place nici ceea ce ai 
de spus. 

Işi așeză degetul arătător, încet, pe trăgaci. 

— Deci Koslow... 

Și a apăsat până la capăt. 

— ... cu bine. 

Un bubuit ca un urlet a răsunat în camera uriașă. 

e 

Trăsese chiar pe lângă urechea dreaptă a lui Hoffmann, o 
lovitură care îi julise și îi rănise obrazul. 

— Acum știi, Piet Koslow. Cine sunt. 

Vocea aceea liniștită cuprinse întreaga cameră, iar ea îl privea 
cu o agresivitate care nu mai putea fi ascunsă. A încărcat arma 
din nou și a împins-o spre fruntea lui, la fel ca Omar. 

— Colegii mei care îţi ţin braţele și picioarele ne vor părăsi 
acum și vor închide ușa în urma lor. lar tu vei rămâne acolo 
unde ești, și eu voi rămâne acolo unde sunt, cu arma îndreptată 
spre tine, și îmi vei putea spune de ce ai venit aici. Dacă mă 
interesează, vei continua. Dacă nu, voi trage din nou. Și nu voi 
muta arma. 

e 

— A murit pentru că noi știam despre atac. 

Piet Hoffmann a încercat să-i întâlnească ochii în timp ce 
vorbea, dar mâna și braţul care ţineau arma îi stăteau în cale. 
Dar asta îl ajuta în încercarea lui de a-i distrage atenţia. 
Minciunile ușor de descoperit, pe care le evita de obicei, pentru 
că nu puteau rezista mult, dar care acum erau singurul lui 
instrument. Trebuia să-și construiască fațada. 

— Noi știam? Cine sunteţi vol? Stiati ce? 

— În buzunarul în care am avut stickul USB este o bucată de 
hârtie împăturită. Contractul meu cu firma de securitate care 
proteja acel convoi cu alimente - prima dovadă. Puteţi verifica. 
Vor confirma că lucrez acolo. Și știam despre ambuscada 
voastră. Ştiam unde va fi, cum aveţi de gând să ne atacați și să 
ne distrugeţi camioanele, știam chiar și ce armă veţi folosi 
pentru a distruge hrana și a crește fluxul de refugiați. 

A apăsat mai tare ţeava de otel a pistolului pe fruntea lui. 

— De unde? 

Dar degetul care se sprijinea de trăgaci a rămas îngheţat. 

— Cum de aţi știut? 

— Am știut înainte de fiecare transport din ultimele luni. Am 
știut încă de la plecare locul, strategia și capacitatea voastră. N- 
aţi reușit să luaţi un singur bob de la noi, nu-i așa? 

— Nu răspunzi la întrebarea mea. De unde aţi știut? 

— De aceea am vrut să vorbesc doar cu voi doi, singuri - unul 
dintre angajaţii voștri vinde informaţii. 

Pistolul se cufundase încet mai adânc în pielea lui și mici 
picături ezitante de sânge începuseră să-i picure pe faţă și pe 
piept. Dar presiunea părea să scadă ușor când a ridicat 
arătătorul celeilalte mâini în aer și a făcut același gest ca mai 
înainte, stânga, dreapta, stânga. 

De parcă în mijlocul acelor șoapte calme, începea să simtă 
puţină îngrijorare și, în mod inconștient, revenea la un semn 
familiar al puterii sale. 

De parcă ar fi ascultat. 

De parcă ar fi putut chiar să muște din minciuna cu care o 
momea el. 

— Știam pentru că șefii mei care planifică traseele sunt cu 
toţii militari experimentați. Foști ofițeri. Genul care găsește 
informaţiile, le evaluează și le folosește. Unul dintre băieţii tăi 
trădează. De aceea ai nevoie de mine - propriul tău trădător. 

— Cine? 

— Nu știu. 

— Cine crezi? _ 

— Nu știu. Încă. Și chiar dacă aș ști, nu ţi-aș spune. Înainte să 
începem să lucrăm împreună. 

Piet Hoffmann inspiră adânc înainte de a continua cu această 
bombă cu ceas de minciuni. 

— Am două săptămâni de concediu de la slujba mea 
obișnuită. Suntem cu toții programaţi în schimburi. Puteţi 
verifica și acest lucru prin sursele voastre. Deci pot lucra pentru 
voi aici. Numiţi-o perioadă de probă. Pot lua parte la munca 
voastră obișnuită și între timp îmi voi folosi accesul pentru a 
căuta scurgerea de informaţii dinspre voi. Și dacă veţi sfârși prin 
a avea încredere în mine până la capătul acestor două 
săptămâni, dacă vă voi fi câștigat încrederea, putem continua să 
lucrăm împreună și când mă întorc la paza transporturilor 
alimentare. Vă pot oferi rutele noastre, tipul vehiculelor, arme, 
orare. Tot ce aveţi nevoie pentru un atac reușit. 

Două săptămâni. 

Atât trebuia să ţină minciuna. 

Pentru a-și îndeplini misiunea. Pentru a supravieţui. 

— Și sincer - nu v-a mers prea bine în ultima vreme, nu-i așa? 
Fiecare atac asupra camioanelor noastre a eșuat. Dar dacă aţi 
avea informaţiile pe care sunt capabil să vi le ofer, aţi începe să 
aveți succes din nou, și din nou, și din nou, și aţi putea continua 
să faceţi ceea ce ați făcut înainte, anume să generati creșterea 
fluxului de refugiați. 


Nu era pregătit. 

Atunci când ea îi înlătură rapid arma de pe frunte și lăsă 
țeava să se odihnească pe obrazul lui, ca înainte. Apoi apăsă pe 
trăgaci. 

Tăcerea care a urmat n-avea nimic de-a face cu modul 
indescifrabil în care femeia și Omar îl priveau, fără să 
vorbească. Era tonul acela enervant - un sunet monoton care 
răsunase în capul lui încă de la ultima împușcătură - și care 
acum încetase brusc pentru că auzul din urechea stângă îi 
dispăruse. 

— De ce ar trebui... 

A presat din nou arma în același loc dureros de pe capul lui. 

—... să am încredere în cineva care vine aici neinvitat 
încercând să-și vândă angajatorul? 

Dar de data asta n-a mai putut sta liniștit, a fost silit să-și 
miște capul ca să poată prinde cu urechea teafără ce spunea ea. 

— Așa cum am zis, cred în același lucru ca și tine. Cred în 
bani. 

— Mmm. Diferenţa dintre mine și tine este că eu nu cred în 
turnători. 

— Sunt mercenar. Sunt angajat să fac ceea ce mă pricep - 
dacă sunt bine plătit. In acest moment, sunt angajat la o firmă 
de securitate din Africa de Sud care are un contract cu ONU. Dar 
aș putea fi angajat de amândoi. Și aș face de două ori mai mulţi 
bani. Nu contează ce crezi despre asta, nu contează dacă mă 
placi sau nu - și voi veţi câștiga bani în felul ăsta. Veţi economisi 
dacă angajaţii voştri nu vor fi uciși de cineva ca mine. Și veţi 
câștiga o grămadă de bani când veţi putea începe, din nou, să 
opriţi transporturile de alimente și să creșteţi interesul pentru 
munca voastră. 


Momentul decisiv. 

Acum se întorsese. Acum era alei. 

— Ei bine? 

Același moment pe care Omar tocmai îl trăise - se ajungea 
întotdeauna la acest lucru când totul era spus și făcut. 

— Ce părere aveţi? Ce... 

Momentul necesar pentru a testa o minciună temporară. 

— ... spuneţi deci amândoi? 

Timpul necesar pentru a cântări, a judeca. 

Piet Hoffmann o observa în timp ce îndoiala i se transforma în 
încredere. El știa cum funcţionează mecanismul. 

Restul timpului a fost necesar pentru luarea unei decizii, 
pentru a acționa. 

Apoi ea a hotărât. 

Și a luat degetul de pe trăgaci. 

Pe urmă, a coborât arma și a pus piedica la loc. 

(J 

Piet Hoffmann rămase pe podea, deşi arma nu mai era 
ațintită asupra lui. O văzu pe femeia cu ochi verzi și zâmbet 
rigid uitându-se la bărbatul cu bărbie ascuţită și perciuni zburliți. 
Și era ca și cum ar fi putut auzi conversaţia lor tăcută. 

Omar spunea: n-am încredere în intrus. 

Contabila spunea: intrusul ar putea fi util. 

Omar spunea: dacă se dovedește că intrusul nu lucrează la 
firma de securitate - atunci trebuie să moară. 

Contabila spunea: dacă intrusul spune adevărul - acest lucru 
ar putea însemna o sumă enormă de bani pentru noi. 

Omar spunea: am un sentiment neplăcut - nu-mi plac riscurile 
de securitate și intrusul este un risc. 

Contabila spunea: este un risc pe care merită să ni-l asumăm 
- am pierdut forță de muncă și bani de când au început să 
păzească transporturile de alimente și va fi treaba ta, Omar, să 
urmărești cu atenţie intrusul, să-l ţii sub supraveghere. 

e 

Lumina cădea frumos prin ferestrele mari. Și când contabila și 
Omar și-au aprins fiecare câte-o ţigară, fumul se ridică încet 
spre tavanul și grinzile acelea grele de oțel. 

Piet Hoffmann se ridică și din frunte și de la cap îi curgeau 
picături de sânge. Şi-a pierdut echilibrul pentru o clipă și, confuz 
din cauză că nu auzea cu o ureche, aproape că a căzut și a fost 
nevoit să se sprijine de un birou. 

De când ea lăsase arma în jos, nimeni nu spusese o vorbă. 
Liniștea putea însemna aproape orice. 

— Ei, bine? 

Hoffmann îi privi pe cei doi lideri ai uneia dintre cele mai de 
succes companii din Libia, cu cea mai rapidă dezvoltare. Genul 
care se ocupa de oameni. 

— Paisprezece zile. Asta-i tot ce primești. 

Ea încă vorbea în șoaptă. Și-a stins ţigara și a aprins alta. 
Fumul n-a urcat la fel de sus ca înainte - a dansat de jur- 
împrejur și asta a fost, de asemenea, foarte frumos. 

— Pe filmul pe care ni l-ai arătat, ai împușcat un om. ÎI vei 
înlocui. Și-ţi vei împărţi salariul cu văduva lui și cei cinci copii. 

Peste patruzeci de ore îţi vei lua locul pe următorul vas de 
pescuit care pleacă de aici. Călătoria începe întotdeauna la 
miezul nopţii și va fi aglomerat, iar pasagerilor le va fi foame - 
orice se poate întâmpla. Noi obișnuiam să le dăm mâncare în 
timp ce așteptau plecarea - asta-i face să simtă că li se poartă 
de grijă, că sunt pe mâini sigure și că se îndreaptă spre ceva 
mai bun. S-a răspândit astfel vestea că e bine să pleci așa. Nu 
mai este nevoie de asta. Sunt atât de disperaţi, încât se bat ca 
să ne plătească. 

Intre două monitoare de computer era o grămadă mică de 
șerveţele. Piet Hoffmann întinse mâna și le apucă și apăsă cu 
putere pe rana încă sângerândă de la cap. 

— Călătoria ta de iniţiere, Koslow. Orice greșeală va fi ultima. 

Intrase. 

Îi acceptaseră minciunile de moment, îl judecaseră și 
aleseseră să le creadă, deocamdată. Coliziunea, confruntarea, îi 
deschiseseră ușa unei reţele criminale pe care plănuia să o 
demaște. Dar timpul scurt de pregătire însemna că și el ar putea 
fi demascat. Și când, nu dacă, acest lucru se va întâmpla, 
trebuia să fie pregătit. 

Pentru că acel moment putea însemna o condamnare la 
moarte. Condamnarea lui la moarte. 

Din nou. 

— Ewert? 

Dacă ar fi fost doar un pic mai rapid. 

— Ewert, oprește-te. 

Tocmai trecea pe lângă aparatul de cafea și copiator, apoi 
lăsa în urmă cele doar câteva uși către scări și liftul de la 
capătul coridorului, poate cinci sau cel mult șase pași rapizi și ar 
fi putut... 

— Ewert Grens. Te văd. Întoarce-te. Vreau un raport despre 
progresele anchetei. 

Inspectorul Grens nu era cunoscut pentru evitarea 
conflictelor. Mai degrabă, de obicei le căuta, ba chiar avea 
nevoie de ele. Măcar un conflict pe zi. Era noaptea târziu, acum 
câţiva ani, și erau toţi obosiţi, adunați în biroul lui, lucrând la o 
anchetă dificilă, când Grens a realizat acest lucru despre sine și 
l-a verbalizat atât pentru Sven, cât și pentru Mariana. Să fiu al 
naibii, dar cred că mă simt mai bine după o ceartă, sângele 
circulă mai repede, mă simt mai mult eu însumi, mai viu, are 
sens ce zic? 

— Ewert? Întoarce-te. Vino aici. 

Dar acest conflict era unul pe care nu și-l dorea. 

Nu avea nici timp, nici energie, nu acum. 

Conflictul legat de Piet Hoffmann. 

— Zece minute, Ewert. Asta-i tot ce-mi trebuie. Un raport 
scurt despre unde ne aflăm. Ce știm. Pentru că fiecare notă de 
pe biroul tău de la unii jurnaliști care încearcă să te vâneze și 
care va fi împinsă direct în coșul de gunoi - da, am fost în biroul 
tău și am văzut eu însumi - este ceva de care va trebui să am 
grijă eu. După raport, ești liber să pleci... oriunde te duceai. 

Grens parcurse aproape tot coridorul departamentului, când 
șeful său a strigat după el. Erik Wilson. Ofiţerul de poliţie care 
fusese omul de legătură al lui Piet Hoffmann timp de mulți ani și 
care, încetul cu încetul, făcuse din Hoffmann unul dintre cei mai 
importanţi agenţi dubli din lume, care fusese mai aproape de el 
decât oricine altcineva. Și care avu un zâmbet minunat când își 
dădu seama că Piet Hoffmann, după ce s-a întors în Suedia și a 
executat cea mai recentă condamnare la închisoare, a decis să 
nu mai comită niciodată infracţiuni și să nu se mai pună în 
pericol pe sine sau familia sa. Singura persoană care, prin 
urmare, n-ar trebui să știe că Ewert Grens, unul dintre 

subalternii lui Wilson, zburase pe un alt continent și-l forțase pe 
Hoffmann să revină, pe termen scurt, la viața de agent dublu. 

— Vin. 

Deci, când Grens a trecut de copiator și aparatul de cafea și s- 
a îndreptat înapoi în direcția ușii deschise a lui Erik Wilson, când 
a început să-i spună șefului său despre un mormânt comun și 
despre faptul că în Suedia exista cineva care câștiga de pe urma 
fluxului de refugiaţi și că această persoană era punctul central 
al anchetei sale, pe când povestea toate astea, Grens era sigur 
că va putea evita orice menţiune despre o călătorie în Africa de 
Vest sau despre întâlnirea pe care o avusese cu cunoștința lor 
comună. Și în situaţia asta era o oarecare ironie. Pentru că Erik 
Wilson fusese mulți ani unul dintre cei care ar fi făcut orice 
pentru a-l proteja pe Piet Hoffmann și a lupta pentru viaţa lui. Se 
asigurase că Hoffmann scăpa de condamnarea la moarte a 
mafiei din Suedia, ajutându-l să fugă în Columbia. Chiar el îl 
convinsese pe Grens să meargă în America de Sud pentru a se 
asigura că Hoffmann și familia lui au supravieţuit. Ironic, pentru 
că, acum, Grens era cel care preluase slujba lui Wilson, 
motivându-l pe Hoffmann să se infiltreze într-o organizaţie 
criminală și să-și riște viaţa în numele poliţiei. Tu ști; cât timp i-a 
luat lui Wilson? Patru luni. M-ai făcut să accept să mă infiltrez 
din nou după două discuții de douăzeci și cinci de minute. 
Pentru că Ewert Grens - conform lui Hoffmann - a fost într-un fel 
mai bun făcând munca lui Wilson decât Wilson însuși. 

— Și asta-i tot, Grens? Căutaţi cadavre în porturi, agenţii de 
transport maritim, sistemul de tuneluri, morgi...? 

— Da. Asta-i tot. 

Ewert Grens stătea chiar în ușa biroului șefului său și a întâlnit 
privirea lui Erik Wilson. A susținut-o. A făcut ceea ce îi acuzase 
pe Wilson și pe toate celelalte persoane de legătură ale 
agenţilor sub acoperire și informatorilor că făceau de atâţia ani. 
A minţit. A ascuns informații. A permis ca minciunile și adevărul 
să coexiste pe același coridor al poliţiei. 

— Deci să vă ţineţi, te rog, conferințele de presă cât mai 
departe de echipa mea de investigatori și de secţia de poliţie, 
Wilson. Dă-ne o perioadă rezonabilă și-l vom descoperi pe 
nemernicul ăsta din Suedia care face bani ucigând oameni. 

Grens îi ceruse în particular lui Nils Krantz, tehnicianul 
criminalist care colectase cele două seturi de amprente de pe 

telefonul celular ascuns în haină, să le păstreze doar pentru el, o 
vreme. Și, de asemenea, inginerului criminalist care analizase 
acele amprente și confirmase corespondenţa lor de sută la sută 
cu amprentele fostului agent - numit Piet Hoffmann. ȘI, în 
sfârșit, în spatele ușilor închise ale birourilor lui Sven și Marianei, 
le ceruse acestora să păstreze tăcerea despre călătoria până în 
Africa de Vest. 

— O perioadă rezonabilă? Ce înseamnă asta? Pentru cât timp 
crezi că ar trebui să stau la distanţă înainte de a întrerupe 
ancheta grupului tău de investigatori, Ewert, și de a forma o 
echipă mai mare? Șaptezeci și trei de crime nerezolvate au 
tendinţa de a crește numărul de întrebări în fiecare zi, conferință 
de presă după conferinţă de presă. 

— Două săptămâni. 

— Două... săptămâni? 

— Da. Până atunci voi avea un nume pentru tine, un vinovat, 
cineva care poate fi arestat. Dacă mă lași să lucrez în liniște, în 
felul meu. 

— Și pe ce te bazezi, Ewert, când specifici această perioadă? 
Două săptămâni pot fi o perioadă lungă pentru un șef de poliţie 
care stă în faţa microfoanelor, repetând că avem situaţia sub 
control, mai ales dacă se dovedește că nu este cazul. 

Pe protejatul și prietenul tău. 

Pe Piet Hoffmann. 

Pe singurul colaborator pe care nu-l voi menționa, nici acum, 
nici mai târziu. 

— Mă bazez pe coliziune, pe confruntare. 

— Pe ce? 

— Pe abilităţile extraordinare ale colegilor mei. 

— Nu înțeleg, Grens. 

— Nu trebuie să înţelegi. Ai încredere în mine, Wilson, n-ai 
aflat cât de importantă e asta atunci când lucrai ca persoană de 
legătură? 

Câteva minute mai târziu, Grens reuși să iasă din secţie și să 
se îndepărteze. Potrivit indicatorului de pe tabloul său de bord, 
erau doar opt kilometri până la Enskede, suburbia unde se afla 
casa lui Hoffmann și a Zofiei Hoffmann și școala fiilor lor. În 
acest moment al zilei, la ieșirea din oraș, autostrada era 
aproape pustie. Un drum scurt cu mașina și avea să intre în 
curtea unei școli care arăta ca oricare alta. Clădiri din cărămidă 


VP - 142 


roșie cu două etaje, pe partea dreaptă, în care se aflau liceul, 
cafeneaua și clădirea administraţiei; pe partea stângă, o clădire 
cu un etaj ce părea să fie pentru copiii mai mici, iar în mijloc, 
acele clădiri construite pentru a satisface nevoi temporare, dar 
care sfârșesc prin a fi zugrăvite și folosite permanent zece ani 
mai târziu. Într-acolo s-a îndreptat. Și s-a oprit la jumătatea 
curții asfaltate pentru a studia un grup de copii, împărțit în două 
echipe, care aruncau o minge înainte și înapoi. Același joc pe 
care îl jucase el însuși cu o jumătate de secol în urmă. |! făcea 
ciudat de fericit să vadă că nu fusese încă înlocuit de aparate 
electronice și voci digitale ieșind din console de jocuri. 

Era pe punctul de a pleca mai departe când a văzut... ceva. 

Cineva pe care l-a recunoscut. Se mișca într-un fel care 
semăna foarte mult cu al tatălui său - de parcă băiatul de nouă 
ani, care acum îl văzuse pe Grens, l-ar fi copiat inconștient. 

Hugo. 

Trecuse un an, băiatul crescuse, dar el era. 

Ewert Grens a ridicat mâna dreaptă în semn de salut, dar n-a 
primit niciun răspuns. Băiatul îl văzuse, îl recunoscuse, dar 
alesese să pretindă că nu-l știe. 

Mama lui Hugo, Zofia Hoffmann, trebuia să fie într-una dintre 
clasele mai mici ale clădirii din mijloc, potrivit spuselor unei 
femei amabile de la birourile școlii, pe care o sunase de pe 
drum. Detectivul merse pe un coridor pe care, după doar câţiva 
pași, simţi miros de mucegai și, după ce numără ușile închise, 
se opri în faţa celei de-a patra, pe latura de nord. In ușa clasei 
se afla o fereastră mică. Zofia stătea în acea încăpere - o vedea 
prin geam - scriind ceva cu litere de un roșu-aprins pe o tablă 
albă. Le-a șters cu o bucată de material, apoi a început din nou 
să scrie. Franceză, atât putea vedea Grens. Și în total șapte 
elevi, într-o sală de clasă cu locuri pentru zece. Ceasul de 
deasupra capului ei arăta că mai rămăseseră doar cinci minute 
până la sfârșitul orei de clasă, iar el decise să aștepte până 
atunci. Stătea acolo și urmărea acea pantomimă, gura ei 
mișcându-se fără niciun sunet, brațele explicând ceea ce nu 
putea transmite cu vocea. 

Probabil de aceea a văzut-o. A văzut-o cu adevărat. 

A văzut ceea ce nu văzuse în timpul vizitei sale încordate din 
holul familiei - acum era de-a dreptul evident. 

Clopotul a sunat. O melodie mică și frumoasă, deloc 
asemănătoare cu tonul arogant pe care și-l amintea din zilele lui 
de școală. 

Șapte elevi. Toţi băieţi. Vorbind, în timp ce treceau pe lângă 
el, o limbă care nu era nici suedeză, nici franceză. Erau mai în 
vârstă decât alţi elevi din curtea școlii. Grens nu se pricepea să 
ghicească vârsta copiilor, dar a presupus că era vorba de 
paisprezece, poate cincisprezece ani. 

— Salut. 

Nu bătuse la ușă. În loc de asta, intră în clasă fără 
avertisment, în timp ce ea aduna hârtiile împrăștiate de pe 
birou. 

— Grens? 

— Îmi pare rău că te deranjez din nou. Dar trebuie să stăm de 
vorbă; din nou. 

Nu părea foarte fericită. Nici nu părea stresată, speriată sau 
supărată, ca la ultima lor întâlnire. Obosită, însă. Aproape tristă. 
Asta transmitea la sosirea lui. 

— Foarte bine. 

A făcut semn către băncile goale. Singurele locuri disponibile. 
El s-a înghesuit într-una dintre ei, în primul rând. Scaunul era 
prea jos, la fel și pupitrul, dar dacă își răsucea corpul într-o 
anumită poziţie, spatele lui, care tremura, și picioarele prea 
încordate puteau să se strecoare. 

— Nu mi-am dat seama data trecută. La tine în hol. Totul a 
mers - ei, bine... greșit. Vizita mea. Dar acum, când am avut 
timp să te studiez prin fereastra aceea și din profil, este destul 
de evident. 

— Ce? 

— Starea ta, Zofia. 

Se uită în jos, nu foarte mult timp, dar suficient de mult și 
păru rușinată. O reacţie care nu se potrivea unei personalităţi 
atât de puternice. 

— Felicitări, Zofia. Așa este? 

— Şi tu... chiar a; văzut? Chiar dacă abia se vede? 

— Da. Felul în care stai, cum te miști, chiar și cum respiri. 

Ea îl observa. Intimidarea dispăruse. 

— Nimeni altcineva nu știe, Ewert. 

— Poftim? 

— Nici băieţii, nici măcar Piet, nu încă. Aveam de gând să-i 
spun când venea acasă, în concediu. Trebuia să vină acasă ieri, 
dar nu. Ceva legat de... muncă în plus. 

Acum era rândul lui Grens să privească în altă parte. 

De rușine. 

— Trebuie să înţelegi, totul e încă atât de nou. Este doara 
treia lună. Abia conștientizez eu însămi. 

Și nu avea nicio idee. El își putea da seama de asta. Dar, în 
timp ce vorbea, ea își puse o mână pe burtă, pipăind-o ușor. 

— Promite-mi să nu spui nimic, Ewert. Vreau să-i dau eu 
vestea. 

Ewert Grens aprobă din cap. Și pentru o clipă se simţi plin de 
entuziasm. De dragul lor. Fără să știe de ce. 

— Îţi promit. 

Încă un copil. Asta era bine. 

— Liniştea, Ewert. 

— Poftim? 

— Viața de zi cu zi. Piet a promis că nu se va mai infiltra; vom 
scăpa de moarte, haos, ascunzișuri, nu-și va mai risca viața de 
dragul autorităților. Atunci am hotărât. Sau, aparent, corpul meu 
a făcut-o. Un alt copil. Piet voia de mult încă un copil, dar n-a 
fost posibil. Eu n-am putut rămâne însărcinată. Vârsta mea, 
ştiam, în fond... dar se pare că nu asta era. Liniştea. Nu mai 
trebuia să trăiesc așa. M-am relaxat. Încă un copil, nu știu, îmi 
dau seama că sună ciudat, dar simt că acest copil este, fără să 
vrea, un simbol pentru tot ce ni se întâmplă. Al promisiunii lui 
Piet. Al noii noastre vieţi. Înţelegi, Ewert? 

Grens se uită din nou în jos. Îi era rușine, iarăși. 

Până când a simţit altceva. 

— Deci vrei să spui... 

Mândrie. 

— ... că știu despre asta înaintea /ui? 

Ea a dat din cap. 

— Da. Ştii înaintea soțului meu. Chiar dacă ne-am promis să 
nu mai păstrăm secrete unul față de celălalt. 

Banca mică era extrem de incomodă. O bucată de lemn tare 
pe care să te așezi, alta pe care să te sprijini și o pereche de 
țevi din metal dur care le uneau. Grens nu reușea să înțeleagă 
cum de elevii puteau sta nemișcaţi în așa ceva. El însuși simțea 

nevoia să se miște încontinuu, legănându-se înainte și înapoi, 
întinzându-se spre în afară și apoi din nou spre interior. 

— Zofia? 

— Da? 

— Alaltăieri? 

— Da? 

— Trebuie să mai vorbim puțin despre asta. 

Se uită la el. Timiditatea dispăruse complet. Revenise femeia 
puternică, competentă, neînfricată de care își amintea. 

— ÎI căutai pe Piet. Ti-am dat numele hotelului său. Asta ar fi 
trebuit să fie suficient. 

Vocea îi era rece. Și apropierea pe care tocmai o 
împărtășiseră dispăruse. 

— Nu e destul. 

— Ți-am spus atunci, Ewert, și o să spun din nou - nu faci 
parte din viața noastră. 

— Nu este suficient, pentru că sunt convins că nu mi-ai spus 
tot adevărul. 

— Adevărul - despre ce? 

Detectivul se ridică, șederea devenise insuportabilă. Nici 
spatele lui, nici piciorul nu se descurcau cu revenirea la școala 
gimnazială. 

— Când am fost la tine acasă, îți amintești cât de însetat 
eram? Lucrasem toată noaptea, am trecut printr-un tunel care 
ducea la un container în portul Vărta, unde șaptezeci și trei de 
oameni au fost uciși lent. Și cred, din păcate, că ești amestecată 
în povestea asta. 

— Despre ce vorbești, mai exact? 

Surpriza ei era autentică. 

Ewert Grens, după patruzeci de ani de interogatorii ale unor 
criminali mincinoși, disprețuitori, care refuzau orice comunicare, 
devenise destul de bun la citirea expresiilor faciale care 
dezvăluiau o minciună mult mai clar decât cuvintele. 

Zofia Hoffmann habar nu avea despre ce era vorba. 

— Ewert, ce încerci să spui? Ce...? 

— Un container plin cu refugiaţi morţi proveniţi din Africa de 
Vest. Și este ceva ce nu-mi spui. 

— Despre ce? Ce să-ţi spun? Când ai sosit, acum două 
dimineţi, și ţi-am deschis ușa casei noastre, chiar dacă ai spus 
că nu ne vei mai căuta niciodată, din nou, acolo, nu avusesem 

timp nici măcar să citesc știrile, indiferent cât de cunoscute au 
devenit de atunci. Și chiar dacă aș fi auzit despre asta, nu are 
nimic de-a face cu mine. 

— Lucrezi cu copii refugiaţi fără aparţinători. 

— Da. ȘI?... 

— Nu tocmai ai predat grupului de refugiați? 

— Asta n-are nicio legătură cu tine sau cu investigația ta. 

— Ba da. Are. Vreau să știu cine și cum. 

Ewert Grens avusese grijă să închidă ușa în spatele său când 
pășise în clasă, dar acum a verificat din nou, să fie sigur că era 
bine trasă. Niciun sunet nu ieșea sau intra - nu se puteau auzi 
nici măcar pașii celor două fete care se vedeau trecând pe 
coridor. Și, de asemenea, detectivul nu înregistra această 
conversaţie și nu lua note. Această întâlnire era între el și Zofia, 
iar el voia ca ea să înțeleagă asta. 

— Știu că i-ai cerut lui Piet să ajute un cuplu de refugiaţi care 
plătea pentru o călătorie dintr-un oraș portuar numit Zuwara din 
Libia. 

Nu spuse nimic. Doar îl privi confuză. 

— Și nu era o călătorie obișnuită, Zofia - aveau să fie trecuți 
ilegal în Europa și, în cele din urmă, în Suedia. Știu asta pentru 
că acel cuplu de refugiaţi s-a sufocat în acel container de 
transport. lar amprentele lui Piet erau pe un telefon cusut într- 
una dintre jachete. Și Piet n-a putut să-mi explice destul de bine 
de ce a ajutat cuplul respectiv. 

Când s-a ridicat de pe scaunul îngust, Zofia se schimbase la 
faţă. Era tensionată, palidă, aproape schimonosită de un 
amestec de oroare și panică. 

— Ewert... ce... Nu înțeleg. Pur și simplu nu înțeleg. Ce încerci 
să-mi spui? 

— Încerc să-ţi spun că îmi dau seama că nu știai nimic atunci 
când am intrat în holul tău și am început să te întreb despre 
Piet. Dar, în ciuda acestui fapt, nu voi pleca acum de aici până 
ce nu obțin explicația tuturor circumstanțelor - cum ai ajuns să-i 
ceri lui Piet să ajute doi refugiaţi care sunt acum morţi? 

— Cuplul acela de refugiaţi? Era în acel container? 

— Da. Și vreau să știu de ce l-ai rugat pe Piet să-i ajute. Vreau 
un nume. Ceva care m-ar putea conduce la un alt nume. Sau cel 
puţin o descriere. 

— Cuplul acela de refugiați? 

— Da. 

— Containerul ace/a? 

Ceea ce spunea ea nu mai era inteligibil. S-a sprijinit cu 
spatele de tabla albă, a alunecat încet pe perete și s-a ghemuit 
pe podea cu capul între genunchii îndoiţi. 

Plângea. 

Mai întâi cu prudență, tremurând, apoi cu mai multă forță. 
Umerii i se zguduiau și apoi a scos un sunet care i-a amintit lui 
Grens de părinţii care-și vizitau copiii la morgă. 

Se simţea stânjenit. Ciudat. Nu știa ce-ar trebui să facă sau 
cum ar trebui s-o facă. Se îmbrăţișaseră de mai multe ori în 
timpul călătoriei din Columbia, datorită încrederii și unui fel de 
apropiere. Dar ceea ce se întâmpla acum n-avea nimic de-a face 
cu bucuria. Să-i pună o mână pe braţ sau să-i mângâie părul, 
sau să o ia în braţe, i se părea nepotrivit. 

Așa că a lăsat-o să plângă. Până când ea n-a mai avut nevoie 
să plângă. 

— Unul dintre elevii mei. Un băiat. 

Stătea pe podea, cu capul aplecat, și l-a privit în ochi atunci 
când a început să-i vorbească, cu o voce la fel de slabă pe cât 
era de goală. Îi întinse ultimul șerveţel de hârtie pe care-l putu 
găsi, luat dintr-un recipient greu, de metal, de pe perete. 

— Am discutat despre felul în care a venit el aici. Doar eu și 
el. O conversaţie particulară pe care o port uneori cu elevii mei 
pentru a mă apropia de ei. Le este mai ușor să se relaxeze când 
sunt singuri cu mine. În caz contrar... sunt așa, ei bine, crispaţi 
este probabil cuvântul cel mai potrivit, ţin garda ridicată. 

Și-a șters ochii cu prosopul aspru de hârtie care s-a îmbibat și 
s-a pătat de negru de la rimelul ei. 

— Elevul meu are paisprezece ani. Și mi-a spus totul despre 
călătoria lui. A început în remorca unui camion, mergând printr- 
un deșert, apoi pe un vas de pescuit aglomerat, peste Marea 
Mediterană, apoi în spatele unui alt camion, apoi într-un 
container de transport peste Marea Baltică. Și apoi, data 
următoare când am vorbit, mi-a povestit despre o tânără 
femeie, verișoara sa, care urma să facă aceeași călătorie 
împreună cu logodnicul ei. Era atât de încântat de venirea lor. 
Atât de îngrijorat că s-ar putea întâmpla ceva și ar fi răniţi. 

Încercă să se ridice, dar se clătină, iar Grens întinse o mână și 
o trase ușor în sus. Căuta un loc mai bun, dar rămase unde era, 
sprijinindu-se cu spatele de tablă, dar în picioare, de data asta. 

— Ştiam că Piet și restul forțelor de securitate rămâneau 
uneori în acel oraș portuar pe care mi l-a descris elevul meu. Și 
am avut noroc. Au fost acolo în același timp. Piet a 
supravegheat tânărul cuplu, de dragul meu. Sau poate de dragul 
elevului meu. 

— Acum vreau eu să vorbesc cu elevul tău. 

Lui Ewert Grens îi era greu să găsească un ton adecvat al 
vocii. Ea tocmai plânsese, de durere și probabil de vinovăţie. O 
cunoștea și se gândise mereu la ea și la ceea ce făcuse pentru 
bărbatul pe care-l iubea. Dar se afla acolo în calitate de ofiţer de 
poliţie. Și rostul lui era de a ancheta pentru a afla cine era 
autorul crimei. Avea nevoie de răspunsuri, trebuia să aibă un 
răspuns. 

— Și vreau să îi vorbesc singur, ca tine. 

Poate că era slabă, ameţită, pustiită. Dar asta nu schimba 
nimic. 

— Nu. 

Când a clătinat din cap, a făcut-o cu demnitate și convingere. 

— Nu vei vorbi singur cu el. Nici nu-ţi voi spune cine este. 
Ceea ce mi-a spus - era confidenţial. 

— Cercetez un mormânt comun. 

— Nu vei ajunge nicăieri cu el. Tu reprezinţi exact ceea cea 
învăţat el să evite. 

— Te pot obliga, Zofia. 

— Nu mă poţi obliga să fac nimic. Am trăit și eu ca fugar. Știu 
și eu cum este. La fel ca elevul meu, am învăţat să fac orice ca 
să protejez ce mi-a mai rămas, și niciun ticălos nu o să-mi mai ia 
asta. Așa sunt eu. Pe dinăuntru. Eu, Ewert. 

Și în acel moment a trecut de la apărare la ofensivă. 

Era ca și cum, dintr-odată, parcă putea sta puţin mai dreaptă, 
obrajii și-au recăpătat culoarea, vocea ei a trecut de la slabă la 
fermă. 

— Acum înţeleg. 

Această versiune a Zofiei Hoffmann nu s-ar prăbuși niciodată 
pe podea. 

În schimb, a făcut un pas înainte. 

Nu doar că a susținut privirea lui Grens, chiar i-a înfruntat-o. 

— Cum altfel l-ai fi convins pe Piet să-ţi dea numele meu, să-ți 
spună de participarea mea în povestea asta? 

Ea își ridică braţul, arătând spre el cu degetul arătător. 

— Nu numai că ai vorbit cu el, așa cum ai promis, asta nu ar fi 
fost niciodată suficient. Te-ai dus acolo, Ewert! La hotelul pe 
care ţi l-am pomenit. Și cumva l-ai obligat. Tu ai fost cel care l-a 
forțat pe Piet să rămână acolo! Tu ai fost cel care l-a făcut să mă 
sune și să-mi povestească despre transportul suplimentar, l-ai 
făcut să mintă, în ciuda faptului că noi nu ne minţim unul pe 
celălalt! 

Îi trase o palmă. 

Cu mâna cu care arătase spre el. 

Obrazul lui Ewert Grens se înroși. 

— Soţul meu nu este acasă cu mine și cu fiii mei în cele două 
săptămâni libere ale sale, în schimb, este departe, făcând ceva 
ce tu l-ai obligat să facă. Lucrează cu tine. Pentru tine! 

Îl plesni din nou. 

Pe celălalt obraz. 

Acum ambii obraji îi ardeau, dar Grens nu se mișcă. 

Avea dreptate, desigur. El o merita. 

— Ce va face pentru tine? 

— Același lucru pe care vreau să-l faci și tu. Ajută-mă să-i 
găsesc pe nemernicii pe care ar fi trebuit să-i lovești, de fapt. 

— Trebuie să știu dacă-l pui în pericol. Mă auzi, Ewert? Dacă 
tatăl lui Hugo și Rasmus este în pericol, rănit, în timp ce vă ajută 
pe voi puțin. 

Ea își îndepărtă privirea pentru o clipă și era o ușurare pentru 
el să nu mai aibă asupra sa ochii aceia care-l străpungeau atât 
de îngrozitor. Femeia se uita la peretele cu multe ferestre, 
dinspre curtea școlii. Era ora pauzei. Afară, copiii ei alergau, 
copiii lui Piet. 

— Au nevoie de el mai mult ca niciodată. Mai ales Hugo. Are 
nevoie de tatăl lui. 

Apoi îl străpunse iarăși cu privirea. Se uită din nou la el, în 
sufletul lui. 

— Înțelegi, Ewert? Înţelegi ce spun? 

— Singurul lucru cu care Piet mă ajută este găsirea persoanei 
sau a oamenilor care sunt responsabili de moartea prin sufocare 
a tânărului cuplu pe care ai încercat tu să-l ajuţi, într-un 
container de transport. A oricui profită de acest lanţ nesfârșit. 

Acum Ewert Grens fu cel care se întoarse către fereastră și 
curtea școlii. 

— Deci, Zofia... 

Era mai ușor să nu-i spună tot adevărul. 

— ... nu există niciun pericol. Trebuie doar să obţină un nume. 
Asta-i tot ce trebuie să facă. Îţi dau cuvântul meu - nu este în 
pericol. 

Piet Hoffmann se balansă puţin pe tălpile picioarelor, pe 
călcâie și înapoi, în timp ce stătea la capătul îndepărtat al 
debarcaderului din piatră, în portul Zuwara. Încă o jumătate de 
pas și ar fi căzut în apele strălucitoare, limpezi și albastre ale 
Mediteranei. 

Vântul furios dimprejurul lui se izbea de căldura sufocantă și 
părea aproape blând și prietenos, în timp ce dansa pe pielea lui. 

Închise ochii. 

Picăturile de sare aterizau pe faţa lui. Câţiva pescăruși cu cioc 
lung strigau spre el. li era ușor să respire. 

Ușor să uite de ce se afla acolo. 

— Koslow. 

Femeia scundă, zveltă, cu tocuri înalte, haine scumpe și 
ochelari cu rame aurii, pe care îi purta ca pe o diademă de aur 
în părul întunecat. 

Bărbatul deșirat, cu umeri neașteptat de largi, cu bărbie 
ascuțită și favoriţi zbărliți. 

Contabila și Omar. 

La marginea docurilor, la câteva sute de metri distanţă, cu cei 
doi bodyguarzi de fiecare parte. 

— Să mergem. 

Engleza contabilei avea mai mult un accent Oxbridge decât își 
dăduse seama Hoffmann în timp ce era strivit pe podeaua 
sediului central. Pe când accentul nord-african al lui Omar părea 
și mai incomodant și mai greu de înţeles când acesta repeta și 
accentua comenzile ei. 

— Pentru Dumnezeu, Koslow, hai să mergem acum. 

Piet Hoffmann deschise ochii, încet. Albastru cât putea vedea. 
Și apoi și mai albastru. 

Făcuse un tur al portului Zuwara, pentru a afla unde erau 
amplasate ambarcaţiunile de transport și spaţiile de depozitare 
ale organizaţiei de contrabandă, în pregătire pentru următorul 
grup de refugiaţi care se îmbarcau la miezul nopţii, îndreptându- 
se spre marea liberă și spre Europa, pe care Piet, cu puţină 
imaginaţie, putea să o simtă aproape, de cealaltă parte a acelui 
nesfârșit albastru. Il urmăriseră cu atenţie tot timpul, 
supraveghindu-l constant, și asta evidenția și mai mult modul în 
care lipsa unei pregătiri solide făcea această activitate încă și 
mai precară și mai periculoasă. Cel mai mic pas greșit însemna 

moarte. Și, din acest motiv, mai devreme sau mai târziu, totul 
avea să se dezintegreze, iar când acest lucru se va întâmpla, el 
trebuia să fie pregătit. Avusese nevoie de câteva minute singur 
pentru a se gândi și a planifica, așa că a spus că vrea să simtă 
oceanul, să privească valurile, la distanţă, pe dig, îi deranja? 
Contabila clătinase ușor din cap, ceea ce însemna: desigur, atât 
timp cât ești în câmpul nostru vizual, astfel încât să putem 
urmări această persoană care, sperăm, ne va oferi lucrul de 
care avem nevoie. Persoana care - au confirmat acum sursele 
noastre - lucrează cu adevărat pentru firma din Africa de Sud 
care protejează transporturile de alimente. Dar încă nu știm 
exact cine este și unde ne situăm noi faţă de el. 

Vântul îi ciufuli puţin părul. 

Câteva ultime picături de apă sărată pe frunte și pe obraji. 

Era pregătit și se întoarse spre locul în care cei doi așteptau 
nerăbdători. Făcuse ceea ce făcea întotdeauna în timpul 
infiltrării, când nu poţi scrie sau fotografia sau spune nimic - 
schiţase o hartă mentală. La care nimeni altcineva nu avea 
acces. Memorase drumurile oficiale ale portului și scurtăturile 
neoficiale, estimând distanța dintre hangare, macarale și 
garduri; numărase mașinile, camioanele și docherii care păreau 
să fie în continuă mișcare, stabilind locul ambarcaţiunilor mici și 
vaselor de pescuit și ale celor două care erau ceva mai mari și 
chiar puteau fi numite nave. 

Pentru atunci când va fi momentul să fugă. 

Trebuia să știe exact unde și cum. 

— Acolo. 

Porniseră înapoi, spre partea de vest a portului, iar Omar 
arăta spre un vas de pescuit cu vopseaua cojită, care fusese 
tras pe uscat și se odihnea la cheiul de lemn. 

— Una dintre rezervele noastre, pe care o folosim atunci când 
cererea este deosebit de mare. Spaţiu pentru două sute 
cincizeci de persoane la fiecare plecare. Și a făcut... ei bine, cel 
puţin treizeci de călătorii. 

— Treizeci și șapte. 

Contabila n-avea nevoie de documente și nici de computer 
pentru a-l corecta pe Omar. 

— Cu o medie de două sute patruzeci și patru de călători la 
bord. A 

— Toţi odată? In... barca aceea. 

Piet Hoffmann stătea în faţa unei bărci care nu era mult mai 
mare decât bărcile de pescuit pe care le văzuse în copilărie, 
făcându-și drum printre insulele arhipelagului Stockholm. 
Douăzeci, poate douăzeci și cinci de persoane părea un număr 
mai potrivit de pasageri. 

Contabila și-a aranjat ochelarii care nu-i ţineau părul ridicat 
așa cum trebuia. 

— Două sute patruzeci și patru nu-i o problemă dacă-i 
înghesuim destul de strâns. Fiecare refugiat suplimentar este un 
profit pur contabilizat la consumul de combustibil și la numărul 
de personal necesar. 

Când s-au oprit la barca următoare, aceasta era, probabil, 
ceva mai nouă, dar semăna cu ultima - o barcă de pescuit cu o 
cocă scorojită, de-un albastru tare și alb, și o cabină ușor 
rotunjită la prova. Avusese odată sticlă la ferestre, dar acum se 
vedeau doar niște cioburi la colţuri. La pupa bărcii se afla un fel 
de suport din ţevi de fier forjat, probabil ceva care putea fi 
acoperit cu folie de plastic, oferind astfel protecţie pe timp de 
ploaie. 

— Am cumpărat-o recent. Zece mii de dolari, de două ori mai 
mult decât ar fi costat nu mai departe de acum un an - dar în 
aceeași măsură a crescut și prețul biletelor pe care le vindem, 
creșterea cererii ridică întotdeauna preţurile. lar un om de 
afaceri iscusit poate profita. 

Contabila râdea ușor de el, un zâmbet lipsit de veselie, închis, 
pe care Hoffmann îl văzuse și la alţi oameni ajunși în vârful 
organizaţiilor criminale. Mai întâi degetul ei arătător tăcut, 
stânga, dreapta, stânga, mici clătinări în aer, iar acum acel 
nenorocit de zâmbet. Era sigur că trebuie să existe un fel de 
limbaj universal al puterii în ierarhiile criminale precum acestea, 
care s-au dezvoltat independent unele de altele. 

— Nu vei găsi niciun pescar serios de-a lungul acestei coaste 
care să se ia la întrecere cu o plasă și captura ei de pește, nu și 
dacă își poate vinde bărcile pentru echivalentul a câţiva ani de 
muncă. 

Hoffmann încercă să-i întâlnească privirea. 

Dar era imposibil, cu zâmbetul acela din drum. 

— Mâine-seară. Asta înseamnă în... 

Se uită la telefon. 

— ... treizeci și șase de ore. Aceasta va pleca din nou. Cu tine 
la bord, Koslow. 

Se îndreptă spre ambarcaţiune, care scârțâia de fiecare dată 
când valurile o loveau de docuri, și se aplecă peste balustradă. 

— Ai putea spune că suntem o agenţie de turism de nișă. 
Țintele noastre sunt Germania și Suedia. Asta ne diferenţiază de 
ceilalţi, de aceea refugiații stau la coadă ca să ne dea bani. Le 
împlinim visurile - excursii spre cele mai atractive și valoroase 
destinaţii. 

Și a bătut, cu palma, barca. Aproape drăgăstos. Palma ei pe 
corpul bărcii, ca un fermier care bătea pe crupă unul dintre caii 
săi de prăsilă. 

— Le aranjăm întreaga călătorie. Odată ce plătesc, nu trebuie 
să-și mai facă griji, ne ocupăm noi de toate detaliile. Sunt incluși 
toți pașii, de aici până la Munchen sau Berlin sau Stockholm. 
Refugiații știu asta, vor acest tip de serviciu. Cine și-ar dori să 
fie oprit la graniţa din Ungaria sau să ajungă în Republica Cehă 
sau în Polonia sau altă ţară a Uniunii Europene care nu acceptă 
nici măcar cota alocată de refugiaţi? 

Contabila părea mândră, zâmbetul ei era cald și sincer când 
descria contrabanda cu oameni ca pe o afacere, iar buzele ei 
erau mai puţin tensionate când spunea cuvinte precum nișă sau 
detalii sau idee de afaceri. 

— Apropo, ești suedez?... nu-i așa? 

— Da. Dar în prezent lucrez aici. În Africa. 

— Omar și cu mine am vizitat odată capitala. Stockholm. 
Frumos oraș, multă apă, ca și aici. 

Stockholm. 

Vocea, ochii, buzele ei au reacționat la numele orașului natal 
al lui Hoffmann, la fel cum făceau cu terminologia ei de afaceri. 
Cu căldură și sinceritate. Stockholm însemna bani. Stockholm 
era celălalt capăt al lanţului. Călătoria contabilei și a lui Omar 
spre nord trebuie să fi fost pentru întâlnirea cu contactul lor 
suedez, poate chiar la faţa locului, acolo unde clienţii au fost 
descărcaţi și călătoria în Suedia s-a încheiat. Ei amândoi 
trebuiau să cunoască identitatea contactului lor. Și Hoffmann 
știa exact unde ar putea fi găsită acea informaţie, în evidenţa 
unei organizații criminale profesionale, pentru a evita 
neîncrederea și fragmentarea între diferiți membri care își cer 
partea lor din profit. 

La sediu. 

Într-o cameră afumată și impersonală, pe care Piet Hoffmann 
o observase pentru prima dată prin luneta puștii sale - ascuns 
undeva printre calculatoarele noi, cablurile de conexiuni, fișiere 
și programe Excel, se afla numele pe care-l dorea Ewert Grens, 
misiunea lui Piet Hoffmann. 

A fost nevoie de o jumătate de oră pentru a străbate restul 
zonei - așa încât a fost clar că acea clădire mare, asemănătoare 
unui hangar din extremitatea vestică, era destinaţia finală a 
turului. Depozitul construit pentru stocarea bunurilor înainte de 
încărcarea pe nave, care făcuse odinioară ca orașul să fie unul 
din cele mai importante porturi din Africa de Nord - acum 
aștepta să fie umplut cu un alt tip de mărfuri. 

Mersul lor a fost întrerupt de două ori. 

Se opriseră lângă șantierul naval pentru a saluta câţiva 
bărbaţi în salopetă, care aveau mâinile pline de ulei (încă una 
dintre bărcile de pescuit proaspăt achiziţionate era legată acolo 
și de îndată ce avea să fie pregătită să navigheze, îi va ajuta să 
răspundă cererii explozive datorate sezonului foametei), când 
doi bărbaţi în uniformă au ieșit din mașina poliţiei și au căutat-o, 
în mod special, pe contabilă. Ea a râs, și-a aruncat spre spate 
părul lung, astfel încât aroma parfumului pe care-l folosise îi 
învălui pe toţi, și i-a luat deoparte pe cei doi oameni. Inainte de 
plimbarea lor, Piet Hoffmann o văzuse intrând în camera-seif și 
umplând șase plicuri maro cu bancnote de la contorul valutar. 
Acum le-a întins acestora două dintre ele. S-au potrivit perfect în 
buzunarele interioare ale jachetelor uniformelor celor doi 
polițiști. Funcţionarii publici făceau ceea ce făceau toţi ceilalţi, 
adaptându-se la noul sistem, acceptând mită pentru a-și câștiga 
existenţa. Hoffmann văzuse asta în jungla drogurilor din 
Columbia, precum și în fabricile de amfetamine din Polonia. 
Regulile simple ale crimei organizate - dacă ţie-ţi merge bine, 
atunci este bine și pentru contactele tale, persoane care doresc 
să rămână tăcute sau să ascundă lucruri, sau să falsifice 
documente, atât timp cât simt că au o miză în succesul tău. 
Dacă sunt mulţumiţi de tine, nu vor renunţa, vor dori să câștigi 
bani, astfel încât să fie plătiţi și ei și mai mult. 

Următoarea oprire a survenit atunci când au ajuns la cel mai 
mic debarcader al portului, plin de bărci de pescuit metalice, 
ruginite, legate strâns împreună cu cele din lemn și chiar și cu 

câteva bărci din plastic dur, numitorul lor comun fiind faptul că 
erau într-o stare chiar mai deplorabilă decât cele pe care le 
văzuse Hoffmann deja. A numărat șaptesprezece. Concurenţii 
lor care, potrivit contabilei, operau cu un singur vehicul de 
transport și nu aveau acces la un lanț de servicii, nici nu-și 
asumau vreo responsabilitate pentru restul călătoriei - de la 
început până la destinaţia finală. Serviciile lor erau direcționate 
către o clientelă încă și mai grăbită să fugă de înfometare. Care 
fie nu avea bani pentru aranjamente de călătorie mai elaborate, 
sau nu înțelegea că un bilet mai ieftin însemna un loc de 
reinstalare mai puţin atrăgător. Întreruperea a avut loc când se 
aflau în cel mai îndepărtat punct al debarcaderului și a sunat 
telefonul lui Omar. El a răspuns și, după ce și-a dat seama cine 
este, s-a întors cu spatele spre ceilalţi, ca să poată continua 
convorbirea. Vocea lui și-a pierdut o parte din siguranţa de sine, 
calitatea agresivă pe care de obicei încerca să o afișeze, iar 
engleza lui a devenit mai ușor de descifrat. Părea că depune 
eforturi pentru a se face înțeles. Se discuta ceva despre o 
viitoare întâlnire, din cât a putut să prindă Hoffmann. Și având 
în vedere tonul vocii lui Omar - era o întâlnire cu cineva 
important, cu cineva cu mai multă putere decât Omar și 
contabila. Omar chiar s-a îndreptat de spate când a răspuns la 
următoarea întrebare, aruncând din când în când o privire 
îngrijorată în direcţia contabilei, care dădea din cap, încercând 
să-l calmeze. Dar a continuat, într-un mod cu adevărat 
impresionant, reușind să organizeze o întâlnire fără a menţiona 
un loc sau un moment și nici un singur nume. Deci dacă cineva 
ar fi interceptat sau ar fi scris ce s-a spus, de fapt, fără a avea 
acces la tonul vocii și limbajul corpului, conversaţia i-ar fi părut 
fără importanţă. 

— Aproape că am terminat, Koslow. 

În spatele lor, bărcile de pescuit treceau în sus și în jos pe o 
mare pe cât de sărată, pe atât de sclipitoare. 

lar în faţă s-au ciocnit cu o duhoare pătrunzătoare de urină și 
de transpiraţie și cu o senzaţie ciudată de căldură de corpuri 
umane, ce se scurgeau prin fiecare crăpătură a unei clădiri 
întunecate. 

Aceasta era clădirea spre care arătă contabila. 

— Acum ai văzut tot ce trebuie să știi pentru a-ţi face treaba - 
cu excepţia clienţilor noștri. Cel mai important aspect al fiecărei 
afaceri. Fără consumatori, nu există venituri. 

Ea dădu din cap spre Omar, care deschidea târșâind două uși 
către un depozit aparent gol, apoi a pășit înăuntru și i-a făcut 
semn lui Piet Hoffmann să o urmeze. 

Și atunci i-a văzut. 

Clădirea murmura de respiraţia oamenilor. 

Înghesuiţi, încolăciţi, tăcuţi, pe podeaua tare din beton. 

Sute de oameni. 

Când ochii lui Hoffmann s-au adaptat la întuneric, a observat 
și gardienii înarmaţi, unul stând pe un palet la capătul nordic al 
depozitului, iar celălalt sprijinit de peretele metalic ce dădea 
spre sud. 

— Aproape în fiecare zi, uneori de câteva ori pe zi, apar 
probleme. Sunt frustraţi. Căldură, murdărie, foame. Nu mai vor 
să aștepte. 

Ochii lui Omar îl urmăriseră pe Hoffmann, privindu-l fix, în 
același mod în care urmărise conţinutul stickului USB, și pușca 
cu lunetă care ţintea spre propriul său cap, de la aproape un 
kilometru distanţă. Ostilitate. Suspiciune. Contabila, dorința ei 
de a număra și de a nota în registrele ei și mai mulţi bani, 
fusese cea care-i dăduse lui Hoffmann posibilitatea a ceea ce 
numeau ei călătoria lui de iniţiere. Ea voise să-i dea o șansă. 
Omar însă nu. Ochii lui urmăreau fiecare pas pe care îl făcea 
Piet Hoffmann, mereu neîncrezător, așteptând să surprindă cea 
mai mică greșeală care să-l trădeze. 

Dar privirea lui Omar se mișca acum înainte și înapoi între 
Hoffmann și refugiații strânși la picioarele lor și expresia i se 
schimbă pentru prima dată. 

De la ostilitate la dispreţ. 

— Ei bine, vor trebui să aștepte. Pentru că trebuie să 
așteptăm și noi până când vom avea destui oameni pentru a 
umple o barcă. Niciun transport nu pleacă până când nu este 
complet plin, mai mult decât plin - și nu avem timp sau spaţiu 
pentru conflictele care izbucnesc când le este cald și foame. 
Dacă trebuie să tragem, tragem. 

Și apoi de la dispreţ, înapoi la ostilitate. 

— Spun asta și pentru tine, Koslow. 

— Va trebui să-i împușc dacă e necesar? 

— Da. 

— Sau voi fi eu împușcat dacă tuvei fi nevoit să faci asta? 

— Și asta. Și aruncat în Marea Mediterană. 

Duhoarea urinei și a transpiraţiei putea fi ignorată. Nu exista 
dacă Piet Hoffmann nu voia să existe. Dar era mai greu cu 
respiraţia lor. Oamenii care respiră sunt vii. Și, prin urmare, nu 
poți cu gândul să îi faci să dispară. Dar s-a forţat să se uite 
dincolo de ei, prin ei, deasupra depozitului celui mare. A 
încercat să-și imagineze spaţiul uriaș ca și cum n-ar fi conţinut 
câteva sute de trupuri înghesuite. 

Pereţii din plăci de beton tencuite cu alb ascundeau un cadru 
de oțel. 

La fiecare patru metri un stâlp pătrat sprijinea grinzile care 
susțineau restul. 

Hoffmann calcula repede - dacă stâlpii ce susțineau structura 
aveau patru milimetri grosime, ar fi fost necesare două sute 
cincizeci de grame de explozibil pentru fiecare. În total, cinci 
kilograme. Pentru a fi sigur că întreaga structură se va prăbuși, 
trebuia să se acţioneze în două direcţii - explozivii de plastic ar 
fi trebuit plasați pe laturile opuse în cantitate dublă, astfel încât 
o explozie să împingă simultan grinda de fier spre dreapta jos și 
spre stânga sus. 

Mai multe informații de adăugat pe harta sa mentală. Este 
bine să știi genul acesta de lucruri, în caz de urgență. 

— Eşti îngândurat, Koslow? 

— Da, mă gândesc la oamenii de aici. Refugiații. 

— Nu ești sigur că-i poți împușca? 

— Nu sunt sigur dacă te-am înţeles corect - că așteptăm mai 
mulţi? 

— Mult mai mulți. 

— Care urmează să urce, de asemenea, în ambarcaţiunea la 
care ne-am uitat? 

— Faptul că vor fi înghesuiți la bord este cea mai mică dintre 
problemele noastre. Treaba ta este să păstrezi liniștea, 
asigurându-te că rămân calmi, Koslow. Și dacă apare ceva, 
împuști pe oricine: mamă, tată, copil sau oricine altcineva ar 
putea pune în primejdie transportul. Faci asta aici, la docuri sau 
pe mare. Odată ce-au plătit, odată ce noi ne-am primit 
remuneraţia, este mai important să protejăm barca decât marfa 
pe care o transportăm. 

Omar vorbea tare, cu voce stridentă și aspră care putea fi 
auzită de oricine din acel depozit supraaglomerat. Și era clar că 
cel puţin unii au înțeles ce-a spus. O undă de confuzie s-a 
strecurat prin mulţime, când a spus trage. Un bărbat în vârstă a 
tipat, iar o tânără femeie s-a ridicat și a început să alerge spre 
ei, în pantofi uzati, călcând peste alte picioare, șolduri și umeri. 
S-a oprit abia după ce gardianul a tras al doilea foc în aer, 
deasupra capului ei. Apoi s-a așternut un anumit fel de tăcere, 
sute de oameni care se concentrau să nu facă niciun zgomot. 

— Recordul nostru, Koslow, pe bărci de dimensiunea aceea, 
este de patru sute șaizeci și patru. Vom încerca să-l depășim 
mâine. Cu cel puţin douăzeci de oameni. Există și cei cărora nu 
le place cum depășim limitele. Oamenii din zona de sus a 
managementului. Ei au o politică, reguli și reglementări care 
spun că noi, spre deosebire de concurenţă, nu vom risca 
niciodată ca vasul să se scufunde. Dar noi, cei de jos, de obicei, 
ignorăm toate astea. De ce ar trebui să fim noi diferiţi? Și ceea 
ce nu știu ei nu le poate face rău. Nu-i așa? Încă douăzeci de 
oameni înseamnă optzeci și cinci de mii de dolari în plus. 

— Nouăzeci de mii. 

Contabila nu părea nici măcar enervată când și-a corectat 
colegul. Chiar surâdea cu un zâmbet cald, unul adevărat. Când 
s-a întors spre Hoffmann, a fost suficient de deșteaptă să 
coboare vocea. 

— La valorile astea, ar trebui să-ţi poţi închipui cât valorează 
un transport întreg, înainte de cheltuieli și împărţirea profitului. 
Și vei înțelege de ce sper că vei contribui cu informaţii care să 
ne ajute să păstrăm și poate chiar să mărim aceste cifre și de ce 
este așa important pentru mine. 

Hoffmann încuviinţă din cap, ca și când ar fi înţeles. 

Întelegea pe dracu’. 

Animale. 

Oamenii la care se uita, oamenii care-l priveau, după câteva 
zile petrecute în această căldură și în aceste condiţii, începuseră 
să miroasă ca animalele, erau urmăriţi ca animalele, ţinuţi 
captivi ca animalele, trataţi ca niște animale. Plătiseră pentru a 
ajunge într-un loc în care viaţa lor să aibă mai multă demnitate - 
iar în clipa în care au dat banii ceruţi, tocmai acea demnitate le- 
a fost luată. 

Și acela fu momentul în care Piet Hoffmann își dădu seama, 
momentul în care se hotări. 

Să afle numele acela pentru Ewert Grens, conducând poliția 
suedeză către persoana de contact suedeză, nu mai era 
suficient. Nu când indivizi ca aceștia, care credeau că banii sunt 
mai importanţi decât demnitatea umană, puteau găsi o nouă 
persoană de contact în Suedia către care să trimită refugiaţi - 
continuând să trateze oamenii ca pe animale, chiar lăsându-i să 
moară asfixiaţi în timpul transportului. 

A decis să plătească o datorie care nu ar fi putut fi 
rambursată niciodată. In singurul mod pe care îl avea la 
dispoziţie - să ia viața celor care luau viaţa altora. 

Dar acești contrabandiști nu aveau să moară fizic, ci aveau să 
moară în alt fel. 

Le va lua lucrul de care le păsa cel mai mult pe lume - banii și 
capacitatea de a câștiga mai mulţi bani. Uneori trebuie să iei 
totul. 

Este o moarte care durează mai mult, care mănâncă puţin din 
tine în fiecare zi. 

O bandă de plastic albastru cu alb flutura și fluiera în vânt. Și 
un container de marfă gol, cu o gaură pătrată tăiată într-o parte. 
Singurul lucru rămas. Singurul memento al celei mai cumplite 
priveliști pe care o văzuse vreodată în cei patruzeci de ani de 
poliție. 

În timp ce în jurul său viaţa se agita în portul Vărta la fel ca de 
obicei. 

Pescărușii ţipau. Macaralele, ca niște undiţe uriașe, prindeau 
și transportau și ridicau paleţi și containere. Camioane cu 
remorci urcau pe nave care în curând aveau să plece, dispărând 
în cele din urmă în locul în care se întâlnea cerul înnorat cu 
apele reci ale Mării Baltice. 

Ewert Grens nu știa de ce se întorsese. Aici nu existau 
răspunsuri noi. Dar nu mai suporta să rămână la secţia de 
poliție. 

Stătuse la birou, băuse trei cești de cafea neagră ca să-și 
ascută mintea, în timp ce scana toate rapoartele tehnice. 

Apoi se mutase în camera pentru odihnă și mâncase chifle cu 
scorțișoară, uscate, în timp ce examina analiza criminalistică. 

Se întorsese pe urmă la birou, pusese o casetă cu Siw 
Malmkvist și se așezase pe canapeaua din catifea uzată, în timp 
ce citea interogatoriile făcute de Sven și Mariana. 

Atunci neliniștea îl condusese aici. 

La locul crimei. 

Și singurul lucru care s-a întâmplat a fost că durerea și furia 
au revenit cu aceeași forță de nestăvilit, ca atunci când se 
deschisese prima dată containerul, când - convins că nu mai 
poate simţi - plânsese lacrimile tăcute ascunse atât de adânc în 
el. 

Acum s-au întors din nou. Și, ca înainte, a trecut peste banda 
de plastic și a făcut câţiva pași, s-a așezat pe asfaltul dur și a 
încercat să ia puţină distanţă. 

Drăcia naibii. 

Futu-i mama ei de treabă. 

Mizeria dracului. 

Șaptezeci și trei de oameni. 

Și zăcuseră acolo, închiși în metal, înghesuiți unul peste altul. 

— Ewert? 

Telefonul său mobil începu să sune. Și el, dintr-un motiv de 
neînțeles, a răspuns. 

— Da, aici Ewert Grens. 

— Sunt eu, Zofia, eu... oh, ce mai faci, e totul... 

— E doar semnalul prost. Sunt undeva, afară. O să fie mai 
bine imediat... 

Probabil că ea își dăduse seama că nu semnalul era de vină. 
Și el se bucura că nu-i păsa de asta. 

— Zofia, m-ai sunat. Despre ce voiai să vorbim? 

— Am nevoie de un număr de telefon. 

Grens acoperi microfonul și înghiţi orice naiba era ceea ce 
simţea nevoia să înghită. 

— Care număr? 

— Numărul, Ewert, al telefonului care era cusut în jachetă. 
Care avea amprentele lui Piet. ` 

Vocea lui era din nou aproape stabilă. Işi drese glasul. 

— De ce? 

— Tocmai am vorbit... cu persoana cu care ai vrut să vorbeşti 
tu. 

— Şi? 

— Îți spun dacă vii aici. La noi acasă. Piet mi-a spus destule 
cât să știu că n-ar trebui să transmit prin telefon acest tip de 
informații. 

Ewert Grens rămase pe asfalt. 

Vântul sufla mai tare și banda de plastic nu mai fluiera, ci 
zăngănea, încercând să se elibereze. 

Îi era dor de ea. De cea care-i aștepta vizitele săptămânale la 
azilul de bătrâni pe care-l puteai distinge de pe cealaltă parte a 
strâmtorii. Acceptase că trebuia să trăiască separat de cea pe 
care o iubea, așa îi purtase viaţa, dar nu învățase cum să 
suporte singurătatea pe care moartea ei o lăsase în el. Avea 
nevoie de ea acum. Trebuia să o ţină în braţe, să o sărute pe 
obraz, să îi vorbească și să știe că ea ar putea să înțeleagă. 
Adesea, asta fusese suficient - doar povestind cu voce tare și în 
prezența ei tăcută, își descoperea propriile gânduri. 

Grens se ridică și apucă un capăt al benzii de plastic care era 
pe punctul de a se desface, îl trase și-l strânse cu noduri duble. 
Se urcă în mașină și conduse prin centrul orașului Stockholm 
spre Enskede, în traficul lejer de după-amiază. Gândurile lui 
rămaseră la Anni, fiind surprins de cât de ușurat se simţea ori de 

câte ori se gândea la ea. Nu pierduseră complet șansa de a-și 
trăi viaţa împreună, după ce ea fusese rănită, atât de tânără și 
strânsă în mica ei lume izolată - încă s-ar fi avut unul pe celălalt. 
Dacă ar fi trebuit să aleagă, ar fi ales viaţa pe care au avut-o în 
final împreună mai curând decât să nu se fi întâlnit niciodată. 

A parcat în afara porții lui Hoffmann și, printr-o porţiune unde 
gardul viu era mai rar, îi văzu pe cei doi băieţi în grădina 
vecinului. A numărat șase capete, alergând în cămăși cu 
mânecă scurtă, jucând ceea ce părea a fi un meci de fotbal. 

Zofia deschise ușa înainte ca el să fi ajuns la jumătatea 
treptelor din faţă. Fusese rezervată și îngrijorată în timpul 
ultimei lui vizite la ei acasă, oscilase între epuizare și 
agresivitate la școală - dar acum părea foarte hotărâtă. 

— Intră, să ne așezăm în bucătărie, vino după mine. Nu te 
descălța. Cafea? 

A turnat două pahare mari, precum cele pe care le aveau la 
cafeneaua Bergsgatan, vizavi de secţia de poliţie. Neagră pentru 
Grens, cu mult lapte pentru ea. 

— Amadou. Acesta este numele lui, Ewert. Elevul meu. 

Și-a cuprins paharul în mâini, de parcă ar fi încercat să le 
încălzească de la băutura dinăuntru. 

— Astăzi am avut trei ore cu el - este într-un grup de șapte 
elevi, toţi din Africa de Vest, care vorbesc franceza ca limbă 
maternă. Prima mea lecţie cu ei a fost în dimineaţa în care ai 
ajuns tu. A doua și a treia au fost două ore la rând, pe care le- 
am terminat chiar înainte de a te suna. 

Pe masa din bucătărie, între ei, era o bucată de hârtie, cu fața 
în jos, cu marginile zdrenţuite, de parcă ar fi fost smulsă dintr- 
un blocnotes. A luat-o și a ţinut-o de parcă nu s-ar fi decis încă 
dacă vrea să i-o arate. 

— Întotdeauna adun telefoanele mobile ale elevilor mei într- 
un coș mic, înainte de începerea orei de clasă. Nu toată lumea 
face asta, dar vreau să fie atenţi, iar ei nu pot face acest lucru 
dacă se uită mereu în telefoane. Și astăzi, după vizita ta, nu m- 
am putut opri să nu mă gândesc la un alt telefon - cel cusut în 
haină. Cu amprentele lui Piet pe el. Deci în pauza de după- 
amiază, între ultimele două ore de clasă, am verificat lista 
apelurilor efectuate de Amadou. Era scurtă. Sunase la doar 
patru numere diferite. De 12 ori la casa familiei în care 

locuiește. De două ori la unul dintre ceilalți elevi. De cinci ori la 
mine. Și de șapte ori la un număr neînregistrat în agendă. 

Șapte apeluri. 

La un număr de telefon fără nume. 

Grens părea că se apropiase ceva mai mult de persoana care 
suna morții. 

— Numărul, Ewert. Al telefonului din jachetă. Aș vrea să-l 
compari cu cel de pe această bucată de hârtie. 

Încă o jumătate de ceașcă de cafea. 

Grens o sună pe Mariana și îi ceru numărul de telefon găsit în 
opt locuri diferite din dosarul cazului. 

Apoi puse biletul mâzgălit pe masă, lângă Zofia, iar ea 
întoarse hârtia ei. Șiruri identice de cifre. 

— Acum știm. Acum știi, Ewert. Și știu că trebuie să vorbești 
cu el. 

Vocea și mișcările ei nu se schimbaseră - încă era încordată. 
Renunţase temporar la aversiunea ei față de bărbatul care-i 
împiedicase soțul să vină acasă. 

— Dar lasă-mă pe mine să mă duc la casa unde locuiește 
grupul lui și să-l iau. Vei afla mai multe de la el dacă îi cer eu să 
vorbească cu tine, dacă știe că voi sta lângă el. Este inteligent, 
empatic, fermecător - dar obţinerea unui permis de ședere este 
un proces îndelungat care îi face pe oameni excesiv de precauți. 

Grens aprobă din cap. Sugestia ei era bună. 

— Incă ceva, Zofia. 

— Da? 

— Pare să își dea seama că verișoara lui a murit? 

— Nu. 

— Vrei să-i spun eu? Din păcate, noi, polițiștii, trebuie să 
facem așa ceva uneori. M-am obișnuit oarecum cu asta. 

Ea și-a așezat mâna peste a lui, nu mult, dar suficient pentru 
ca Grens să-și amintească ce simţi când ești atins. 

— Mulţumesc. Dar trebuie să-i vorbesc eu pentru a-l convinge 
să te întâlnească. Ar fi îngrozit dacă tu, un ofițer de poliţie, ai 
începe o conversaţie-interogatoriu informându-l că una dintre 
puţinele persoane pe care le îndrăgește este moartă. Cu toate 
astea, este ceva cu care mă poți ajuta, Ewert. 

— Ce anume? 

— Habar n-am cât va dura să-l conving să vină cu mine - așa 
că o să-i chem pe Rasmus și pe Hugo înăuntru, ca să le spun că 

voi lipsi o vreme și că vei fi tu aici. Aș aprecia dac-ai putea 
rămâne până mă întorc. Nu-mi place să-i las singuri acasă - încă 
nu m-am obișnuit cu ideea că suntem în siguranţă aici. 

Într-adevăr, jucaseră fotbal de cealaltă parte a gardului viu. 
Transpiraţi, cu genunchii pătaţi de iarbă, cei doi băieţi s-au 
așezat la masa din bucătărie, de ambele părţi ale lui Grens, în 
timp ce Zofia închidea ușa din față pentru a merge să ia un alt 
băiat, cu doar câţiva ani mai mare decât Hugo, un băiat care era 
forțat să învețe să supravieţuiască fără părinţi. Și dacă 
inspectorul detectiv, mult mai în vârstă, se simţise stânjenit sau 
ciudat la un moment dat, în acea zi, încercând să decidă dacă să 
îmbrăţișeze sau nu o mamă şocată, acum se trezi complet 
pierdut în legătură cu felul în care ar fi trebuit să se poarte cu fiii 
ei. 

— Ah. 

Se uitau la el, așteptând să continue. 

— Cum, umm... cum a fost la școală azi? 

Se priviră. Asta întreba de obicei mama. Și tata, dimineaţa, 
prin telefon. Dar un ofiţer de poliţie? De ce ar vrea un ofițer de 
poliţie să știe cum a fost ziua lor la școală? 

— Trebuie să fi făcut ceva, nu-i așa? 

Această conversație, cu cei doi băieţi care nu-l mai văzuseră 
pe Grens de mai bine de un an, nu mergea tocmai cum ar fi 
trebuit. Nu se pricepea el. Vorbise cu Jonas, fiul lui Sven, de 
câteva ori în această primăvară. Asta era toată „practica” pe 
care o avea. 

— OK... poate vă e sete? Sunt foarte bun la prepararea 
cafelei. Dar probabil că nu beţi cafea? Avem și apă. Poate ceva 
suc sau lapte în frigider. 

— Mi-e foame. 

Cel mai mic, al cărui nume era Rasmus, de șase sau șapte 
ani, îl privi cu seriozitate, când se întoarse spre Grens. Lucrurile 
evoluau. Aveau un subiect de conversaţie. 

— Deci ești... flămând? 

— Da. De obicei mâncăm când vine mama acasă de la școală. 

— OK... și ce mâncaţi? 

— Clătite. 

— Clătite? 

— Uneori mâncăm clătite. 

— OK. Și unde pot să găsesc clătite? 

— Le facem. 

— Le faceţi voi? 

— Mama le face și noi o ajutăm. 

— Eu... nu sunt... nu mă pricep la astfel de lucruri. Clătite și 
ce mai spui tu. Ca să fiu sincer, nu mă pricep deloc să pregătesc 
mâncare. 

Rasmus sări sprinten de pe scaun, îl împinse și se urcă pe el - 
abia reușea să ajungă la mânerul unuia dintre dulapurile de pe 
perete. L-a deschis și a scos o pungă cu făină. 

— Și avem nevoie de ouă. Două. ȘI lapte. 

Se întâmpla repede. Unul dintre băieţi avea deja încredere în 
el. Undeva în piept, lui Ewert Grens i se înmuie inima când își 
dădu seama cum lui Rasmus i se părea complet firesc ca Grens 
să fie singurul adult din casă. 

— Făină. Ouă. Lapte. Atunci avem de toate? Tu ești expertul, 
Rasmus. 

— Și unt. Și sare. Și asta. 

Din alt dulap, de mai jos, băiatul scoase un aparat pentru 
vafe. Grens era sigur că asta pusese băiatul pe blatul de 
bucătărie. 

— Ştii ce, Rasmus? Nu cred că asta-i pentru clătite. 

— Ba da, este. 

Mânuţța legăna capacul aparatului de vafe în sus și în jos, în 
sus și în jos, ca o gură mare care se deschide și se închide. 

— Vezi, Ewert? Punem aluatul aici. Și închidem, lăsând 
aparatul să-l înghită. Așteptăm un pic. Apoi primim clătite. 

Ewert Grens împinse aparatul greu pentru vafe ceva mai 
încolo pe blat, era prea aproape de margine și putea să cadă. 

— OK. 

Îl băgă în priză acolo unde era conectat de obicei fierbătorul 
electric. 

— Ai dreptate, Rasmus. Exact asta vom folosi. Pentru că 
astăzi facem clătite în carouri. 

În același dulap cu aparatul pentru vafe se afla un castron din 
plastic pentru amestecat, iar atât polonicul, cât și mixerul se 
aflau într-unul dintre sertarele pentru tacâmuri. Mâinile mici ale 
lui Rasmus și cele mult mai mari ale lui Grens amestecară 
ingredientele, cu o scurtă pauză în timpul căreia detectivul își 
dezbrăcă haina și o aruncă pe spătarul scaunului de lângă Hugo. 

— Ewert? 


VP - 167 


Acum era rândul lui Rasmus să se oprească din amestecat. 

— Da? 

Cu o voce la fel de serioasă ca și cea cu care spusese că le 
este foame. 

— Acum suntem rude? 

— Ce? 

— Eşti cam ca bunicul nostru, acum? 

— Ştii că nu este! 

Acesta era primul cuvânt spus de Hugo de la plecarea Zofiei. 
Pe Grens nu-l îngrijoră tonul sau că fratele mai mare era 
supărat. Important era faptul că începeau să se apropie unii de 
alții. 

— Nu, nu sunt bunicul vostru. De fapt, nu sunt bunicul 
nimănui. 

— Unchiul nostru, atunci? 

Mezinul nu fusese deloc descurajat de fratele său mai mare. 

Era încă la fel de dornic, la fel de nerăbdător să stabilească o 
legătură. 

— Ești, Ewert? Ca un unchi? 

— Nu. Nu sunt nici unchi. Nu sunt niciun fel de rudă cu voi. 

— Pentru că poţi fi, dacă vrei. Nu avem bunic și niciun alt 
unchi. Toţi prietenii noștri au. 

Grens și-ar fi dorit să împărtășească entuziasmul lui Rasmus. 
Suna atât de bine! Să fii ruda cuiva. 

— Poate că nu ai un bunic acum, dar trebuie să fi avut unul, în 
trecut? 

— Nu. Sau nu l-am întâlnit niciodată. 

De data aceasta, Hugo se întoarse spre ei când le întrerupse 
conversaţia. 

— Ba da, Rasmus. Avem un bunic. Dar nu-ţi amintești. Erai 
prea mic, asta a fost înainte să... 

Hugo întâlni ochii lui Ewert. Poate într-un fel de înțelegere 
comună. g 

— ... să ne mutăm. Inaintea drăciei de Columbia. Atunci, 
bunicul ne vizita uneori. 

Avea nouă ani. Și nu era obișnuit să folosească înjurături, asta 
era clar. l-a luat prea mult timp strădania de a folosi, cât se 
poate de natural, un cuvânt pe care nu-l stăpânea cu adevărat. 
Grens și-a amintit de prima lor întâlnire de pe aeroportul din 
Bogotâ. Incă de atunci, Hugo era deja cel mai atent dintre cei 

doi fraţi. Chiar înainte să decoleze avionul spre Stockholm, cu 
ajutorul tatălui lor, Grens a lămurit cu Rasmus că numele lui 
este Rasmus, și nu Sebastian, și apoi s-a întors către băiatul mai 
tăcut și mai înalt. 

Deci înseamnă că numele tău este... 

Hugo. Nu mi-a plăcut niciodată William. 

Nici mie niciodată... 

Atunci Ewert Grens s-a aplecat până mai aproape și a șoptit 
chiar în urechea băiatului. 

. hu mi-a plăcut Ewert. Dar numele tău este numele tău. și 
astfel, în cele din urmă, devii numele tău. 

Și își zâmbiseră unul altuia. Aveau un secret. 

Acum, Grens se așeză pe scaunul de lângă Hugo, șifonându-și 
jacheta pe care se sprijinea. 

— Hugo? Știu că m-ai văzut în curtea școlii când am fost în 
vizită la mama ta, dar te-ai prefăcut că nu mă recunoști. Și 
înțeleg că ești puţin... ei bine, îngrijorat că sunt aici, în loc să fie 
mama ta. Dar îţi amintești, Hugo? Îţi amintești aeroportul? Am 
avut un secret, tu și cu mine. Încă mai avem acel secret 
împreună - tu ești singura persoană din lume care știe că nu-mi 
place numele meu. Nu am îndrăznit niciodată să spun altcuiva. 

Grens își puse braţul peste umerii lui și-l strânse cu blândeţe. 
Și gestul n-a părut ciudat sau nelalocul lui. Apoi s-a ridicat și l-a 
ajutat pe Rasmus să ia clătitele în carouri din tigaia de vafe, una 
după alta. Până ce tava de sticlă yena - despre care era destul 
de sigur că rezistă la cuptor - a fost plină. Și au băgat-o în 
cuptor la 150 de grade, astfel încât toate cele zece clătite să se 
încălzească uniform. 

— Mă pricep la spălat vase. 

Așa că Hugo s-a ridicat în cele din urmă - s-a strecurat în 
spaţiul îngust dintre Grens și fratele său mai mic și a întins 
mâna spre castronul în care fusese aluatul, apoi spre polonicul și 
telul care erau acoperite cu un strat lipicios. 

Hugo folosi apă fierbinte și foarte mult detergent de-un verde- 
țipător, pe care le combină cu ajutorul unei perii de vase. Apoi a 
clătit, și iar a spălat, și apoi a ridicat castronul pentru 
inspectare, până când Grens a dat din cap, ceea ce însemna că 
era foarte curat. Apoi l-a așezat cu grijă pe suportul pentru vase, 
să se usuce. 

— Deci cred că îl cunoști pe tatăl meu? 

Hugo nu l-a privit pe Grens când a pus întrebarea. Probabil că 
pentru el era mai ușor așa. Să evite ochii lui Grens. 

— Da, Hugo, îl cunosc. 

— Și cât de des vă întâlniți? 

Grens ezită. 

Cum ar trebui să răspundă la o astfel de întrebare? 

Niciodată. 

Sau acum două zile. 

— Nu prea des. Atunci, în Columbia, noi... petreceam mai 
mult timp împreună. 

— Nici eu nu vreau să mai vorbesc cu tata. 

Ewert Grens a închis apa, a pus mâinile pe umerii slăbuţi ai 
băiețelului de nouă ani care purta numele de Hugo și l-a întors 
cu blândețe, astfel încât să se poată privi față în faţă. 

— Ce... încerci să-mi spui? 

— Că nu vreau să mai vorbesc cu tata, din moment ce s-ar 
putea să nu mai vină acasă. 

— Hugo, nu înţeleg. 

— l-am auzit vorbind. Demult, în Columbia. Într-o noapte, 
târziu. Atunci când ei credeau că dorm. 

— Vorbind? 

— Despre lucruri pe care Rasmus și cu mine nu trebuia să le 
știm. Despre oameni care mureau. Și despre cum ar putea muri 
și tata. 

Grens își trecu o mână prin părul lui Hugo. Și nici asta nu i se 
păru ciudat sau nelalocul lui. 

— l-ai spus mamei tale? Că ascultai convorbirile în timpul 
acelor nopţi? Că îţi faci griji că tatăl tău nu se simte bine? 

— Și ea minte! 

— Minte? 

— Nu despre alte lucruri. Nu minte niciodată despre alte 
lucruri. Doar despre asta. Despre tata. Deci nu putem vorbi 
despre asta. 

Nu încerca să plece, nu se îndepărta. 

— Mama și tata mint. lar tata ascunde unele lucruri. Eu sunt 
singurul care știe unde le ascunde. 

— Le ascunde? 

— Da. La fel cum uneori nu spune adevărul. 

Ewert Grens stătea în faţa chiuvetei, într-o casă care nu era a 
lui și își dădea seama că tocmai i se încredinţează întregul 

univers al unui tânăr. Al unei persoane care nu era chiar atât de 
mică pe cât credeau părinţii săi. Care ascultase, pusese lucrurile 
laolaltă și ajunsese la propriile concluzii, care nu-i plăceau. 

— Spui că tatăl tău minte. Că tatăl tău ascunde lucruri. Dar 
dacă nu vorbești cu el despre asta, el nu va ști niciodată. 

— Nu am să vorbesc cu el. Pentru că am auzit o împușcătură. 

— O împușcătură? 

— Da. 

— Și când ai auzit...? 

— Dimineaţa. Mama pune telefonul pe masă și, când luăm 
micul dejun, vorbim între noi. Cu tata. Dar n-auzi doar vocea lui. 
Auzi totul. Uneori sunt chemări la rugăciune. Alteori este 
zgomot, oameni care ţipă, poate și o mașină care merge prea 
repede. Ultima dată când am vorbit a fost o împușcătură. Ultima 
dată chiar eu vorbeam cu el. Apoi am ieșit afară și m-am așezat 
pe scări. 

— Când a fost împușcătura pe care ai auzit-o, Hugo? 

— Chiar înainte să plece. De aceea a închis telefonul. Pentru 
că se trăgea. Pentru că era în pericol. 

Nouă ani și atât de incredibil de conștient de ceea ce i se 
întâmpla tatălui său. 

Poate că începuse să înţeleagă de când s-au mutat în 
Columbia, poate chiar mai devreme. Nu știa exact ce făcea tatăl 
lui, nu știa nimic despre faptul că un agent sub acoperire își 
risca viaţa în fiecare zi, dar Hugo înțelesese destul pentru a fi 
supărat - un copil ar trebui protejat de astfel de gânduri, pentru 
că s-ar putea să nu poată îndura mult mai mult. 

Au pus masa. Grens a dat jos farfuriile și paharele care erau 
prea sus, Rasmus a pregătit cuţitele și furculițele și a pus o 
lingură în borcanul cu gem de căpşuni, Hugo a pliat șerveţelele 
cu dungi roșii și albastre și le-a pus sub tacâmuri. Mâncaseră 
fiecare deja câte două clătite când Ewert Grens a devenit 
conștient de faptul că Hugo își trecea, îngrijorat, o mână peste 
obraji, înainte și înapoi. Și respiraţia lui devenise neregulată, 
fără un motiv evident. 

— Hugo? 

— Da? 

— Te simţi bine? 

Și-a trecut din nou mâna peste obraji. În același timp, a 
reînceput să respire adânc. 

— Hugo - ce este? 

— Nimic. 

— Răspunde-mi. 

Grens luă cealaltă mână a băiatului, cea care nu era pe faţă. 

O ţinu strâns. Dar nu prea strâns. 

— Hugo? 

— Știu de ce ești aici, Ewert. 

Ochii lui Hugo îl priveau pe Grens ca și înainte. 

— De ce, Hugo? 

— Pentru tata. De aceea. 

Incetă să mai strângă mâna lui Hugo. 

Dar aceasta rămase într-a lui. 

Hugo nu o retrase. 

— Ceva cu tata. Mai întâi împușcătura, apoi nu a venit el 
acasă, apoi vocea și faţa mamei. Și acum ești tu aici. 

Ochii copilului îngrijorat și înțelept, de nouă ani, îi î 
ai săi, pretinzând răspunsuri. 

— O să se întâmple ceva cu noi, Ewert? Ceva rău? 


ntâlniră pe 

o... 

„Rege de pică”. 

Vocea lui Rasmus era complet neutră în timp ce spunea asta. 

Regele de pică. 

Ewert Grens se uită la ochii la fel de neutri ai copilului de 
șapte ani. 

Fără expresie. 

Sau atât de aproape de asta pe cât pot fi niște ochi. 

— Rege de pică, zici? 

— Am spus „regele de pică”. 

Grens se întoarse, în schimb, spre Hugo. Ochii lui erau mai 
ușor de descifrat. Satisfăcuţi. Așa arătau. 

— Ce spui, Hugo, îl crezi pe fratele tău mai mic? 

— Nu cred nimic. E rândul tău. Trebuie să decizi, Ewert. 
Mergi? Sau trișezi? 

Inspectorul detectiv studie teancul de cărți de joc așezate cu 
fața în jos. Apoi, spatele celor patru cărţi pe care Rasmus le 
strângea în mâini și al celor două din mâinile lui Hugo. El însuși 
avea nouă cărți. Cu siguranţă era pe ultimul loc. 

— N-aș vrea să mă întâlnesc cu voi doi într-o sală de 
interogatoriu. 

Privirea lui Rasmus era neutră. Grens încerca să o pătrundă, 
să ajungă dincolo de ea, dar nu putea să o străbată. De-a lungul 
anilor, devenise destul de bun la interogarea ucigașilor, 
asasinilor, baronilor drogurilor, șefilor mafioți. 

Citindu-le limbajul inconștient al corpului, distrugând tăcerea 
lor frustrantă, dezmembrând minciună după minciună. Această 
expertiză nu-i era de niciun folos acum. Un copil de șapte ani nu 
se mișca, nu gândea și nu vorbea ca un criminal. Și când 
minţea, o facea mai bine. 

— Nu-l cunosc pe Rasmus, dar cred că voi spune... că mă 
îndoiesc. 

— Crezi că o vei spune? 

— Spun. Mă îndoiesc. Arată cărţile. Cred că joci o cacealma și 
va trebui să iei toate cărţile de pe masă. 

— Greșit, Ewert. Din nou. 

Rasmus întinse o mână și întoarse cartea pe care tocmai o 
așezase deasupra stivei. 

Regele de pică. 

Așa cum susţinuse. 

— Uite, Ewert. la-le pe toate. 

Doi fraţi, amândoi atât de mulţumiţi de ei înșiși. Adversarul 
lor, care stătea între ei la masa din bucătărie, avea brusc, în 
plus, încă opt cărţi, pe lângă cele nouă din mâna sa. Ori din 
mâini, că trebuia să le folosească pe amândouă. Un adversar 
care era cu mult în urmă, într-un joc în care scopul era să ai cât 
mai puţine cărţi cu putinţă, de preferat niciuna. 

— Rasmus? Hugo? Vă numesc asistenţi detectivi - data 
viitoare când mă voi afla într-o cameră de interogare, încercând 
să birui un criminal, vă vreau lângă mine. Nu vă vor păcăli 
niciodată. Voi, pe de altă parte, o să le luaţi și cămășile de pe ei. 
La fel cum mi-aţi făcut mie. 

Ewert Grens zâmbi, pieptul și stomacul îi erau calde și ușoare, 
un fel de calm pe care nu-l atinsese aproape niciodată. 
Mâncaseră clătitele cu gem de căpșuni, toate zece, spălaseră 
vasele și făcuseră ordine și, când Rasmus s-a dus și a adus un 
pachet de cărţi, i s-a părut foarte natural să se așeze iar la masa 
din bucătărie și să asculte ce spunea Hugo despre o mulţime de 
reguli de joc, de care detectivul nu auzise niciodată. 

Nu avea o familie a lui. Și nu se putea imagina făcând parte 
din una. Dar era surprinzător de emoţionant să capete această 
mică perspectivă asupra a cum ar fi să aibă o familie. Chiar dacă 
motivul pentru care se găsea aici de la bun început se datora 
unor circumstanţe foarte grave. Sau, poate, aceste circumstanţe 
reprezentau tocmai motivul pentru care se simţea atât de 
afectat. 

— Vine! 

De îndată ce poarta s-a deschis, Rasmus a auzit pașii pe care 
i-ar fi recunoscut oriunde, oricând și s-a repezit prin bucătărie și 
hol să o întâlnească pe treptele de afară. 

— Bună, dragule. 

Pașii mamei sale. 

— El este Amadou și va sta de vorbă cu noi în seara asta, va 
discuta puţin cu mine și cu Ewert. 

Grens zăbovi la masa din bucătărie, oferindu-le timp să-și dea 
pantofii și hainele jos - ca ea să aducă la el băiatul pe care nu-l 
întâlnise niciodată, nu invers. Mai bine să nu riște să-l sperie mai 
mult decât era deja. 

— L-ai salutat pe oaspetele nostru, Hugo? 

Zofia a așteptat până când Hugo a întâlnit mâna întinsă a lui 
Amadou, apoi l-a îmbrățișat pe fiul ei și l-a rugat să meargă în 
camera lui și să-l ia și pe Rasmus cu el. 

— Noi vom rămâne aici. Ți-e sete, Amadou? 

Vorbea într-un amestec de suedeză și franceză, țesând cu 
pricepere împreună cele două limbi, într-un mod care le făcea să 
se completeze reciproc, astfel încât totul să fie înţeles de toată 
lumea și nimeni să nu fie lăsat deoparte. Amadou dădu din cap 
și Zofia îi turnă suc de portocale într-un pahar și apă în altul, 
punându-le lângă locul unde se așezase băiatul. 

— Bună, Amadou. Numele meu este Ewert. Cred că Zofia ţi-a 
spus de ce sunt aici. 

Grens vorbea în suedeză, dar băiatul nu părea să înţeleagă pe 
deplin. Până când Zofia i-a tradus în franceză și a dat ușor din 
cap. 

— Poate că ţi-a mai spus și câte ceva despre ce fac eu? 

Băiatul dădu din nou din cap. Părea mai tânăr decât cei 
paisprezece ani, cât spusese Zofia că are. Și plânsese. Avea 
ochii umflaţi, înroșiţi, obosiţi. 

— Și despre motivul pentru care am vrut să te cunosc? 

Scund, slab, cu puţine semne ale pubertăţii, la care probabil 
avea să ajungă în curând. Era în mod limpede legat de cuplul de 
refugiaţi morţi. Culoarea pielii, conformaţia sa. Venea probabil, 
așa cum susţinea Zofia, din același loc din Africa de Vest 
precum cuplul de refugiaţi și ar fi putut fi rudă cu unul dintre ei. 

— Deci dacă aș... 

Grens a așteptat până când băiatul a încetat să se uite fix la 
masă cu ochii pe cât de roșii, pe atât de nesiguri. 

— ... zice container-transportor, Amadou, ce ţi-ar spune asta? 
Navă cu containere? 

Folosi cuvântul englezesc și băiatul îngrijorat păru să-l 
înțeleagă. 

— Navă cu containere? 

— Da. 

Băiatul se întoarse spre Zofia. 

— Porte-conteneurs? 

— Oui, Amadou. Porte-conteneurs. 

Se concentră cu adevărat, aplecându-și fruntea în palme, cu 
coatele pe masă, dorind din răsputeri să facă ce trebuie. 

— Cred... când au deschis containerul, m-am gândit la asta... 
Zofia, joie, în suedeză, cum se spune? 

— Bucurie. 

— Bucurie. Îmi amintesc că am fost fericit. 

Grens se așteptase la multe lucruri. Dar nu la asta. Ela 
continuat în suedeză, iar Zofia a tradus în franceză întrebările 
detectivului, apoi din nou în suedeză răspunsurile în franceză 
date de Amadou. 

— Ai văzut cine a deschis containerul când aţi ajuns? 

— Da. 

— Un chip, mai multe chipuri? 

— Un singur chip. Al celui care a deschis. Erau mai multe. Dar 
n-am putut vedea decât unul. 

— Şi ce-ţi amintești când te gândești la asta? 

— Ce-am spus. Bucurie. Când mă gândesc la fața aceea - 
toată frica mea dispăruse, ajunsesem. Cred că este o față bună. 

Un băiat slăbuț care rostea, în repetate rânduri, cuvântul 
bucurie. 

Dar părea zdrobit. 

— Știu, Amadou, că Zofia ţi-a spus despre vara ta și despre 
soțul ei. 

Tocmai primise vești despre o moarte. 

— Pentru că era verișoara ta, nu? 

— Alyson Souleymane. Acesta este numele ei. 

Se uită în jos, la masă, ca și înainte. 

— Era numele ei. 

Grens nu se grăbea. A durat ceva timp până când Amadou a 
fost în stare să-l privească din nou. 

— Același nume de familie ca și mine - Souleymane. Soţul ei 
se numește, se numea, Idriss. Idriss Coulibaly. Am o poză. Zofia 
mi-a cerut s-o aduc. Când am venit aici n-am putut lua cu mine 
mare lucru. O fotografie cu mine - vezi, stau acolo - și cu 
Alyson, ea este acolo, și cu Idriss și sora lui Alyson. A fost o zi 
frumoasă. 

Băiatul i-a dat o fotografie șifonată ale cărei culori începuseră 
deja să se estompeze. Patru tineri care râdeau spre cameră, 
așezați pe o bucată de pânză pe pământ, mâncând ceva. Era 
seară și blițul aparatului se reflecta în ochii lor. Grens nu putea fi 
sigur, deoarece calitatea fotografiei nu era suficient de bună, 
dar cei doi pe care-i indicase Amadou, Alyson și Idriss, 

prezentau o asemănare izbitoare cu cele două cadavre găsite la 
morgă. 

— Alyson și Idriss, zici. 

— Da. 

— Poţi... Amadou - există ceva ce știi despre corpul lui Alyson 
sau al lui Idriss, ceva ce m-ar putea ajuta să mă asigur că ei 
sunt cei care... au încetat din viață. 

— Cum arată? 

— Da. Ceva ce nu se vede în fotografie. 

Băiatul a făcut ca înainte, și-a strâns puternic fruntea în 
mâini, pe când încerca să-și amintească. Ewert Grens căuta 
ceva, orice, un semn pe care Sven și Mariana l-ar fi putut 
compara cu raportul criminalistic despre cele două corpuri - 
ceva ce ar fi întărit credibilitatea lui Amadou și, astfel, 
credibilitatea de care ar fi putut avea nevoie mai târziu, ca 
martor. 

— Ea are... a avut o rană. Alyson și-a rupt piciorul o dată. 
Piciorul drept. Ne-am urcat într-un copac înalt, culegeam frunze, 
când una dintre crengi s-a rupt. A căzut, a suferit multă vreme, 
cred că încă o durea când a plecat. N-a spus niciodată nimic, dar 
îmi puteam da seama. 

— Bun. Bine, Amadou. Un picior rupt lasă întotdeauna urme. 
Orice altceva despre Alyson? Sau ceva ce ţi-ai putea aminti 
despre Idriss? 

— Gâtul lui. Parcă cineva i-ar fi tăiat o bucată din piele. 

— Tăiat? 

— Da. Și apoi ar fi lipit deasupra o bucată la fel de mare, mai 
subțire. 

Grens se gândi să pună mâna pe umărul băiatului, pentru o 
clipă, poate chiar peste mâna băiatului. Dar a decis să n-o facă. 
Știa din proprie experiență cât de greșit poate fi interpretat 
acest tip de atingere, cum ar putea un gest care se vrea 
consolator sau dătător de putere să fie resimţit, în schimb, ca 
intruziv - uneori parcă mai degrabă iei decât dăruiești. 

— Este foarte bine de știut. Ai ajutat mult, m-ai ajutat, 
Amadou. Sunt destul de sigur că ceea ce descrii este aceeași 
depigmentare pe care am văzut-o când... pe care o putem folosi 
pentru identificare. Ca să ne dăm seama dacă este vorba despre 
vara ta și soţul ei. Prietenii tăi. 

Paharul cu suc de portocale era gol și Zofia se duse la frigider 
să-l umple, în timp ce Grens încerca să se întindă. Scaunele 
astea de bucătărie nu erau destinate unui bătrân cu un gât rigid 
și un picior stâng la fel de rigid. Își flutură braţele peste cap, 
mișcându-și corpul greu înainte și înapoi, își răsuci și capul. Și cu 
coada ochiului văzu ceva ce n-ar fi trebuit să fie acolo. Pe cineva 
care nu trebuia să fie acolo. 

Hugo. 

Capătul îndepărtat al holului - dacă te uitai dintr-o anumită 
poziţie - se reflecta în una dintre ferestrele bucătăriei. 

Acolo stătea el, cel mai mare dintre fraţii Hoffmann. Pe podea. 
Ghemuit lângă perete. 

Asculta. 

Fără să știe că fusese descoperit. 

— Zofia? 

Grens arătă spre hol. 

— Mă duc la baie. E într-acolo, nu? 

Zofia dădu din cap și Grens se ridică. 

— Atunci vom mai vorbi. Eşti de mare ajutor, Amadou. Și o să 
mă ajuţi chiar un pic mai mult, din moment ce ești un 
observator atât de bun și îţi amintești atât de bine totul - 
încearcă să-mi spui cum arăta cealaltă persoană. 

În timp ce vorbea, se mișcase și, din doi pași repezi, ajunse în 
hol. 

— Bună, Hugo. 

O pereche de ochi surprinși - un spion care habar n-avea că 
fusese descoperit. 

— Ewert, eu... 

— la-mă de mână - să te ridic. 

Grens îi întinse mâna și avu grijă să vorbească încet - Hugo 
trebuia să înțeleagă că treaba rămânea între ei. 

— Hugo, n-ar trebui să auzi toate astea. 

— Nu... dar este important. 

— la-mă de mână și ridică-te. _ 

— Este vorba despre tata. Știu asta. Intotdeauna se discută în 
bucătărie, iar noi nu putem fi acolo. Așa că trebuie să ascult. 

— Dar nu este cazul în seara asta. Nu e vorba despre tatăl 
tău. De data asta n-ar trebui să asculţi, de dragul lui Amadou. 
OK? 

Încăpăţânat. Așa arăta băiatul cel mare Hoffmann, în timp ce 
zăcea pe podea la fel de nemișcat ca un băț. Dar Ewert Grens 
era la fel de încăpățânat. Deci braţul întins rămase atârnat în 
aer, între ei. Până ce Hugo oftă și se lăsă tras în sus. 

— Rămâi în camera ta cu Rasmus până când terminăm de 
vorbit. Apoi Amadou și cu mine vom pleca și tu poţi să-ţi petreci 
timpul cu mama, cât vrei tu. 

Grens zăbovi în timp ce Hugo dispărea pe scară spre al doilea 
etaj al casei. A deschis ușa băii, a tras apa la toaletă și a lăsat 
robinetul de la chiuvetă să curgă înainte de a reveni la masa din 
bucătărie și la celălalt băiat. 

— Bucurie. Cred că asta ai spus, Amadou. Joie? Așa-i în 
franceză? 

Amadou dădu din cap. 

— Joie. 

— Ai simțit asta când s-a deschis containerul. Când ai fost 
eliberat. 

— Da. Bucurie. 

— Poţi să descrii chipul care ţi-a oferit bucuria aceea? Care a 
fost primul lucru pe care l-ai văzut când s-a deschis uşa 
containerului? Ai spus că erau mai mulți oameni, dar nu puteai 
vedea decât unul. 

Au aşteptat până ce Zofia a tradus. Mai întâi, întrebarea lui 
Grens, apoi răspunsul lui Amadou. 

— Descrie? Ce vrei să spui? 

— Bărbat sau femeie? 


— Bărbat. 

— Avea culoarea pielii ca tine, Amadou, sau ca mine? 
— Ca tine. 

— Păr de culoare închisă sau deschisă? 

— Fără păr. 


— Barbă, mustață? 

— Un pic de barbă. Neras de câteva zile. 

— Gura? 

— Normală. 

— Nasul? 

— Normal. 

— Ochii? 

Amadou era pe punctul de a răspunde la fel de răspicat ca 
înainte, când s-a oprit și a privit în altă parte. 

— Amadou, ochii, îţi amintești ceva despre ei? 

Băiatul s-a întors spre Grens pentru o clipă și a arătat spre 
unul dintre ochii lui. 

— Aveau cantități diferite de negru. Partea aceea din mijloc. 
Nu știu exact cum se numește asta în franceză. Partea aceea 
care se mărește și se micșorează în funcţie de cantitatea de 
lumină. 

— Pupille? 

Zofia arătă spre ochii lui Grens. 

— Negrul din interiorul maro al ochilor tăi și din interiorul 
albastru al ochilor lui, nu? Dacă asta vrei să spui, se spune cam 
în același fel în suedeză. Pupilă. Pupile, dacă sunt două. 

— Da. Pupille. Omul care a deschis containerul avea ochii 
albaștri ca detectivul, dar pupile de dimensiuni diferite, în ciuda 
aceleiași cantităţi de lumină. 

— Pupile de dimensiuni diferite? 

— Da. Un ochi avea o pupilă mare, un ochi avea o pupilă 
mică. S-a uitat la mine tot timpul. 

Acum Grens puse o mână pe umărul lui Amadou. Și băiatul n- 
a reacţionat și nici n-a manifestat vreun disconfort. 

— Eşti de mare ajutor, Amadou. O faţă cu pupile de 
dimensiuni diferite este o faţă pe care o putem căuta. Noi doi ne 
vom întâlni din nou. Voi aduce cu mine un desenator de portrete 
robot. Și îi vei spune tot ce-ţi amintești tu. 

Atât de tânăr. Și făcuse aceeași călătorie ca și cei șaptezeci și 
trei care n-au mai ajuns niciodată. Singurul martor care 
cunoștea unicul chip verificabil de pe teritoriul suedez. 

Singurul indiciu care l-ar putea conduce pe detectiv la 
persoana din vârful organizaţiei de contrabandă din Suedia. 

— Amadou? 

— Da? 

— Imediat terminăm pentru astăzi. Încă o întrebare. 

— Da? 

Ewert Grens habar n-avea de ce a spus asta. N-avea timp. 
Asta nu l-ar ajuta. 

Dar pentru băiatul din fața lui. 

Pe el l-ar putea ajuta. 

Pentru el ar putea să însemne ceva. 

Un fel de demnitate. 

Poate că asta voia să-i ofere Grens. 

Pentru durerea aceea groaznică din pieptul slăbuț, scobit, 
vizibilă oricât de curajos era copilul, oricât de mult dorea să facă 
ce trebuie, fiind interogat la doar o oră după ce aflase că 
persoana iubită a murit. 

— Familia lui Alyson. Și familia lui Idriss. Cum le pot găsi? 

— Să-i găsești? 

— Aş vrea să le spun. Aș dori să informez rudele despre 
oamenii care au fost transportaţi în container. Și cele două 
nume pe care mi le-ai dat sunt singurele pe care le am până 
acum. Am povestit multor oameni despre moartea unei 
persoane dragi - și am aflat că să nu știi este mai rău decât să 
știi. 

Băiatul, care trecuse prin mai multe decât majoritatea 
celorlalţi băieţi de vârsta lui, s-a uitat la Grens. 

A înţeles. A fost de acord. A dorit să ajute. Dar a dat din cap, 
încet. 

— Nu pot. Nu știu cum să-i găsesc. N-am întâlnit niciodată 
familia lui Idriss. Și Alyson este vara mea, dar... familia ei și 
familia mea, toată lumea a fugit în altă parte... nu știi 
întotdeauna unde sfârșesc oamenii, nu acolo de unde venim noi. 

Amadou a băut apoi un al treilea pahar cu suc de portocale, 
iar Grens a acceptat o ultimă ceașcă de cafea și unul dintre 
sandviciurile cu brânză rămase după ce băieţii n-au mai avut loc 
pentru niciunul. La plecare, detectivul și-a lăsat mâna pe umărul 
lui Hugo - începuse cu adevărat să se obișnuiască, gestul 
devenise aproape firesc -, i-a mulțumit pentru un joc interesant 
de Cheat’ și a jurat că își va lua revanșa data viitoare. 

Rasmus l-a urmat pe ușă și, când au ajuns la poartă, și-a 
aruncat braţele în jurul gâtului lui Grens, luat complet pe 
nepregătite. Și i-a șoptit la ureche că oamenii pot fi înrudiţi în 
multe feluri diferite și, de fapt, el auzise că există și alt fel de 
rude decât bunicii și unchii. Erau bunici fără normă întreagă, și 
unchi-clătite în carouri. 

Și, de fapt, era absolut adevărat. 

Amadou acceptase să-l lase pe Grens să-l conducă înapoi 
acasă, la asistenta maternală. O asigurase pe Zofia că nu se mai 
teme de acest ofițer. Și când Amadou s-a așezat pe scaunul 
pasagerului și Rasmus și Hugo s-au întors în casă și la masa din 
bucătărie - le puteau vedea capetele mișcându-se prin fereastra 

încăperii -, detectivul a întrebat-o pe Zofia dacă ar putea vorbi 
cu ea o clipă, înainte de a pleca. 

— Tu și Piet aveţi copii buni. 

— Da. Știu. 

— Și amândoi vor fi fraţii mai mari foarte mândri peste șase 
luni sau cam așa. 

— Da. Vor fi. 

— Aproape că pot vedea deja... 

— De fapt, despre ce vrei să-mi vorbești, Ewert? 

Se uită la el, nerăbdătoare și întrebătoare. li spusese deja să 
nu se mai amestece în familia ei pe viitor. Câteva ore ca 
babysitter pentru fiii ei nu schimbaseră asta. 

— Spune ce ai de spus. Să pot intra în casă. Și tu să poţi 
pleca. 

Trecuse mult timp de când lui Ewert Grens nu-i mai fusese 
teamă. De orice, deloc. 

Asta se întâmplă atunci când o persoană pierde tot ce 
contează pentru ea. 

Dar acum era speriat. Îi era frică. Prea speriat ca să-și dea 
seama cum să spună ce gândea. Se temea că ea va înțelege 
greșit. 

— Hugo. 

— Da, Ewert - ce-i cu Hugo? 

— E un puști grozav. 

— Ce-i cu Hugo? 

La fel ca mai înainte cu Amadou, Ewert Grens nu știa de ce 
spune asta, de ce cheltuia timp și energie pentru ceva de care 
nu el trebuia să se ocupe, ceva ce nu cădea în responsabilitatea 
lui. 

Cu toate acestea, a făcut-o. Pentru că nu s-a putut abține. 

— Hugo nu pare să se simtă prea bine. 

— Știu. 

— Este îngrijorat. Și am vorbit destul de mult. Cred... 

— Ewert - ce-i așa de greu de înțeles? Ți-am spus să nu te 
amesteci! Ne-ai răpit vieţile, mulți ani, până când ni le-am luat 
înapoi. Am fost bine până când ai apărut iar zilele trecute, chiar 
și după ce ai promis că n-o vei mai face niciodată. Se 
presupunea că acea parte a vieții lui Piet ar fi trebuit să se 
termine pentru totdeauna! 

La ultima frază, ţipase la el. 

De pe scaunul pasagerului, Amadou începuse să urmărească 
fiecare mișcare, la fel ca și cele două capete mici din partea 
cealaltă a ferestrei bucătăriei. 

— Ascultă-mă doar un minut, Zofia. 

— Nu trebuie să te ascult. 

— Hugo înțelege mult mai mult decât ai putea crede, știe ce 
s-a întâmplat - și ce se întâmplă - cu tatăl său. 

— Hugo nu s-a acomodat la mutare la fel ca Rasmus. Știu 
asta. Așa a fost întotdeauna. Și în Columbia. Pur și simplu îi ia 
mai mult timp. El n-a acceptat niciodată... 

— Aude lucruri și le pune laolaltă. Inţelege, Zofia. 

— ... noua noastră viaţă, poate că așa e când ești cel mai 
mare. Și este treaba mea să am grijă de ei. Să mă asigur că se 
adaptează încetul cu încetul. Treaba mea, Ewert - nu ata! 

Și, din nou, a strigat ultimele cuvinte. 

Amadou a sărit pe scaunul pasagerului, iar cele două capete 
de la fereastră au alergat spre hol și spre ușa din față, înainte ca 
Zofia să îi oprească printr-o fluturare a brațelor, îndreptându-i 
din nou spre interior. 

Ewert Grens a străbătut ultima porţiune de drum spre mașină, 
apoi în jurul ei, și a deschis ușa de la locul șoferului. Se temuse 
de reacţia ei. Fusese îngrijorat de faptul că vorbele sale vor da 
greș. Și așa se și întâmplase. Conversaţia mersese exact atât de 
rău pe cât se temuse. 

— Zofia, cred că are nevoie de ajutor. De la altcineva. 
Câteodată ai nevoie de ajutor. De exemplu, am un coleg pe 
nume Sven, care are fobie de moarte. N-am întâlnit niciodată un 
poliţist care să se teamă mai mult de morţi - nu înţeleg cum a 
reușit să intre în academie. Așa că l-am trimis la terapie. Și i-a 
făcut bine, se pare... Zofia, uită-te la mine, cred că Hugo ar 
putea avea nevoie și de ajutor profesional. Atâta am vrut să-ţi 
spun. Asta-i tot. 

Ea a rămas tăcută în timp ce el se așeza pe scaunul mașinii, 
pe când își punea centura de siguranţă, în timp ce învârtea 
cheia în contact. Până când a apucat schimbătorul de viteze. 
Apoi a bătut în geam și a așteptat până când el l-a coborât. L-a 
mângâiat pe obraz pe Amadou, apoi s-a apropiat cât a putut de 
Grens. 

N-a mai ţipat, a fost mai rău. O voce liniștită, rece ca gheața. 

— Ewert? N-ai copii, de aceea nu poţi înţelege. Ai distrus ceea 
ce începuse în sfârșit să intre în normal. Te rog să pleci de-aici. 
Și să nu te mai întorci niciodată. 

Luminile erau aprinse doar la câteva dintre numeroasele 
ferestre înalte ale Ministerului Afacerilor Externe. O clădire 
frumoasă, mândră, poate chiar măreaţă. La un moment dat, 
fusese palatul unui prinţ. Radiase putere timp de peste două 
sute de ani. Solemnă. Trainică. Severă. Astea erau cuvintele 
care treceau prin mintea extenuată a lui Grens. 

Se oprise în mijlocul pieţei Gustav Adolf, lângă statuia verde- 
gri a unui rege călare pe un cal. Păstrase cartea de vizită în 
portofel, hârtie de înaltă calitate, cu un scut albastru și trei 
coroane de aur tipărite pe ea. Era exact acolo unde o pusese, 
alături de cealaltă carte de vizită, mai puţin luxoasă, pe care o 
primise tot atunci. A șoferului de taxi Frederick, nume și număr 
de telefon, scrise cu creionul pe un șervetel. 

Acum luă din nou cartea de vizită scumpă, își trecu vârfurile 
degetelor peste textul în relief și sună la același număr la care 
sunase cu o jumătate de oră mai devreme. 

— Detectivul Grens aici. Sunt afară. 

— Voi coborî. Putem sta în biroul meu. Este liniștit și cu 
siguranță mai intim decât ar fi barul de peste drum sau 
cafenelele care rămân deschise până târziu, pe Drottninggatan. 

Thor Dixon arăta la fel de cosmopolit în ambientul capitalei 
suedeze ca și în Niger. Acei ochi cenușii erau la fel de ageri și 
inteligenți; părul lui, la fel de gri, se așeza în valuri perfecte fără 
să pară însă proaspăt pieptănat; trupul lui subţire purta un alt 
costum, ușor mai întunecat, dar care demonstra bun-gust și 
clasă. 

În timp ce-și strângeau mâna la ușa unuia dintre centrele 
politice ale Suediei, se simțeau de parcă s-ar fi întâlnit de mai 
multe ori decât într-un taxi și puţin după, în holul cu aer 
condiţionat al unui hotei. Grens mai experimentase asta și 
înainte - ca întâlnirile în alte locuri, în alte realităţi, să aibă un 
impact mai mare. Ca și cum acolo, fără să știe, aveau mai multă 
nevoie unul de celălalt. 

Scara de piatră răsuna sub pași și avea trepte uzate, 
alunecoase. Au urcat trei etaje și au ajuns într-un coridor pustiu, 
unde era o ușă deschisă către biroul reprezentantului 
Ministerului de Externe. 

— la loc. Și voi pregăti ceva de băut. Apă minerală? Whisky? 

— Cafea. 

— La ora asta? Nu intenţionezi să dormi în această noapte, 
domnule Grens? 

— Cafeaua mă adoarme. Cafeaua mă trezește din nou. 

— Cafea să fie. 

Dixon s-a îndreptat spre un bufet cu un termos și căni de 
porțelan, iar Grens s-a uitat în jur. Biroul părea la fel de auster 
ca restul clădirii. Mobilier greu, din altă epocă. Camera luminată 
de lămpi nepractice, ale căror globuri voluminoase umbreau 
becurile din interior. Pereţi căptușiţi cu picturi ce păreau să fie, 
toate, ale aceluiași artist, cu două excepţii - două fotografii de 
documentar, atârnând în rame frumoase, în spatele biroului. 
Imagini cu autobuze mari, albe, circulând undeva, de-a lungul 
unui drum cu pietriș. Când detectivul se aplecă să se uite mai 
îndeaproape, văzu cruci roșii pe acoperișurile lor. 

— Mama mea. 

Thor Dixon îl observase pe Grens inspectând singurul lucru 
din cameră care părea personal, nu moștenit de la un 
predecesor. 

— A fost salvată de Autobuzele acelea Albe. Aprilie 1945. 
Norvegiană, timp de cinci ani prizonieră de război. A ajuns în 
Suedia. Eu m-am născut paisprezece ani mai târziu. De multe ori 
stau aici și privesc, mă cufund în fotografie și mi-o imaginez pe 
mama, așezată într-unul dintre aceste fotolii. Ce treabă grozavă 
au făcut! Într-adevăr, acele autobuze albe erau o organizaţie de 
ajutorare - diferită de altele. Chiar salva vieți! Viaţa mamei 
mele. Probabil că de aceea lucrez aici, în această clădire. 
Făcând ceea ce fac. 

Detectivul simţi mirosul plăcut al cafelei puse pe o tavă de 
argint, pe o masă destul de joasă. S-a așezat pe o canapea cu 
dungi roșii și aurii - o țesătură lucioasă, care s-ar fi potrivit în 
aproape orice castel - și foarte departe de propria canapea 
ponosită, din velur. 

— Îți mulţumesc că m-ai primit, chiar dacă te-am anunţat din 
scurt. 

— Ti-am spus. Poţi trece oricând dorești ca să bem un pahar. 
Chiar dacă atunci când am spus-o mă gândeam la Niamey, 
oferta rămâne totuși valabilă. 

Grens sorbi din băutură - avea un gust minunat - și făcu un 
semn spre fereastră și cerul nopţii de vară, încă luminos. 

— Lucrezi târziu. 

— De multe ori. Am aterizat la Arlanda acum câteva ore. Și, 
să fiu sincer, nu prea am pentru ce să mă duc acasă. Nu mă 
așteaptă nimeni. Deci mai degrabă stau aici. Fără asta, 
inspectore, nu prea multe lucruri par în mod special importante. 

Ewert Grens dădu din cap. Ar fi putut spune același lucru. Știa 
cât de mare putea să pară un apartament gol, cât de ciudat era 
să-i fie imposibil să se relaxeze într-un pat ales și special 
adaptat pentru spatele lui - în timp ce, pe o canapea urâtă și 
veche din velur, prea mică, și prea moale, și prea strâmtă, ce se 
afla într-un birou plictisitor dintr-o secţie de poliţie, putea să 
doarmă ca un copil. 

— Mi-ai dat asta, dacă voiam să beau o cafea. Dar și dacă 
aveam nevoie de ajutorul tău. 

Pentru a treia oară în acea seară, detectivul inspector scoase 
cartea de vizită luxoasă. 

— Acum asta se întâmplă. Am nevoie de ajutorul tău. 

Grens puse cartea de vizită între ei, pe măsuţa de cafea, ca 
un bilet la ordin sau o garanţie de plată pe cale de a fi 
răscumpărată. Apoi a relatat cu atenţie anumite detalii din 
anchetă oficialului responsabil de zona din care proveneau cei 
șaptezeci și trei de refugiaţi morți. Dacă cineva din exterior se 
simte inclus într-o anchetă, este mai dispus să investească timp 
și efort. Grens aflase asta de-a lungul anilor. Faţa ridată, dar 
elegantă a fost traversată de expresii de tristețe și furie. 

— Eu... povestea mă face să-mi fiarbă sângele în vine. Cu ce 
te pot ajuta? Tot ce ai nevoie. Orice pot să fac eu. 

Ewert Grens nu știa prea bine cât de mult poate să spună 
despre cadavrele abandonate în morgă. Acest detaliu era încă 
ținut departe de presă și de public. Și voia să-l păstreze așa. 
Fără intruziuni inutile în tuneluri, înainte ca fiecare centimetru 
să fi fost investigat cu atenţie. 

— Credem că știm identitatea a doi dintre morți. 

Detectivul i-a dat o notiță scrisă de mână pe care erau trecute 
două nume. 

— Alyson Souleymane și Idriss Coulibaly. Acestea sunt numele 
lor. Vreau să informez familia. Să mă asigur că trupurile lor sunt 
transportate acasă, la cei dragi. Că sunt îngropaţi de oamenii 
cărora le pasă de ei, cărora le este dor de ei. 

— Aceștia doi au fost găsiţi în container? 

— Doi dintre morți. Dumneata te întâlneşti în mod regulat cu 
politicieni locali, organizaţii de ajutorare, angajaţi ai ONU, oficiali 
guvernamentali de acolo. Ai acces la orice structură existentă 
într-o ţară complet haotică, ai relaţii. În timp ce eu - nici nu știu 
de unde să încep. 

Omul din faţa lui Ewert Grens era diplomat. Obișnuit cu 
negocierea, cântărea fiecare cuvânt. Observase că detectivul nu 
răspunsese la întrebarea lui despre container și, în schimb, 
repetase ceea ce spusese mai înainte - doi dintre morți. Dar 
lăsă detaliul să treacă neobservat. 

— Spui că nu știi de unde să începi, Grens - dar îmi dau 
seama privindu-te cât de important este acest lucru pentru 
dumneata. De ce? Cum ar putea anunţarea rudelor din Africa de 
Vest și trimiterea corpurilor către acestea să te ajute să afli cine 
este vinovatul? 

— Nu-i vorba despre asta. Într-o investigaţie nu totul are 
același scop. Persoana sau persoanele responsabile de această 
catastrofă nu le-au răpit numai viaţa, ci le-au luat și moartea. 
Face parte din responsabilităţile slujbei mele să le-o restitui. 

Grens se gândise deja la asta în timp ce urca scara de piatră. 

Cât de tăcută era întreaga clădire. Doar zgomotul slab al 
traficului de seară pe Podul Central, asta era tot. Nimic din 
interior. Coridoare, case ale scărilor, birouri - nici măcar o 
șoaptă. Și în timp ce Ewert Grens și Thor Dixon se priveau în 
liniște, fără să bea sau să-și miște picioarele, tăcerea a început 
să pară la fel de solemnă ca și palatul în sine. 

— Te cred, inspectore. Ai dori să le restitui morţile. Și totuși - 
nu mă pot abţine să simt că mai este ceva. Ceva ce te face să 
acţionezi. Te voi ajuta oricum, dacă pot, dar continui să mă 
întreb despre ce este vorba. De ce vrei cu adevărat să-mi dedic 
timpul întoarcerii cu susul în jos a birocraţiei Nigerului și a 
administraţiei sale... nesatisfăcătoare, ca să ne exprimăm 
eufemistic? 

Într-adevăr. 

Suspectând că este vorba despre ceva mai mult, Thor Dixon 
accentuase exact aceleași cuvinte ca Zofia, cu câteva ore mai 
devreme. Lui Grens nu-i plăcea să împărtășească detalii din 
investigaţiile sale, nici chiar cu propriul său șef, dar a oferi 
acestui oficial puţină perspectivă, a sădi un sentiment de 
încredere ar fi putut aduce beneficii anchetei. 

— E vorba de un băiat. Este înrudit cu unul dintre morți. 
Tocmai l-am cunoscut. Și n-am întâlnit niciodată pe cineva care 
să pară așa de... abandonat. Cred - ei bine, nu sunt complet 
sigur -, dar cred că s-ar putea simţi mai puţin singur dacă ar ști 
că eu... că noi ne-am străduit să-i găsim rudele. 

Diplomatul cel cosmopolit dădu din cap, încet. 

— Mulţumesc. Atunci am două motive pentru a face aceste 
demersuri. Și trebuie să spun că găsesc toate astea destul de 
surprinzătoare. Nu credeam că poliția suedeză își face 
investigaţiile într-un mod atât de ei bine, emoţional. 

— Este neașteptat și pentru mine - crede-mă. Probabil că 
îmbătrânesc. Dar nu vorbi nimănui despre asta - nu vrem să-mi 
derutez colegii, după toţi acești ani. 

— Despre ce, adică, inspectore? 

Grens și-a golit ceașca și a pus-o pe tava de argint, înainte de 
a se ridica spunând mulţumesc. Erau la jumătatea scării de 
piatră când Thor Dixon a încetinit puţin. 

— Auzim lucruri pe aici. Și am auzit că ai găsit câteva dintre 
corpuri. În locuri neașteptate. 

Ewert Grens se uita drept înainte în timp ce mergea. Nu voia 
ca oficialul să vadă că nu-i spune tot adevărul. 

— Chiar așa? 

— În morga mai multor spitale. Mai multe corpuri care 
fuseseră ascunse acolo. Este corect? 

— Din păcate, nu pot să discut acest lucru. ` 

— Tocmai ai discutat, inspectore. În morgi? În acest caz, 
înţeleg ce vrei să spui prin a le da moartea înapoi. Ceea ce nu 
înțeleg totuși este cum au ajuns corpurile acolo. Cum i-a putut 
introduce cineva înăuntru. 

— Din păcate, nici asta nu pot să discut. 

— Oameni din interior? Personalul spitalului? Personalul de la 
morgă? Cine altcineva ar putea... 

— Îmi pare rău, Dixon. 

Rămăseseră doar câţiva pași în josul acelei scări alunecoase 
și pline de ecouri. Și tot ce putea vedea Ewert Grens era 
zâmbetul cald al unei femei. 

— Dar nu vei mai scoate nimic de la mine. 

— Atunci ar trebui să știi, inspectore, că această tragedie a 
avut consecințe și pentru instituţia mea. N-avem niciun moment 

liniștit. Telefoane care sună - jurnaliști care cer răspunsuri. Pe 
care noi, bineînţeles, nu le avem! 

Ultimul pas de pe scara de piatră nu era departe de ușa din 
faţă, care ducea la Piaţa Gustav Adolf. Dar suficient de departe 
pentru ca un detectiv în mișcare să fie întrerupt de trei ori. Mai 
întâi când l-a apucat cu blândeţe de braț pe Thor Dixon și a 
vorbit fără să se uite la el. 

— OK. Ti-am cerut ajutorul, așa că, să zicem că - vei primi 
răspunsurile la aceste întrebări foarte curând. 

Apoi, când au ajuns la singurul scaun pentru vizitatori ce se 
afla în holul de la intrare: 

— Pentru că avem un martor. Băiatul despre care ţi-am vorbit. 
Cel ale cărui rude te-am rugat să le găsești. Avem ceva concret 
pentru a continua. Ne apropiem de ticălosul care câștigă bani 
transportând oameni în cuști. 

Ultima dată când Grens s-a oprit, a pus mâna pe mânerul 
greu al ușii. 

— Băiatul acesta a făcut aceeași călătorie. Dar, spre 
deosebire de ceilalți, el a supravieţuit. l-a văzut pe indivizii care 
au închis containerul la Gdansk și l-au deschis la Stockholm. 

Piet Hoffmann zăcea pe burtă pe acoperișul plat al hotelului. 
În jurul lui adia o briză de seară ușoară și uscată, în timp ce el, 
sprijinit pe coate, îndrepta luneta puștii spre fereastra care-i 
devenise destul de familiară. 

Cel mai înalt punct din Zuwara. Și o vedere perfectă asupra 
contabilei, ţinta observaţiei lui nocturne. 

Ea stătea de câteva ore la una dintre acele mese simple, 
făcând note, sortând hârtii, numărând bani, introducând numere 
în computer și imprimând documente și acum, în timp ce-și 
împingea ochelarii în păr, părea să fie gata. Până atunci fusese 
permanent în mișcare, iar când rămase pe loc, el reuși să 
mărească mai mult focalizarea pe chip, să se apropie de piele, 
de fiecare expresie facială. Calmă. Așa arăta. Satisfăcută. 
Minunată, într-un mod care nu era diferit de cealaltă frumusețe 
pe care o avea și care părea atât de evidentă pentru ea și 
pentru toţi ceilalţi. Fină. Drăguţă. Nu ca mai devreme, în timpul 
zilei. Singură în sediul central, renunţase la distanţa respectivă, 
prezența calculată, nu mai era în gardă în raport cu orice și cu 
toată lumea. 

Curând a ieșit din câmpul lui vizual, într-o direcţie în care n-o 
putea urmări. De data asta știa unde - era țintuit pe podea cu 
revolverul lui Omar la tâmplă când a auzit și a văzut tocurile ei 
venind spre el prima dată. În camera-seif. Acolo se dusese, la 
ușa groasă, sigură, care probabil era închisă și fixată cu mai 
multe încuietori. 

În haina lui se auzea un zumzet. 

Hoffmann își ridică ușor partea superioară a corpului și scoase 
un telefon din adâncul buzunarului. Aruncă o privire spre afișaj 
și spre sistemul de monitorizare al GPS-ului atașat la mașina lui 
Omar. Vehiculul începuse să circule în urmă cu aproximativ o 
oră. Drumul de coastă de la Zuwara la Tripoli. Potrivit imaginii 
din satelit, se oprise la jumătatea distanţei, în ceea ce părea a fi 
o staţie de benzină, și era parcat acolo de paisprezece minute. 
Acum - de aceea bâzâia dispozitivul - mașina mergea din nou 
cu viteză normală spre est, de-a lungul coastei, îndreptându-se 
spre capitală. 

Împrejurarea putea avea legătură cu apelul pe care Omar îl 
primise azi, mai devreme, când erau departe, la debarcader. 

Supusă. 

Așa sunase vocea lui. O voce care-și pierduse temporar 
încrederea, înclinarea spre agresivitate. O viitoare întâlnire. 
Hoffmann era convins că despre asta fusese vorba. Și, ţinând 
cont de schimbarea vocii - o întâlnire cu superiorul său. Sigur, 
se putea îndrepta spre Tripoli la mijlocul nopţii în drum spre o 
amantă sau un bordel, sau o petrecere la un restaurant, sau 
orice altceva la care cei de teapa lui și-ar fi putut dori să ajungă. 
Dar oamenii de genul lui Omar nu manifestă niciodată supunere 
într-o conversaţie despre soiul ăsta de lucruri. Și vorbise în 
engleză, încercase chiar să-și controleze accentul. Călătoria 
avea sens împreună cu acea conversaţie. Hoffmann era sigur că 
întâlnirea la care se ducea Omar - părăsind sediul și orașul 
Zuwara cu doar o zi înainte de plecarea uneia dintre 
ambarcaţiuni - nu era ceva ce un obsedat de control ca el ar 
face dacă nu ar fi fost forțat, dacă nu i s-ar fi ordonat. 

Și dintr-odată, Piet Hoffmann și-a dat seama de ceva. 

Acum. 

Acum era șansa lui. Cu Omar aproape de Tripoli și contabila 
care oprise orice activitate pentru acea seară, perspectiva nopții 
se schimba. Ocazia se ivise mult mai devreme decât se 
așteptase Piet Hoffmann, dar acum era șansa sa de a se 
strecura în sediul lor fără a fi descoperit, în orele dinaintea 
răsăritului soarelui, ca să caute informaţiile de care avea nevoie 
Grens și, în timp ce făcea asta, să pregătească o moarte - genul 
de moarte posibil numai pentru cei care prețuiau banii mai mult 
decât viața. O planificase deja din prima seară pe acoperiș - și 
își notase - ce anume și cum anume. 


Cheie falsă 

Microfoane interpret 

Arcuri lamelare 

Rășină 

Danezul 

Fascicul în T. 

Cablu de detonare 

Comutator de aprindere controlat prin GSM 
Girafă 

Metri pe secundă 


Acum știa și când. 

Timpul trece întotdeauna mai repede când e limitat. 

Și Hoffmann habar n-avea când ar mai fi putut să apară o 
astfel de ocazie, cu contabila plecată din sediu și patologic- 
suspiciosul Omar la o distanţă rezonabilă. Dar, chiar dacă se 
grăbea, chiar dacă tot corpul lui voia să se repeadă într-acolo - 
nu și-a dat voie să fie neglijent cu ultimele verificări de 
securitate. 

Așadar s-a uitat din nou pe ecranul telefonului său - s-a 
asigurat că mașina lui Omar încă se deplasa cu aceeași viteză 
spre marginea orașului Tripoli. 

Așadar a cercetat din nou zona portului prin vizorul său 
nocturn și s-a asigurat că singurii paznici înarmaţi din vecinătate 
erau cei doi care fumau aproape de intrarea în depozitul cu 
peste patru sute de refugiaţi în interior. 

Așadar s-a târât înapoi spre marginea ridicată a acoperișului 
plat și a privit peste aceasta - asigurându-se că omul plin de 
mușchi, unul dintre bodyguarzii pe care Hoffmann îi provocase, 
la sediul central, încă aștepta jos, în stradă, în mașina lui. O 
umbră pe urmele lui Hoffmann. Incă nu aveau încredere în el. 
Dar o umbră care nu era bine antrenată. Ușor de detectat, 
plictisită, deconcentrată. Cu toate acestea, cu el așezat pe locul 
din faţa hotelului, într-un Ford Mustang, vizavi de intrare, era 
imposibil pentru Hoffmann să iasă neobservat. 

— Piet? 

Ea a răspuns imediat. 

— Tu ești? 

— Zo, erai trează? 

Nu fusese conștient de faptul că-și luase din nou telefonul, și 
nu ca să verifice pentru a treia oară dacă Omar era tot în drum 
spre Tripoli, în schimb apăsase pe unul dintre puţinele sale 
numere preprogramate. Al Zofiei, al lui Hugo, al lui Erik Wilson. 
Doar ei trei, în această ordine. 

— Da, eram trează. 

— Și băieţii? 

— Ei dorm. Tocmai l-am auzit pe Rasmus sforăâind. Și pe Hugo 
strigând ceva prin somn, așa cum face el. 

Piet Hoffmann era pe cale de a se expune unui pericol care 
putea însemna moartea. De aceea îi căutase vocea. Asta făcea 
mereu pentru a-și ascuţi simţurile - dacă era aproape de ea, 
aproape de băieţi, avea ceva de pierdut. 

— Zofia, eu... 

— Ştiu de ce n-ai venit acasă. 

— Aceste transporturi suplimentare, ele... 

— Am înţeles că minți imediat ce-ai sunat, dar nu știam de ce. 
Erai un mincinos expert, Piet, care mă minţea zi de zi și habar n- 
aveam. Ţi-ai pierdut antrenamentul. 

— Eu... La naiba, Zofia, am fost nevoit. 

— Știu și eu asta. Am vorbit cu Ewert Grens. 

— Grens? 

— Da. 

— De ce-a... 

— Fă ce trebuie să faci și vino acasă, nevătămat, în următorul 
concediu. OK? Grens m-a asigurat că nu vei fi în pericol. E 
adevărat? 

Stătea întins pe un acoperiș în Africa de Nord. Avea o mână 
pe pușca cu lunetă. Se infiltrase într-o organizaţie criminală fără 
nicio pregătire prealabilă, de care ar fi putut avea nevoie. 

— Da, e adevărat. O treabă simplă, Zo. Deloc ca înainte. 
Absolut niciun pericol. 

— Acum iar minţi. 

Până acum nu-i mai fusese atât de greu. 

Și când ea închise telefonul și vocea ei fu smulsă de lângă el - 
s-a simţit mai singur ca niciodată. 

Acasă. Trebuia să ajungă acasă. 

S-a răsucit și s-a târât spre ieșirea de incendiu din partea 
laterală a hotelului - care lega acoperișul de ultimul etaj -, iar în 
camera lui și-a recuperat geanta cu instrumentele împachetate 
și a urcat din nou. A putut face totul rămânând în același timp 
ascuns în spatele unuia dintre coșurile de fum mai groase. Dar 
pentru a ieși din hotel și a trece de santinela pusă de Omar, 
aflată în Mustang, trebuia să folosească o altă cale. 

Pe acoperiș. A patra clădire din dreapta. Aceea era destinaţia 
lui. 

Se ghemui și se furișă spre partea din spate a hotelului și în 
direcția opusă gărzii înarmate, într-un loc unde acoperișul casei 
următoare se afla la doar câţiva metri dedesubt. Cele două 
clădiri erau separate de o alee întunecată. A inspirat adânc și a 
sărit. A simţit duhoarea fierbinte a gunoiului venind spre el de la 
pubela uriașă din spatele bucătăriei restaurantului, cu patru 
etaje mai jos. 

A patra clădire pe care a aterizat, fiecare dintre acestea cu 
câţiva metri mai jos și la câţiva metri distanţă, ca o scară uriașă, 
avea pe acoperiș o firmă de neon - HOTEL - scrisă cu litere roșii 
și galbene. Și, lângă ea, o trapă care conducea în jos, spre 
ultimul etaj. Aceasta era ţinta lui. Pe acolo va putea ieși din 
hotel fără ca paznicul să-l vadă. 

După aceea s-a mișcat repede, dar fără să alerge, preferând 
aleile mai largi - prin cele mai înguste risca să nimerească în 
grupurile mici de oameni care își pierdeau mereu timpul pe 
afară în nopţile răcoroase ca asta. Briza plăcută devenise mai 
degrabă vânt pe măsură ce se apropia de apă - marea îl chema, 
iar valurile păreau că vor să intimideze docurile și digurile, 
izbindu-se violent de acestea. 

Zona portului, ca restul orașului Zuwara, nu era bine luminată 
și i-a fost ușor să urce gardul înalt cu geanta de instrumente și 
pușca cu lunetă în spate. Clădirea în care se afla sediul 
contrabandiștilor, pe care el o privise de atâtea ori de pe 
acoperișul hotelului, era complet întunecată, cu excepţia unei 
lămpi slabe deasupra ușii de la intrarea din faţă. Piet Hoffmann 
se aplecă înainte de a intra în zona luminată, ca să verifice 
pentru ultima dată poziţia lui Omar. Sistemul de monitorizare de 
pe ecranul telefonului îi confirmă că mașina a ajuns la Tripoli și, 
conform coordonatelor, era parcată în fața unuia dintre cele mai 
scumpe restaurante ale capitalei. Omar era cu adevărat acolo. 
Omar se întâlnea cu cineva care se considera suficient de 
important pentru un astfel de loc. 

Hoffmann mai apelă un număr care nu era salvat. 

— Bună, la telefon Piet Kos... 

— Prietenul meu! Cel mai nenorocit de bun prieten al meu 
care mi-a salvat viaţa! 

— ... Hei, ascultă, am nevoie de... 

— Salvatorul meu dat dracului! Whoohohoho! Whooho hoho! 
Eroul meu! 

— ... ajutor. Unde ești? 

Hoffmann stătea ghemuit, șoptind în întuneric, în afara unei 
clădiri în care se pregătea să intre. În timp ce vocea de la 
celălalt capăt al liniei avea un accent danez slab, cântând în 
falset, poate dansând. Frank. Făcea exact ce promisese. și 
îndepărta golul din interior, scăpa de gândurile de care părea că 
cel mai bine e să continui să fugi. 

— Unde sunt? 

Piet Hoffmann reduse volumul telefonului înainte de a 
răspunde. 

— Da? 

— Ți-am spus. În afurisitul de Zarzis în Tunisia, Koslow! Cele 
mai mari și mai frumoase plaje din Africa de Nord stau aici și te 
așteaptă. Ești prin zonă? Whoohohoho! Au mai rămas aproape 
două săptămâni, tu și cu mine aici, tu și afurisitul de mine și... 

— Zarzis. Trei ore cu mașina până la Tripoli? 

— Două când conduc eu! 

— Aş vrea să te duci acolo acum. Eşti suficient de treaz 
pentru asta? 

Frank slobozi un râs zgomotos de bețiv, dar se prinse repede. 
Ca și cum ar fi înțeles brusc seriozitatea vocii lui Piet Hoffmann. 
Și când a vorbit din nou, avea alt glas. 

— Da, pot să conduc. Nicio problemă. Orice ai nevoie, 
prietene, oriunde, oricând, știi. 

— Este o mașină parcată în fața hotelului Al Mahary. Blindată. 
Cameră cu infraroșu, sistem de stropire și trapă de tragere la 
geamul din faţă. Îţi trimit o imagine a omului care o deţine, 
făcută prin luneta unei puști PSG-90. Sunt destul de sigur că ia 
masa - îl cheamă Omar - cu cineva. Și după ce vor termina de 
mâncat poate că vor bea ceva la bar și vor dormi în camere de 
la acel hotel. N-ar mânca niciodată la un restaurant atât de 
scump dacă n-ar fi cazaţi în hotel. 

Tânărul coleg danez al lui Piet Hoffmann făcu o pauză, 
respiraţia grea îi era aproape acoperită de muzica din fundal, 
malouf, viori şi stare, tobe și flaute, și o femeie care cânta 
minunat. 

— O fotografie făcută prin luneta puștii? 

— Da. 

— Am crezut că te duci spre casă, Koslow. La soţie și copii. 
Pentru că, spre deosebire de mine, tu ai o familie? 

— N-a funcţionat treaba. Am ajuns în Zuwara. Am câteva 
lucruri de făcut aici. Ai putea să mergi acolo pentru mine, la 
mașină, la restaurant și hotel? 

— Voi fi acolo peste două ore și cincisprezece minute. Până 
mâine-dimineaţă vei ști cu cine își petrece timpul acest Omar. 

Șapte pași până la scări și trei trepte în sus. Ușa din faţă era 
din metal gri și avea o încuietoare cu aceeași marcă și 

dimensiune ca ușa camerei de hotel a lui Piet Hoffmann. În 
această după-amiază se dusese la un mic magazin universal, 
din centrul orașului Zuwara, și cumpărase o pilă de fier și trei 
inele mici de cauciuc din acelea care se foloseau la bicicletele 
motorizate. Când s-a întors la hotel, a pilit unii dintre cei șapte 
dinţi ascuțiți de pe cheia sa de la hotel. La final, a aplatizat piesa 
de metal, aproape de capătul cheii, și a atașat acolo cele trei 
inele de cauciuc. Acum împinse cheia în broasca cilindrică a ușii 
sediului central și lovi în capul acesteia cu un ciocan mic, astfel 
încât să intre mai întâi în încuietoare și apoi, cu ajutorul șaibelor 
de cauciuc, să sară din nou în afară. La a treia lovitură - atât era 
de obicei suficient pentru ca vibraţiile să împingă arcurile 
încuietorilor într-o poziţie aproape verticală - răsuci cheia, în 
timp ce bătea, și simţi literalmente micile bolțuri înșiruindu-se la 
locul lor. Cheia falsă. Era la fel de ușor de fiecare dată, 
indiferent de ţară sau tipul de încuietoare, și nu lăsa niciodată 
vreo urmă. 

Scările către etajul al doilea erau construite din lemn tare, 
nevopsit, și scârțâiau cu același scârţăit plictisitor ca o scară din 
altă parte - scările dintre bucătărie și dormitoarele băieţilor săi, 
într-o casă dintr-un cartier liniştit din partea de sud a 
Stockholmului, care îi lipsea în fiecare zi și în fiecare minut. 

Nu stătea nimeni de pază. 

Exact așa cum constatase de pe acoperiș, de la opt sute 
șaizeci și unu de metri distanţă. 

Nici în interiorul, nici în exteriorul sediului. 

S-a oprit în mijlocul camerei mari, sub grinda solidă în T, și a 
calculat distanţa și înălțimea camerei, în lumina slabă ce trecea 
prin ferestre. Apoi a început să meargă de-a lungul pereţilor de 
un alb de cretă care încadrau ceea ce părea că fusese cândva o 
fabrică. Tinea în mână patru microfoane albe, de dimensiuni 
mici. Interpreţii. Așa le numea el. A așezat câte unul în fiecare 
colț, a găsit găuri și crăpături în care obiectele s-au confundat 
cu pereţii albi. 

Tot ceea ce avea să se discute aici urma să fie înregistrat și 
tradus. 

Și-a continuat drumul spre camera-seif. Acolo, în spatele ușii 
groase de securitate, se afla răspunsul pentru misiunea lui 
Grens. 

Existau două căi. Fie folosea o rangă pentru a forţa și îndoi 
cadrul ușii și apoi un fierăstrău pentru a tăia șuruburile 
descoperite, până ce ușa ar fi putut să fie deschisă. Sau făcea o 
gaură mică deasupra încuietorii și îi umbla în mecanism până 
când cele nouă arcuri aveau să se fixeze în locurile potrivite. 

Și până să fi ajuns la intrarea în camera-seif, încă nu se 
hotărâse care metodă era cea mai bună. Când a examinat felul 
în care stătea ușa în cadrul ei și cum cadrul ei stătea prins în 
perete, a devenit clar că pagubele cauzate de o rangă și un 
fierăstrău ar fi fost greu de mascat mai târziu. Să „păcălești” o 
încuietoare dură mai mult decât să o forţezi cerea abilităţi 
motorii fine care aproape că erau mai presus de-ale lui, dar nu 
exista decât o tehnică de spargere care să-i împiedice pe 
contabilă și pe Omar să îl descopere pe agentul infiltrat care 
încerca să distrugă organizaţia din interior. 

Burghiul din geanta cu instrumente era mic și delicat, iar el 
știa exact unde trebuia să-l direcționeze, deasupra încuietorii. 
Trecuseră destul de mulţi ani - se întâmplase demult, înainte de 
Zofia, când drogurile și banii necesari pentru a le cumpăra erau 
punctul central al vieții lui, și o lecție de la cel mai bun lăcătuș 
din Suedia îl costase o jumătate de kilogram de amfetamine 
poloneze. Dar învățase exact unde trebuia să dai gaura și să 
introduci un instrument subţire de fier, cum să ajungi la arcurile 
lamelare care controlau cele nouă discuri ale încuietorii, câtă 
presiune să aplici și cum să aștepți apoi sunetul pe care îl auzi 
chiar în clipa aceea - și care însemna că ușa era de-acum 
descuiată. 

Intrase. 

Și, odată ce închise după el ușa forțată, a putut să ridice 
mâna și să aprindă lampa din tavan. Camera nu era mare. Șapte 
sau opt metri pătrați. Dar existau două dulapuri care conţineau 
tot ce era nevoie. Un fișet cu dosare, care ocupa cea mai mare 
parte a peretelui, și un seif așezat în mijlocul camerei. 

A început cu seiful - deși nu intenţiona să-l spargă acum, asta 
urma să facă ultima dată, când misiunea lui avea să fie 
încheiată și ar fi fost timpul să dispară. Dar pentru a intra în el, 
pentru a lua ceea ce se afla înăuntru și a-i forța pe acești 
nenorociți să moară câte puţin în fiecare zi, avea nevoie de 
combinaţia care-l deschidea. Șirul de numere care deschidea 
încuietoarea. Este desigur conceput ca multe alte seifuri 

moderne - un afișaj digital și tastatură care înlocuiseră cadranul 
rotativ. Era perfect. Pe un ecran luminat se afișa combinaţia de 
patru, șase, opt sau zece cifre pe care proprietarul le alesese 
drept cod. Așa că Hoffmann a ascuns într-o fisură din perete cea 
mai minusculă cameră web de pe piaţă și a înclinat-o spre 
partea din față a seifului. Ceea ce însemna că, data viitoare 
când contabila va introduce combinaţia ei, aceasta avea să fie 
înregistrată și salvată în telefonul lui Piet Hoffmann. 
Încuietoarea de la fișetul cu dosare era mai simplă - reuși să o 
evite complet. 

Cu o smucitură puternică, a tras fișetul cu dosare departe de 
perete, l-a întors și, cu un ciocan și o sulă, a deschis un spațiu 
suficient de mare pentru ca tăietorul de șuruburi să se strecoare 
și să înceapă să-și croiască drum prin interior. l-au trebuit doar 
câteva minute ca să taie o gaură suficient de mare, pentru a 
pescui prima secțiune cu fișiere suspendabile. A împrăștiat 
documentele pe podea. Apoi, după ce va fi terminat, va fi la fel 
de ușor să întoarcă dulapul, să-l împingă la perete, ascunzând 
gaura din spate, în timp ce fișierele suspendabile aveau să o 
ascundă dinspre faţă. Dacă nu căutai ceva anume, nu exista 
niciun motiv pentru a inspecta partea din spate a dulapului. Nu 
avea să rămână nicio urmă a ceea ce făcuse, dacă punea 
dulapul la loc exact așa cum îl găsise. 

A început să citească abia după ce a stins lampa din tavan. 
Acum că nu mai avea nevoie de lumină de sus, era mai sigur să- 
și folosească lanterna pentru lucrul de aproape. In noaptea unui 
oraș portuar din Africa de Nord, lumina întotdeauna găsește o 
modalitate de a se strecura și a se dezvălui. 

Hoffmann a răsfoit documentele pe rând, etichetate fiecare, în 
colţ, cu câte un mic cap de caracatiță. Nu a găsit alte lucruri mai 
interesante decât acel simbol, despre care presupunea că este 
un logo legat de numele organizației. Intreaga primă secţiune 
de dosare conţinea diverse formalităţi - condiţii de asigurare 
pentru mașinile închiriate, certificate de garanţie pentru mașini 
de spălat vase și computere, chitanţe pentru rechizite de birou, 
c6pii ale contractelor de închiriere pentru clădiri din port. Nimic 
din toate astea nu îl putea conduce la omul de legătură din 
Suedia. A tras cu grijă încă un rând de dosare prin gaura pe care 
o decupase și a început să le răsfoiască și pe acelea. Același 

rezultat. Nimic care să aibă legătură cu bărbatul sau femeia pe 
care îi căuta Ewert Grens. 

O privire asupra telefonului său - trecuseră patruzeci și două 
de minute de când intrase în camera-seif. Aproximativ douăzeci 
de minute pe secțiune. A numărat alte cinci secțiuni de dosare 
suspendabile în dulap, așa că avea nevoie de o oră și patruzeci 
de minute pentru a le răsfoi pe toate. 

Ajunsese la jumătatea celei de-a treia secțiuni când l-a izbit 
un sentiment cunoscut. Entuziasm și satisfacție în același timp. 
Un sentiment care a urcat de la locul unde apăruse, înăuntrul 
lui, până în piept, și a rămas acolo. Tinea în mână documente 
care puteau constitui un început. 

Acum ajungem undeva. 


Piet Hoffmann a citit pagină după pagină, cu coloane 
rezumând o sută cincizeci și șapte de călătorii de contrabandă 
din Libia până la destinaţia din Suedia sau Germania. 

Și le-a citit din nou. 

Și din nou. 

Acum le avem, inspectore Grens. 

Puțin câte puţin, numerele și abrevierile au început să aibă 
sens. Câţiva ani de înregistrări ale unei organizaţii criminale, 
detaliind cum fuseseră distribuite profiturile între diferiţi 
acţionari. Văzuse structuri asemănătoare de câteva ori înainte, 
când intrase în contact cu diverse rețele de trafic de persoane. 
Și păreau să fie la fel de utile pentru cei care câștigau bani 
transportând oameni dintr-un alt motiv. 

Ziua, coloana din stânga. Data plecării transportului. În 
primele documente, de acum câţiva ani, când organizaţia lor de- 
abia începuse să se dezvolte, se umplea o ambarcaţiune cu 
refugiați la fiecare a treia săptămână. Și, în cel mai recent 
document, care detalia ultimele câteva luni - pe care Hoffmann 
îl ţinea acum în mână - plecările se îndesiseră până de la două 
ori pe săptămână. 

Unitatea, coloana următoare. Produsul. Ar fi putut fi pastă de 
dinţi sau cartofi sau mobilier. Dar în acest tabel unitatea 
reprezenta numărul de persoane. 

Etapa 2 + 3 + 4, a treia coloană. Preţul plătit de fiecare 
refugiat pentru călătoria pe mare și pe uscat. Cu un tarif de 
bază pentru primele două etape ale călătoriei, transportarea 
prin contrabandă a refugiaților în UE, și cu preţuri diferite pentru 
etapa finală - cele mai mari fiind pentru destinațiile din 
Germania și Suedia. Ceea ce, potrivit contabilei, însemna 
oferirea unui pachet complet, astfel încât clientul să nu fie 
nevoit să se îngrijească de nimic. 

Apoi nouă coloane de distribuire a profitului, în procente. 
După mai multe lecturi, Hoffmann era absolut sigur că zuw1, 
Zuw2, lam, sal., ACC, bancă, gda, trans balt și CC reprezentau 
nume de cod pentru diverși participanţi. 

Nouă proprietari care conduceau o companie ce nu putea fi 
tranzacţionată niciodată la bursă. Dar cine ţinea contabilitatea 
detaliată a tuturor veniturilor lor, deoarece dacă vreunul dintre 
ei ar fi bănuit că nu primea partea corectă, acest lucru s-ar fi 
sfârșit prin violență, iar violenţa are consecințe - costă bani și 
atrage atenţie nedorită. Acest tip de informaţii era cea mai bună 
metodă de a preveni pierderea încrederii. Cifre clare, pe care 
fiecare le putea socoti singur, distribuite pe hârtie și, prin 
urmare, mai ușor de distrus după ce ar fi fost citite decât 
fișierele digitale. 

Piet Hoffmann puse documentele pe podea și mai aprinse, 
pentru o clipă, lumina din tavan, în timp ce făcea poze cu 
camera telefonului său, singura modalitate de a obţine 
suficientă lumină pentru a le face lizibile într-o fotografie. 

Aceleași nouă nume de cod în partea de sus a fiecărei pagini. 

Unul dintre ei - suedez. 

Cine ești tu? 

Cum te numesti? 

Cât de mare este cota ta din profitul obținut de la fiecare 
persoană care s-a zbătut după aer în acele recipiente sigilate? 

Mai erau încă douăzeci și două de pagini în același dosar, pe 
care nu avu timp să le citească - în ciuda convingerii sale că 
găsise chiar miezul a ceea ce căuta. Deja rămăsese acolo prea 
mult timp. Dar le fotografie și pe acestea, pentru a le analiza 
mai târziu. 

Și tocmai când termina asta și era pe punctul de a trece la al 
patrulea rând de dosare, auzi ceva. 

Anvelope de cauciuc care se rostogoleau pe pietrișul fin de pe 
asfalt. 

O mașină. Și încetinea. Foarte aproape. 

Omar? Nu, era departe, chiar dacă s-ar fi întors și ar fi condus 
înapoi spre sediu imediat după ce Hoffmann i-a verificat poziţia 
ultima dată. Paznicii postați la depozitul în care stăteau și 
așteptau cei patru sute de oameni? Nu, nu ar fi parcurs cu 
mașina distanţa scurtă ce separa cele două clădiri. Docheri? Nu, 
nu exista niciun motiv pentru ca docherii sau oamenii care 
conduceau macaralele, sau care încărcau și descărcau mărfuri, 
să vină aici la miezul nopții. 

Piet Hoffmann stinse luminile din camera-seif și se strecură în 
camera principală, spre rândul de ferestre de lângă intrare. 

Era cu adevărat o mașină. 

Parcată chiar afară. 

Și a văzut-o prin parbriz. 

Contabila. 

Uitase ceva? Sau fusese descoperit? Hoffmann fugi înapoi prin 
încăperea sediului central spre camera-seif și începu să adune 
documentele, punându-le înapoi în fișiere și așezând fișierele la 
loc prin orificiul deschis. A împins dulapul înapoi la perete, a 
lăsat partea desfăcută în spatele lui și s-a asigurat că gaura era 
ascunsă, dacă cineva ar fi deschis dulapul și ar fi privit din faţă. 

Când a fost mulţumit și pe punctul de-a ieși, repede, din camera 
îngustă, câteva bucăţi de metal sclipiră pe podea. Pilitură 
metalică de la dulap. Prea multă ca să o poată aduna. A împins- 
o, a șters-o cu picioarele, sperând că particulele erau prea mici 
pentru a fi observate, dacă erau astfel împrăștiate. A apucat 
geanta cu instrumente și a trântit ușa din exterior, a scos 
instrumentul lung din metal și a auzit din nou zgomotul 
încuietorii care se bloca la loc. In cele din urmă, a frecat cu o 
bucată de rășină gaura discretă de deasupra mecanismului 
încuietorii, culoarea maro acoperind în întregime urmele. 

Alesese singura ascunzătoare posibilă. Incă la prima sa vizită, 
în timp ce zăcea pe podea cu o armă apăsată pe frunte, se 
uitase fix la ea. Una dintre grinzile în T care traversau camera 
sus, deasupra capetelor lor. Işi puse geanta cu unelte și teaca 
puștii pe spate și sări pe unul dintre birouri, iar de acolo, pe 
partea inferioară a grinzii grele de fier. Se prinse de ea și se 
ridică. Dacă stătea nemișcat pe burtă, grinda era suficient de 
largă ca să îi rămână la vedere doar un umăr. 

Auzi ușa de la intrare, cu trei etaje mai jos, deschizându-se și 
închizându-se din nou. 

Pașii ei pe scări. 

Respirația ei când intră în camera principală a sediului central 
și aprinse luminile. 

O auzi murmurând în sinea ei în timp ce se plimba prin 
camera de dedesubt. 

Dacă ar fi ridicat privirea. Dacă pieptul sau genunchiul sau 
picioarele lui ar fi făcut chiar și cel mai mic zgomot pe oţelul 
rece. Totul s-ar fi terminat. 

Îngheţat. 

Piet Hoffmann stătu întins în ascunzătoare, complet nemișcat. 

Până când a fost sigur că pașii ei s-au îndepărtat și se 
apropiau de camera-seif. Apoi și-a răsucit gâtul și s-a aplecat 
ușor pentru a o urmări cu privirea. 

Nu părea să fi observat gaura de burghiu mascată. De 
asemenea, nu părea să fi observat bucățile de metal de pe 
podea. Seiful. Acela era destinaţia ei. li putea vedea spatele din 
poziţia lui, la jumătatea distanței până în tavan, și se blestema 
că nu pornise camera. Data viitoare, apoi combinația va fi 
filmată și trimisă la el. 

L-a deschis, a examinat ceva de pe rafturile de jos și a scos 
telefonul mobil. A apăsat un singur număr, din câte a putut 
vedea el. Un număr salvat. 

Vocea ei nu era nici prietenoasă, nici neprietenoasă. Părea 
ușor enervată că trebuia să fie aici în miez de noapte. Vorbea în 
arabă și, din moment ce interpreţii electronici pe care îi plasase 
nu fuseseră încă activaţi, Hoffmann nu prinse prea mult. Dar 
poate suficient. A auzit-o spunând numele vocii de la celălalt 
capăt, Omar. A auzit-o pronunţând câteva cifre, atât știa 
Hoffmann, numere mari care corespundeau veniturilor 
organizaţiei. A auzit-o spunând T7ripo/i într-un fel care l-a convins 
că nu Omar ceruse aceste cifre. Era vorba despre bărbatul sau 
femeia cu care se întâlnea Omar în capitală chiar acum și care, 
în ciuda orei târzii, ceruse să le audă. 

Cineva care îl făcuse pe Omar să pară atât de supus, mai 
devreme în acea zi. 

Cineva important pentru organizaţia de contrabandă, poate 
chiar liderul său. În acest caz, conform documentelor, doar două 
nume de cod primeau o cotă mai mare decât zuw1 și zuw2 - 
despre care Hoffmann ghicise că erau contabila și Omar. 

Numele de cod ACC. Sau numele de cod CC. 

Unul dintre aceștia doi putea fi cel care se întâlnea cu Omar la 
Tripoli și care îi ceruse contabilei să vină aici și să le dea un 
raport verbal. Hoffmann s-a gândit la prietenul său danez, 
conducând cu viteză mare de la paradisul său de pe plajă, iar 
călătoria lui era acum și mai importantă. 

Câteva minute mai târziu, contabila și-a încheiat conversaţia 
și și-a luat rămas-bun de la Omar. Încă una dintre puţinele fraze 
pe care Hoffmann a reușit să le înţeleagă, ma'a salama. 

A rămas pe grinda în T până când a fost sigur că mașina ei 
părăsise zona portului, apoi a pus pentru a doua oară 
dispozitivul subţire de metal în orificiul operat deasupra 
încuietorii camerei-seif și a deschis ușa grea către inima 
contrabandei organizate. O ultimă inspecţie - totul arăta bine 
după ce a adunat pilitura de metal pe care o împrăștiase din 
grabă. Nu mai rămăseseră semne ale vreunei intruziuni. Era pe 
cale să închidă ușa când ceva i-a atras atenţia. Acolo. În colţul 
îndepărtat, parțial ascuns de dulapul de dosare. Se vedea un 
document. S-a aplecat și l-a ridicat. Era documentul pe care 
tocmai îl fotografiase! Când a sosit ea și l-a surprins și când, 

grăbit, a introdus fișierele prin orificiu și a împins dulapul de 
arhivare lângă zid - trebuie să-l fi pierdut, să fi căzut fără ca el 
să-și dea seama. 

Și ea - nu observase nimic. 

Ce noroc incredibil. 

Hoffmann trase dulapul de la perete, puse hârtia înapoi la 
locul ei, reașeză totul acolo unde trebuia să fie, stinse lumina și 
încuie ușa. Munca lui aici se terminase, deocamdată. În timp ce 
cobora pe scări, telefonul îi zumzăi. Un mesaj scris de la Frank. 
Ajungea acolo în zece minute. A verificat afișajul telefonului - 
mașina era încă parcată în faţa hotelului de lux. Și Frank era 
perfect pentru asta, mult mai bun decât ar fi fost Hoffmann 
însuși - un turist danez pe care Omar nu-l mai văzuse niciodată 
și fără legătură cu noul său angajat. 

Vântul bătea mai tare acum decât atunci când venise. Aer 
rece, plăcut, care-l trezea. A socotit că mai are aproximativ o 
oră de muncă aici, apoi un somn scurt până în zori, urmat de o 
întâlnire cu danezul, care, spera, avea să aibă atât un nume, cât 
și o fotografie, pentru a-l aduce pe Grens puţin mai aproape de 
contactul suedez. 

Piet Hoffmann începu cu microfoanele - a plasat în total 
unsprezece interpreţi electronici: patru se aflau deja în sediul 
central, iar restul în diferite locuri din port. L-a ascuns pe cel de- 
al cincilea lângă intrarea sediului central, al șaselea și al 
șaptelea în spatele depozitului principal, fără ca cei doi paznici 
să-l observe, al optulea pe partea lungă a depozitului, al nouălea 
și al zecelea pe două dintre diguri. 

Cel de-al unsprezecelea interpret a fost ascuns sub acoperișul 
cabinei ambarcaţiunii de pescuit care urma să plece în mai puţin 
de douăzeci și patru de ore, cu el la bord. 

Părea ciudat să stai pe punte în întunericul dens și să simţi 
cum o leagănă valurile. In acest spaţiu, în această mică barcă 
de rahat, patru sute optzeci și patru de persoane vor fi 
înghesuite și transportate ca vitele. 

Nu cred în religie. Nu cred în ideologii. Eu cred în bani, 
Koslow. 

Patru sute optzeci și patru de fiinţe umane care așteptau deja, 
nu departe de aici. 

Insemnând două milioane o sută șaptezeci și opt de mii de 
dolari cu totul. 

Doar pentru această călătorie. 

Apoi a repetat ceea ce făcuse când se uita în depozitul care 
mirosea atât de puternic a refugiaţi îngroziţi. A calculat cât 
explozibil i-ar trebui pentru a arunca ambarcaţiunea în aer - cel 
mai bun mod de a le lua celor care schimbau vieţi pe bani 
singurul lucru pe care-l apreciau. 1,5 metri de cablu detonant pe 
barcă ar fi trebuit să fie suficient. În plus, mai avea nevoie doar 
de un kit de aprindere controlat de GSM. Toate bărcile de 
pescuit aveau un rezervor de combustibil. Mai întâi legi noduri 
pătrate pe cablul detonant, mai multe, până când se formează 
un ciorchine. Dar nu atât de mare încât să nu încapă în rezervor, 
unde le fixezi cu banda în sus. Pentru detonare, un mesaj text 
simplu va fi suficient pentru a arunca toate bărcile în aer - în 
același timp. 

Mai rămânea un pas. Girafa. Calea de ieșire dacă toate 
celelalte căi se blocau. 

Așa arăta - cea mai înaltă macara de ridicare din port. Cu 
ambele genţi pe spate, se echilibră pe un picior, în timp ce se 
urca pe unul dintre stâlpii de susţinere ai girafei - tije de oțel 
încrucișate. Pe la jumătatea drumului ajunse la corpul girafei, 
ceea ce se numește cabina macaragiului, și apoi continuă, 
urcând pe „gât”, de fapt, pe partea superioară a macaralei, mai 
departe, spre ceea ce îi amintea de cap, umflătura unde se afla 
ultima bucată de oțel orientată în jos, spre un dispozitiv de 
ridicare atârnat la fel de liber ca limba unei girafe. 

Acolo, în capul girafei, se opri și se uită împrejur, dincolo de 
port, spre întregul Zuwara. Și tot acolo, la adăpostul 
întunericului nopţii, care în curând avea să fie străpuns de 
lumina dimineţii, și-a scos geanta de pe spate, a deschis-o și a 
privit conținutul - pușca de lunetist, pistolul său și cutiile cu 
muniţie. În jurul tijelor de oţel ale capului girafei, el a fixat patru 
curele de piele, trecându-le prin verigile metalice de la colţurile 
genţii cu instrumente. 

Asta era soluţia: imposibil de detectat de la sol, aici era locul 
în care va atârna geanta lui cu echipamentul complet - singura 
cale de ieșire, în cazul în care toate celelalte dădeau greș. 

Mereu singur. 

Știa cum funcţionează asta. 

Ai încredere numai în tine. 

Soarele își începuse călătoria lenta pe un cer albastru. 
Aducând căldură sufocantă, pe măsură ce dimineața devreme 
luneca spre miezul zilei. Piet Hoffmann închise ochii. Se simţea 
atât de bine odihnindu-se o clipă, lăsându-și fața scăldată în 
căldură și transmițând-o și în restul corpului său obosit. 

Vechiul oraș roman Sabratha se afla la jumătatea drumului 
dintre Zuwara și Tripoli. Acolo se vor întâlni. La un sit din 
Patrimoniul Mondial, un amfiteatru care arăta ca o piesă 
decorativă uitată, construită la câteva sute de ani după 
începutul erei moderne. O atracţie turistică unde se găseau 
puţini vizitatori în aceste zile și, printre cei câţiva care se 
plimbau în jurul pilonilor și platformelor ei, se amestecau un 
suedez și un danez. 

Ce ciudat. Aici s-a născut civilizația europeană. 

Dar acum oamenii fugeau din acest loc, spre Europa. 

Frank îi trimisese mesaj că întârzia câteva minute, așa că 
Hoffmann îl aștepta pe una dintre băncile de piatră din ruinele 
teatrului antic. Văzu părul lung și blond și barba roșiatică 
apropiindu-se, auzi pașii apăsaţi ai tânărului de douăzeci și opt 
de ani ce se găsea într-o formă extrem de bună. S-au îmbrățișat 
ca întotdeauna și Hoffmann a așteptat până când acele braţe 
musculoase au încetat să-l mai sufoce. 

— Uite. O hartă turistică și câteva broșuri. Ține-le și uită-te la 
ele în timp ce vorbim, prefă-te că suntem aici pentru arhitectură 
și istorie, în loc să discutăm despre ce-ai văzut în Tripoli. 

Piet Hoffmann dădu din cap spre un cuplu mai în vârstă care 
se fotografiau unul pe altul în fața uneia dintre deschiderile 
amfiteatrului, o fereastră care încadra o vedere la mare. Se 
purtă ca și când ar fi vrut să îl fotografieze pe Frank, înainte de a 
trece la următorul rând de stâlpi vechi de o mie de ani și 
următoarele trepte. 

— Eram la barul din Zarzis când ai sunat. Au acolo un vin de 
casă, roșu, care are gust de viaţă, Koslow. Mă auzi, viață! Asta 
te trezește, râzi, crezi în ziua de mâine. Am lăsat nebăută 
cealaltă jumătate a sticlei respective. Sau a doua jumătate a 
celei de-a doua jumătăţi, mai exact. Două ore și treisprezece 
minute până la poziţia specificată. Hotelul Al Mahary. Am plătit 
pentru o cameră și m-am așezat în hol cu o ceașcă de cafea. 
Apoi alta. Și alta. Am crezut că nu vor veni. Dar la șase și 

jumătate azi-dimineaţă, a sosit primul bodyguard. Costum 
negru, în formă bună. 

— Gardă personală? 

— Gărzi personale, erau doi, atât de ridicol de vizibili. Le 
lipseau doar postura cu picioarele depărtate și ochelarii de 
soare. Au inspectat încăperea și au vorbit la telefon. 
Cincisprezece minute mai târziu, un bărbat a coborât pe scara 
hotelului, a dat numărul camerei sale șefului de sală, apoi a 
intrat în salonul de mic dejun. Camera 702, număr comunicat în 
engleză cu accent german. Zece minute mai târziu, a apărut și 
omul din fotografia ta. Omar sau cam așa ceva, nu? S-a 
îndreptat către salonul de mic dejun, camera 612, dacă am 
înţeles bine arabă, și s-a așezat la aceeași masă cu primul. 
Atunci am intrat și eu și m-am așezat la două mese distanţă. 
Ambii au comandat omletă și cafea neagră. Neamţul - chiar era 
neamt - a spus că ieri a fost plăcut, iar Omar al tău a zis că 
așteaptă cu nerăbdare să continue munca împreună. Amabilităţi 
fără sens. Orice era important fusese deja spus departe de 
urechi străine, cu o seară înainte. 

— Dacă întâlnirea a fost despre ceea ce cred eu că a fost 
vorba, atunci mi se pare că știu ce s-a spus, dar un neamţ? Eşti 
sigur? 

— Absolut sigur. Aș recunoaște accentul oriunde. La urma 
urmelor, sunt danez, Koslow, suntem vecini. Și nu era orice 
neamt de rând. Majoritatea nu călătoresc cu bodyguarzi. 

Patru bărbaţi mai în vârstă, în pantaloni scurți, cu picioarele 
foarte albe, au trecut prin faţa lor. Toţi aveau aparate foto SLR 
pe burtă și pălării strălucitoare din paie pe cap. In afară de 
cuplul pe care Hoffmann îl salutase deja, ei erau singurii 
vizitatori ai sitului. Trecuseră doar câteva luni de când ISIS 
pierduse controlul asupra acestui oraș istoric. Pentru a-l 
transforma din nou în destinaţie turistică, era nevoie de timp. 

— La ora aceea eram zece oameni la micul dejun. M-am 
prefăcut că sunt grăbit, mulțumindu-mă cu o jumătate de 
ceașcă de cafea. In timp ce ei încă se ocupau de omletele lor, 
m-am oprit să vorbesc cu șeful de sală și am aruncat o privire 
pe lista invitaţilor care luau masa. Număr de cameră și nume. 
Totul era acolo, notat în rânduri îngrijite. 

— Și? 


° Aparate SLR - aparate cu film. (W.r.). 

În timpul conversaţiei lor, Frank continuase să-și miște 
degetele pe o bucată de hârtie pliată, ce îi ieșea din buzunarul 
de la piept. Acum a desfăcut-o și i-a înmânat-o lui Hoffmann. 

— In camera 702, un bărbat pe nume Jurgen Kraus. Singurul 
nume care suna a fi german de pe întreaga listă. Și arată așa. 

O fotografie, făcută probabil cu telefonul mobil al lui Frank 
care fusese așezat oblic pe masa de mic dejun. O ceașcă de 
cafea și o solniță acopereau o parte a feţei, dar ochii perverși, 
nasul drept și buzele subţiri erau suficient de vizibile pentru a fi 
comparate cu alte imagini. 

CC? 

Sau ACC? 

Sau altcineva? 

Oricum, avea primul nume și primul chip din afara grupului ce 
lucra la capătul nord-african al lanţului transportator de 
refugiaţi. Cineva pe care ofițerul de poliție suedez îl putea 
ancheta pentru a se apropia de numele pe care-l căuta de fapt. 
Piet Hoffmann își plimbă telefonul de jur-împrejurul locului, 
prefăcându-se că mai face câteva fotografii, înainte de a forma 
numărul de telefon al detectivului Ewert Grens, pe care-l 
memorase. Dar chiar în momentul în care telefonul s-a conectat 
și a început să sune, Frank l-a apucat de braţ. 

— Totuși despre ce este vorba? 

— Ce anume? 

— Povestea asta, Koslow. Ceea ce faci aici. 

Frank îi întinse o altă poză - fotografia lui Omar pe care i-o 
trimisese Piet Hoffmann. 

— Nimic. 

— Nimic? 

— Exact. 

Frank zâmbi. Fără răutate, dar și fără a fi dispus să lase 
povestea baltă. 

— Ascultă - am să te ajut, indiferent despre ce este vorba. Ştii 
asta, Koslow. Dar această imagine a fost făcută printr-o lunetă 
de la cel puţin șase, șapte, opt sute de metri distanţă. Dacă asta 
înseamnă nimic - doar tu nu îndrepţi de obicei puști cu lunetă 
asupra oamenilor. Nu-i așa? În plus, în urmă cu doar câteva zile 
ai spus că ești în drum spre casă, spre familia ta - iar acum ești 
aici, în nenorocita asta de Libie, spionând germani cu 
bodyguarzi și întâlnindu-te cu mine într-un sit turistic. 

Piet Hoffmann nu dorea să răspundă. Nu era sigur nici măcar 
că dorea să audă aceste lucruri spuse cu voce tare. 

— Curând. Vei primi și răspunsuri. Dar mai întâi trebuie să 
dau un telefon. Indepărtă mâna lui Frank de pe braţul său și 
tastă din nou numărul detectivului suedez. 

e 

O jumătate de secol. Dacă într-adevăr începeai să calculezi. 
Puțin peste cincizeci de ani de când un Ewert Grens, în vârstă de 
paisprezece ani, stătea într-o sală de clasă ca aceasta. Acum, un 
alt tânăr de paisprezece ani stătea aici. Foarte diferit de Grenșii 
care există acum sau Grenșii care existau atunci. Amadou era 
scund și subțire, în timp ce Grens fusese întotdeauna mai înalt și 
mai voinic decât colegii săi de clasă. Amadou era timid, anxios, 
în timp ce Grens obișnuia să socializeze cu o ușurință pe care 
aproape o uitase. Amadou vorbea franceză și puţin engleză și 
suedeză, în timp ce Grens vorbise întotdeauna suedeza clasei 
muncitoare din suburbiile de sud, în care crescuse. 

Dar aveau un lucru în comun. 

Amândoi, orice s-ar fi întâmplat, nu renunţau niciodată, 
niciodată, niciodată. 

Grens luase bătaie de la tatăl său, până când a fost nevoit să 
aleagă dacă să cedeze sau să riposteze. A decis să nu mai 
accepte niciodată niciun rahat de la nimeni, indiferent de cât l- 
ar fi costat - și Dumnezeu știe că l-a costat. Amadou realizase 
imposibilul, a decis să părăsească o viaţă de luptă imensă și a 
folosit puterea acelei decizii pentru a se propulsa pe sine pe 
drumul până aici. 

Poate de aceea băiatul de paisprezece ani avea încredere în 
bătrânul de șaizeci și patru. Pentru că avea cu adevărat 
încredere în el. Ewert Grens simţea că ceea ce se legase între ei 
în bucătăria lui Hoffmann, un fel de dialog, se transformase într- 
o încredere prudentă. Când desenatorul de portrete robot, stând 
vizavi de Amadou, l-a rugat să descrie în detaliu chipul celui 
care deschisese containerul, chestionându-l amănunţit cu privire 
la nas, frunte și linia părului, Amadou a aruncat o privire spre 
detectiv, așteptând parcă o aprobare din partea lui, înainte de a 
încerca să-l descrie din nou. 

O față pe care băiatul o descrisese în mod spontan și bizar 
folosind cuvânt francez joie, bucurie. O persoană angajată într-o 
rețea de contrabandă care-și câștiga banii transportând oameni 

disperaţi în containere de marfă închise. Într-o lume nebună, în 
care binele și răul erau în continuă fluctuaţie, chipul acesta, al 
celui ce deschisese containerul respectiv, putea însemna 
bucurie. 

Grens a făcut un pas mai aproape de locul său de la tablă 
pentru a avea o perspectivă mai bună. Desenatoarea, o femeie 
de vreo patruzeci de ani, care lucra independent pentru poliţie 
și pe care Grens o ceruse pentru că ea făcea martorii să se 
simtă bine, reușise să schiţeze aproximativ o jumătate a feţei 
bucuriei, folosind amintirile lui Amadou. Trăsăturile se puteau 
potrivi oricărei feţe. Cu excepţia ochilor. Aveau cantităţi diferite 
de negru în interiorul albastrului lor. Pupile de dimensiuni 
diferite. Una mare, una mică. 

— Asta văd de fiecare dată când visez. 

Amadou a căutat aprobarea lui Ewert Grens, la fel ca înainte. 

— De obicei dimineaţa. Înainte să mă trezesc. Îi văd uitându- 
se la mine. 

Pupilele de dimensiuni diferite erau deja o observaţie mai 
specială decât oricare alta pe care Grens și colegii săi o aflaseră 
de la marea majoritate a martorilor. După o scurtă conversație 
în această dimineaţă, cu Errfors, care subliniase faptul că el era 
medic legist și nu oftalmolog, Grens a aflat că, dacă pupilele 
diferă cu mai mult de un milimetru, aspectul poate fi congenital, 
adică era genetic sau ar fi putut să apară mai târziu în viaţă și 
să fie semnul unei boli a creierului sau a vaselor de sânge, sau a 
nervilor. Prin urmare, detectivul a făcut un pas înapoi, pentru a 
nu stânjeni procesul de ilustrare a celei de-a doua jumătăţi a 
feței. Ochii lui rătăciră de-a lungul pereţilor și el își dădu seama 
că această sală de clasă trebuia să fi fost folosită de obicei 
pentru copii mult mai mici - colajele și poeziile scrise de mână 
erau realizate probabil de elevi cu vârsta de opt sau nouă ani. 
Detectivul se întrebă cum s-ar potrivi acolo o schiţă făcută după 
indicaţiile altui tânăr, o imagine a unui participant la unul dintre 
cele mai mari masacre din Suedia. 

Nu a apucat să își răspundă la propria întrebare. Telefonul a 
început să sune din buzunarul interior. Și-a cerut scuze și a ieșit 
pe coridor. 

— Alo? Grens la telefon... 

— Bună dimineaţa, inspectore. 

Primul apel de când drumurile li se despărţiseră într-o capitală 
vest-africană. 

— Bună dimineaţa, Hoffmann. 

— Noaptea trecută, târziu, ţi-am trimis câteva fotografii. Ai 
apucat să te uiţi la ele? 

— Nu încă. Mi-am început ziua la școală. 

— La școală? 

— Altă dată, Hoffmann. 

La celălalt capăt al liniei bătea vântul. De fapt, era singurul 
sunet pe care Grens îl putea distinge. A încercat să și-l 
imagineze pe Hoffmann în faţa lui, undeva pe coasta libiană. 
Poate că asta auzea de fapt, marea. 

— Atunci cred că ar trebui, inspectore. Documentele pe care 
le-am trimis conţin numele de cod pentru cei nouă lideri ai 
organizației. Și sunt sigur că unul dintre ei este contactul tău 
suedez. 

Ewert Grens văzuse la micul dejun că primise o serie de 
mesaje ce conţineau imagini. Dar nu făcuse legătura cu 
Hoffmann și hotărâse să se uite la ele mai târziu, pentru că n- 
avea timp. Și-a pus ochelarii de citit și a făcut clic pe un mesaj, 
care sosise la 03:21. 

— Te uiţi? 

— Tocmai l-am deschis pe primul din cele trimise. 

— În colţul din stânga, sus, vei vedea un cap de caracatiţă. 
Sigla aceasta apare pe toate documentele lor. Presupun că are o 
legătură cu numele organizaţiei. Toate rețelele de crimă 
organizată au nume ridicole, dar alese cu atenţie. E greu de 
priceput de ce oamenii care trăiesc din moartea altor persoane, 
din mizeria și suferința fiinţelor umane sunt atât de grijulii cu 
numele lor. Sub capul de caracatiţă, inspectore, vei vedea un 
tabel care prezintă procentul acţiunilor tuturor jucătorilor 
principali. Este înregistrat tot. Fiecare dolar este distribuit între 
acele coloane. Fiecare dintre membri este autonom, fiecare își 
îndeplinește partea sa, își recompensează angajaţii, ei toţi sunt 
verigi într-un lanţ care trebuie să ţină. Două le putem exclude. 
Am făcut poze și cu alte documente, pe care le-am cercetat apoi 
în camera mea de hotel - evidenţa plăţilor ofiţerilor de poliţie și 
vameșilor, care m-au condus la convingerea că primele două, 
Zuwl şi zuw2, îi reprezintă pe contabilă și pe Omar, care sunt 

responsabili pentru portul din Africa. Asta înseamnă, Grens, că 
unul dintre ceilalţi șapte este contactul suedez pe care-l cauţi. 

Ewert Grens fu din nou surprins de cât de ireală părea 
această realitate. Sau poate, dimpotrivă, de cât de real părea 
irealul. Ca atunci când, în mijlocul vieţii de zi cu zi, s-a trezit într- 
un port, în mijlocul unui tablou cu zeci de cadavre în prim-plan. 
Acum stătea pe coridorul unei școli, înconjurat de vocile copiilor 
din clasele lor și din curtea școlii, purtând o conversație cu un 
bărbat aflat în mijlocul haosului contrabandei umane, care era 
reprezentat de două coloane, unde se aflau trecute sume de 
bani. Acţiuni într-o afacere ce se ocupa de persoane care uneori 
trăiau și alteori mureau. 

— Am fotografiat mai multe documente pe care nu le-am 
trimis aseară. Dar le am, dacă le vrei. Unele sunt despre un vas 
blindat. Care se pare că vine aici și ridică banii o dată pe lună. 
Despre felul în care sunt trimiși pentru a fi spălaţi de un bancher 
din Malta și apoi expediaţi într-un cont din Qatar. Cu o barcă de 
pescuit plină, la fiecare trei zile, au un venit cuprins între 
douăzeci și douăzeci și cinci de mii pe călătorie, îţi poţi imagina, 
Grens? Ambarcaţiunea care, conform documentelor lor, va sosi 
în doar câteva zile, are să încaseze în jur de douăzeci de 
milioane de dolari pe care ei îi vor înghesui într-un rahat de seif 
mic! 

Grens a trebuit să se sprijine, brusc, cu o mână de perete. 
Pentru susţinere. Până ce și-a putut recăpăta echilibrul. 

Realitatea ireală. 

Ochii aceia care priveau dintr-un container de marfă, din 
portul Vărta - asta era ceea ce se afla în interiorul seifului de 
rahat despre care vorbea Hoffmann. Suflete deplasate între cutii 
metalice închise, care își modificau numai forma. 

— Încă ceva, Grens. 

Hoffmann părea să-și fi schimbat locaţia, poate acum era cu 
fața spre mare - cel puțin părea că vântul crescuse. 

— S-ar putea să am un nume pentru tine. Nu sunt sigur cărui 
nume de cod îi corespunde. Jurgen Krause. Vorbitor de limbă 
germană. Care tocmai pleacă de la un hotel de lux din Tripoli. 
Am o fotografie cu el pe care ţi-o voi trimite imediat. Un alt 
capăt de aţă de care ai putea să tragi. 

Un grup de elevi se deplasa de la o sală de clasă la alta, în 
celălalt capăt al coridorului îngust. Deodată unul dintre ei s-a 

oprit, luminat din spate, cu chipul greu de distins, și s-a întors 
spre Grens, încercând să-i întâlnească privirea. 

Hugo. 

Cu siguranţă el era. 

Grens făcu semn cu mâna. Și silueta răspunse la fel. 

— Nu închide încă, Hoffmann - cred că văd o persoană pe 
care o cunoști. Detectivul se îndreptă spre mâna care îi făcea 
semne. Silueta se îndrepta și ea către el. Când au ajuns faţă în 
faţă, Grens a ţinut telefonul înclinat pe obraz, astfel încât Piet 
Hoffmann să poată auzi. 

— Bună, Hugo - n-ai să ghicești niciodată cu cine vorbesc 
acum? 

Băiatul ridică din umerii subțiri. 

— Cu cine? 

— Tatăl tău. 

Dar nu păru să fie atât de fericit pe cât se așteptase Grens. 

— Vino aici - poţi vorbi cu el. 

Îi întinse telefonul lui Hugo - dar copilul nu îl acceptă. Așa că 
aparatul rămase atârnat în aerul dintre ei. Prea multă vreme. 

— Ahh, el... 

Așa că Grens minţi, în timp ce privea țintă în ochii lui Hugo. 

— ... a întârziat la ora următoare. 

Și apoi nu putu îndura tăcerea. 

— Eh, știi tu... copiii, Hoffmann. Altfel - totul e bine cu tine 
acolo? 

— Totul e bine, Grens. Și minţi la fel de prost cum mint și eu 
în ultima vreme. Vorbim mai târziu. 

e 

Piet Hoffmann strânse puternic telefonul tăcut, de parcă 
acesta i-ar fi putut răspunde la întrebări. Grens mințise. Era 
sigur de asta. Hugo stătuse acolo, lângă detectiv, și refuzase să 
vorbească cu un tată pe care nu-l văzuse de peste trei luni. 

Poate chiar din acest motiv. 

Hugo ştie la fel de bine ca mine - ar trebui să fiu acolo, nu 
aici. 

— Ce se întâmplă, Koslow? 

Frank așteptase pe unul dintre miile de locuri goale din 
amfiteatru, unde era mult mai cald decât aici. Vântul nu sufla la 
fel de tare în interiorul acelor ruine de piatră. 

— Hei, ești aici? Cum se face că arăţi atât de al dracului de 
pierdut? 

Piet Hoffmann se așeză lângă prietenul său danez, fără să 
răspundă. Nu era treaba lui. 

Părea pierdut pentru că era pierdut. 

— Te-am mai întrebat o dată, Koslow, despre ce naiba e 
vorba. De ce ești aici - îndreptând pușca cu lunetă spre oameni 
- în loc să fii acasă -, așa cum ar trebui să fii? Cred că e timpul 
să-mi răspunzi la întrebare. 

Frank era un nebun. El voia să umple golul cu haos. 

Dar nu era idiot. 

Și nu-și pierduse capacitatea de a simţi, dimpotrivă, simţea 
prea mult. 

— Despre ce este vorba, Frank? 

— Da. 

— Despre a face ceea ce-i corect. 

— Nu-i așa, Koslow? 

— Noi câștigăm bani protejând transporturile de alimente și 
când cerealele ajung la destinaţie, dăruim speranţă. Dar cei care 
distrug cerealele, fac bani din deznădejde - distrugând această 
speranţă. Asta este afacerea /or. Ceea ce simt oamenii 
înfometați atunci când decid să fugă este deznădejde. Și 
neamțul din Tripoli face parte din organizaţia care se află în 
spatele ultimului atac. Poate a multora dintre atacuri. 

Un tânăr cuplu libian erau acum singurii alți vizitatori ai acelui 
sit istoric. Mână în mână, rătăceau printre coloane, comparându- 
le cu imaginile dintr-o carte groasă, trecându-și vârfurile 
degetelor peste neregularităţile vechi de o mie de ani. Apoi s-au 
apropiat pentru a-i ruga să le facă o poză. S-au fotografiat în 
fața uneia dintre deschiderile ca o fereastră către marea cea 
verde. Imediat ce au spus mulțumesc și s-au îndreptat spre 
nivelul superior al amfiteatrului, Frank a continuat. 

— Deci... după părerea ta... neamţul este parţial responsabil 
pentru atacuri? 

— Da. 

— Și de unde naiba știi asta? 

— Știu, pur și simplu - poţi avea încredere în mine în această 
privinţă? 

Frank inspiră și expiră încet. De două ori. Apoi îl privi pe 
Hoffmann în ochi. 

Și dădu din cap. 

— Bine. O să am încredere în tine. Și acum? Am senzaţia că n- 
ai terminat cu mine. Deci de ce ai nevoie? 

— Vreau să te duci să cauţi o veche cunoștință de-ale mele de 
la Tunis. Opt ore cu mașina până acolo, opt ore înapoi. 

— Cine? 

In fiecare parte a lumii pe unde lucrase, Piet Hoffmann 
cultivase un anumit tip de contacte. Așa-numiţii „reparatori”, 
care ar trebui să se numească mai curând „intermediari” - cei 
care gestionează genul de staţii unde articole care nu se pot 
găsi pe căi oficiale se opresc acolo pentru o vreme; care asigură 
tranzacţii între cumpărători fără chip și vânzătorii ce-i pot servi. 

— Când ajungi în Tunis, du-te la Le Grand Cafe du Theatre și 
bea o ceașcă de cafea la una dintre mesele din spate - una 
protejată de soare cu ajutorul unei umbrele galbene și al unor 
plante mari, verzi. Întotdeauna sunt mulţi oaspeţi, nimeni nu va 
fi interesat de un danez cu barbă. 

Acasă, la Stockholm, mergea noaptea târziu la o stâncă 
micuță numită Fâfângan și acolo, din portbagajul unei mașini, 
cumpăra tot ce avea nevoie pentru lovitura de a doua zi, de la 
un om pe nume Lorentz. În Columbia, intermediarul se numea 
Cesar și lucra la Bogotá, în spatele fațadei acoperite de graffiti a 
unui magazin alimentar numit Superbeli, care vindea arme și 
bombe pentru automobile și putea chiar să tatueze morții. Aici, 
numele intermediarului era Rob, iar biroul său principal era o 
cafenea din capitala Tunisiei - sud-africanul care pregătise o 
„trusă de instrumente” plină cu microfoane și camere web și a 
găsit chiar un elicopter care să o ducă la destinaţie, totul cu 
viteza fulgerului. 

— Robby te va găsi - nu trebuie să-l cauţi. Se va așeza la 
masa ta și va lua o cană cu ceai și veţi discuta despre vreme. 
Când ceașca lui va fi goală, va lăsa o pungă neagră pe unul 
dintre scaune. O geantă nouă de instrumente cu trei sute de 
metri de cablu, douăzeci de kituri de aprindere controlate prin 
GSM și o armă Radom. Sunt deja plătite. Când te întorci la 
Zuwara, vreau să aștepți câteva zile sau până îţi spun eu. Și 
apoi vei plasa conținutul acelei genţi conform instrucţiunilor 
mele. Intre timp, arma este a ta, s-ar putea să ai nevoie de ea. 

Faţa palidă a lui Frank începuse deja să se facă roz sub 
strălucirea soarelui. Așa încât culoarea obrajilor nu dezvăluia 

dacă era nerăbdător sau entuziasmat. În schimb, respiraţia, 
ochii și felul în care își încorda partea superioară a corpului 
făceau asta. 

— La naiba, Koslow - da’ ce dracu’ făceai tu înainte să începi 
să lucrezi la securitatea transporturilor alimentare? 

— Nu vrei să știi. 

Frank auzise haosul, auzise viaţa. 

Și zâmbi expectativ pe când înconjura cu braţul spatele 
prietenului său suedez. 

— Ai dreptate, Koslow. Nu vreau să știu. Și aș paria că nu 
există mulți, în afară de soţia ta, care știu, nu-i așa? 

(J 

— Ce faci aici, Ewert? 

Hugo lăsase telefonul cu vocea tatălui său răsunând din el să 
atârne între ei, în aerul prăfuit de pe coridorul școlii. Până când 
Grens - care nu minţea niciodată, pentru că hotărâse de mult să 
n-o facă, indiferent cât de grea i-ar fi făcut acest lucru viața - 
minţise. Pretinzând că Hugo nu stătea acolo, în picioare, 
refuzând să vorbească. 

— A trebuit să vorbesc din nou cu Amadou. Și cu mama ta. 

— Mama e supărată pe tine. 

— Știu. Mi-a spus. 

— Și e supărată și pe mine. 

— Nu. Nu e. Mama ta te iubește pe tine și pe Rasmus mai 
mult decât orice altceva din lume. 

— Da. Dar este supărată pe mine. La fel cum e supărată pe 
tine. Pentru că numai tu și cu mine, Ewert, spunem adevărul 
despre tata. 

Rucsacul atârnat pe unul dintre umerii băiatului avea o 
etichetă cu numele, format din litere mari, mândre, cusută pe 
el. HUGO. 

— Vezi, Ewert? 

Hugo și-a trecut degetul de-a lungul literelor de pe rucsac, de 
parcă și-ar fi scris din nou numele deasupra lor. 

— Ar trebui să scrie William, nu? Chiar dacă nu mi-a plăcut 
niciodată. Amândoi, tu și cu mine, Ewert, știm că este mai 
adevărat. 

Detectivul a întors ușor rucsacul băiatului și aruncat o privire 
mai atentă, examinându-l înainte de a spune ceva. 

— Ce e mai adevărat, Hugo? 


VP - 217 


— William. L-am folosit aproape la fel de mult ca și „Hugo”. 
Dar poate că-i bine? Că scrie așa? 

— Ce e bine în asta? 

— Că tu și cu mine avem un secret împreună. Despre numele 
noastre. 

— Că nu mi-a plăcut niciodată Ewert? 

— Da. Că nu ţi-a plăcut niciodată Ewert și mie niciodată nu 
mi-a plăcut William. Nici măcar profesorii mei nu știu că acesta 
a fost numele meu atât de mult timp, încât aproape că am uitat 
de Hugo. Și nu-mi mai place Hugo, nici măcar mama și tata nu 
știu asta. Doar tu știi, Ewert. Așa cum eu știu despre numele 
tău. 

Vorbind cu Hoffmann, văzând dovezile despre modul în care 
acei oameni închiși într-o cutie metalică fuseseră transformați în 
cifre și profit, Grens aproape că ameţise. A trebuit să se sprijine 
de perete. Apoi, ameţeala a revenit. Sentimente necunoscute se 
învălmășeau înăuntrul lui. Ca, de exemplu, să fii apropiat de un 
băieţel. Sau responsabilitatea de a auzi și de a răspunde la un 
strigăt atât de clar de ajutor. 

— N-am vrut să vorbesc cu tata acum. Și nu mai vreau să 
vorbesc cu tata nici dimineaţa. Când sună el. Înainte vorbeam 
întotdeauna. La micul dejun puneam telefonul pe masă. 
Vorbeam unul cu altul. 

Grens așeză rucsacul înapoi unde-i era locul, asigurându-se că 
atârnă bine pe umărul subţire al băiatului. 

— Știu că tatăl tău vrea să vorbească cu tine. Și, Hugo - eu 
chiar cred că ar trebui să vorbești cu el data viitoare. L-ar face 
fericit. Și dacă vrei să vorbești și cu mine uneori, asta m-ar face 
și pe mine fericit - mă poţi suna oricând. 

Inspectorul aruncă o privire la un ceas care părea la fel de 
vechi ca peretele pe care atârna, un ceas cu cadran maro, cu 
ace lungi și ornamentate care marcau minutele și orele. Trebuia 
să se întoarcă în clasa unde Amadou stătea alături de 
desenatoarea care schița chipul bucuriei, figura unui membru al 
unei organizaţii care lăsa în urma ei corpuri fără viaţă. 

— Am văzut că ai telefon. Rasmus nu are? 

— Doar eu. 

— Care e numărul? 

— Al meu? 

— Da. 

— Zero. Șapte. Trei. Nouă. Trei. Doi. Șapte. Șapte. Șapte. Opt. 
Opt. 

Grens se întoarse, Hugo nu trebuia să vadă ce face. 

Până ce a sunat telefonul, băiatul a răspuns și a auzit vocea 
lui Ewert. 

— Bună, Hugo - acum știi care este și numărul meu de 
telefon. Salvează-l. După, mă vei putea suna oricând dorești. 

Grens a urmărit apoi pașii aproape săltăreţi dispărând pe 
coridor. lar când Hugo s-a întors și i-a făcut semn cu mâna, 
Grens i-a răspuns cu același gest. 

În momentul acela, telefonul său a început să sune. Părea să 
fie un număr de la guvern. O nouă privire către ceasul școlii și 
către limbile sale ornamentate, înainte de a hotărî că are timp 
să vorbească. 

— Grens la telefon. 

— Sunt Thor Dixon, m-ai întrebat... 

— Grozav. Mulţumesc pentru apel. Cum stă treaba? 

Oficialul cu ochi cenușii al Ministerului de Externe, care se 
plimba prin lume la fel de confortabil cum Grens își făcea 
plimbarea de dimineață spre secţia de poliţie. 

— Am informaţiile pe care le-ai cerut, pentru a lua legătura cu 
rudele tânărului și tinerei din Niger. Familiile lui Alyson 
Souleymane și Idriss Coulibaly. Le vei primi imediat prin e-mail. 

Notificări de deces. Făceau parte din viaţa de zi cu zi a unui 
detectiv. 

Ewert Grens, ajuns la vârsta de șaizeci și patru de ani, dăduse 
acest fel de vești teribile de sute de ori, înainte de a realiza că 
acest tip de mesaj putea avea și un alt rol - înapoierea propriei 
morţi unor oameni care își pierduseră viaţa. 

— Mulţumesc. Înseamnă mai mult decât îţi dai seama. Sunt 
pe cale să plec să mă întâlnesc cu băiatul despre care ţi-am 
spus. Poate că, după asta, nu se va mai simţi atât de singur. 

— Nu-i nevoie să-mi mulțumești, inspectore. Suntem amândoi 
în serviciul guvernamental. 

— Îţi rămân dator. 

Când Grens a deschis ușa clasei, cei doi stăteau exact unde-i 
lăsase. Amadou, aplecat ușor înainte, cu coatele pe birou, 
desenatoarea ţinând un pix cu mâna stângă, cu care desena 
încă o parte a feţei. Făcu tot posibilul să se strecoare, încercând 
să nu perturbe colaborarea lor concentrată - Amadou descriind 

următorul detaliu, fără ca femeia să fie nevoită să i-l ceară. O 
schiţă care, când Grens a privit-o de la distanţă, i-a amintit de 
toate acele imagini fantomă - inofensive, sterile, alcătuite într- 
un mod care nu oglindea niciun sentiment. Acest lucru îi 
devenea și mai clar pe măsură ce se plimba prin sala de clasă, 
uitându-se din nou la colajele copiilor de nouă ani. Ilustrații 
reprezentând oameni și monștri care păreau mult mai 
înfricoșători decât individul care - împreună cu un nume german 
și câteva documente ce descriau sistemul de partajare a 
profiturilor între cei nouă proprietari - erau pentru el cea mai 
bună pistă pentru rezolvarea unei crime în masă, reală și totuși 
ireală. 

Nu se întâmplase de multe ori ca Ewert Grens să viziteze 
cimitirul de două ori în aceeași săptămână. Dar avea nevoie de 
ea. Chiar dacă stătea întinsă sub o cruce albă și hotărâse să nu 
mai existe. Cu atâta moarte în jurul lui în zilele anterioare și atât 
de mulţi copii care aveau încredere în el, simțea nevoia unui alt 
sprijin în afară de ziduri, dacă voia să oprească ameţeala din 
interiorul lui. 

El și Anni vor avea întotdeauna asta în comun - viaţa, copiii și 
moartea. 

Detectivul îi părăsise pe Amadou și desenatoare la scurt timp 
după prânz, cu portretul robot rulat într-un cilindru pentru 
documente. O figură scanată apoi într-un computer și 
transformată într-un fișier digital, din doar câteva clicuri. Apoi 
acesta a fost trimis tuturor ofiţerilor de poliţie și funcționarilor 
vamali și chiar și multor șoferi de autobuz și taxi. Și în timp ce 
stătea acolo, pe bancă, citind și recitind numele gravat - ANNI 
GRENS - se întreba dacă să trimită sau nu o copie și către 
ziarele mari. Sincer, nu se înţelesese întotdeauna foarte bine cu 
jurnaliștii și trăise după o regulă: spune-le cât mai puţin posibil 
despre cât mai puţin posibil. Dar câteodată presa era un 
instrument bun. Dacă timpul era prea scurt. Sau sentimentele 
prea puternice. Și această vânătoare nu mai putea continua 
mult, o știa bine. Toate acestea ocupau prea mult loc în pieptul 
lui, în care era deja, de prea mult timp, o inimă care bătea prea 
tare. 

Grens își trecu mâna peste crucea albă, zâmbi și șopti, așa 
cum făcea întotdeauna: știu că nu mai ești aici, dar nu-mi pasă. 
Apoi traversă peluza spre intrarea nordică a cimitirului, unde-și 
parcase mașina. 

O rugase pe Mariana să rămână mai târziu pentru o întâlnire 
de seară și când ea a bătut la ușă și a pășit în biroul lui, a adus 
cu ea toată energia pe care el n-o mai avea. Detectivul n-avea o 
familie a lui. Și știa că doar câteva ore cu niște copii care te-au 
rugat să fii bunicul lor nu era același lucru cu a avea una. Dar Îi 
avea pe cei doi oameni cu care petrecuse an după an în această 
clădire. Mariana Hermansson și Sven Sundkvist. Loiali, capabili, 
umani. Îi erau la fel de apropiaţi ca o familie. 

— Cred că Hoffmann avea dreptate, Ewert - ceea ce ne-a 
trimis oferă deja câteva răspunsuri. 

Mariana își petrecuse cea mai mare parte a zilei interpretând 
datele și analizând mesajele pe care i le trimisese Grens. 

— Dacă începem de aici. Vezi? Caracatiţa din colţul din 
dreapta sus. 

Mariana venise cu un dosar. Acum l-a deschis și a așezat 
conținutul pe măsuţa de cafea șubredă, care stătuse în acest 
birou tot atât timp cât și canapeaua uzată din catifea și raftul cu 
casetofon antic. 


— Același simbol la începutul fiecărei pagini. Așa cum a 
presupus Hoffmann, simbolul are legătură cu denumirea 
organizaţiei. 

A încercuit micul cap negru de caracatiță cu un pix roșu. Mai 
multe cercuri, unul peste altul. De parcă ar fi legat-o într-o 
sfoară din ce în ce mai groasă. 

— Nouă jucători care împart banii, dintre care unul - nume de 
cod CC - primește cea mai mare parte din profit, douăzeci și 
cinci la sută. Nouă jucători. Mă urmărești, Ewert? O caracatiţă 
are opt braţe. Plus un cap. Opt braţe pentru a efectua munca - 
în timp ce capul gândește, conduce. CC este liderul. 

— Cu tot respectul, Mariana, nu mă interesează liderul. Le 
vom acorda colegilor noștri europeni onoarea de a-l prinde pe 
lider mai târziu. Pe mine mă interesează doar contactul suedez. 
Eu asta vreau să găsesc. 

— Da. 

— Da? 

— Da, Ewert. Exact. Cred că CC este liderul. Dar cred că tot 
CC este și persoana de contact din Suedia. 

Ewert Grens era un om voinic. Când se mișca într-un spaţiu 
mic ocupa o grămadă de loc. Acum se ridicase de pe canapeaua 
din velur și se plimba înainte și înapoi între birou și ferestre, 
încercând să-și facă drum spre un răspuns. 

— Crezi că persoana de contact din Suedia este liderul? 

— Da. 

— De ce? 

Inspectorul detectiv se oprise temporar la fereastră, îi era mai 
ușor să întâlnească ochii Marianei de acolo. 

— Eu cred, Ewert, că Piet Hoffmann are dreptate și în legătură 
cu cealaltă presupunere a sa. Cu cât întorc și răsucesc mai mult 
ce avem aici, cred, la fel ca Hoffmann, că numele de cod zuw1 și 
zuw2, care primesc, împreună, douăzeci și cinci la sută din 
câștig, sunt responsabilii din Zuwara, de unde pornește 
călătoria. Și cred, la fel ca Hoffmann, că neamţul, al cărui nume 
și imagine o avem noi de la o întâlnire din Tripoli, este unul 
dintre liderii acestei rețele criminale. 

— De ce? 

Mariana Hermansson zâmbi. Deși avea șaizeci și patru de ani, 
era încă la fel de iritabil și nerăbdător. Așa că ea s-a oprit 
intenţionat. Și el a repetat destul de curând. 

— De ce, Hermansson? 

Mariana se gândi chiar să mai aștepte puţin; dar amână 
pentru o altă dată. 

Avea să lucreze la exersarea răbdării lui cu altă ocazie. 

— Știm de la Hoffmann că drumul este împărțit în patru 
etape. Că organizaţia de contrabandă este plătită pentru etapa 
a doua, a treia și a patra. Ideea lor de afaceri este să ofere o 
destinaţie finală la alegere cumpărătorului. Cred că cei care 
păstrează cea mai mare parte a profiturilor și se numesc ACC și 
CC sunt persoanele de contact de la destinațiile finale - 
Germania și Suedia. E logic. Cel mai bine sunt plătiţi cei care 
participă de la începutul și până la sfârșitul călătoriei. Pentru 
punctele intermediare se plătește mai puţin. Și - nu cred niciun 
minut că liderul cu numele de cod CC, capul caracatiţei, 
călătorește personal în Africa de Nord, asumându-și riscul de a-i 
întâlni pe ceilalţi membri. Un lider face asta în primele etape, 
atunci când se semnează contactele și se stabilesc ierarhiile. În 
acest stadiu însă, asta face un adjunct. Cum ar fi neamţul care 
ia cincisprezece la sută din profit și se numește ACC. 

În timp ce ea vorbea, Ewert Grens începuse din nou să se 
plimbe. Înainte și înapoi. Înainte și înapoi. 

— Dacă ai dreptate, Hermansson. 

Respirația lui grea aburea fereastra ori de câte ori ajungea la 
ea. 

— Dacă întreaga organizaţie este condusă de aici. 

Și se lovi de birou în timp ce se întorcea. 

— Dacă cei responsabili pentru nenorocitul ăla de iad din 
container... 

Când Mariana, în calitate de poliţist debutant, îl întâlnise 
pentru prima dată pe Ewert Grens în timpul unei anchete de 
trafic, inspectorul detectiv cu cea mai informală putere din 
secția de poliţie, cunoscuse o persoană constant mânioasă și 
care îi agita mereu pe cei din jur. Acum nu mai era cazul. De 
când acceptase accidentarea și moartea soţiei sale, dându-și 
seama că nu era vina lui, rareori mai dezlănţuia această 
agresivitate încăpățânată. 

— ... dacă aceia, Hermansson, care răpesc viaţa și moartea... 

Dar o făcu acum. 

Cu o furie ce o sperie chiar și pe Mariana - care nu dădea 
niciodată înapoi și era singura persoană care avea voie să-l 
provoace. 

— ... dacă sunt aici, Hermansson, în Suedia... Doamne, m-am 
gândit că ar trebui să fiu mulțumit să smulg unul dintre brațele 
acelei caracatiţe. Dacă ai dreptate, atunci, să fiu al naibii... 

Apoi se repezi spre fereastra înceţoșată. 

Aproape că o smulse din țâţâni. 

Și strigă spre curtea pustie a secției de poliţie. 

— ... întregul cap va fi tăiat și restul va putrezi și va muri! 

Și afară a răsunat slab, ecoul. 

Până când vocea îndepărtată s-a stins. 

Până când s-a făcut liniște deplină. 

Mariana își văzu șeful începând să tremure, cu spatele și 
umerii încercând să reţină ceea ce trebuia să izbucnească. ÎI 
văzuse așa o singură dată înainte. În ziua în care murise soția 
sa, Anni. 

— Ce este, Ewert? 

Ştia că nu-i place să fie atins. Așa că l-a lăsat în pace. Chiar 
dacă o atingere consolatoare părea să fie un lucru mai potrivit. 

— Ewert? 

Închise fereastra și se întoarse. 

— Eu... chiar nu știu. 

Mariana se gândi că poate totul se datora prezenţei ei. De 
aceea își permise să-și piardă stăpânirea de sine. 

Pentru că el conta pe ea, putea fi mic și gol în faţa ei. 

— Aici... înăuntru... nu mai există nicio piedică. Nimic care să 
oprească stoarcerea, și măcinarea, și sfâșierea. Pur și simplu 
continuă. De parcă mormântul comun ar fi fost... de parcă cele 
două sute treizeci și două de crime pe care le-am cercetat în 
ultimii patruzeci ani... de parcă cei șaptezeci și trei care au venit 
dintr-odată pur și simplu nu se încadrează în restul poveștii. 

Se îndreptă spre scaunul vizitatorului și se așeză. 

— Uneori, Mariana. 

Se așeză. 

— Uneori mi-e dor de ea. 

Brusc se simţi nespus de obosit. 

Și era evident că, la exterior, conversaţia se încheiase. 

Înăuntrul său avea să continue. 

Mariana lăsă restul hărtiilor pe măsuţa de cafea fără să 
comenteze. El se va uita peste ele mai târziu, va rămâne peste 
noapte, așa cum făcea de multe ori, revizuind materialul din 
notele investigaţiilor și dormind câteva ore pe canapeaua din 
velur. Nu îi mai spuse că, pe baza numelui și a imaginii trimise 
de Hoffmann, colegii lor germani începuseră deja o anchetă. 

Sau despre fluxul de informații transmis de martori din toată 
ţara, convinși că au văzut persoana reprezentată de acel 
portret-robot, pe care ea îl emisese la nivel naţional, că 
trimisese, de asemenea, o solicitare pentru numeroasele liste 
ale Interpolului și că ancheta asistentei de la morgă devenise 
foarte interesantă. Sub aparenţa aceea blândă și prietenoasă se 
afla o cu totul altă femeie. Avea să citească toate astea el 
însuși, în curând. Așa că și-a pus mâna pe braţul lui și apoi, 
scurt, pe obrazul lui, și rosti, aproape în șoaptă, doar că era 
sigură de faptul că mâine aveau să fie și mai aproape de 
vinovat. 

Marea era la fel de neagră și tulbure precum întunericul care-i 
înconjura. 

Douăsprezece minute până la miezul nopţii. 

Până la plecare. 

Până la prima călătorie ca gardian armat pe o ambarcaţiune 
de pescuit care putea să se scufunde în orice moment. 

Piet Hoffmann nu văzuse niciodată fiinţe umane transformate 
în nimic, așa cum vedea acum. Patru sute optzeci și patru de 
trupuri înghesuite pe o barcă destinată pentru doar o zecime din 
numărul respectiv. Atât de disperate, că riscau să se înece 
pentru a evita foamea. 

Fuseseră adunați la depozit și conduși, într-un șir compact, 
prin zona portului - ca un miriapod tăcut, ascuns de noaptea 
Zuwarei. Primii au fost înghesuiți în spaţiul strâmt de încărcare 
al ambarcaţiunii, pe o scară de lemn șubredă; restul au fost 
împinși pe punte, presaţi puternic spre balustradă pentru a 
obţine mai mult spaţiu, mai mult spaţiu, mai mult spaţiu, și când 
ultimii au fost forțați să urce la bord cu bice - lovituri care 
șfichiuiau pe spinări subţiri -, Hoffmann și-a părăsit locul. 

— Poate că este suficient. 

Câţiva pași rapizi spre Omar, care se întorsese de la Tripoli în 
această după-amiază, pentru a supraveghea transportul ce avea 
să bată toate recordurile, aducând venituri ce aveau să bată 
toate recordurile. 

— Ce spui, Koslow? 

— Sunt destui acolo. 

— Ce-ţi închipui că faci, Hoffmann, spunându-mi mie la prima 
ta călătorie ce este și nu este suficient, când știi că oricum cu 
mine te afli încă într-o zonă periculoasă. 

— Bicele. 

— Cea mai eficientă metodă. Dacă chiar vrei să-i înghesui. 

— Nu transportăm animale. 

Omar ridică biciul, legănându-l dramatic în faţa lui Hoffmann. 

— Nu, nu sunt animale, Koslow. Sunt greutate. Și este treaba 
noastră să urcăm cât mai mulţi la bord, fără să ne scufundăm. 

Apoi Omar, demonstrativ, izbi din nou de câteva ori pietrișul 
ce acoperea asfaltul portului și de câteva ori spinările celor 
blocaţi între doc și barcă, incapabili să se deplaseze fie înainte, 
fie înapoi. 

Acel trosnet în timp ce despică aerul. 

Un bici din coadă de bou. 

Hoffmann era sigur de asta. 

— Și apropo. 

Omar își frecă bărbia ascuţită cu dosul mâinii. 

— Te înșeli, Koslow. Chiar sunt animale. Dar cu o singură 
diferență - o vacă nu plătește. 

Cu mulți ani în urmă, când Piet Hoffmann se afla într-o 
instituție de reeducare, stătuse de vorbă cu un psiholog din 
închisoare care îi spusese că problemele sale erau cauzate de 
lipsa de control al impulsurilor. Așa se face că el reacţiona mai 
întâi cu violenţă și apoi analiza raţional lucrurile - împotriva a 
orice și a tuturor persoanelor în care nu avea încredere. Dar 
asta fusese demult. Înghite, păstrează toate acele puseuri de 
violenţă în interior, așteaptă și continuă să aștepți până când vei 
putea izbi o singură dată, cu puterea pe care o are doar cineva 
cu un a/ dracului de bun control al impulsurilor. Prin urmare, el i- 
a zâmbit bărbiei ascuţite, a dat din cap și a încercat să-și 
imagineze mormanele de bani care erau biciuite în acea barcă, 
pe care contabila le va număra și înregistra și pune într-un seif, 
al cărui cod va fi afișat și înregistrat de o cameră web invizibilă, 
până la prânz în dimineaţa următoare. 

La câteva minute după miezul nopţii, barca a plecat. 

Hoffmann își alesese deja locul în timpul turului său de port, 
făcut ieri. Urma să se așeze pe acoperișul cabinei, deasupra 
căpitanului aflat înăuntru, sub picioarele lui, iar celălalt gardian 
- la capătul îndepărtat al provei punţii înguste. A motivat că 
poziţia îi oferea cea mai bună vedere asupra turmei stresate, 
vânate, imprevizibile, de ființe umane. 

Asta era adevărat. 

De asemenea, era adevărat că acela era singurul spaţiu 
suficient de mare pentru a evita respiraţia celorlalţi în ceafă, pe 
gât, pe obraji. 

Numai aici, pe acoperișul cabinei, înconjurat de o margine 
metalică joasă, care forma un gard mic, nu va fi deranjat. Evita 
astfel riscul de a fi văzut când deschidea telefonul. Numai aici își 
putea îndeplini misiunea - de a păzi refugiații - în timp ce își 
îndeplinea și sarcina reală - monitorizarea ecranului telefonului 
său, care supraveghea seiful. 

Conform programului lor, vor călători spre nord timp de cinci 
ore și când se vor apropia de platformele petroliere de pe 
cealaltă parte a mării, care se aflau, din punct de vedere tehnic, 
în Italia și Europa, se vor debarasa de toată încărcătura și se vor 
întoarce cinci ore mai târziu, aruncând ancora în Zuwara, cu 
barca goală. Cu o pușcă plină de gloanțe odihnindu-se pe 
picioare, a privit înapoi spre port, în timp ce se îndepărtau, 
privind cât putea de mult spre felinarele și restaurantele din 
orașul de coastă ce nu avea să se cufunde în somn decât peste 
alte încă vreo câteva ore - oameni obișnuiți, care trăiesc vieţi 
obișnuite, în timp ce alte patru sute optzeci și patru de fiinţe 
umane făceau o traversare marină record, pe o barcă de pescuit 
întunecată, pornită peste marea neagră ca noaptea. 

e 

Dacă nu se uita în jos. Dacă se uita drept înainte și își lăsa 
ochii să rătăcească între marea întunecată și cerul negru. Pentru 
o clipă putea să fie aproape oriunde, să aibă oricât de mult timp 
își dorea. 

Insă nu era cazul. 

Stătea pe acoperișul unei cabine, într-o barcă de pescuit, 
păzind oameni. Se aflau la doar câteva minute de destinaţia 
acestei călătorii. În mijlocul unei mări nesfârșite, fără pământ 
vizibil - acolo urmau să se oprească și să dea jos zece plute 
strânse și împachetate în lăzi, sub punte, și care se umflau 
automat când atingeau suprafața apei. Un soi de bărci de 
cauciuc, fiecare dintre ele putând găzdui câte douăzeci și cinci 
de adulţi. Și în seara asta ele trebuiau să ţină de două ori mai 
mult. 

De-a lungul călătoriei, Piet Hoffmann continuase să execute 
misiunea sa dublă - de a rezolva divergenţele dintre oamenii 
înghesuiți unul în altul, urlând și arătându-le arma. Și în tot 
acest timp, verifica regulat ecranul telefonului său, așezat lângă 
unul dintre picioarele sale, pentru a fi sigur că nu va pierde 
momentul dacă, la fel ca noaptea trecută, contabila va decide 
să vină la muncă puţin mai devreme. 

Ajunseseră. 

Zgomotul monoton al motorului diesel a încetat și acum era 
folosit doar pentru a menţine barca pe loc. Și-a dat seama cât 
de primejdios de mult era cufundată barca - dat fiind că apa nu 
mai era împinsă deoparte de mișcarea de înaintare a bărcii. Se 

putea vedea cât de încărcată era aceasta, cât de aproape de 
scufundare. 

Nu erau multe femei la bord - Hoffmann estima că în jur de 
treizeci. Au urcat cu o încordare tăcută pe prima plută de 
cauciuc, folosind o scară de frânghie veche și instabilă. Apoi a 
apărut același număr de copii, cei mai mari ţinându-i de mână 
pe cei mai mici, și ultimii au venit bebelușii înspăimântați și 
țipând, pe care taţii îi țineau în echilibru peste balustradă, de 
parcă ar fi intenţionat să îi arunce în apă. Până când Piet 
Hoffmann și-a părăsit locul de pe acoperiș, înghesuit între acele 
corpuri strâns lipite unele de altele, și le-a explicat cum pot să 
coboare până la jumătatea drumului și să dea bebelușii braţelor 
întinse de pe cealaltă parte, care așteptau să-i primească. 

Când a venit rândul bărbaţilor să înceapă să umple restul 
plutelor de cauciuc, au izbucnit încăierările. Toată lumea voia 
să-și asigure locurile în același timp, iar Hoffmann și colegul său 
de pază erau în mod repetat forţaţi să apeleze la o violenţă 
temperată pentru a despărți refugiații obosiţi, flămânzi și 
speriaţi, care se comportau în cele din urmă ca animalele - așa 
cum erau, de altfel, tratați. 

Între a șasea și a șaptea barcă, li s-a spus să se oprească, în 
timp ce căpitanul punea din nou motorul în funcţiune. A mutat 
ambarcaţiunea la câteva sute de metri spre est și a aruncat jos 
ultimele patru plute de cauciuc. Piet Hoffmann a reușit să se 
urce înapoi la locul său de pe acoperișul cabinei și abia se 
așezase și își pornise telefonul, când primul microfon, cel pe 
care îl plasase la sediul central din Zuwara, chiar la intrare, îi 
trimise o alarmă. 

Un zgomot difuz, un trosnet, se transformă într-un sunet mult 
mai precis - era deschisă o ușă încuiată. Apoi pași pe scări. Unii 
mai grei, ca atunci când tot piciorul era pus jos, unii mai ușori, 
ca și cum doar talpa pantofului atingea piatra. A preluat 
microfonul următor, cel pus la ușa interioară. Mai mulți pași. Mai 
multe voci. O voce de femeie, contabila, era sigur de asta. Apoi 
vocea unui bărbat, de asemenea. Omar. Și apoi încă două, mai 
adânci, doi bodyguarzi. A verificat ora - cinci și douăzeci. 
Incepeau devreme. 

Data următoare când microfoanele i-au dat semnale, cursul 
evenimentelor a fost mai ușor de urmărit. 

De parcă ar fi fost cu ei în camera aceea mare. Sunete ca 
niște zgârieturi, în timp ce ei umpleau tava superioară a 
contorului de bancnote. Amestec de alte sunete, în timp ce 
fiecare bancnotă era numărată și ambalată. Scârţâitul 
containerului de la baza mașinii, pe când era scos și golit. 

Putea chiar să vadă fumul gros de ţigară care se ridica încet 
spre ventilatoarele din tavan. 

Când contorul de bancnote a rămas tăcut și ultimul pachet a 
fost luat și legat într-o fâșie subţire de hârtie, Piet Hoffmann a 
schimbat programul de pe telefon - nu mai voia să asculte, voia 
să vadă. Acum, contabila va intra în camera-seif. Acum va 
deschide seiful și va depune profitul acestei călătorii, până în 
momentul când barca blindată va ridica tot conţinutul seifului. 

Imaginea de pe telefonul său era perfect clară și umplea tot 
ecranul. Și nici n-a trebuit să aștepte. Mâna contabilei s-a mutat 
de la o margine a imaginii la alta, iar inelele de pe degetele ei 
scânteiau când a introdus prima cifră. 4. Și următoarea. 5. Și 
următoarea. 2. 

Număr după număr, până când a apăsat butoanele seifului de 
opt ori în total. 

Hoffmann se uită în jos, la cei aproape două sute de oameni 
încă rămași pe puntea superioară, apoi la colegul său care 
stătea de pază la balustradă, apoi la căpitanul din cabina de sub 
el, care era ocupat să toarne apă fierbinte, încălzită pe o sobă 
cu gaz, într-o cană murdară, din porțelan, cu cafea instant. 

Niciunul dintre ei nu părea să fi observat ce făcea el. Își 
strânse telefonul și îl opri. Acum avea codul seifului. 

a 

Dalila. 

Așa își spunea în ultima vreme. 

O femeie care a condus un bărbat spre nebunie dintr-un 
cântec foarte cunoscut. Un personaj din Biblie care a păcălit un 
bărbat de dragul poporului ei. 

Și suna ca o floare. Ca o floare frumoasă, astfel că a hotărât 
să creadă că este frumoasă până când chiar a fost. 

Nu-i plăceau deloc aceste dimineţi matinale. Dar în orele de 
după plecarea uneia dintre acele ambarcaţiuni de pescuit 
aglomerate, era ușor să te trezești înainte de zori. De-a lungul 
anilor, începuse să se priceapă tot mai bine la asta: să profite de 
avantajele vieţii ei și să-și fructifice la maximum zilele. 

Ultimul pachet de numerar tocmai fusese așezat pe raftul 
inferior. Cu veniturile unei săptămâni și jumătate numărate și 
împachetate, seiful era umplut până la limită. Douăzeci și cinci 
de milioane de dolari. Încă o călătorie, încă trei zile și va fi golit 
pentru a face loc numerarului de luna viitoare, iar conţinutul va 
fi trimis către Jazmine. Sub protecţia unei companii de securitate 
specializate în transportul profiturilor de la organizaţiile de 
refugiaţi, de-a lungul coastei de sud a Mediteranei. 

Spălarea banilor murdari până când deveneau curaţi. Asta 
făcea Jazmine pentru toţi la Lombard Bank din Malta, înainte de 
a-i transfera mai departe. 

Aveau încredere necondiționată una în cealaltă - tânăra din 
Zuwara, care își văzuse mama și tatăl morţi, împușcați de 
putere, și a decis să-și însușească acea putere, și fata la fel de 
tânără și la fel de orfană din Alger - și asta de când fuseseră 
colege de cameră la Cambridge. Două străine cu burse, cărora li 
se acordase o șansă la care nici nu îndrăzniseră să viseze. In 
acei primi ani de după absolvirea cu diplomă de licenţă în 
economie internaţională au lucrat la aceeași bancă din Paris, ea 
și Jazmine. Primeau salarii decente, au continuat să urce pe 
scara socială. Dar la un moment dat, asta n-a mai fost suficient. 
In ciuda unei vieţi care oferea mult mai mult decât cea pe care o 
avuseseră în copilărie. Voia mai mult, mult mai mult, astfel că 
și-a schimbat numele din Farrah în Dalila și a hotărât să aleagă 
să fie frumoasă. Cu o sută șaptezeci de mii de migranţi care 
părăsesc Africa în fiecare an prin porturile Libiei și ca unul dintre 
liderii unei organizaţii ce transporta un procent din ce în ce mai 
mare dintre ei, estimările sale timpurii arătaseră că avea nevoie 
de numai cinci ani cu doisprezece și jumătate la sută din 
profituri. Dacă fluxul de produse - oameni, refugiaţi - rămânea 
constant. Dacă relaţia dintre cererea și accesul la o nouă viaţă 
rămâneau, de asemenea, constante. Cinci ani, apoi ar renunța la 
rol și și-ar încasa câștigurile pentru totdeauna. 

Număra zilele - în fiecare zi. Rămăseseră șapte sute 
douăsprezece. 

Ușa seifului era lentă, o apăsă cu ambele mâini, ca de obicei, 
asigurându-se că a fost închisă corespunzător. Doar doi oameni 
știau codul format din opt cifre. Ea și Omar. Ea se ocupa de 
finanţe și de contractele obligatorii pentru a lucra liber în 
această zonă a portului și în alte locuri cruciale. Omar era 

responsabil pentru securitate. Împreună formau cele mai 
importante două braţe ale organizaţiei - fără ele, fără începutul 
călătoriei, n-ar exista niciun profit pentru celelalte brațe, nici 
chiar pentru capul organizaţiei. 

În afara camerei-seif, îl auzi pe Omar râzând. Tare și lung. 
Avea un râs frumos, care te fermeca, te învăluia. Stătea într-un 
nor de fum de ţigară cu picioarele pe birou, între cei doi 
bodyguarzi, așa cum făcea deseori. De-a lungul anilor, ajunsese 
să-l cunoască bine. Ceea ce iniţial i se păruse a fi îmbufneală, de 
fapt era o lipsă de manierism de modă veche. Era sincer. Vesel 
și nepăsător față de viitor. Ușor de citit și ușor de interpretat. 
Avea un singur defect real. li plăceau prea mult banii. Atât de 
mult, încât devenise zgârcit, iar oamenii zgârciţi se prostesc. El 
nu înțelegea unde este linia dintre a fi zgârcit și a fi econom, sau 
că zgârcenia înseamnă uneori mai puţini bani. Că este 
întotdeauna mai înţelept să cumperi cel mai bun serviciu, chiar 
dacă este mai scump. Singura dată când avuseseră cu adevărat 
un dezacord major a fost în legătură cu ceva care viza ambele 
domenii de responsabilitate. Transportul banilor. În cele din 
urmă, câștigase ea, dar a trebuit să insiste din greu pentru a-l 
convinge că firma de securitate care ducea profitul lor lunar își 
merita banii - costa mai mult, datorită profesionalismului, 
confidenţialităţii și loialității de care făcea dovadă. Omar încă nu 
înţelesese că nu numai lucrurile materiale au un pret. 

A părăsit camera-seif pentru a merge la un computer, vizavi 
de Omar, unul care devenise al ei fără să se spună vreodată 
explicit acest lucru, și a început imprimarea documentelor Excel 
de profit și a declaraţiilor actualizate ale pierderilor - acestea 
urmând să fie trimise celorlalți membri printate. Imprimanta avu 
nevoie de enervant de mult timp ca să se încălzească, apoi 
începu să scuipe, frustrant, fiecare document pe rând. Poate de 
aceea mintea ei plutea mereu spre viitor, chiar și în clipa aceea. 
Viitorul care va începe în șapte sute douăsprezece zile, când ea 
va primi accesul la profiturile sale combinate, care, la fel ca ale 
tuturor celorlalţi participanţi la profit, erau în siguranță în 
conturile organizaţiei din Qatar. Hotărâse să investească 
jumătate din suma aceasta în proprietăţi la Paris, iar cealaltă 
jumătate în proprietăţi de la Nisa și Cannes, dar pentru ea 
însăși, îi plăcea să răsfoiască paginile web ale brokerilor 
imobiliari din valea Loarei. Ar cumpăra o casă mare acolo, 

departe de ipocriţii de pe Riviera și de snobii de la Paris. Acolo 
ar putea câștiga alţi bani - dar pe Loara ar vrea să 
îmbătrânească. 

Ultimele c6pii erau ale ei, iar ea le punea întotdeauna în mape 
suspendabile, în dulapul cu dosare. S-a întors în camera-seif și a 
deschis dulapul cu o cheie ca un harpon mic, cu un miez lung și 
subţire și dinţi ascuţiţi la un capăt. 

După ce a pus jumătate din cópii la locul lor și era pe punctul 
de a începe cu dosarele înșiruite până la capătul din dreapta, s-a 
oprit brusc din ceea ce făcea. Colțul acela ridicat puţin. Doar un 
colt normal, al unei bucăţi de hârtie normale. Dar pentru ea asta 
nu era normal - era o abatere de la model. 

Hârtiile e; nu stăteau așa. 

A scos întregul dosar suspendabil de pe șinele de oţel și a 
apucat colțul, a tras în sus bucata de hârtie. Nu era doar ridicată 
- era pusă cu susul în jos. Singurul document pus astfel de pe 
întregul rând, din întregul dulap. Indiferent pe care îl mai scoase 
- niciunul dintre ele nu stătea cu susul în jos. Cu textul și 
numerele în direcţii greșite. 

ÎI studie. 

Acelaşi tip de tabele ca pe orice alt document din această 
jumătate a dulapului de dosare. Procente distribuite între nouă 
unități. Date de călătorie, numărul de pasageri, prețul biletului 
pentru fiecare etapă a călătoriei. Nimic altceva. Nimic care să 
separe această hârtie cu susul în jos de celelalte. 

Nu înțelegea. 

Până când începu să le pună la loc. 

Partea din spate. Nu era complet albă. Urme mici de 
murdărie. Ca nişte zgârieturi pe fundal alb. Hârtia nu era unde 
trebuia să fie. De parcă fusese scoasă, pusă altundeva sau 
poate căzuse și apoi fusese pusă din nou la loc. 

Tremura, nu de frică - de furie. 

Doar două persoane ştiau codul de siguranță. Doar doi 
oameni aveau o cheie a dulapului. Se întoarse spre camera 
mare, cu fum de țigară și ventilatoare în tavan, și cu Omar care 
râdea împreună cu bodyguarzii. 

Nu ai încredere în mine? 

După tot acest timp? 

După... 

— Ce-i asta? 

Era vag conștientă că ieșise din camera-seif, conștientă că s-a 
postat în fața lui, ţinând bucata de hârtie cu partea murdară 
îndreptată spre el. 

— Răspunde-mi! 

lar Omar părea sincer surprins. 

— Poftim? 

— De ce naiba te-ai băgat în lucrurile mele? 

— Despre ce vorbești, Dalila? 

— Asta! 

A întors documentul. 

— Și? O bucată goală de hârtie? Asta nu înseamnă nimic 
pentru mine. 

— Spune că mi-ai deschis dulapul. Spune că mi-ai scos copiile 
și ai fost atât de al naibii de prost încât ai scăpat-o pe podea și 
apoi ai îndesat-o la loc, invers. 

Omar își luă picioarele de pe birou și se așeză drept în scaun, 
în timp ce privea fix la o hârtie pentru el încă la fel de goală. 

— Dalila, ce te-a apucat? De ce aș fi umblat în dulapul tău? 

— Exact asta te întreb și eu! De ce naiba ai făcut-o? Crezi că 
trebuie să te uiţi la cele mai recente tranzacţii! 

Omar se uita fix la ea, la hârtie și din nou la ea. Și ridică din 
umeri. 

— Dalila, camera aceea este responsabilitatea ta. Și această 
cameră este a mea. Eu nu mă amestec în camera ta - și tu nu îţi 
faci niciodată de lucru la mine. Asta-i înţelegerea noastră. Și m- 
am ţinut de ea. Așa că trebuie să te rog să te duci și să fluturi 
hârtia aceea în altă cameră. 

Incă tremura când s-a așezat lângă el. Dar nu mai tremura 
doar de furie. 

— Dacă nu ai fost tu, Omar. 

Mâna care a așezat documentul între ei, pe birou, tremura. 
Chiar și degetul tremură în timp ce arăta cu el. 

— Atunci altcineva a umblat în camera-seif. Altcineva a 
deschis dulapul. 

e 

Căpitanul oprise barca la câteva sute de metri spre est, unde 
avea să staţioneze până când toată lumea va fi debarcată. Când 
oboseala s-a amestecat cu instinctul de competiţie și frica, 
înghesuiala s-a transformat în schimburi de pumni. Toţi cei aflați 
încă la bord, care nu coborâseră încă pe scara de frânghie și nu 

începuseră să plutească spre țărmul Europei, puteau vedea că 
pe cele patru bărci nu era loc suficient pentru toată lumea. 
Hoffmann și colegul său au ameninţat, au tras focuri de 
avertizare și au folosit violenţa pentru a despărţi persoane 
disperate, care încercau toate să debarce în același timp. Când 
ultima barcă de cauciuc s-a umplut până la margine - oameni 
îngrămădiţi unul peste altul, întinși unul lângă altul, agățați unul 
de altul - a izbucnit adevărata panică. 

Piet Hoffmann a numărat unsprezece bărbaţi de vârste 
diferite care se aflau încă la bord. 

In timp ce plutele supra-încărcate se scufundau mai adânc - 
apa neagră ajunsese exact la marginea lor din cauciuc întărit. 

— Nu - nu coborâm! Niciunul dintre noi! 

Omul care vorbea era mai înalt decât colegii săi și stătea în 
picioare, în față, reprezentându-i pe toţi - vorbind franceză cu 
câteva cuvinte de engleză. 

— E plin. Supraplin! Și am plătit! Avem dreptul la un loc! Dar 
nu există niciun loc! 

Realizase ceea ce realizase și Hoffmann, ceea ce realiza toată 
lumea. Ultimii douăzeci de refugiaţi care fuseseră împinși și 
biciuiţi la bord, cei care făcuseră din acest număr un record, nu 
mai aveau loc în acele bărci deja prea pline. 

— Se scufundă! 

Căpitanul se aplecă din cabină, în timp ce striga către 
Hoffmann și colegul său. 

— E nenorocita voastră de slujbă să-i daţi jos, ca să putem 
duce barca acasă! 

Cu Hoffmann încă la locul său de pe cabină, celălalt paznic 
era mai aproape de scara de frânghie. 

Și a început să vorbească. 

— L-ai auzit - du-te jos. 

Și și-a îndreptat arma automată către bărbatul care vorbise în 
numele celor ce erau încă pe punte. 

— Altfel, te împușc. Apoi și pe ceilalți. Te rog să le transmiţi. 

— Nu coborâm. Niciunul dintre noi! Vom muri! Cei din barcă 
vor muri! 

Un băiat adolescent, tânăr și cu picioarele mai lungi decât 
restul corpului, se furișă spre vorbitor și se opri chiar în spatele 
lui, gata să sară și să apere. Tată și fiu, Piet Hoffmann era sigur 

de asta - își aparţineau unul altuia în acel mod evident în care 
lui îi aparțineau propriii săi fii. 

— Trebuie să arunci mai multe bărci de cauciuc. Și dacă nu 
sunt mai multe, tu trebuie să rezolvi. Este responsabilitatea ta! 
A ta! Am plătit pentru a ajunge în Europa, nu ca să cădem în 
apă și să ne înecăm! 

Limbajul corpului vorbitorului nu putea fi înţeles greșit. El 
refuza să se clintească. La fel ca fiul său. La fel ca și ceilalţi nouă 
bărbaţi care formau un zid uman într-un semicerc în spatele lui. 

Chiar atunci, unul dintre bărbaţii de jos, din apă, nu s-a mai 
putut ţine de marginea plutei de cauciuc și a căzut. 

În apele tulburi. 

A strigat, și-a fluturat braţele, dar - la fel ca toți ceilalţi - nu 
putea înota. Cei care stăteau mai aproape de el întindeau 
mâinile, îndemnându-l să lupte, și când, după o jumătate de 
minut, a reușit să se agaţe, a tras atât de tare, încât și alţii erau 
pe punctul de-a cădea. Abia după ce s-a liniștit, a încetat să mai 
tipe și să se zbată, braţele acelea întinse l-au putut trage încet 
în sus, dar nu până la capăt, asta nu mai era posibil - pur și 
simplu nu mai era loc. Așa că a fost obligat să stea acolo, la 
marginea bărcii de cauciuc, în timp ce patru mâini îl ţineau de 
tricoul ud. 

— Coboară! 

Celălalt gardian și-a îndreptat pentru o clipă atenţia și arma 
spre barca de cauciuc, dar acum s-a întors spre purtătorul de 
cuvânt. 

— Coboară! 

— Este imposibil! 

— Coboară dracului! 

— Poţi vedea singur! Nu va merge! Nu va merge! Eu și fiul 
meu, toată lumea care stă aici... trebuie să arunci încă o barcă. 

Căpitanul era înalt și bine construit, cu barba stufoasă și capul 
ras. Genul de persoană care iese în evidenţă. Cu toate acestea, 
în timp ce se desfășura această conversaţie, el reușise să 
părăsească cabina și să ajungă până la gardian și purtătorul de 
cuvânt, fără ca nimeni să observe. 

— Ai dreptate. 

A spus acest lucru în timp ce punea mâna pe umărul 
vorbitorului, recunoscând toate îngrijorările oamenilor acelora și 

pe un ton care i-a impresionat pe ceilalţi prin calmul și 
autoritatea sa. 

— Este plin, așa cum ai spus. Pe ultima barcă nu este loc 
pentru voi. Așa că iată ce vom face - voi veniţi cu noi și vom 
întâlni o altă barcă la doar cinci mile marine de aici. Îl voi 
contacta pe căpitanul acesteia - știu că au spaţiu în bărci. De 
acord? 

Purtătorul de cuvânt era, de asemenea, mare și se mișca 
greu, dar acum, când se relaxase, parcă devenise mult mai mic. 
Se luptase pentru viaţa lui și câștigase. Fiul său zâmbi cu 
prudenţă, iar cei nouă adunaţi în semicercul protector s-au 
destins. 

Căpitanul s-a întors spre cabina unde Piet Hoffmann îl aștepta 
să-l laude pentru modul în care gestionase conflictul. Dar 
căpitanul îl opri și vocea lui era foarte diferită acum, nu calmă, 
ci mai mult ca un șuierat rece. 

— Impușcă-i. 

Hoffmann crezu că a auzit greșit. 

— Poftim? 

— Peste câteva minute, după ce ne depărtăm de celelalte 
bărci, împușcă tot grupul și aruncă-i peste bord. 

Capul chel a dispărut în cabină și barca de pescuit a zvâcnit 
ușor în timp ce clapeta de acceleraţie era împinsă la maximum. 
Apoi s-a întors, cu aceeași voce șuierată. 

— Ti-am spus ce ai de făcut. Că trebuie să fii pregătit să tragi 
dacă ar sosi timpul. Ei bine, pe toţi dracii, acum e timpul. 

Hoffmann apucă marginea acoperișului cabinei, sări jos pe 
punte și ateriză vizavi de căpitan. 

— Putem rezolva asta în alt mod. 

— Au plătit pentru un bilet dus. Nu și pentru o călătorie de 
întoarcere. Impușcă-i. 

— Nu împușc oameni care nu mă ameninţă. 

Piet Hoffmann a inspirat, a expirat. 

Se aflase de atâtea ori în această situaţie. 

De atâtea ori omorâse pentru propria credibilitate. Nu trebuie 
să fii niciodată pus la îndoială. Prima regulă a unui agent 
infiltrat. 

Acum era în aceeași situaţie - din nou. Unde nu voia să 
ajungă. Să ucidă. Sau să fie demascat. Încercă să revină la 
mantra pe care o folosise în timpul când lucra ca agent sub 

acoperire în mafia Suediei și în cartelurile de droguri din 
America de Sud. 

Tu sau eu. 

Și îmi pasă mai mult de mine decât de tine, așa că mă aleg pe 
mine. 

Dar atunci se confruntase cu alți criminali. Care erau o 
amenințare - ucigași, oameni cu sânge pe mâini -, care trăiau 
după aceleaşi reguli. 

Acum nu era cazul. 

Aceşti oameni nu voiau să omoare, voiau să supraviețuiască. 

— Nu trag în oameni pașnici, ca în șobolani. lată ce vom face 
- voi plăti călătoria de întoarcere pentru toţi cei care au rămas. 

Căpitanul se uită lung la Hoffmann, fără să răspundă. Și apoi 
traversă puntea, mergând din ce în ce mai repede. In cele din 
urmă, alergă către celălalt paznic și luă din mână arma 
automată. A mers repede. 

L-a împușcat pe tată. 

L-a împușcat pe fiu. 

Și apoi a îndreptat încet arma, înainte și înapoi, spre restul 
grupului. 

— Aruncaţi corpurile peste bord. 

Nouă bărbaţi stăteau acolo, în faţa lui, imobili, încă 
neînțelegând ce se întâmpla. 

— Ridicaţi-le și aruncațţi-le. 

Atunci au înțeles. 

Sau cel puţin mușchii lor au înțeles, au tremurat și s-au 
contractat, în timp ce ei se uitau unii la alţii, încercând să dea 
sens acestui lucru. 

— Sau vreţi să așteptați până ce vă împușc pe toţi, unul câte 
unul? Și vă arunc peste bord eu însumi? 

Niciunul dintre ei n-a spus nimic. Și totuși o făceau. Prin priviri 
îngrozite și confuze. 

Până când doi dintre ei au ridicat adolescentul mort, împușcat 
direct în tâmpla dreaptă, și l-au ţinut de mâini și de picioare în 
timp ce-l duceau la balustradă. 

Și apoi l-au aruncat în adâncul fără fund. 

— Şi pe el. 

Căpitanul arătă spre tatăl împuşcat în inimă. 

Corpul lui era mult mai greu și a fost nevoie de patru oameni 
pentru a-l ridica și a-l rostogoli peste balustradă. 


VP - 238 


— Și acum săriţi după ei. 

Tăceau toţi, la fel ca înainte, nemișcați. 

— Săriţi dracului! 

Căpitanul începu să tragă câte un foc de armă, chiar în 
dreptul fiecăruia. 

— Sari! Sari! Sari! 

Un bărbat scund și stafidit părea cel mai bătrân din grup. Era 
greu de spus cu siguranţă, dar Hoffmann își imagină că avea 
vreo șaizeci de ani. O eternitate, în acea parte a lumii din care 
venea, unde jumătate dintre oameni mureau înainte de a ajunge 
la cincisprezece ani. Picioarele lui goale erau însângerate, fragile 
și nu se putea mișca la fel de repede ca împușcăturile 
căpitanului care desfăceau așchii din balustradă. Poate de aceea 
el a fost primul care a sărit. A sărit, s-a scufundat și n-a mai ieșit 
la suprafaţă. 

— Sari! 

Următorul era mult mai tânăr, probabil în jur de douăzeci de 
ani, și când a ieșit la suprafață, braţele lungi și-au făcut cumva 
drum spre pluta de cauciuc și cineva l-a apucat de un braţ și l-a 
ridicat la suprafaţă, dar tot în afara plutei. 

— Sari! Sari! Sari! 

Următorul care s-a apropiat de balustradă, s-a ţinut acolo în 
echilibru cu braţele întinse, în disperare. 

— Nu știu să înot. 

— Atunci e timpul să înveţi. Sari dracului! 

O împușcătură lângă piciorul drept, una la stânga, gloanțele 
se înfigeau în lemnul balustradei. 

— Sari sau mori! 

Al treilea foc l-a lovit în picior, l-a tras în jos și el a căzut în 
marea care a refuzat să-l mai elibereze. Piet Hoffmann inspira 
pe nas, expira pe gură, ca întotdeauna când se străduia să își 
recâștige cumpătul. 

Nu-i împușcase el însuși. Dar nu conta. Luase decizia de a nu 
fi descoperit - încă - și de aceea alesese să nu intervină. Lăsase 
oamenii să moară pentru a lua de la cei responsabili tot ce le 
era preţios pe lume, o altfel de moarte, care va dura mai mult, 
de care aveau să se stingă câte puţin în fiecare zi. 

Spera că a făcut alegerea corectă. 

Ewert Grens avusese un somn neliniștit. Deși își petrecuse 
noaptea în biroul său, pe canapeaua lui din catifea velurată, 
ceea ce era maximul de siguranță pe care-l putea obţine. Furia 
aceea îndărătnică refuza să-l lase în pace, agitându-se în el, din 
piept în burtă și din nou în piept, imediat ce a adormit. S-a 
strecurat și i-a tulburat visele. In jurul orei două, fără să fie 
conștient de asta, s-a ridicat și a mers din nou la fereastra cu 
ceaţă și a repetat promisiunea în direcţia curții interioare, pustii. 
Că va tăia acel afurisit de cap al caracatiței dintre acele 
blestemate de brate ale caracatiței. Puțin mai târziu, la trei și 
jumătate, a luat două căni de cafea neagră de la automatul din 
coridorul întunecat și le-a golit înainte să ajungă înapoi la biroul 
său. Erau la fel de bune ca și somnul. Pe la cinci s-a sculat, a 
părăsit secţia și a luat un ziar nou dintr-un teanc de pe 
Kungsholmsgatan, apoi a mers cu el în mână până la o cafenea 
de noapte, lângă Fridhemsplan, care avea chifle cu scorțișoară 
uimitoare. Acolo se afla când a sunat telefonul. 

Apelul care în câteva ore îl va face să deschidă altă fereastră 
și să-și elibereze furia pentru a treia oară, amestecată, de data 
asta, cu sentimente și mai puternice. 

— Ewert? 

Ofiţerul suna de la centrul de urgenţe. O femeie inteligentă, 
cu o voce plăcută. 

— Da? 

— Am primit un apel de urgenţă în urmă cu patruzeci și cinci 
de minute și am descoperit că are legătură cu tine. Adică are 
legătură cu una dintre investigaţiile tale. 

— Da? 

— O casă de plasament pentru copii. Eastern Enskede. Un loc 
pentru copiii refugiaţi neînsoţiţi. Directorul susține că ați avut 
contacte cu el în ultima vreme. leri. Și alaltăieri. 

— Amadou. 

— Poftim? 

— Acesta e numele lui. Băiatul care are legătură cu ancheta 
mea. 

Ofițerul se opri, iar Grens o auzi tastând, de parcă s-ar fi uitat 
la ceva în computer. 

— Așa e. Primul apel îl identifică drept Amadou Souleymane. 

— Identificâ? 

— A fost găsit în camera lui, în patul lui. 

— Ce vrei să spui? 

— Era mort. Este mort. 

Ewert Grens nu mai putea să alerge. Nu de când fusese 
împușcat, acum aproape douăzeci de ani. Două gloanţe îi 
spărseseră genunchiul stâng. După noaptea aceea într-un 
apartament în flăcări, în vestul Stockholmului, urmată de două 
luni întregi în spital, devenise cunoscut ca detectivul șchiop care 
refuza să folosească un baston. Acum fugea. Fără durere și fără 
să șchiopăteze. A fugit spre secţia de poliţie și a coborât în 
garajul mare de sub ea și apoi până la mașina lui, parcată acolo. 
A sunat-o pe Mariana - dormea, dar putea fi gata și putea ieși pe 
ușă din clădirea înaltă cu apartamente, înainte ca Grens să se 
îndrepte pe drumul spre sud. Apoi l-a sunat pe Sven - care 
stătea în bucătăria sa din Gustavsberg pregătind un prânz 
pentru Jonas, pe care acesta să-l ia în excursie. Sven promise și 
el să urce imediat în mașină. 

Serviciul de asistență maternală își desfășura activitatea, ca 
multe altele, în interiorul unei case obișnuite, într-o zonă 
rezidențială normală. O stradă îngustă, senină, cu două mașini 
pe fiecare alee și meri tăiaţi cu pricepere. Deci cele patru mașini 
de poliţie albastre și albe, duba de la criminalistică, albastru- 
închis, și mașina medicului legist, cu sigla spitalului Karolinska, 
atrăgeau atenţia. Vecinii treziți din somn se adunaseră în halate 
de casă, vorbind în grupuri mici unii cu alţii, privind, speculând. 
Sosirea lui Ewert Grens a însemnat încă o mașină care deranja 
la o oră nepotrivită această suburbie unde nu se întâmpla 
niciodată nimic. 

Casa avea cinci dormitoare și în fiecare, dormeau câte patru 
băieţi. 

Doi ofițeri de poliție, un tânăr și o femeie la fel de tânără, 
erau în prima mașină de patrulare care ajunsese la faţa locului 
și acum i-au condus pe Grens, Hermansson și Sundkvist în 
camera respectivă. 

Două paturi supraetajate, un birou, un dulap și o comodă. 
Asta era tot. Provizoriu, așa părea totul, mobilier fără 
personalitate sau istorie. 

Era încă întins în pat, cel de jos, de lângă fereastră. 

Amadou. 

Un băiat de paisprezece ani care nu mai trăia. 

— Am făcut doar o examinare preliminară. Dar ceea ce văd, 
Ewert, este, pe cât de interesant, pe atât de alarmant. 

Ludvig Errfors încă folosea un reportofon cu casete pentru a 
lua notițe care aveau să fie tipărite mai târziu. 

În partea stângă, în faţă, pe linia axilară se poate observa o 
rană de mărimea unui bob, cu margini zimţate. 

Nu prea se mai găsesc în zilele noastre, deoarece telefoanele 
au înlocuit aparatele de fotografiat cu care se documenta pe 
vremuri o scenă a crimei, reportofoanele care ţineau evidenţa 
descrierilor și blocnotesurile în care se treceau notițele. 

Doar o cantitate mică de sânge, aproximativ o ceașcă plină, 
pe piept și în pat. 

Acum a ridicat reportofonul, astfel încât toată lumea să poată 
auzi. 

Răni probabil cauzate de un obiect ascuţit care a pătruns în 
plămânul stâng și inimă. 

Era bizar să stai în această cameră, la doar jumătate de 
metru de pat, și să priveşti această față delicată, ieri încă plină 
de speranţă și incredibil de vie și, în același timp, să asculți 
observaţiile seci ale lui Errfors, afirmând că lucrurile nu mai 
stăteau așa, că, dimpotrivă, această faţă era palidă, nemișcată, 
goală. 

— Metoda prin care a fost ucis, Ewert. Modul de operare al 
criminalului. O lamă ascuţită și îngustă care străpunge mai 
eficient decât un cuţit mare. Chiar în inimă. O rană punctiformă. 
Viaţa l-a părăsit înainte ca sângele să se scurgă. 

Fără a asculta prezentarea lui Errfors, Grens se întoarse spre 
pat și spre băiatul care alesese să aibă încredere în el. Abia 
acum a văzut - de pe cearșaturile albe lipsea aproape orice 
urmă de sânge. 

— O abordare identică cu ceea ce am găsit pe corpul din 
tunel. Omul pe care l-aţi numit „ghid”, singurul nume pe care îl 
avem pentru el și în înregistrările noastre. 

— Metoda este identică? 

— Perfect identică. 

— Adică... același ucigaș? 

— Exact - chiar și cu această examinare iniţială precară, 
Ewert - în mod limpede, același ucigaș. 

În grădina din spatele casei era un hamac vechi. Acolo s-a 
așezat Grens când medicul legist și cei doi tehnicieni legiști le- 

au cerut politicos, lui și colegilor săi, să părăsească scena 
crimei. Hamacul a scârţăit și a scâncit în timp ce el îl mișca. 
Pernele erau umede după ploaia din seara de dinainte, dar i-a 
făcut bine să se legene încet, înainte și înapoi, mai ales după 
prima sa alergare din ultimii douăzeci de ani. Furia pe care o 
resimțea încă de la deschiderea containerului, acel sentiment 
incontrolabil, pe care nu-l putea înţelege, se transforma acum în 
ceva cu mult mai puternic. 

Ură. 

— Ewert? 

— Da? 

— Mă asculți? 

— Ascult, Sven. 

— Așa cum ţi-am spus când l-am găsit pe ghid. Asta înseamnă 
mai mult decât să arunci câte un corp, pe rând, pentru a evita 
descoperirea lui. E mult mai mult decât atât - cineva șterge 
urmele. 

Lui Ewert Grens îi plăceau foarte mult hamacurile, 
dintotdeauna. 

Ar trebui să-și pună unul acasă, pe balconul său cu faţa spre 
Sveavägen. Să stea acolo și să se îndepărteze de un pat care 
uneori devenea o adevărată gaură neagră în care să cadă. 

— Băiatul acesta, Ewert, martorul - e aceeași filosofie. Ar fi 
devenit periculos. 

— Și cum naiba a devenit periculos, dacă nu știa nimeni 
despre el?! 

— Poate când a întâlnit desenatoarea de portrete-robot, în 
timpul orelor de școală. Sau le-a spus ceva prietenilor săi de 
acasă. Sau unul dintre colegii noștri a spus prea multe unde nu 
trebuia. Sau când am trimis comunicatele de presă, poate 
cineva a început să se întrebe de unde avem informațiile. Sau... 

— Sven - ajunge. 

Increderea care-i plăcuse atât de mult. Ochii băiatului îl 
priveau cu aceeași încredere pe care o văzuse în ochii lui Hugo. 
Aceeași nenorocită de încredere condusese întunericul spre 
Amadou. 

A fost vina mea. 

Grens clătina hamacul înainte și înapoi, încercând cu 
disperare să prindă ceva ce spusese Sven, ceva despre care știa 
că este important. 

Eu am fost cel care l-a făcut să vorbească, l-am pus să descrie 
un chip care a devenit portret-robot, singurul martor pe care l- 
am avut cu informatii directe despre organizația de 
contrabandă. 

Se legăna. 

Înainte și înapoi. Înainte și înapoi. 

Până când comentariul lui Sven se accentuă în mintea lui și 
începu să însemne ceva. 

— Ai spus un lucru, Sven. 

— Ce? 

— Că se șterg urmele. 

— Da? 

— Zofia Hoffmann. Ea a fost legătura noastră cu băiatul. Ea 
ne-a pus în legătură, l-a făcut pe băiat să aibă încredere în mine. 

A dat din picioare mai lent, scârțâitul s-a oprit, iar hamacul 
încă se mișca atunci când detectivul a sărit din el. Era în 
Enskede, aproape de locul de muncă și casa lui Hoffmann. Zofia, 
la un capăt al unui triunghi și numai câteva minute cu mașina 
până la celelalte două puncte. Căută numărul în notele sale, îl 
găsi și făcu apelul. 

Niciun răspuns. 

Sună din nou. Niciun răspuns. 

Poate că trecea prin curtea școlii și nu auzea. Poate că 
începuse prima oră de clasă și oprise sunetul telefonului. Poate 
era încă supărată că el intrase din nou în viaţa ei și a familiei ei 
și îi ignora apelurile. 

Poate. 

Dar se putea, de asemenea, să fie într-un pericol iminent. 

— Voi doi rămâneţi aici. Așteptaţi până când tehnicienii și 
Errfors termină, apoi vă întoarceţi înăuntru și încercaţi să vedeţi 
tot ce nu s-a văzut de prima dată. 

— Și tu? 

Strigă Sven în urma detectivului care alerga. 

— Ewert? Unde te duci? 

Nici el, nici Mariana n-au primit vreun răspuns, pentru că n-a 
existat niciunul. Pentru că Grens însuși nu știa unde - Zofia 
Hoffmann, la lucru sau acasă? Acum putea vedea că 
amenințarea la adresa ghidului și a lui Amadou era, de 
asemenea, o ameninţare iminentă pentru femeia pe care o 
forțase să participe la toate astea. Ilnsemna că era 

responsabilitatea lui dacă ar fi fost rănită. Furia și ura, 
amestecate cu frică, îl împiedicau să gândească limpede. De 
aceea începuse să alerge din nou, pentru a doua oară în ultimii 
douăzeci de ani. 

Nu pot merge la ora de gimnastică în chiloţi. 

Rasmus își desfăcu larg braţele. 

— Haide, Hugo, chiar nu pricepi? 

— Atunci trebuie să mă ajuţi. 

Hainele curate erau în coșul din partea de jos a raftului din 
camera de serviciu. Acolo căutaseră mai întâi. Ar fi vrut ca 
mama să fie aici. Ea ar fi știut exact unde se află, iar el n-ar fi 
trebuit să-l mai asculte pe Rasmus văitându-se. 

— Haide - ajută-mă atunci. _ 

Dar luni și joi orele ei începeau întotdeauna devreme. Inainte 
de-ale lui, care începeau la nouă și un sfert și înainte de-ale lui 
Rasmus, care începeau în jurul orei zece. In acele zile, era 
treaba lui, ca frate mai mare, să se asigure că amândoi ajung la 
timp la școală. Și, de asemenea, că Rasmus avea cu el geanta 
de gimnastică. Geanta completă. Nu ca atunci când i-a lipsit un 
pantof și Rasmus a trebuit să stea pe tușă, iar mama s-a 
enervat pentru că Hugo nu făcuse ceea ce promisese. 

Și acum - acum dispăruseră idioţii de pantaloni scurţi de 
gimnastică. 

— Hei - Rasmus? 

— Te ajut. 

— Să se vadă, atunci. 

Goliseră întregul coș cu rufe curate pe podea și, împreună, 
inspectară fiecare piesă de îmbrăcăminte, ba chiar s-au uitat în 
interiorul cămășilor și pantalonilor pentru a vedea dacă acei 
stupizi de pantaloni scurţi nu se ascundeau acolo. Dar fără 
noroc. Pur și simplu, intraseră în pământ. 

— Ce zici de hainele murdare? 

In colţul spălătoriei erau două coșuri, unul pentru rufele 
închise și unul pentru rufele deschise. Pantalonii scurți ai lui 
Rasmus erau galben cu verde și cine știe în care coș puteau fi. 

— Dacă le verifici tu pe cele deschise, eu o să le iau pe cele 
închise. OK? 

— Mmmhmm. 

— OK, Rasmus? Căutăm pantalonii tă; scurți. 

— Ooooookaaaay. 

— Nu trebuie să te enervezi așa de tare. 

Au golit conţinutul coșurilor în două grămezi mari. Șosete, 
pulovere, pantaloni și prosoape, cămăși și lenjerie de corp, 

cearșafuri și, practic, de toate, cu excepţia unei perechi de 
pantaloni scurţi, verde cu galben, de gimnastică. Apoi au 
început să se uite din nou în fiecare haină, să vadă dacă nu 
cumva pantalonii scurți s-ar fi putut agăța acolo. Hugo tocmai 
întorsese pe dos primul tricou, când i s-a părut că aude ceva. De 
deasupra - poate din bucătărie sau din hol. A mers spre ușa 
demisolului, care era ușor întredeschisă, și a aruncat o privire în 
holul de la intrare. 

— Ce faci, Hugo? 

— Ssstt. 

— Trebuie să mă ajuţi și tu. Așa cum mi-ai spus. 

— Mi s-a părut că am auzit ceva. Liniște. 

Au ascultat amândoi. 

Și chiar se auzea un sunet venind de la etaj. De la ușa din 
faţă. 

Cineva umbla la încuietoare. 

— Ai auzit, Rasmus? 

— Da. S-a deschis ușa. 

— Mama are oră, de ce ar veni... acum? 

— Poate știe că nu putem găsi pantalonii scurți. 

— Și de unde ar ști asta? 

— Poate ea... 

Ușa care fusese deschisă acum se închidea. 

Apoi pași. 

Dar nu ai mamei, ea nu umbla așa, acești pași erau mai grei. 

— Cine-i? 

— Șș... 

— Dar vorbesc în șoaptă. 

— Te rog, Rasmus, taci. 

Dacă s-ar așeza pe podea. Dacă și-ar întinde puţin gâtul. Și 
dacă, în același timp, ar crăpa puţin ușa demisolului... 

Acolo. 

In timp ce privea în sus pe scara mică de la demisol, putea 
vedea un pic în bucătărie, iar prin capătul îndepărtat - la ușa din 
hol - cineva intra. 

Pantofi negri. Pantaloni negri. 

Nu era mama. 

Un bărbat. 

Hugo și-a întins gâtul și mai mult și își dădu seama că dacă 
doar ar împinge ușor, ușa demisolului s-ar deschide fără să 
scârțâie și el ar putea vedea și restul. 

Picioare. Mâini. Umeri. Cap. 

Rahat. Rahat. 

Ca și cum cineva i-ar fi dat cu piciorul. Dur, în stomac. 

Hugo era sigur - exact aşa era senzația. 

Pentru că îl recunoscuse. Pe omul care stătea în bucătăria lor. 
Chiar dacă nu-l văzuse niciodată în realitate. 

Dar își amintea. 

Ewert stătuse în bucătăria lor vorbind cu Amadou când 
detectivul l-a descoperit pe băiatul cel mare al lui Hoffmann 
întins pe podea în hol și ascultând. Hugo și-a amintit cât de 
drăguţ fusese Ewert atunci, nu-l dăduse de gol, doar îi spusese 
că nu mai trebuie să asculte, ci să meargă în camera lui. 

Hugo așa a făcut. Pentru o vreme. Apoi se strecurase din nou 
în ascunzătoare. 

Atunci îl auzise pe Amadou vorbind. Mai întâi un cuvânt 
francez, pupille, ceea ce mama a spus că înseamnă pupilă, iar 
apoi Amadou a spus că omul care i-a lăsat să iasă din container 
avea pupile de dimensiuni diferite. Un ochi avea o pupilă mare, 
un ochi avea o pupilă mică. Tot timpul s-a uitat la mine. Hugo nu 
înțelesese nimic în ceea ce privește lumina, nu înţelegea nici 
acum, dar își aminti descrierea ochilor. Îi întâlnise pe desenul pe 
care Amadou și o femeie de la secția de poliţie îl făcuseră 
împreună la școală, desen pe care l-a văzut când a intrat în 
clasă să vorbească puţin cu Ewert - care încercase repede să-l 
acopere. Și chiar dacă restul imaginii nu mai era vizibil, ochii 
erau și se uitaseră la el. 

Acesta este chipul pe care îl privea acum. 

În bucătăria lor. 

Omul din schiţă. 

Omul pe care Amadou l-a văzut și l-a recunoscut. 

Privea răsăritul soarelui. 

Ar fi putut fi atât de frumos! 

O barcă de pescuit departe, pe Marea Mediterană, o liniște 
diferită de oricare alta, un calm fără viaţă. 

Piet Hoffmann se rezemă de balustrada ambarcaţiunii, 
cuprinzând cu privirea apa albastră, strălucitoare, în timp ce 
prova o tăia în două, motorul diesel împingând-o înainte. Ar fi 
putut fi atât de frumos - dar singurul lucru pe care el îl vedea 
din nou și din nou cu ochii minţii era un tată împușcat în piept, 
pe fiul său împușcat în tâmplă și felul în care cei doi au fost 
ridicați și aruncaţi peste bord, exact în locul în care stătea el 
acum. 

Barca era la jumătatea drumului de întoarcere spre Zuwara și 
se ivea o nouă zi pentru o organizaţie chiar mai murdară, mai 
mizerabilă și mai rea decât orice altă activitate criminală în care 
se infiltrase anterior. Aici, viața pierdea mereu în favoarea 
banilor. 

Nimeni nu spunea nimic. Căpitanul stătea în cabina lui privind 
fix înainte, celălalt paznic își fuma ţigara pe jumătate adormit pe 
o ladă de lemn, iar Hoffmann alterna între locul său de pe 
cabină și balustradă. Nimeni nu spusese nimic pentru că nu 
aveau nimic să-și spună unul altuia. Chiar dacă tot interiorul lui 
striga după răspunsuri. După pedeapsă. După vreun fel de 
justiție, dreptatea pe care el o impunea întotdeauna atât de 
repede când era tânăr, dar pe care, ca agent sub acoperire, 
învățase s-o aștepte și, așteptând, primise mult mai mult. 

S-a asigurat că stă cu spatele în timp ce citea din nou, foarte 
emoţionat, textul pe care Grens îl trimisese noaptea târziu - 
capul Caracatiţei s-ar putea să fie în Suedia, organizaţia ar 
putea fi condusă de acolo și, în caz afirmativ, detectivul plănuia 
să-l elimine, să-l separe de restul corpului. In ceea ce-l privea pe 
Hoffmann, nu conta unde era capul, el plănuia să taie fiecare 
brat. 

Sunetul unui telefon păru cumva să nu se potrivească acestei 
întinderi calme de apă. Cu atât mai puțin în mijlocul unei 
operaţiuni de contrabandă care interzicea telefoanele pentru a 
minimiza riscul de a fi urmărită. Deci, de îndată ce sună 
telefonul căpitanului, un sunet furios ce părea să străbată peste 
tot, Hoffmann și-a dat seama că ceva nu era în regulă. Și când 

căpitanul a aruncat o privire rapidă în direcţia lui după un 
moment sau două de la apel și apoi a încetinit barca și s-a mutat 
în spatele cabinei, pentru a se asigura că nu-l poate vedea sau 
auzi nimeni, el a știut cu siguranţă - nu era de bine. 

Piet Hoffmann reveni încet către cală, încercând să nu atragă 
atenţia, apoi se grăbi să coboare pe scara de lemn, către spațiul 
îngust din spatele motorului bărcii. S-a ghemuit, a scos telefonul 
și a deschis programul de traducere. Microfoanele mici și albe 
pe care le strecurase în găurile și fisurile din pereţi, pretutindeni 
în sediul central. Dacă era ceea ce bănuia - telefonul către 
căpitan era în legătură cu el - atunci cu siguranţă unul dintre 
lideri sunase și vorbise de acolo. 

Ei erau. 

Amândoi. 

Pe măsură ce microfoanele înregistrau tot ce se spunea și 
software-ul traducea din arabă în suedeză, el a reușit să distingă 
trei voci clare: căpitanul, Omar, contabila. Și omul care vorbea, 
pe când interpretul se punea în funcţiune cu un clic, în acel 
moment crucial, era Omar. 


— Agent infiltrat. 

— Ce? 

— Tipul de pe barcă, cel care lucrează cu tine chiar 
acum, este agent sub acoperire. 

— Care? 

— Blondul. Europeanul. 

— Esti sigur? Infiltrat? 


Piet Hoffmann mai trecuse prin asta. Demascat. Știa ce 
înseamnă. O condamnare la moarte. Și din acel moment - ucide 
sau vei fi ucis. Atunci când Grens îl forțase să accepte această 
misiune, știa că s-ar putea întâmpla așa și chiar funcţionase pe 
această premisă, dar nu atât de curând. 

Nu înțelegea. Cum s-a întâmplat? 

Până când contabila a început să vorbească cu căpitanul și a 
descris o bucată de hârtie din dulapul ei, pusă invers și murdară 
pe dos. 

Acea hârtie. 

Pe care o descoperise chiar când era pe punctul de a închide 
ușa la camera-seif. Pe care o scăpase, în graba lui de a se 
ascunde pe grinda în T. 

Acea nenorocită de hârtie declanșase toată această reacţie în 
lant. 


— Nu-l subestima, orice-ai face. Informatiile pe care 
tocmai le-am primit direct de sus spun că a fost un 
infiltrat profesionist cu experiență de ani de zile - în 
mafia poloneză și apoi în cartelurile de droguri sud- 
americane, pentru poliția suedeză și americană. A ucis 
de multe ori. Așadar fii foarte atent când îl fortezi să-ți 
spună pentru cine lucrează. Apoi aruncă-l peste bord. 


Piet Hoffmann era înghesuit în spatele motorului vechi al unei 
bărci, în mijlocul Mediteranei, iar aceste informaţii schimbau 
totul. Pentru el, pentru Ewert Grens. Cineva de pe statul de 
plată al contrabandiștilor avea acces la documente clasificate 
dintr-o anchetă a poliţiei suedeze. Grens nu avea nicio idee că 
șeful organizaţiei era cu mult deasupra lui și dispunea de 
legături mult mai puternice. 

Căpitanul închise telefonul, iar Hoffmann era pe cale să 
oprească programul de traducere, când contabila și Omar își 
continuară discuţia. Cu voce foarte tare. Informaţiile despre cine 
era el cu adevărat și ceea ce făcea erau atât de clare, încât îl 
cutremuraseră. Nu erau siguri cât știa și cât de mult rău le 
putea face. Și în curând contabila făcu un alt apel. 


— Nu pot să explic de ce - dar repet, nu putem aștepta 
două zile. 


Vocea masculină de la celălalt capăt al liniei era atât de 
puternică și stridentă, încât se auzea aproape fiecare cuvânt. 


— Și eu, Dalila, iți repet că vom pleca în 
cincisprezece minute. Dar nu la Zuwara. Și nu pentru 
tine. Avem o preluare pentru o altă organizație din 
Alger. 

lar contabilă a vorbit pe același ton neplăcut de calm pe care 
îl folosise în timp ce apăsa o armă pe fruntea lui Hoffmann. 


— Va trebui să reprioritizați. 

— Este imposibil. 

— Dacă vreţi să ne păstraţi de clienți. 

— Poftim? 

— Ai auzit ce-am spus. 

— Am auzit ce ai spus, Dalila. Dar nu eram sigur c- 
am înțeles. 

— Atunci îţi voi explica din nou. O să reprioritizați. 
Sau o să pierdeti de departe cel mai bun client pe 
care-l aveti. 


Expedierea banilor. Despre asta vorbeau. Transportatorul 
care urma să ridice zeci de milioane de bancnote de dolari 
vechi, în câteva zile. 

lar contabila voia să vină mai repede. 

Imediat. 


— Ne-am înteles? 

— Bine, dacă este chiar atât de important pentru 
tine... plecăm din Malta în cincisprezece minute cu o 
nouă destinatie. Ne îndreptăm spre Zuwara. 

— Bun. Acum ne întelegem. Si la ce oră veti fi aici? 

— Având în vedere conditiile meteorologice 
actuale... 

— Da? 

— De aici, peste mare, avem trei sute nouăzeci și 
patru de kilometri. 

— Da? 

— Să spunem... șaptezeci și cinci de noduri în 
medie. Si chiar dacă vasul este blindat, trebuie să ne 
străduim să evităm garda de coastă și piratii. 

— Când? 


Hoffmann auzise despre o companie care strângea bani de pe 
toată Mediterana. El chiar colaborase la paza transporturilor de 
alimente cu câțiva tipi care lucraseră în companii similare - 
bărbaţi tineri care se roteau între firmele de securitate din toată 

această regiune. Foarte bine antrenați și mercenari fără 
scrupule, apreciaţi atât de angajatorii lor, cât și de clienţii 
angajatorilor lor. 


— La viteza asta și distanța respectivă, să zicem... la 
amiază. Atunci o să ajungem în portul Zuwara. 


Amiază. Hoffmann verifică ora pe telefonul prin satelit. 09:00. 


— Și dacă doriți să economisiti și mai mult timp, 
veniti voi înșivă să ne întâlnim la docuri. 

— Vom fi acolo. Cu conținutul seifului. 

— Ne vedem peste trei ore. 


S-a ridicat din ascunzătoarea din spatele motorului. Trebuia 
să înceapă chiar acum. 

Ar trebui să se expună, să se îndrepte spre punte, chiar dacă 
nu l-ar lăsa în pace prea mult timp. Dar avea un avantaj și urma 
să-l folosească - nici căpitanul, nici celălalt paznic nu știau că el 
știe. 

Trei ore. 

Atât avea Piet Hoffmann. 

Exact atât. 

Partea a cincea 


09:01 
(Au rămas 2 ore și 59 de minute) 


Personajul din schiţa lui Amadou. 

El era. 

În casa lor. Aici. 

Hugo stătuse mult prea mult timp pe podeaua demisolului, 
privind pe scări prin ușa întredeschisă. Nu putea pleca. Nici 
măcar nu putea să se miște. Era înțepenit. Braţele și picioarele 
nu-l mai ascultau. 

Chipul din schiţă. 

Nu înțelegea - ce căuta în bucătăria lor? 

Dar nu trebuia să înţeleagă, pentru că știa că asta nu e bine. 
Asta însemna pericol. Uneori știi pur și simplu. 

Corpul său își recăpăta încet simţurile. 

De parcă respiraţia s-ar fi decis, în cele din urmă, să revină, 
târându-se în membrele lui, în sângele, venele și mușchii săi. 

A închis cu mare atenţie ușa demisolului, astfel încât să nu 
scârțâie deloc. A pus fiecare picior la fel de ușor pe podea, în 
timp ce mergea prin holul îngust al demisolului, în liniște 
deplină. A intrat în spălătorie și l-a văzut pe fratele său mai mic 
aplecându-se peste coșul cu haine murdare, balansându-se și 
apoi echilibrându-se pe marginea lui, scotocind în el, căutându- 
și pantalonii scurți. 

— Rasmus? 

Șopti el. 

— Haide, Rasmus. 

— Cine era? Și tu unde te-ai dus? 

— Nimeni. Dar trebuie să vorbim în șoaptă. 

— Era vorba să ne ajutăm unul pe altul! 

— Vorbește în șoaptă - ca mine. 

— Chiar tu ai spus! Ajută, ajută... 

— Trebuie să vorbim în șoaptă. 

— Trebuie să-mi găsesc pantalonii scurţi și să merg la școală - 
începe prima oră curând! 


VP - 254 


— Ascultă, Rasmus - uite ce este: trebuie să vorbim în șoaptă 
și trebuie să ne ascundem. 

— Ce? De ce trebuie... 

În cele din urmă, Rasmus a început și el să șoptească. Ca și 
cum cuvântul ascundem ar fi schimbat totul. 

— ... să facem asta? 

— De-aia. 

— Ba nu, doar dacă îmi spui de ce. 

Hugo prinse corpul subţirel al fratelui său mai mic și îl trase 
din coșul de rufe. Adevărul. Trebuia să i-l spună așa cum era. 

— Pentru că ceea ce am auzit noi este ceva periculos. Super, 
super periculos. OK? 

Rasmus se uită la fratele său mai mare. Și-a dat seama după 
voce. Asta nu era un joc. Asta era ceva serios. Șoptitul și 
ascunsul însemnau pericol. 

— Vino cu mine. Și nu scoate un sunet. 

Hugo l-a luat de mână pe Rasmus și l-a ţinut strâns, ceva ce 
obișnuia să facă numai când îl obliga mama. Acum i se părea 
natural. Împreună au plecat din spălătorie, s-au furișat înapoi 
prin holul de la demisol și au intrat în camera de lucru a tatălui 
lor. 

Acolo era un birou, cu un scaun rotativ. Un dulap mare. Și, 
practic, cam asta era tot. Hugo a apucat scaunul rotativ și a tras 
de el pentru a-l trece peste podeaua de vinil spre dulap și apoi 
în interiorul lui. Scaunul trebuia să stea în mijlocul spaţiului, în 
timp ce el se urcă și-și întinse braţul până în spatele raftului. 
Dacă își răsucea braţul și mâna ușor spre dreapta, găsea acolo 
un mâner mic. L-a împins în jos și s-a auzit un sunet electronic 
slab și stins. Peretele din partea din spate a dulapului se 
deschise încet, dezvăluind o altă cameră. O cameră și mai mică 
stătea în spatele acestei camere mici. O cameră secretă. 
îngustă, poate de doi-trei metri lungime. Și tocmai ieșea din 
cameră ca să-l apuce pe Rasmus și să pună la loc scaunul de 
birou, când auzi ceva. 

Ușa demisolului. Scârțâia. 

Omul din desen îi auzise. 

Și se îndrepta spre demisol. 

Hugo a fugit din camera de lucru a tatălui său, l-a apucat pe 
Rasmus de mână ca și înainte și și-a pus degetul pe gură. 
Rasmus a înțeles. Trebuia să tacă. 

09:04 
(Au rămas 2 ore și 56 de minute) 


Piet Hoffmann a rămas în spaţiul din spatele motorului, sub 
punte, calculând cât timp mai avea, planificând moartea. 
Propria sa moarte. Și cum avea să o evite. 

Alesese să trăiască, cu mult timp în urmă, și asta însemna că, 
atunci când fusese demascat în trecut, alesese moartea altor 
persoane. De data asta era puţin diferit. Câţiva vor muri fizic. 
Cei doi aflaţi cu el pe barca de pescuit. Căpitanul și paznicul. Și 
poate încă vreo câţiva. Dar contabila și Omar urmau să moară 
încet, pierzându-și câte puţin din viaţă în fiecare zi - pierzând 
singurul lucru la care ţineau cu adevărat - banii - și distrugând 
instrumentele de care aveau nevoie pentru a câștiga tot mai 
mulți. 

Mai era, de asemenea, și problema timpului, complet diferită, 
de data asta. Trei secunde, trei minute pot fi o eternitate când le 
poți planifica, când poţi controla toate aspectele. Dar trei ore, 
care practic vorbind înseamnă mult mai mult, sunt mult prea 
scurte când nu mai deții controlul asupra evenimentelor. 

Hoffmann inspiră, expiră. Arma lui de foc era încă deasupra, 
pe punte, pe acoperișul cabinei. Nu avea cum s-o folosească. 
Probabil că oricum n-ar fi putut - deoarece gloanţele ar fi 
provocat răni și el trebuia să-i păstreze pe căpitan și pe paznic 
practic neatinși, dacă voia ca planul lui să funcţioneze. Deci 
moartea trebuia să vină pe tăcute. Prinse cuțitul pe care îl ţinea 
întotdeauna în tocul de la umăr și atinse mânerul de lemn, care 
îi plăcea atât de mult, și puse mâna pe ambele muchii ale lamei 
ascuţite. 

Fusese demascat. Intenţionau să-l execute și să-i arunce 
corpul peste bord. Dar el avea două avantaje. Ei încă nu știau că 
el știe. Și - ultima comandă a lui Omar pentru căpitan fusese să 
îl facă pe Piet să vorbească, să afle numele angajatorului său, 
deci ei nu vor trage imediat. Hoffmann va putea să aștepte 
momentul potrivit, să-i facă să se simtă în siguranţă și apoi să 
lovească. 


Era timpul. 
Băgă mâna sub motorul diesel al bărcii de pescuit și închise 
robinetul - oprind alimentarea cu combustibil -, apoi se grăbi 

către scara îngustă din lemn care ducea în lumina soarelui. 
Peste doar un minut, nu mai mult, motorul va începe să 
tușească și să se înece, iar barca va pierde din viteză. 

Sus, pe punte, s-a întors în același loc în care fusese chiar 
înainte de a se strecura jos, sprijinindu-se de balustradă și 
făcând tot posibilul să alunge imaginea unui tată și a unui fiu 
aruncaţi în mare ca niște gunoaie. Luate de valuri. De parcă n-ar 
fi existat niciodată. Chiar și sângele ce stătea pe punte ca o 
dovadă a fost îndepărtat de soare, mare și vânt. 

Acolo, la balustradă, a așteptat. 

Până când motorul s-a oprit și viteza bărcii a scăzut. 

Nu s-a prefăcut surprins. N-a fost nici indiferent. Piet 
Hoffmann s-a întors spre cabină și l-a văzut pe căpitan 
verificând un ecartament după altul, apoi îndreptându-se iritat 
spre motor, care părea să fie sursa problemei. O privire către 
Hoffmann, care a dat din cap, prietenos și normal, echilibrându- 
se pe acea linie subţire de timp care urma să decidă totul. 

După ce căpitanul a coborât scara de lemn în întuneric, Piet 
Hoffmann s-a îndreptat spre cabină și spre paznicul de lângă ea 
- nu atât de repede încât să pară suspect, dar suficient de 
repede pentru a profita din plin de fiecare secundă în care 
adversarul său era singur. 

A fost neașteptat de ușor să ajungă la paznic. Acesta 
rămăsese acolo, cu un zâmbet abia vizibil, convins că, la 
revenirea căpitanului, ei doi îl vor dobori împreună pe acest 
ticălos, fără a bănui că agentul știa deja că fusese compromis. 

Hoffmann ţinea în mâna dreaptă mânerul din lemn al 
cuțitului, înclinându-l în sus din încheietura mâinii, ascuns în 
spatele antebraţului. S-au privit în ochi, în timp ce Hoffmann s-a 
întins și a împins lama cuţitului în spatele neprotejat al 
paznicului, chiar între coaste, ca o îmbrăţișare, una de moarte. 
Era important să-i pună capăt vieţii fără să provoace prea multe 
daune corpului. Fără gât tăiat. Nimic din ceea ce s-ar fi putut 
vedea prin binoclu. 

Apoi se grăbi spre scările care duceau la puntea inferioară. La 
jumătatea drumului auzi motorul pornind din nou și simţi că 
barca începe să se miște încet. Căpitanul găsise sursa 
problemei, își dăduse seama că alimentarea cu combustibil a 
fost întreruptă în mod deliberat, probabil și de către cine - 

agentul își dăduse seama că ei știu. Acest avantaj fusese 
pierdut. 

Hoffmann avea o singură opţiune. 

S-a lipit cât mai aproape de peretele din partea laterală a 
scării. Îl auzea pe căpitan urcând treptele câte două. 

De data asta cuțitul a venit mai mult din lateral. Hoffmann a 
lovit în momentul în care căpitanul a ajuns pe punte și a trebuit 
să repete lovitura de mai multe ori, deteriorând partea 
superioară a corpului mai mult decât intenţionase. 

Încă-și trăgea sufletul, trântit lângă cadavru și probabil 
riscând ca telefonul să fie acoperit de sânge, dar timpul trecea 
și trebuia să facă un apel către Frank. 

— O să am nevoie să-mi întorci favoarea acum. Mare nevoie. 

— Ascult, prietene. 

— În doar două ore voi ajunge la portul din Zuwara. Am să-ți 
cer să aștepți semnalul meu și, când îl primești, să te îndrepţi 
spre depozitul cel mare. 

— Deja, Koslow? Ai spus câteva zile, poate mai multe. 

— N-a funcţionat. E o problemă? 

— Nicio problemă. Care e semnalul? 

— Vei ști când îl vei vedea. 

Închise telefonul, îl apucă pe căpitan de braţe și târî corpul 
greu până la cabină - apoi făcu același lucru în sens invers cu 
paznicul, trăgându-l peste punte până la provă. Plasând 
amândouă corpurile acolo unde va trebui să le folosească. Ceea 
ce făcuse fusese absurd, inuman și rușinos, dar era vorba 
despre moartea lor sau a lui și el o alesese pea lor. 

Apoi trecu la ceea ce făcea întotdeauna pentru a putea 
continua - își concentră gândurile asupra familiei sale, care se 
afla într-o realitate cu totul diferită. Avea o viaţă normală și 
sigură în toate felurile în care a lui nu era. 

e 
09:13 
(2 ore și 47 de minute rămase) 


— Ce facem aici? 

— O să... 

— Și unde... unde suntem, Hugo? Nu înţeleg. 
— Sssssttt. 

Hugo își ţinea degetul pe buze. Rasmus șoptea, dar acum 
trebuia să fie și mai multă liniște. 

— OK? 

— OK. O să vorbesc în super-șoaptă. 

Rasmus se întoarse în spaţiul îngust, care nu era complet 
întunecat. Lumina zilei se strecura în apropierea tavanului, prin 
una dintre ferestrele de la demisol. Lucruri de-ale tatălui său, 
era destul de sigur de asta. Trei genţi pe podea, toate identice. 
Un dulap de metal alb, lipit de un perete. Un seif pe celălalt 
perete. Intr-un rastel atârnau veste, din acelea pe care polițiștii 
le purtau în filme, de tip antiglont. 

— Hugo - ce-i aici? 

— Camera secretă a tatii. 

Rasmus ridică una dintre serviete. Nu era foarte grea. Dar era 
ceva în interior, se auzea când o scuturai. A atins ușa seifului, 
încuiată, și ușa dulapului, descuiată. 

— N-o deschide. 

— De ce? 

— Nu acum, Rasmus. 

Chipul lui Hugo era în continuare serios. Nu ca la un joc. Luă 
mâna lui Rasmus de pe mânerul dulapului metalic. 

— Hugo, de unde ai știut de camera asta... 

— Mai încet. 

— ... Că există? 

— Tata are secrete. Dacă vrei să știi care sunt acestea, 
trebuie să știi să te furișezi. Prima dată a fost într-o noapte. El 
nu știa că eram ascuns în camera lui de lucru, cu ușa 
demisolului deschisă, ca să-i ascult în timp ce vorbeau despre 
lucruri pe care nu trebuia să le aud. Eram întins sub birou și 
credeam că mă va vedea. Dar nu m-a văzut. A intrat în dulap și 
n-a mai ieșit! Multă vreme! După aceea m-am furișat aproape în 
fiecare seară când ei ne credeau adormiţi. Uneori vorbeau 
despre lucruri pe care noi nu trebuia să le auzim, alteori se 
duceau doar la culcare. Și uneori, Rasmus, tata cobora aici. L- 
am văzut întinzându-se și trăgând ceva. Peretele a alunecat și s- 
a deschis. Apoi am încercat și eu când eram singur acasă. 
Uneori stau aici de unul singur. E plăcut. 

Rasmus se învârti din nou, căutând ceva, fără să știe exact 
ce. Asta era tot ce se găsea acolo. Serviete, dulapuri, seif, veste. 
Și doi copii. 

— Şi acum de ce suntem aici? 
— In casă la noi e cineva. Și cred că ne caută pe noi. 
(J 
09:18 
(2 ore și 42 de minute rămase) 


Piet Hoffmann ţinea unul dintre mânerele mici și proeminente 
ale unui volan circular din lemn. Arăta ca o versiune în miniatură 
a cârmei pe care o folosește un căpitan pentru a conduce nave 
mari. Dar acest căpitan era singur. Intr-o mică barcă de pescuit. 
Departe în larg. Până în port rămăsese ceva mai mult de o oră și 
jumătate. 

Se mișcase înainte și înapoi între punte și cabină, magazie și 
cabină, motor și cabină. Verificând tot timpul vântul și apa și 
ținând cursul, încercând în același timp să găsească soluţii doar 
cu resursele limitate de la bord. Era destul de sigur că, în cele 
din urmă, va găsi răspunsul. 

Mai întâi cadavrele - l-a poziţionat pe căpitan în picioare în 
interiorul cabinei. A găsit o frânghie în fundul magaziei și l-a 
legat pe individ de picioare și de talie lângă panoul de 
instrumente. De pe uscat, dacă cineva ar fi supravegheat 
apropierea bărcii, nu ar fi putut vedea partea inferioară a 
corpului. Cu fața și gâtul neatinse și partea superioară a corpului 
rănită, înfășurată temporar în bandă adezivă, pe care Hoffmann 
o găsise într-unul din sertarele cabinei, observatorul ar fi văzut 
un căpitan ușor palid, dar prezent, sprijinindu-se puţin de 
peretele cabinei, în timp ce conducea nava. Celălalt corp, al 
paznicului, a fost aranjat de Piet Hoffmann în partea din faţă a 
bărcii, la provă. A tras una din barele de fier de pe acoperișul 
cabinei și a trecut-o prin haina paznicului - de la gât, în jos, prin 
cămașă și prin spatele pantalonilor, până la unul dintre picioare. 
Apoi a înfipt bara într-o gaură de fixare de pe puntea bărcii. A 
folosit din nou bandă adezivă pentru a fixa partea inferioară a 
corpului de balustradă. Observatorul avea să vadă un paznic ce 
părea viu și alert. 

Cu corpurile la locurile lor, Piet Hoffmann spera să câștige 
câteva secunde cruciale, de care avea nevoie când barca se va 
apropia de port. Cu un Omar și gărzile sale de corp încă siguri că 
ei erau cei care conduceau jocurile. 

Acum trebuia să construiască restul. 

Motorul diesel din sala motoarelor. O undiţă veche sprijinită în 
colţul cabinei. Și aprinzătorul dreptunghiular de lângă soba pe 
gaz, unde căpitanul își încălzise cafeaua. 

O surpriză pentru ei. 

Una care i-ar permite să dispară un timp și să reapară mai 
târziu. 


09:53 
(2 ore și 7 minute rămase) 


Așteptaseră exact treizeci și cinci de minute, în tăcere 
deplină, aproape fără să se miște. Hugo a urmărit secundarul 
ceasului de la mână, ticăit după ticăit și ori de câte ori Rasmus 
era pe cale să facă ceva, să înceapă să vorbească sau să se 
miște, îi strângea mâna fratelui său mai mic până când acesta 
renunța. 

Il auziseră pe omul din schiţă plimbându-se pe la demisol. 
Înainte și înapoi, prin și în afara diferitelor camere. De două ori 
intrase în camera de lucru a tatălui lor, deschisese ușa 
dulapului, apoi o închisese la loc. După aceea, a urcat la etaj, 
din fericire, ușa demisolului scârțâia tare, așa că au știut tot 
timpul unde se află. Așa și-au dat seama și că s-a întors. 

Omul din schiţă. 

Fantoma. 

S-a plimbat acolo, la demisol, în camera de lucru, chiar a 
deschis sertarele de la biroul tatălui lor, îl auzeau. Deschizând, 
deschizând. 

Apoi dulapul. 

Il auzeau ca și când ar fi pășit înăuntru. 

Și acum... acum era chiar în afara camerei secrete. Respirând. 
Deschizând și acolo sertarele și dulapurile. Hugo l-a strâns tare 
pe Rasmus de mână, pentru el însuși, în aceeași măsură ca și 
pentru Rasmus. Cât de tare a putut. Și Rasmus l-a strâns și el. 

De parcă ar fi vorbit, în tăcere, unul cu celălalt. 

Îl auzi? 

Da, îl aud. 

Acum Rasmus strânse mâna lui Hugo. De două ori. Și Hugo o 
strânse pe a lui Rasmus la rândul său, de două ori. 

Mi-e frică. 

Și mie. 

Se țineau de mână, unul pe altul, complet nemișcaţi acum, cu 
ochii închiși, numărând secundele. 

Până când bărbatul a ieșit din dulap. 

Până când nu i-au mai auzit respiraţia. 

Până când pașii lui au răsunat din afara dulapului și a biroului, 
a demisolului, iar apoi a scârțâit ușa. 

— Hugo? șopti în cele din urmă Rasmus. 

— Da? 

— A plecat, nu? 

— Da. Deocamdată. 

— Incep orele la școală. 

— Trebuie să așteptăm. 

— N-ar trebui să întârziem. 

— Astăzi vom întârzia. 


10:04 
(1 oră și 56 de minute rămase) 


Piet Hoffmann cobori treptele vechi de lemn spre motor cu un 
rezervor mic de propan și plita într-o mână și cu undiţa, banda 
adezivă și o brichetă mare în cealaltă. Legase cârma, coborâse 
viteza și se asigurase că nu e trafic. A pus propanul și plita 
fierbinte pe podea și a folosit restul benzii pentru a fixa bricheta 
de ultima treaptă a scării, chiar deasupra sobei simple pe gaz. 
Apoi a rupt undiţa în două, a scos cârligul și a înfășurat strâns 
firul de pescuit în jurul butonului de pornire-oprire ce trebuia să 
iniţieze aprinderea. Apoi a deschis robinetul cuptorului cu gaz, a 
eliberat ţeava de pe tijă și a lăsat-o să curgă în timp ce a urcat 
înapoi spre punte. Totul era gata acum. Putea să dispară în fum 
și să revină când gardienii bine înarmaţi ai organizaţiei de 
contrabandă vor fi în cea mai profundă stare de derută. 

e 
10:29 
(1 oră și 31 de minute rămase) 


Tic-tac. 

De jur-împrejur. 

Hugo își ţinea ochii pe acul mare al ceasului de mână și era 
sigur că omul din schiță nu mai coborâse la demisol de douăzeci 
și cinci de minute. 

Îi explică lui Rasmus că, acum, el se va strecura sus - asta 
făceau fraţii mari în astfel de situaţii. Și Rasmus trebuia să 
rămână ascuns în camera secretă - asta fac fraţii mai mici. El a 
apăsat un mic buton roșu de pe perete, pentru a deschide ușa. 
S-a auzit la fel ca înainte, un mic zumzet liniștit, în timp ce ușa 
se deschidea. Și apoi băiatul a ieșit în vârful picioarelor din 
dulap, din camera de lucru, în drum spre ușa demisolului. Unde 
s-a oprit. 

Mai făcuse asta și altă dată, iar mama și tata nu-l auziseră. 

Dar acum era altfel. 

Să apese clanţa, lărgind deschizătura, fără ca ușa să scârțâie, 
a fost mult mai greu cu inima bătând ca o pasăre sălbatică în 
pieptul lui. 

Nu avea nevoie de mult, poate doar de un centimetru. Și apoi 
l-a văzut. Pantofi negri și pantaloni negri. Omul din schiță stătea 
la masa lor din bucătărie, vorbind la telefon. În limba engleză. Și 
nu prea bine. Dacă vestele tatălui său i-au amintit lui Rasmus de 
cele din filme, acest lucru i-a amintit lui Hugo de modul în care 
vorbeau băieţii răi în aceleași filme de la Hollywood. 

Astept. 

Hugo era sigur că asta a spus. Apoi. 

Gol. 

Singur în casă. 

Și atunci Hugo a simțit o altă lovitură în stomac, la fel ca 
înainte. 

Atunci totul a devenit clar. 

Omul din schiță spusese Zofia Hoffmann. 

Și Hugo și-a dat seama pe cine așteaptă. 

Pe mami. 


10:38 
(1 oră și 22 de minute rămase) 


Piet Hoffmann stătea lângă un mort într-o cabină mică, 
conducând o barcă de pescuit spre un port nord-african care 
devenea din ce în ce mai vizibil. Vântul se oprise, acest soare nu 
văzuse niciodată un nor în viaţa lui, iar pescărușii se învârteau 
cu încăpățânare deasupra - scufundându-se ocazional în siajul 
pe care barca îl lăsa în urma ei, în timp ce ţipau și sporovăiau pe 
limba lor. 

O sobă cu gaz, o brichetă și o undiță. 

Avea să funcţioneze. Își transformase handicapurile în 
avantaje. 

In acel moment, totul părea posibil. 

Apoi nenorocitul de telefon a început să sune. Telefonul 
căpitanului. În buzunarul pantalonilor mortului. 

Piet Hoffmann îl lăsă să sune. Doisprezece apeluri. L-a scos 
din buzunar și a verificat numărul. Același numar ca și la apelul 
anterior. Omar. Până acum agentul infiltrat ar fi trebuit să 
răspundă la întrebarea pentru cine lucrezi și să fi fost aruncat 
peste bord. 

Telefonul a sunat din nou. 

Hoffmann a lăsat soneria să se stingă, ca și înainte, dar în 
același timp și-a conectat propriul telefon la microfoanele 
electronice ascunse în crăpăturile zidurilor sediului central. 

Era Omar. Piet putea auzi asta clar. Și nu prea avea nevoie de 
o funcţie de traducere ca să poată înțelege frica și furia care îl 
cuprinseseră pe acesta pentru că nu-i răspundea căpitanul. Era 
evident că nu își putea imagina ce se întâmpla pe barcă. Unde 
n-ar fi trebuit să mai existe nimeni care să pună în primejdie 
organizaţia lor. Apoi a venit rândul contabilei să sune. Telefonul 
căpitanului - tot niciun răspuns. Și atunci ea a sunat persoana 
responsabilă pentru transport, care venea să preia conținutul 
seifului. Chiar și contabila părea stresată. Vocea aceea calmă pe 
care o folosea indiferent de presiunile externe părea forţată, 
iritată. 


— Am nevoie de un răspuns! 


Hoffmann a auzit din nou vocea aceea dură și puternică a 
bărbatului de la celălalt capăt al firului. 


— Răspunsul este că ne respectăm orarul. 

— S? 

— Am spus trei ore. Rămân trei ore. 

— Ce înseamnă asta? 

— Vremea nu s-a schimbat. Păstrăm, în medie, 
șaptezeci și cinci de noduri pe oră. 

— La ce oră exact? 


VP - 264 


— O oră și... lasă-mă să văd, paisprezece minute 
până ajungem în Zuwara. 


Piet Hoffmann opri traducătorul - auzise ce-i era necesar. 
Portul Zuwara se apropia din ce în ce mai mult. Se gândi că i-au 
mai rămas zece, douăsprezece minute. 

Dacă ar reuși să-i surprindă, să dispară și să reapară, ar 
câștiga aproximativ o oră. 

S-ar putea să fie suficient. 


10:47 
(1 oră și 13 minute rămase) 


Ewert Grens nu mai fusese niciodată în biroul unui profesor. 
Deși trecuse o jumătate de viaţă de când lăsase în urmă ciclul 
de școală obligatoriu, se simţi, chiar și așa, incredibil de vinovat 
când ciocăni la ușă. Pe vremuri, acesta reprezentase pentru el o 
autoritate înspăimântătoare. Aici erai chemat să primești o 
mustrare. În fața acestor ferestre se făcea cât putea de mic, 
atunci când întârzia. De aici, note diferite erau trimise acasă 
pentru a fi semnate, la fel ca actele oficiale de tribunal. 

În această dimineaţă venise cu un alt sentiment, de care ar fi 
preferat să se lipsească. 

Neliniște. 

Pentru că Zofia Hoffmann era în mare pericol. 

Pentru că habar nu avea cum se va descurca ea cu vestea că 
unul dintre elevii ei fusese ucis în patul lui. 

Cu câteva ore în urmă, așteptase la intrarea în cancelarie și 
ea ieșise de acolo cu cărți și dosare sub ambele braţe, în drum 
spre prima lecţie a zilei. Îl privise surprinsă și încurcată în 
același timp, și-l întrebase ce caută acolo. Înainte ca el să poată 
răspunde, îi explicase că a întârziat deja și se grăbise spre clasa 
ei. O urmase, deschizându-i ușile spre coridoare și ridicând 
hârtiile care îi alunecau din când în când din unul dintre dosare 
și, înainte de a se despărţi, îi solicitase o întrevedere după ce se 
termina programul. Desigur, ar fi putut să-i ceară să discute 
chiar atunci, imediat, ceea ce se întâmpla frecvent în treburile 
poliţiei. Dar a preferat să aibă un pretext să rămână aici, paznic 
pentru câteva ore, fiind atent la ceea ce s-ar putea să nu fie 
nimic mai mult decât o ameninţare imaginară. 

Se așezase pe una dintre băncile din curtea școlii, de unde 
putea vedea direct în clasa ei, fără să fie observat, și apoi, după 
ce a sunat clopoțelul, s-a întors în cancelarie și s-a așezat pe o 
canapea aproape la fel de uzată ca a lui. Expresia ei când a 
ajuns, pregătită sufletește numai pentru o ceașcă de cafea și 
câteva discuţii cu colegii, și când și-a dat seama că inspectorul 
era încă aici, așteptând și acum să vorbească cu ea, a fost la fel 
de întunecată pe cât era de iritată. 

— OK - ce faci aici, Grens? 

— Trebuie să vorbim. 

— Te-am rugat să nu te mai amesteci în viața noastră. Și 
totuși continui să faci asta. 

— O vorbă numai. În particular. Trebuie să mergem într-un loc 
în care să nu fim deranjati. 

Ea și-a pus cărțile și dosarele într-un coș care semăna cu unul 
pe care el și Anni îl luaseră odată în pădure, la început de 
toamnă, la cules de ciuperci. Apoi Zofia a turnat cafea într-o 
cană uriașă cu numele ei - în mod demonstrativ, fără să îl 
întrebe dacă ar dori și el o cafea. 

— OK, o vorbă, Grens. 

— Imediat. 

— De data asta ce mai e? 

— O să-ţi spun. Când vom fi singuri. 

Zofia arătă spre o cameră mică folosită pentru apeluri 
telefonice, cu două uși mai departe de cancelarie. Permitea 
conversațiile private într-un mediu nu tocmai prielnic unor 
asemenea lucruri. În timp ce se îndreptau într-acolo, una dintre 
colegele ei i-a oprit și și-a cerut scuze pentru că era nevoită să o 
ia pe Zofia deoparte. Grens s-a îndepărtat puţin, urmărind-o în 
continuare - nu a durat mult, nu și-au spus multe una alteia, dar 
limbajul corpului Zofiei i-a transmis totul. 

Resemnare. 

Profesoara trecea, temporar, în rolul de părinte sâcâitor. 

A format un număr pe telefonul mobil. 

— Se pare că nu sunt la școală. 

II privea într-un mod care nu mai era o respingere, ci mai 
degrabă căuta înțelegere. Și îl trase înăuntru. 

— Rasmus. Și Hugo. Asta este ceea ce tocmai mi-a spus 
colega mea. 

— Oh, da? 

— Încă n-au sosit. 

— La ce oră trebuiau... 

— Cursurile lor au început deja. Dar niciunul nu este aici. Și 
Hugo nu răspunde la telefon. 

lritarea ei era palpabilă. 

— Rasmus are oră de sport în fiecare dimineaţă. Și i-am 
explicat lui Hugo că trebuie să-l ajute pe Rasmus să-și adune 
echipamentul. 

Ewert Grens se uita la ea, încercând să audă ce spunea. 

Ceea ce spunea cu adevărat - fără ca ea însăși să fie 
conștientă de asta. 

Hugo și Rasmus nu veniseră la școală. Nu se putea lua 
legătura cu ei. 

Asta n-avea sens. 

Copiii ei nu aveau nimic de-a face cu asta. Ea fusese legătura 
cu băiatul mort, ea era cea care ar putea fi în pericol deoarece 
contrabandiștii încercau să-și acopere toate urmele. 

Nu avea sens. Și totuși. 

Deodată Grens și-a dat seama. 

— Când și unde ai vorbit cu ei ultima dată? 

— Acasă. Pe la opt. Încep devreme de câteva ori pe 
săptămână. 

— Și sunt singuri? 

— Da. Dat fiind că tatăl lor n-a putut să vină acasă, așa cum 
ar fi trebuit. 

lritarea ei revenise și ţintea direct spre el. 

Dar de data asta, el abia a observat. Pentru că singurul lucru 
care conta acum era să o împiedice să-și dea seama la ce se 
gândea el. 

— Stai aici. Ai grijă de elevii tăi. Mă duc să-i aduc. 

— Tu? 

— Am timp. 

— De ce te-ai duce tu după ei? 

L-a apucat de braţ și l-a tras de haină. 

— Ewert? Ce se întâmplă? 

— Nimic. Vreau doar să fiu de ajutor. 

— De ce ești aici? Despre ce-ai vrut să vorbești cu mine? 

El nu îi răspunse, era deja pe drum. 

Alerga din nou, la fel ca dimineaţă, din nou inconștient de 
durerea care ar fi trebuit să-i pătrundă în fiecare gând. 

10:52 
(1 oră și 8 minute rămase) 


Hugo închise ușa demisolului la fel de atent pe cât o 
deschisese, fără scârţâit. Și ar fi fost atât de frumos să se poată 
întinde și închide ochii. Asta făcea când era mic. Dacă era 
speriat sau trist obișnuia să închidă ochii și să-i ţină așa, în timp 
ce mama și tata se ocupau de orice îi provoca teamă sau 
tristețe. Când îi deschidea din nou, totul era OK. 

Acum el era cel mare. El trebuia să aibă grijă de toate astea. 

Chiar dacă frica și dorința de a plânge aproape îl copleșeau. 

În primul rând, avea nevoie de telefonul său. Dacă l-ar fi găsit. 
Al naibii telefon. Îl avusese când începuseră să caute prin 
spălătorie. Măcar atâta lucru își amintea perfect. Era acolo? S-a 
strecurat înăuntru, bine că ajunsese să se priceapă atât de bine 
să se strecoare după tata. Fără cel mai mic sunet. Asta până 
când totul s-a întâmplat brusc. Telefonul a început să sune! Nu 
așa de tare ca de obicei, probabil era ceva deasupra lui, 
amortizând sunetul, dar suficient de puternic pentru ca omul de 
sus să-l poată auzi. 

A sunat și a sunat în timp ce el trecea pe lângă mașina de 
spălat, pe lângă duș și uscător. Când a ajuns lângă coșuri a 
putut auzi chiar vibrația. A scotocit în rufele murdare pe care el 
și Rasmus le înșiraseră pe podea, căutând, căutând, până când, 
în cele din urmă, îl găsi. Sub un prosop de baie în dungi sau 
poate era un prosop mare de mâini. Și îi dezactivă soneria 
apelului în timp ce îl ridica. 

Trei apeluri pierdute. Toate de la mama. 

Și acum trebuia să dea un telefon. Nu mamei. Nu tatălui său. 
Ei nu-l puteau ajuta. Ci la ultimul număr din lista sa de contacte. 
Era un om care l-ar putea ajuta. 

e 
10:55 
(1 oră și 5 minute rămase) 


— Da, salut - Grens la telefon. 

Detectivul tocmai ajunsese pe strada liniștită și îngustă care 
ducea la casa lui Hoffmann. 

— Ewert... eu sunt. 

— Hugo? 

— Da. 

Neliniștea pe care o simţise când o părăsise pe Zofia reveni 
cu toată forța. Chiar mai puternic. 

— De ce ai nevoie? 

Grens încerca să asculte sunetele din spatele vocii șoptite a 
lui Hugo. Nu existau. Băiatul trebuie că se afla undeva în 
interior. Într-o cameră în care era foarte multă liniște. 

— Ewert? 

— Da? E 

— Este cineva aici. In casa noastră. 

Inspectorul ajunsese la poarta din faţă, era gata să parcheze 
în afara ei, dar s-a răzgândit și s-a întors. 

Dacă ceea ce bănuia era adevărat, dacă Hugo avea dreptate, 
Grens nu voia să-și anunţe sosirea. 

— Cine, Hugo? Cine e în casă la voi? 

— Omul din schiţă. Cel cu pupilele. Cel pe care l-a desenat 
Amadou. 

— Ești sigur? 

— Da. 

— Și de unde știi... 

— La început i-am văzut doar pantalonii și pantofii sub masa 
din bucătărie. Dar m-am furișat la ușa demisolului și l-am văzut, 
i-am văzut ochii. El este. 

— El este? 

— Da. 

— OK. Atunci trebuie... mai este acolo? În bucătărie? 

— Acolo l-am văzut. 

— Hugo, ascultă, tu... 

— Și mama nu e acasă. 

— Știu, ea... 

— Dar o așteaptă. 

— De unde știi? 

— Am auzit. 

— Ai auzit? 

— A spus asta când vorbea la telefon. 

Pe strada următoare, paralelă cu reședința Hoffmann, Grens a 
putut parca fără să fie văzut. Respirația lui Hugo l-a urmărit prin 
telefon în timp ce pornea spre casă. 

Omul identificat de Amadou. 

Care era răspunzător de moartea lui. 

Dacă era el. 

Dacă el era persoana din casă. 

— Hugo? 

Niciun răspuns. 

Dar se părea că și băiatul era în mișcare. 

— Voi fi în curând cu tine, Hugo. Acum e nevoie să fii foarte 
inteligent. 

Un sunet liniștit și băzâitor. Și apoi, în sfârșit, șoapta lui Hugo. 

— M-am întors la Rasmus. Ne ascundem. 

— Ce face frăţiorul tău? 

— ÎI ţin în braţe. 

Grens a traversat grădina vecinului și și-a făcut drum prin 
gardul viu pentru a ajunge la proprietatea Hoffmann. A zâmbit 
scurt și asta l-a ajutat să se simtă bine. Ce cuvinte frumoase. Ar 
vrea să facă și el la fel. Să strângă în brațe, să îmbrăţișeze 
amândoi băieții. 

— E bine că vorbești în șoaptă, Hugo. 

Pe o parte a casei, o fereastră era ușor deschisă. Un dormitor, 
dacă judecai după mobilier. A căutat ceva pe care să se urce și 
a întors o găleată de tablă cu susul în jos. Dacă s-ar urca pe ea, 
ar putea să ajungă la fereastră și să treacă peste cadru. 

Chiar în timp ce le gătea clătite în carouri, detectivul se 
gândise că cei doi băieţi nu mai aveau nevoie de rahaturi în 
viața lor, că mai mult decât înduraseră deja ar fi putut fi 
devastator. Și acum, aceiași băieți se ascundeau de un suspect 
de crimă în propria lor casă. 

Se întinse, slăbi cârligul și împinse fereastra în sus, se prinse 
de cadru și înălțându-se, intră. li fu surprinzător de ușor să sară 
pe geam și în cameră. lar acum vorbea și el în șoaptă. 

— Am să fiu în curând cu tine, Hugo. 

— Unde ești - e departe? 

— Doar puţin mai durează. Stai acolo unde ești. Și ţine-l în 
continuare pe Rasmus în braţe. Promite-mi. 

— Pro... 

Apoi tăcere. 

— Hugo, hei, unde ai dispărut? 

— E aici, Ewert. Aproape. Probabil că a auzit sunând telefonul. 
Este aici, la demisol, unde ne ascundem. 

11:01 
(Au mai rămas 59 de minute) 


A sărit peste balustradă în timp ce barca cu elicele 
deconectate a trecut pe lângă digul interior al portului Zuwara. 
A sărit de la pupa în apele albastre-verzui. Nu departe de 
paznicii înarmaţi ai organizaţiei contrabandiștilor. 

Ambarcaţiunea de pescuit a alunecat încă puţin înainte, 
încărcată cu combustibil, spre docul de beton. Piet Hoffmann 
plutea în apă, ţinând în mână o jumătate din undiţă, lăsând firul 
de pescuit să plutească liber, în timp ce barca se izbea deo 
pereche de geamanduri înainte de a se opri, ca și cum ar fi avut 
o voinţă a sa proprie. 

A așteptat până când bodyguarzii au sărit la bord. Până când 
au descoperit că echipajul - căpitanul din cabină și paznicul la 
provă - nu mai stătea în picioare. Apoi Piet a blocat tamburul 
undiţei, întinzând firul. Și, cu o smucitură, a împins în jos butonul 
brichetei, trecându-l de la „oprit” la „pornit”. 

Simti ca și cum ar fi mușcat un pește. 

lar explozia a fost imediată. 

O undă de șoc puternică și o vâlvătaie uriașă, intensă. Fumul 
de motorină s-a revărsat gros și negru. Asta așteptase. Era ca 
norul în formă de ciupercă ce urmează unei explozii nucleare. A 
înconjurat barca, a cuprins tot cheiul. 

Acum va putea să înoate, nevăzut, spre uscat, să se îndrepte 
spre macara și să se urce până la capul girafei. Să ajungă la 
geanta atârnată acolo - ieșirea sa pentru când nu mai exista 
altă cale. 


11:09 
(Au rămas 51 de minute) 


Hugo îl ţinea pe Rasmus strâns în braţe. Făcea ceea ce îi 
spusese lui Ewert - ceea ce și Ewert îi ceruse să facă. Să-și țină 
fratele în brațe. 

În timp ce omul din schiţa-portret circula din nou prin demisol. 

Sunetul pașilor. 

Nu renunța. Se apropia din ce în ce mai mult. 

De data aceasta s-a auzit mai tare când a deschis dulapul, nu 
a fost nici pe departe la fel de atent când a cercetat rafturile și a 

smuls sertarele. lar când a terminat, n-a plecat, a așteptat. Se 
auzea de parcă trecea încet cu unghiile înainte și înapoi pe 
peretele subţire. 

Hugo și-a strâns iar fratele mai mic la piept și inimile lor 
băteau într-un ritm sălbatic. 

Ochii aceia cu pupilele acelea erau acolo. 

La o distanţă de doar un braţ, de cealaltă parte a unei 
scânduri de lemn. 

Timpul nu mai avea sens. Se întâmplă uneori. Devine 
imposibil de știut dacă a trecut mult timp sau deloc. 

Apoi s-a auzit alt scârțâit. Ușa demisolului se închidea. Și apoi 
pașii aceia nenorociţi, acei blestemaţi de pași au amuţit. 

Hugo nu avea suficient curaj să sune din nou. 

Nu, nu, nu, nu, nu, nu, nu din nou. 

Dar trebuia. 

— Ewert? 

Șoptea cât putea de încet. Și când Ewert a răspuns, șoptea și 
el la rândul său. 

— Da? 

— Unde ești, Ewert? El... a fost aici. Dar acum a plecat. 

— Sunt în casă. Cred că în dormitorul părinţilor tăi. Dar nu 
sunt sigur că am înţeles unde sunteți tu și Rasmus. La demisol, 
nu-i așa? 

— Da. În camera de lucru a tatălui meu. În interiorul dulapului 
sau în spatele lui. Într-o cameră secretă. N-o poţi găsi dacă nu 
știi de ea. 

Ewert șopti din nou. lar acum, părea sever. Nu supărat, nu în 
acest fel, dar uneori era mai ferm decât mama și tata. 

— Hugo, vreau să mă asculţi. Nu poţi pleca de acolo - sub 
nicio formă. Nu-l părăsi pe Rasmus. Nu mă sunaţi pe mine sau 
pe nimeni altcineva. Singura ta misiune este să stai în camera 
aceea secretă până când vei auzi din nou de mine. Înţelegi ce-ţi 
spun, Hugo? 

— Da. 

— Dacă faci așa cum îţi spun, totul va fi bine. OK? 

— OK, Ewert. 


11:14 
(Au rămas 46 de minute) 

Fumul negru-cenușiu care învăluise totul se risipea încet. Piet 
Hoffmann a escaladat macaraua, picioarele, corpul girafei, gâtul. 
Strigătele pescărușilor fuseseră înlocuite de vocile lui Omar și 
ale contabilei. Confuzie. Haos. Cadrul perfect pentru acest lucru. 

Geanta din pânză atârnată de curelele de piele de pe capul 
girafei. Și-a despachetat pușca de lunetist și cutiile cu muniţie, a 
lăsat arma pentru o clipă și a pornit programul de traducere de 
pe telefon. Acum microfoanele pe care le pusese în șantierul 
naval și pe debarcader erau interpreţii electronici de care avea 
nevoie pentru a surprinde comunicarea inamicului. 


— Ce naiba se întâmplă? 


Omar ajunsese lângă epava plutitoare și arzândă a bărcii de 
pescuit. Și a strigat la unul dintre paznicii care nu reușise să 
sosească lângă barcă atunci când Hoffmann declanșase 
explozia, astfel că era încă în viaţă. 


— Nu știm. Ceva pur și simplu s-a... 

— Și suedezul? 

— Nu este la bord. Oricum, nu mai este în viață. 

— Esti... Esti sigur? 

— Am căutat prin toată ambarcatiunea. Ce a mai rămas 
din ea. 

— Avem nevoie de întăriri! Acum! 


Piet Hoffmann a îndreptat pușca cu lunetă către locul unde 
credea că ar putea să-i vadă. Prin lunetă a reușit să aducă 
imaginea mai aproape. Îl putea vedea pe Omar scoţându-și 
telefonul pentru a suna după întăriri. 

Nu putea permite să se întâmple așa ceva. 

e 
11:17 
(Au mai rămas 43 de minute) 


De la moartea lui Anni, Ewert Grens nu se mai simțise 
niciodată responsabil pentru viața altei persoane. De-abia dacă 
se mai simțea responsabil pentru a lui. Și acum, brusc, era 
responsabil. Doi băieței hotărâseră să aibă încredere în el. Și, 
dintr-un anumit motiv, emoționaseră un detectiv care se credea 

deasupra oricărei emoţii. Au vorbit cu el, l-au privit și acest lucru 
a însemnat ceva. Chiar dacă nimic nu mai conta cu adevărat 
pentru el în ultima perioadă. 

Dar direcţia acestei responsabilităţi - care iniţial a deschis o 
inimă ce fusese închisă prea mult timp - s-a schimbat când un 
alt băiat, care, de asemenea, alesese să aibă încredere în el, a 
fost omorât într-un pat. Ceea ce părea delicat și blând a devenit 
brusc apăsător și greu. 

De parcă s-ar fi aflat într-unul dintre acele jocuri video ce 
plăceau atât de mult copiilor. Prins într-o lume fictivă. 

Personajul negativ - criminalul - lovise o dată și avea să 
lovească din nou. Inocenţii - copiii - erau urmăriţi în timp ce se 
ascundeau într-o cameră secretă. Și un jucător trebuia să 
rezolve totul, iar când el va reuși să facă asta, jocul va reporni și 
viaţa va reveni la normal. 

Așa părea. 

Dar nu era așa. 

Ei toți erau prinși în capcană, toţi în același loc. Criminalul, 
prada lui și jucătorul. Asta era adevărat. Dar această lume era 
reală, casa asta exista, nimic nu era imaginar și orice acţiune 
avea consecinţe care nu puteau fi schimbate. 

El, poate mai bine decât toţi oamenii, știa ce înseamnă asta. 

Cum era să fii aproape de cineva, să te simţi responsabil 
pentru viaţa ei și să nu reușești să o protejezi. Cum era s-o 
privești pe femeia care însemna totul pentru tine dispărând 
încet. Deci pe măsură ce inspectorul detectiv s-a strecurat în 
dormitorul unei case ce aparţinea unei familii din care nici 
măcar nu făcea parte, pentru a se confrunta cu un criminal care 
era aici pentru a ucide din nou, Grens avea un singur gând 
concret, un singur plan - să nu mai vezi niciodată cum o viaţă 
de care ești responsabil e pierdută. 

Mai degrabă să pierzi viaţa ta. 

Nu mai avea putere să ducă povara a doua oară - nici în trup, 
nici în suflet. 

Işi trecu instinctiv mâna peste tocul de piele uzat, o cruce sub 
sacou. Arma era straniu de ușoară în mâna lui dreaptă. Mai 
experimentase și faptul că, în acele câteva clipe când era pe 
cale să tragă, arma devenea aproape fără greutate, atunci când 
era nevoie de ea cu adevărat. 

Grens deschise ușa dormitorului ușor, cu grijă. Munca sa ca 
anchetator consta în venirea la locul unei infracţiuni, după 
comiterea unei crime, ca s-o interpreteze, să lămurească ce se 
întâmplase, să caute răspunsuri la întrebări cu mult timp după 
ce oamenii fuseseră răniţi sau uciși. Acum stătea într-o casă 
necunoscută, făcând ceva ce nu mai făcuse până atunci în 
cariera lui de poliţist - trebuia să se confrunte cu un ucigaș 
înainte ca o crimă să aibă loc. 

Un pas, apoi încă unul, prin holul unde Hugo trăsese cu 
urechea la ce vorbeau adulţii, cu doar câteva zile în urmă. 

Ewert Grens făcu o pauză, acum e/ asculta, dar tot ce auzea 
erau bătăile puternice ale ceasului din peretele bucătăriei, 
murmurul frigiderului, o mașină pe stradă claxonând ceva sau 
pe cineva. 

Dacă stătea aici, aplecându-se puţin spre baia unde se dusese 
pentru a acoperi discuţia cu Hugo, putea vedea scara ce ducea 
la subsol. Băieţii erau acolo. Și ei erau responsabilitatea lui. 

A lui. 

Inspectorul detectiv se lipi de perete și se strecură de-a lungul 
lui, până în bucătărie. 

Acolo Hugo văzuse o pereche de pantofi negri și pantaloni 
negri, care aparțineau unei perechi de ochi familiari. 

Acolo trebuia să meargă. 

Ewert Grens își adună tot curajul de care era capabil, toată 
furia, toți acei ani teribili în stomac. Până când avu puterea să 
facă acel ultim pas. După colț, unde holul se transforma în 
bucătărie. 

Își ţinea arma la înălţimea umerilor și poate că aceasta 
tremura un pic mai mult decât atunci când el era mai tânăr. 

O mişcare cuprinzătoare dintr-o parte în alta a camerei - 
masa de bucătărie, dulapuri, aragaz, tejghele. 

Gol. 

Poate Hugo și-a imaginat totul. 

Aşa cum fac uneori copiii. 

Grens expiră puțin. Oarecum relaxat. Și lăsă garda jos. 

lar atunci o lovitură puternică îl izbi în partea din spate a 
capului și el căzu - cu capul înainte - pe podeaua bucătăriei. 

Fața lui resimţi cea mai mare parte din energia căderii. 

Ceva în obraz se zdrobise. Câţiva dinţi din maxilarul superior 
fură dislocaţi. Vârful bărbiei scoase un sunet scrâșnit. Dar nu 

simţi niciuna din aceste dureri. La fel ca dimineaţă, când 
începuse să alerge pentru prima dată după decenii. 

A rămas întins acolo, în vreme ce următoarea lovitură îl 
nimerea mai sus în cap, o treime pe creștet. 

O pereche de mâini l-au apucat de jachetă, l-au întors. 

Ewert Grens zăcea întins pe spate, incapabil să se apere, și 
atunci văzu ceea ce văzuse Hugo înainte să se ascundă, ce 
văzuse Amadou și dusese la moartea sa - o pereche de ochi cu 
pupile de dimensiuni diferite. Individul semăna neașteptat de 
mult cu portretul-robot făcut de desenatoarea poliţiei. Părul era 
foarte scurt tăiat, aproape periuţă, un nas mic, dinţi neregulați, 
barbă nerasă de câteva zile. Și ceea ce ţinea în mână i-a amintit 
lui Grens de un instrument pe care îl folosise odată la cursul de 
prelucrare a lemnului, ceea ce ei numeau o sulă, practic un 
mâner având atașat un vârf de metal lung și ascuţit. O armă 
care putea provoca răni adânci, cu margini curate, care 
pătrundea în plămâni și inimi, lăsând în urmă doar o cantitate 
mică de sânge pe piept și în pat - cam cât să se umple o ceașcă 
de cafea. 

Și a fost ciudat. 

Ceea ce a simţit Ewert Grens era ceva aproape de 
dezamăgire. Dintre toate afurisitele de sentimente. 

De parcă toate îngrijorările din lunga lui viaţă ar fi fost 
complet inutile. Nu pentru că fusese îngrijorat de moarte în sine, 
nu despre asta era vorba. Era golul. Era marea tăcere. Era 
nimicul. Dar zi de zi, de când își putea aminti, fusese afectat de 
teama de moarte sau, mai degrabă, de frica legată de 
momentul de dinaintea morții, momentul când îţi dai seama că 
moartea nu mai poate fi evitată. Acest sentiment, de 
conștientizare a faptului că nu vei mai ști nimic, nu vei mai 
simţi, gândi, vedea, auzi, mirosi sau gusta vreodată. Când sinele 
își dă seama că funcţiile corpului sunt pe cale să înceteze. 
Angoasa aceea. Ultimul puseu infernal de anxietate. Dar tot ce 
simţea era - nimicul. Un bărbat, un criminal, stătea deasupra lui 
cu arma ascuţită în mână, gata să-l lovească pe Grens în inimă 
și totuși - nimic. 


11:19 
(Au mai rămas 41 de minute) 

Piet Hoffmann nu voia să tragă niciun foc - dezvăluindu-și 
astfel poziţia - până ce lucrul nu ar fi devenit absolut necesar. 

De două ori, Omar a format un număr de telefon, fără să i se 
răspundă. 

La a treia încercare a reușit, iar Hoffmann a așteptat. Până 
când n-a mai putut aștepta. Întăririle răspunseseră în cele din 
urmă. 

Și trebuia să tragă. 

Dar era totuși prea ușor să mori imediat, fizic. 

Așa că Hoffmann a îndreptat arma spre telefonul mobil. lar 
când împușcătura și-a atins ţinta, nu numai telefonul fu 
spulberat, ci și mâna lui Omar. 


11:20 
(Au mai rămas 40 de minute) 


A fost o dezamăgire faptul că momentul dinaintea morţii nu 
valora cât o viață întreagă de îngrijorare. Dar și o surpriză. Și a 
fost, de asemenea, exact ca un clișeu. Timpul a încetinit până ce 
aproape că s-a oprit. O secundă se întinse la nesfârșit, pe 
măsură ce simţurile lui pipăiau lumea pentru ultima oară. 

Ewert Grens se uita fix la capătul ascuţit al unui instrument 
metalic lung, îndreptat spre el, spre pieptul și inima lui. Şi știa 
exact cum, ce, când urma să se întâmple. Tic-tacul ceasului din 
bucătărie era la fel de puternic ca o tobă, lumina de deasupra 
aragazului mai puternică decât soarele, respiraţia ucigașului său 
putea mai rău decât o groapă de gunoi. 

Toate, pentru ultima oară. 

Apoi a mai văzut ceva. Acolo. Acolo. La aceeași înălțime cu 
lama, în spatele ei, la doar câţiva metri distanță. O mișcare. O 
persoană. Hugo. 

Și o armă. 

Hugo ţinea un pistol în mâna sa de nouă ani. 

Acesta a fost motivul pentru care acel bang specific a înecat 
orice altceva, iar fiecare gând al detectivului a devenit de 
neînțeles și inutil. 

Hugo trăsese cu arma. Ewert Grens a văzut reculul 
aruncându-l pe băiat pe spate, a auzit la fel de clar cum 
împușcătura a zgâriat și a lovit ventilatorul din bucătărie, înainte 
de a se înfige în perete. 

Hugo trăsese cu arma și ratase. 

Dar a fost timp suficient pentru ca omul de deasupra lui Grens 
să se tragă înapoi și să se întoarcă. Și ca detectivul să-l apuce 
de picior, răsucindu-l, împingându-l la o parte, și apoi în jos pe 
podeaua bucătăriei. Suficient pentru ca sula să-i cadă din mână, 
iar Grens să o culeagă, să o ridice sus și să o înfigă în inima 
omului. 


11:21 
(Au mai rămas 39 de minute) 


Împușcătura în mâna lui Omar a schimbat condiţiile. Poziţia lui 
Hoffmann fusese acum dezvăluită. Deci a mai tras încă cinci 
focuri. Două în bodyguarzii aflaţi de ambele părți ale lui Omar. O 
singură lovitură spre paznicul care alerga dinspre sediu. Și două 
împușcături spre gardienii din jurul depozitului, care se ocupau 
de refugiații ce așteptau înăuntru următoarea plecare, cu 
următoarea ambarcaţiune de contrabandă. 

Avea nevoie de Frank. Care făcea exact ceea ce promisese. A 
urmărit un semnal și, odată ce barca explodase, s-a deplasat 
spre locul din spatele depozitului de refugiaţi, cu telefonul în 
mână. 

— Ești gata? 

— Acum știu ce-ai vrut să spui prin „semnal evident”, Koslow. 
În niciun caz nu puteam să ratez asta. 

Norul de fum aproape se risipise și de la locul lui de pe 
macara, Piet Hoffmann își căută prietenul danez prin luneta 
puștii, fără succes. 

— Frank, pot conta pe tine acum? 

— Mă insulţi punând întrebarea asta. 

— Bun. Atunci uite ce am nevoie să faci. Acum că paznicii 
sunt neutralizați, vreau să strângi refugiații, cred că sunt 
cincizeci, poate șaptezeci și cinci înăuntru, și să-i duci cât mai 
departe posibil. Apoi am nevoie să te întorci în depozitul gol și 
să-l pregătești. Două sute cincizeci de grame de fitil de detonare 
înfășurat în jurul fiecărei coloane. Dacă vrem să nivelăm locul, 
vom avea nevoie de forță din două direcții diferite - explozibilii 
trebuie așezați în două puncte, pentru a împinge grinzile de fier 
în jos și la dreapta și în sus și spre stânga, în același timp. 

— Cât timp am? 

— Al dracului de mult mai puţin decât ai nevoie. 

— Ca de obicei, deci. 

Din vârful macaralei, vederea lui asupra mării era magnifică. 
Hoffmann se uită peste apele sale nesfârșite. Barca de transport 
a banilor nu se vedea încă. 

— Încă ceva, Frank. 

— Da? 

— Păzește-ți spatele de Omar - tipul pe care îl urmăreai la 
Tripoli - și de contabilă, o femeie cam la 35 de ani. Sunt singurii 
rămași acolo, dar nu-i omori dacă dai peste ei. Aștia sunt ai mei. 
O să mă ocup personal de ei. Și îi vreau în viaţă. 

— Și dacă nu am de ales? 

— Ai de ales. OK? Cu toate acestea, nu ai de ales în ceea ce Îi 
privește pe refugiaţi. Deja sunt speriaţi și surescitaţi, iar acum, 
cu haosul ăsta, vor intra în panică de-a binelea - dar trebuie să-i 
scoţi din nenorocitul ăla de depozit, înainte să-l spulberăm până 
în înaltul cerului. 


11:22 
(Au mai rămas 38 de minute) 


Mort. 

Ewert Grens a pus ușor un deget pe încheietura mâinii 
bărbatului. Nu avea puls. Și apoi, deși era sigur deja, a pus două 
degete pe partea laterală a traheei. 

Pentru prima dată în viață, omorâse pe cineva. 

Acum patru ani, crezuse că a ucis pe cineva, când a dat 
ordinul ca Piet Hoffmann să fie împușcat, în timpul unei crize cu 
ostatici, la o închisoare de mare securitate. Dar aflase mai târziu 
că nu era adevărat. 

Acum ucisese de dragul lui Hoffmann. 

lar Grens nu simţea nimic. Toate lucrurile de care se temuse - 
vinovăția, rușinea, angoasa de a fi pus capăt unei vieţi - 
dispăruseră complet. A; meritat-o, nenorocitule. Ai luat viaţa 
unui copil și aproape că ai luat viaţa a încă doi copii și erai pe 
punctul de a mă ucide pentru a-i putea ucide pe ei - dreptul tău 
de a exista în această lume, de a trăi a dispărut. 

Se grăbi spre scara de la subsol. La Hugo. Care stătea acolo 
jos, palid, zdruncinat, și totuși a apucat mâna întinsă a lui Grens. 

— Rasmus? 

— Jos. 

— Arată-mi. 

În scurta sa plimbare prin subsol, l-a sunat pe Sven care, 
împreună cu Mariana, se afla încă la locul crimei de la casa ce 
adăpostea grupul de copii fără aparţinători. Grens le-a spus 
amândurora să vină acolo imediat. Și înainte ca Sven să poată 
pune întrebarea următoare, ce s-a întâmplat, Ewert, el a închis. 

— Aici, Ewert. Sau... acolo. 

Hugo îl condusese pe Grens prin camera de lucru a tatălui său 
și îi arătase un colţ. 

— În interiorul dulapului. Într-o cameră secretă. 

Detectivul l-a ajutat pe băiatul de nouă ani să mute scaunul 
de birou în dulap și a privit spatele zvelt urcându-se pe el și 
trăgând o pârghie ascunsă. În timp ce peretele se deschidea 
pentru a dezvălui camera secretă, Rasmus ieși în fugă, se opri o 
clipă când văzu chipul lovit al lui Grens, dar oricum i se aruncă 
apoi de gât, cu un amestec de râsete și lacrimi. 

Grens îl tinu strâns, în timp ce se întorcea spre Hugo. 

— Ce-i asta? 

— Este a tatii. Dar e un secret. 

— Dar tu știai despre ea, Hugo? 

— Nu-i spui, OK? 

Grens se uită la faţa aceea tânără și serioasă și aprobă din 
cap. 

— Aici aţi gasit arma? 

Hugo deschise un dulap metalic care îi amintea lui Grens de 
un seif pentru arme. 

— Vezi? Mai sunt. Și cuțite. Și o grenadă, cred. 

Dumnezeule mare. 

Hoffmann păstra toate acestea cu doar un etaj mai jos, sub 
masa din bucătăria unde copiii lui luau micul dejun în fiecare 
dimineaţă? 

Instrumentele de zi cu zi din viaţa unui agent sub acoperire. 
Pe lângă pistol, mai erau câteva serviete, un raft pentru 
îmbrăcăminte cu veste antiglonț de o calitate semnificativ 
superioară faţă de cele la care aveau acces polițiștii și un seif cu 
cod de securitate. 

Viaţa de zi cu zi a unui agent sub acoperire - dar asta a fost 
acum mult timp, Hoffmann. În altă viaţă. O promisiune pe care 
mi-ai făcut-o mie, familiei tale. 

O promisiune pe care ai încălcat-o. 

— Hugo, tu știai deja că arma era acolo? 

— Da. Știu de mult. Uneori intru aici. 

— Dar de unde ai știut... să tragi? 

Hugo se uită fix la podea, de parcă i-ar fi fost rușine. 

— Am căutat pe Google. Pistolul se numește Radom, este 
polonez ca tata - sau ca tatăl și mama tatălui meu. Pe YouTube 
îți arată cum să tragi. Nu voi mai încerca niciodată, promit, 
Ewert. Dar mi-am amintit. Și a funcţionat. 

Ewert Grens se uită în jur pentru ultima oară. Sven și Mariana 
nu erau departe și vor fi aici în câteva minute. l-a luat pe Hugo 
și Rasmus de mâini și i-a împins, cu blândeţe, afară din camera 
secretă. 

— Hugo? Vreau să pui pistolul înapoi exact acolo unde se afla. 
Și asigură-te că orice altceva este exact așa cum a fost înainte. 
Și închide ușa pe dinafară, știi cum să faci asta. 

Băiatul spunea adevărul, fusese în această cameră de multe 
ori înainte. Cunoștea locul fiecărui obiect și se asigură că 
resetase codul de securitate al seifului, la care umblase 
detectivul, din nou cu toate cifrele la zero. 

— Așa îl pune tata. 

— Bun. Pentru că uite ce vom face. Acum nu doar că avem un 
secret împreună - avem un secret uriaș. Hugo - nu poţi spune 
nimănui ce s-a întâmplat la etaj. OK? N-ai fost niciodată acolo. 
Tu n-ai făcut nimic înainte ca el să cadă la pământ. Imi promiţi? 

— Îţi promit. 

— Ai fost foarte curajos, Hugo - un erou! Tu și cu mine vom 
vorbi mult mai mult despre asta, mai târziu. Nu voi uita 
niciodată, poţi fi absolut sigur de asta. Dar dacă spunem 
altcuiva chiar acum, lucrurile vor deveni... se vor complica. Ar fi 
mult mai complicat decât e necesar. Pentru mama și tata. 

— Nu voi spune nimic. Despre asta. 

— Și tu, Rasmus - atunci când vine vorba de camera secretă, 
vei face ceea ce face fratele tău mai mare - știi despre asta, dar 
nu vorbești niciodată despre ceea ce știi. 

Rasmus îl ţinuse de mână pe Grens tot timpul. Când a 
răspuns, și-a strâns degetele cât de tare a putut în mâna cu 
mult mai mare, ca și cum ar fi subliniat cât de important era 
acest lucru. i 

— Și eu pot să tac. Inteleg și eu lucrurile. 

— Știu, Rasmus. 

Grens îmbrăţișă băiatul și apoi îi dădu drumul mâinii. O 
îmbrăţișare. Nici nu-și mai amintea când îmbrăţișase ultima dată 
pe cineva. _ 

— Și rămâneţi aici. In camera de lucru. Nu urcați până nu vă 
spun eu, bine? Îmi promiteţi - din nou? 

— Promitem. 

Au spus-o în același timp. Ewert Grens zâmbi, apoi se îndreptă 
spre scări și urcă în hol și la bucătărie pentru a se întâlni cu 
Sven și Mariana. Acolo era întins un om mort. O fantomă. El știa 
acum că acel om făcuse mult mai mult pentru organizaţia de 
contrabandă decât să deschidă ușile containerelor. El fusese 
omul însărcinat cu ștergerea urmelor acţiunilor acesteia. Cel 
care îi ucisese pe ghid și pe Amadou cu același instrument care 
tocmai fusese îndreptat și către inima detectivului. Lucrase 
pentru persoana de contact suedeză sau, dacă Mariana avea 
dreptate, pentru liderul întregii organizaţii. 

e 
11:26 
(Au mai rămas 34 de minute) 


Sediul. Acolo fugise Omar, potrivit celor ce se auzeau prin 
microfoane. Unde, cu ajutorul contabilei care, conform 
conversaţiilor înregistrate de aceleași microfoane, fusese acolo 
tot timpul - a încercat să oprească sângerarea din ciotul care 
fusese mâna lui. Deci acolo a fugit și Piet Hoffmann imediat ce a 
coborât de pe macara. 

Era o singură intrare. Pe scară. Trebuia să găsească alta. 
Fațada era neuniformă și plină de găuri și, asemenea multor alte 
clădiri din zonă, neîntreţinută. Ceea ce îi convenea de minune. 
Căţărarea pe cărămizile proeminente până la etajul al treilea era 
nimic prin comparaţie cu căţărarea până la capul girafei. 

Omar stătea întins pe unul dintre birourile din camera mare. 

Un bandaj însângerat presa locul în care i se termina brațul 
stâng. 

Asta era cam tot ce putu distinge Hoffmann printr-o fereastră, 
din cel mai bun loc pe care îl găsi. Aici zidul era chiar și mai 
dărâmat, a reușit să înfigă jumătate de picior într-o singură 
gaură. 

Se uită prin cameră după contabilă. Ușa camerei-seif părea să 
fie întredeschisă. Și-a scos telefonul și a conectat camera web 
din interior - care anterior transmisese cu o claritate perfectă 
degetele ei dansând pe ecranul seifului, introducând codul. 

Nicio conexiune. Fără emiţător, fără cameră. 

Contabila descoperise camera. 

Desigur. 

Probabil schimbase și codul. 

Și, cu barca pentru transportul banilor apropiindu-se, al cărei 
personal de securitate era la fel de priceput în folosirea violenţei 
ca și el, îi rămânea o singură opţiune. 

Coliziunea, confruntarea. Asta i-a deschis ușa. 

Acum avea să deschidă fereastra. 

e 
11:30 
(Au mai rămas 30 de minute) 


Ewert Grens stătea la masa din bucătăria casei Hoffmann, în 
timp ce Sven și Mariana parcau mașina în faţa porţii. El tocmai 
terminase. In câteva minute, reușise să ia o pensetă din dulapul 
din baie și, după câteva încercări eșuate, izbutise să apuce 
glonţul încastrat în peretele de beton de lângă ventilatorul 
bucătăriei. Acum stătea în buzunarul interior al jachetei lui și 
avea să rămână acolo până când el își va conduce mașina peste 
podul Väster în drumul de întoarcere spre secţia de poliție. O 
aruncare bună pe geamul mașinii și povestea unui copil de nouă 
ani și a pistolului său avea să se termine în fundul lacului 
Mälaren. 

De la o promisiune făcută în Africa, la un glonţ într-un zid din 
sudul Stockholmului. 

Promisese să supravegheze această casă. Promisese că 
familiei lui Hoffmann nu i se va întâmpla nimic, în timp ce el 
lucra pentru poliţia suedeză. 

Grens fu lovit de un val de epuizare, durerea începu să palpite 
în fața lui chinuită. 

Un băiețel alesese să se încredințeze unui detectiv bătrân pe 
care abia îl cunoștea, spunându-i că a auzit împușcături, prin 
telefon, când vorbea cu tata. Acum auzise același lucru în 
propria lui casă, într-un loc care ar fi trebuit să reprezinte 

siguranţa prin definiție. Văzuse chiar un om mort în bucătăria 
casei familiei lui. 

Voi avea grijă de tine, Hugo, am să mă asigur că primesti 
ajutorul de care ai nevoie. 

Ușa din faţă se deschise. A recunoscut pașii liniștiți ai lui Sven 
și alţii mai energici, ai Marianei. Felul în care mergeau era foarte 
asemănător personalităţilor lor. 

— Sunt în bucătărie. Prima pe dreapta. 

S-au oprit la ușă, lângă blatul din bucătărie și scurgătorul de 
vase și s-au uitat în jurul camerei. 

Un om mort cu faţa în sus. 

Șeful lor, pe un scaun, lângă el, cu fața stâlcită rău. 

— Ewert, ce, ce... 

— Voi doi aveţi grijă de asta. 

— ... s-a întâmplat? 

— Și repede. O anchetă imediată a locului crimei. Și... 

— Trebuie să mergi la spit... 

— ... puneţi-mi imediat întrebările. Ca să știți exact ce s-a 
întâmplat. Oamenii care locuiesc aici n-au nevoie de noi în 
vieţile lor nici măcar un minut mai mult decât este absolut 
necesar. 


11:32 
(Au mai rămas 28 de minute) 


Primele trei focuri de armă au străpuns geamul de sticlă. 
Următorul l-a lovit pe Omar în genunchiul drept - cu o mână 
lipsă și un picior inutilizabil, nu va pleca nicăieri. Piet Hoffmann 
avea mănuși, dar tot și-a tăiat ambele palme în timp ce le 
sprijinea de rama ferestrei și sărea în camera mare a sediului 
central. O secundă mai târziu ajunsese la camera-seif și la ușa 
întredeschisă. Coliziune. Confruntare. Tinea arma într-o mână 
când a apucat ușa și a deschis-o cu o smucitură. 

Ea stătea acolo, așezată pe seif. 

Îmbrăcămintea aceea scumpă, ochelarii aceia cu rame aurii, 
privirea ei tăioasă. Și revolverul, pe care îl împinsese în fruntea 
lui până ce începuse să sângereze și cu care apoi trăsese pe 
lângă urechea lui, luându-i auzul temporar, la prima lor întâlnire 
- îl ţintea acum direct spre el. 

— Trag la fel de ușor ca tine, Koslow. La fel de bucuroasă. La 
fel de repede. 

Două guri de țeavă. Două arme mortale cu piedica ridicată. 

— Dar nu am atât de mult de pierdut. Știu despre tine acum. 
Soţie. Copii mici. Eu sunt pe cont propriu. 

— Tu stai pe rudele tale. Banii. Fără ei ești la fel de moartă ca 
și paznicii tăi. Și în ceea ce privește familia mea, este departe 
de aici și în completă siguranţă. 

Era ciudat de calmă. 

— Dacă spui tu. 

De parcă ar fi știut ceva ce el nu știa. 

— În completă siguranţă. Eşti sigur? 

De parcă n-ar fi avut nimic de pierdut. 

— Dacă tragi, trag și eu, Koslow. Și murim amândoi. Deci voi 
număra până la cinci. Atât timp ai ca să pleci. Atunci amândoi 
vom scăpa de aici în viaţă. 

Nu era disperată. Nici nu-i era frică. Ceea ce complica 
lucrurile. 

— Cinci. 

Ar fi fost ușor să o ucidă. Dar trebuia să trăiască. Să moară, 
dar treptat. 

— Patru. 

Nu juca o cacealma. 

— Trei. 

Era sigur de asta. 

— Doi. 

Trebuia să ia o decizie. Acum. 

— Un... 

O împușcătură. Cineva trăsese. 

Glonţul i-a străpuns ochiul și ea a căzut în faţă. Cineva trăsese 
- dar nu Hoffmann și nici contabila. 

— Era al dracului de serioasă. 

Vocea venea de la fereastra pe care Hoffmann tocmai intrase. 

— Ai auzit-o? O voiai în viaţă. Dar... 

Piet Hoffmann se întoarse. Frank. În afara ferestrei, cu piciorul 
așezat probabil în aceeași gaură, cu un braț înăuntru, la o 
distanţă potrivită pentru a trage. 

— ... ea te-ar fi împușcat, Koslow. 


VP - 285 


Era serioasă. Spunea adevărul. Ea nu trăia pentru o religie 
sau o ideologie - doar pentru bani și era pregătită să moară 
pentru ei. 

Pentru banii din seiful din faţa lui. Hoffmann a introdus codul 
de opt cifre. Seiful rămase încuiat. 

— Tocmai ai împușcat codul. 

— Cum? 

— Frank, era singura care știa noul cod. 

Bărbatul cu păr des și barba sălbatică a ridicat din umeri. 

— Atunci mai bine... 

— Și ce cauţi aici? Treaba ta este în altă parte! 

— Refugiații. Avem o mică problemă. Nu vor să părăsească 
depozitul. 

— Fără cod, avem mai multe probleme. Eu pot să mă ocup de 
seif dacă îmi dai câţiva metri de fitil pentru detonare. lar tu 
rezolvă problema ta, Frank. Trage în aer, ameninţă-i, fă orice e 
nevoie! Trebuie să plece, astfel încât să poţi pregăti depozitul! 
Timpul este esenţial. 

Hoffmann îl ajută să treacă peste cioburile de sticlă rămase în 
geam. Au rupt o bucată din suta de metri de cablu detonant pe 
care Frank o luase de la Rob, în Tunis, și apoi o adusese în 
rucsac. Au scos unul dintre cele douăzeci de detonatoare din 
cutia lor, apoi l-au legat pe Omar, doar așa, pentru siguranţă, 
înainte să se despartă din nou. 

Avea două opţiuni. Metoda mai temeinică, una care ar dura 
mai mult, dar toţi banii ar rămâne intacţi. Sau metoda mult mai 
rapidă, mult mai violentă și care ar face mult zgomot. 

Metoda prudentă ar fi fost să facă o gaură în seif - printr-un 
strat de oțel, apoi unul de beton și apoi din nou unul de oțel -, 
să-l umple cu câteva sute de litri de apă și să împingă înăuntru 
un cablu de detonare. O mică explozie drăguță, potolită, fără 
mult zgomot. Care ar lăsa interiorul intact. Banii ar ajunge uzi și 
grei, dar la fel de valoroși după uscare. 

Metoda mai violentă presupunea lipirea cablului de detonare 
în jurul ușii seifului, apoi înfășurarea altuia în jurul balamalei 
superioare, pe toate părțile, pe urmă o operaţiune similară la 
balamaua inferioară și apoi conectarea la un detonator. Va 
trebui să-l scoată pe Omar, încă legat, înainte de a declanșa o 
explozie care va elimina nu doar fiecare fereastră din această 
clădire, ci și fiecare fereastră din clădirile învecinate. 

Hoffmann se uită la ceas. Rămăseseră douăzeci și cinci de 
minute. Barca de transport care se apropia de portul Zuwara va 
fi în curând vizibilă prin binoclu. În criză de timp, a ales singura 
alternativă pe care o putea folosi. 

Trebuia să-l scoată pe Omar, să mute corpul contabilei și să 
arunce în aer seiful. 

Și să spere că cele douăzeci de milioane de dolari din interior 
nu se vor face cenușă. 


11:44 
(Au mai rămas 16 minute) 


Sven Sundkvist a sunat după agenţii de la criminalistică, 
medicul legist și întăriri, în timp ce Ewert Grens îi telefona Zofiei 
Hoffmann. În doar câteva minute, casa se va transforma într-un 
loc în care vocile și voinţele, și emoţiile se vor lupta unele cu 
altele pentru spaţiu. De aceea Grens și-a repetat ordinul de a fi 
intervievat imediat și de aceea stătea așezat la masa de 
bucătărie, vizavi de Mariana, în fața unui telefon mobil care 
înregistra fiecare cuvânt. 


MARIANA HERMANSSON (MH): Eu tot nu înţeleg, Ewert. 
EWERT GRENS (EG): Ce, adică, nu înţelegi? 


Mariana Hermansson era curajoasă, nu făcea compromisuri, 
spunea mereu exact ce simţea, indiferent de consecințe. Dură, 
după unii. Destul de adevărat. Dar întotdeauna era mai dură cu 
ea însăși. Nu avea nevoie de nimeni care s-o oblige, făcea asta 
pentru ea însăși. Așa funcţiona Mariana. Știa asta despre ea 
însăși. Dar în orice caz. Această situaţie era incomodă. Să stea 
fată în faţă cu șeful ei, uitându-se la chipul lui rănit, sângerând 
și învineţit, și să pună tipul de întrebări pe care un interogator le 
pune întotdeauna unui suspect, cu o persoană decedată întinsă 
la picioarele lui. 


MH: Ai șaizeci și patru de ani. 

EG: În privinţa asta nu pot face nimic. 

MH: Nu ești în cea mai bună formă. 

EG: Cred că, în legătură cu asta, aș putea face ceva. 

MH: Și bărbatul care zace acolo trebuie să aibă cam 
treizeci și cinci de ani, ești de acord? 

EG: Așa pare. 

MH: In formă bună. Musculos. E adevărat? 

EG: Așa se pare. 

MH: OK, în ciuda acestei disproporţii dintre starea ta 
fizică și starea lui fizică, în ciuda loviturii pe care spui 
că ai primit-o la ceafă, lovitura care a cauzat căderea 
ta pe burtă și leziunile faciale ulterioare, și deși 
decedatul s-a năpustit asupra ta și a ridicat arma, 
această sulă extrem de mortală atunci când este 
înfiptă în plămâni sau inimă (în felul în care a fost ucis 
un copil de paisprezece ani noaptea trecută și un 
bărbat de vârstă mijlocie în sistemul de tuneluri) - în 
ciuda a toate astea, pretinzi că ai reușit să-l învingi? 
Să-l oprești? Și, pentru a-ţi apăra viaţa, l-ai omorât? 


Ewert Grens auzea ce spunea ea. Și știa cât de bine își 
cunoștea meseria. Dar nici măcar ea nu va afla ce s-a întâmplat 
cu adevărat, dacă nici el, nici Hugo nu-i vor spune. 


EG: Da. 

MH: Da? 

EG: Da. 

MH: Dar cum, Ewert? De unde ai avut putere? Cum 
ai putut, dintr-o poziţie atât de vulnerabilă, o poziţie în 
care erai absolut sigur că vei muri - cum ai putut să 
învingi o persoană mult mai tânără, considerabil mai 
puternică, un om care a ucis de mai multe ori înainte? 

EG: Există unele lucruri, Hermansson, imposibil de 
explicat. Cred că am avut un înger lângă mine. 


În acel moment Grens s-a întors, poate în mod inconștient, 
spre ușa subsolului, dar Mariana Hermansson n-a observat. 


SVEN SUNDKVIST (SS): Pot să pun și eu o întrebare? 


MH: Întreabă. Am senzaţia că a decis deja 
răspunsul, indiferent de întrebare. 

În timpul scurtului interogatoriu, Sven a luat-o înaintea 
echipei criminalistice și a efectuat propria examinare a 
bucătăriei. Acum arătă, cu mâinile învelite în mănuși de plastic, 
spre ventilatorul bucătăriei și spre peretele de lângă el. 


SS: Ventilatorul este deteriorat, într-un colț. 

EG: Chiar? 

SS: O zgârietură care poate fi în legătură cu o mică 
gaură din perete. 

EG: Deci așa. 

SS: Și când mă aplec până la podea și la bordura 
dinspre zid, văd acolo niște bucăţi de material. Destul 
de puţine. Bucăţi din același material din care este 
făcut peretele. Ceea ce înseamnă fie că familia 
Hoffmann nu este deosebit de atentă la curăţenie, fie 
că gaura este proaspătă. 

EG: E o întrebare? 

SS: Întrebarea mea, Ewert, este dacă erai aici când 
a fost străpuns zidul? 

EG: Nu. 

SS: Deci nu știi nimic despre o gaură proaspătă din 
perete, aflată chiar în spatele locului în care tocmai ai 
ucis un om? 


Așa cum Ewert Grens se întorsese spre ușa subsolului când a 
menționat îngerul păzitor, acum, la fel de involuntar, și-a lăsat 
mâna să alunece în jos, în buzunar, ca să apuce un glonţ care 
tocmai fusese eliberat din ţeavă. Dar niciunul dintre ceilalți doi 
participanţi la acest interogatoriu nu a observat. 


EG: Așa este, Sven - nu știu nimic despre asta. 
11:54 
(Au rămas 6 minute) 


Șaisprezece milioane de dolari cântăresc mai mult decât ai 
crede. 

Au fugit prin porţile portului Zuwara, în mașina echipată de 
război a lui Omar, cu bagajele umplute cu bancnote americane 
folosite. Aproximativ un milion de dolari, care fuseseră pe raftul 

de jos, arseseră în explozie - dar au salvat majoritatea 
veniturilor de pe urma contrabandei din această lună. Era 
suficient. 

Barca de transport cu personal de securitate înarmat era 
vizibilă acum cu ochiul liber, alunecând din ce în ce mai aproape 
prin apele blânde ale Mediteranei. Și va ajunge aici la timp 
pentru a se întâlni cu ce a rămas dintr-o organizaţie criminală. 
Pentru că acum Piet Hoffmann își deschise telefonul și trimise un 
mesaj text către kiturile de aprindere controlate prin GSM, 
plasate de Frank, împreună cu cablul de detonare, pe fiecare 
stâlp al depozitului și în fiecare rezervor de motorină al bărcilor 
de contrabandă, precum și pe tot etajul la care se afla sediul 
central. De la distanță, era aproape frumos să urmărești cum 
totul sare în aer în același timp. 

11:57. 

Reușise. 

Trei ore puteau fi la fel de lungi ca trei minute sau trei 
secunde. 

Partea a şasea 


Zofia alerga către poarta ei din faţă, ruginită, în sus pe cele 
șapte trepte ce duceau la casa familiei sale, în care abia 
începuse să se simtă în siguranţă și înăuntrul căreia abia 
îndrăznea să ducă o viaţă normală. Și acolo, la ușa din față, a 
fost întâmpinată de o targă purtând un cadavru, acoperit cu o 
folie. Și prin minte i-a trecut un gând. Despre normalitate. 
Despre cum la fel se întâmplau lucrurile în Columbia, când erau 
fugari - în urma unei condamnări pe viaţă într-o închisoare 
suedeză, a unei condamnări la moarte a mafiei poloneze, apoi a 
încă uneia de la Casa Albă și apoi a uneia în plus de la un cartel 
sud-american al drogurilor - și cum, în acele condiţii, ea 
acceptase lipsa de normalitate. Chiar se așteptase la ea. Dar 
aici, în propria lor casă, într-o suburbie numită Enskede, din 
orașul în care crescuse, unde începuse să-și permită să creadă 
că normalitatea este ceva real... Așa că n-a fost șocată, văzuse 
prea multe pentru a mai putea simţi așa ceva, trăise prea mult 
într-o altă lume, totuși i se rupse inima. Pentru băieţi. Băieţii ei! 
Unde erau? Cum se simțeau? Ce... 

— Aici, Zofia. Dar nu trece prin bucătărie, n-am terminat încă. 

În camera de zi. Acolo stăteau. Fiecare cu propria sa jumătate 
de pahar de suc și felie de plăcintă. Rasmus și Hugo. Și vizavi de 
ei, Ewert Grens, cu o față lovită până la sânge. 

— Presupun că o să dureze încă vreo jumătate de oră. Apoi vă 
putem lăsa în pace. 

Inspectorul detectiv a umplut din nou paharele până la 
margine cu suc de portocale, le-a zâmbit celor doi băieţi și s-a 
îndreptat spre bucătărie, în timp ce Zofia s-a așezat pe canapea, 
și-a pus brațele în jurul lor, i-a tras mai aproape și le-a sărutat 
frunţile, obrajii, urechile, ochii până când au protestat și ea a 
trebuit să slăbească strânsoarea. Voia să-i mângâie pe ei sau 
poate că încerca să se mângâie pe sine. 

Mariana și Sven erau încă la masa din bucătărie de unde 
plecase Grens, fiecare scriind în propriul caiet, ridicându-se în 
picioare din când în când, pentru a se uita mai atent la unele 
detalii, împreună cu unul dintre tehnicienii criminaliști. 

— M-am gândit la ceva chiar acum, când eram cu băieţii. 
Ceva ce a spus Hugo. 

Grens trase al treilea scaun de bucătărie. 

— A auzit ceva când fantoma a dat un telefon. Omul mort, 
adică. 

— A auzit? 

— Când ticălosul s-a așezat aici la masa din bucătărie, 
așteptând ca Zofia Hoffmann să vină acasă. Se pare că a sunat 
la cineva din organizaţie. 

Mariana a răsfoit câteva pagini din caietul ei. 

— Îţi amintești de Billy, noul nostru wunderkind, Ewert? Care 
a făcut imposibilul - a decriptat codul de pe telefonul pe care l- 
am găsit în haina refugiatului, pentru a avea acces la rețeaua 
din satelit? l-am telefonat când am sunat și restul tehnicienilor. 
A fost aici în timp ce tu te ocupai de băieți. A venit cu luminile 
albastre aprinse pentru a face o analiză a telefonului omului 
mort. Dar prima sa încercare n-a avut succes. Nu crede că va 
putea intra. Este supercriptat. Trebuie să fim pregătiţi pentru 
faptul că s-ar putea să nu găsim niciun număr de telefon sau 
nici chiar o localizare sau o oră, nici pentru apelurile efectuate, 
nici pentru cele primite. 

— Atunci hai să vorbim cu Hugo. 

— Crezi că e pregătit pentru așa ceva, Ewert? 

— Este pregătit, Sven. Dacă nu cumva ai un martor mai bun? 

Toţi trei s-au îndreptat spre sufragerie, unde o mamă și copiii 
ei stăteau pe canapea, beau suc și luau o gustare agreabilă de 
după-amiază. Sau așa arătau copiii când ei au ciocănit la ușă și 
au intrat. Nu ca doi băieţi care își revin după ce s-au ascuns de 
un criminal într-un subsol, văzându-l apoi mort pe podeaua 
propriei lor bucătării. 

— Îmi cer scuze, Zofia, dar avem nevoie de puţin ajutor de la 
Hugo. 

Ewert Grens îi zâmbi băiatului cu care împărtășea un secret, 
un secret imens, în timp ce Zofia își puse din nou brațele în jurul 
copiilor ei, strângându-i aproape de ea, la fel ca înainte. 

— Nu, nu cred. 

— Știu că ai prefera să nu facem asta. Dar e absolut necesar. 

— Ascultă-mă, Ewert! Poţi să te duci naibii... 

— Dar eu vreau, mamă. 

— Dragă, nu-i nevoie... 

— Vreau să ajut, Ewert. 

Hugo s-a desprins din îmbrăţișarea mamei sale și s-a aplecat 
peste măsuța de cafea, spre Grens. 

— Pot vorbi. Adică despre ce am voie să vorbesc. 

Băiatul de nouă ani și detectivul de șaizeci și patru de ani s-au 
uitat unul la celălalt și Grens a dat din cap, acesta nu era un 
secret. 

— Hugo - încercăm să aflăm tot ce putem despre bărbatul 
care a fost aici. Și doar tu l-ai văzut și l-ai auzit. 

— OK? 

— Așadar vreau să știu la ce oră a dat telefonul. 

— Când? 

— Da. Ce oră era când l-ai văzut așezat la masa din bucătărie, 
vorbind la telefon? 

Hugo s-a concentrat. Voia să-și amintească. Voia să-l ajute pe 
Ewert. 

— Cred... că a fost înainte să te sun. Și înainte ca mama să 
sune... și a trebuit să-mi găsesc telefonul, care se rătăcise 
printre rufele murdare, în timp ce eu și Rasmus căutam 
pantalonii scurţi pentru sport. Și erau trei apeluri pierdute. Deci 
înainte de apelul tău. Și înainte de al mamei. Dar nu cu mult. 

Grens analiză istoricul propriilor sale apeluri - 10:55, un apel 
de la Hugo. Apoi a rugat-o pe Zofia să verifice ultimul ei apel 
fără răspuns. 10:47. 

— Cam cu cât timp înainte, Hugo? 

— Poate... zece minute. Cam așa ceva. 

— Bun. Atunci știm. Este foarte util. Și acum, Hugo, vreau să 
mai știu un lucru. Ce-a spus el? In afară de faptul că o aștepta 
pe mama. 

— Ajunge! Ti-ai primit răspunsul la întrebare, Ewert. Acum 
lasă-ne singuri! 

Băiatul de nouă ani și-a pus mâna peste mâna mamei lui, ca 
s-o liniștească. Probabil un ecou al modului în care îl liniștea ea 
pe el, de obicei. 

— Mamă, e în regulă. Cum ţi-am spus. Vreau să vorbesc cu 
Ewert. Deoarece el a fost aici. 

Adulții schimbară o privire scurtă. lar Grens își dădu seama ce 
se întâmpla. Ea se lupta cu propriul ei sentiment de vină, 
gândind, n-am fost aici când copiii mei aveau nevoie de mine. 

— Deci ce a spus el, Hugo? 

Detectivul își tăie o felie de plăcintă cu mere, o luă într-un 
șerveţel și, în ciuda durerii din maxilar, mușcă din ea. 

— Încearcă, Hugo, încearcă să-ţi amintești. 

— Engleză. A vorbit englezește. Dar nu o engleză bună. Mai 
degrabă ca cineva care vorbește o limbă străină. Și câteva 
cuvinte în italiană. Cred. 

— Italiană? 

— Da. 

— Cum ar fi? 

— Pâine... cred. 

— Pâine? 

— Ciabatta. 

Grens a luat o a doua mușcătură de plăcintă cu mere, a dat 
din cap spre Zofia, ca și cum ar fi spus că e gustoasă. 

— Ciabatta? 

— Da. 

— Eşti sigur, Hugo? 

— Nu chiar, dar... 

— Pot să intru? 

Mariana aruncă o privire către șeful ei, apoi spre băiatul de 
nouă ani. 

— Hugo - se poate să fi fost cirrata? 

Băiatul a făcut ca și mai înainte, s-a gândit mult, mult timp, 
dornic să fie util. 

— Da. Poate. 

Și apoi a mormăit pentru sine, încercând să-și dea seama cum 
suna. 

— Cirrata. Cirrata. Cirrata. Da. Așa cred. Cred că asta spunea. 

— Caracatiţță. Numele organizației. O caracatiţă cu opt braţe 
se numește cirrata. 

Grens o privi surprins. Era bună, el știa asta, dar nu atât de-al 
naibii de bună. 

— Română, Ewert. Aceeași familie de limbi ca și spaniola și 
italiana. Și latina. 

Desigur. Detectivul era puţin rușinat că uitase, ca 
întotdeauna. Pentru că viaţa celorlalți oameni nu îl interesa cu 
adevărat, nu atât cât ar fi trebuit. Română. A doua ei limbă. 

— A mai spus un lucru. Care era legat de ciabatta. Sau cirrata. 

Obrajii lui Hugo începeau să-și recapete culoarea pe care o 
pierduseră când îl doborâse reculul armei. 

— L-a spus după cirrata. A spus kapoot. Cirrata kapoot. 

Grens s-a întors spre Mariana. Ea înţelegea limba, așa că fu 
cea care preluă conversaţia. 

— Kapoot? 

— Da. Şi de cuvântul ăsta sunt absolut sigur. 

Mariana i-a zâmbit băiatului, asigurându-l că se descurca 
foarte bine, apoi s-a întors către Grens. 

— lar asta, asta înseamnă capul caracatiței, Ewert. 

— Ce? 

— Capul. Asta înseamnă. Cap. Și dacă faci un pas mai departe 
- abrevierea CC. Cirrata Capul. Capul caracatiţei. 

A luat telefonul și a derulat imagini ale documentelor pe care 
Piet Hoffmann le fotografiase la sediul unei organizaţii de 
contrabandă din nordul Africii. 

— Și dacă ne gândim la asta - cap, ca în orașele capitală, cum 
ar fi capitolium, aceeași familie de limbi. Locul unde se iau 
decizii. Acolo, Ewert, vezi, în colțul din dreapta sus al hârtiei? CC 
25%. Cel care primește cea mai mare parte din profit. Asta 
susține ceea ce noi am ghicit deja. Capul caracatiţei. În 
comparaţie cu cele opt braţe, care primesc mai puţine acţiuni. 
Un cap care decide și opt braţe care acţionează. 

— Vrei să spui că s-a așezat pe acest nenorocit de scaun și a 
vorbit cu șeful organizației...? 

— Dacă Hugo își amintește bine. Și dacă noi interpretăm 
corect. 

Ewert Grens se ridică de pe canapeaua-colţar a lui Hoffmann. 

Era posibil? 

Omul care l-a ucis pe Amadou, care a încercat să facă același 
lucru unui detectiv suedez, a acţionat la ordine venite direct de 
sus? Raporta direct liderului - de aici? 

Grens se gândi la fotografia trimisă de Hoffmann - împreună 
cu imaginile unor documente de afaceri - a unui neamţ din 
Tripoli, identificat ca Jurgen Krause. Dacă germanul s-a dovedit 
a fi capul caracatiţei - de ce i-ar telefona de aici un criminal 
trimis în casa lui Hoffmann să o omoare pe Zofia? Liderul? Într-o 
organizaţie internaţională de contrabandă, unde fiecare ţară 
funcţiona oarecum autonom? Aceasta ar fi trebuit să fie o 
problemă de rezolvat pentru organizaţia suedeză. 

De asemenea, dacă Mariana avea dreptate, atunci... 

CC era liderul. 

CC era și suedez. 

Ewert Grens a ieșit pe hol, a intrat în bucătărie și s-a aplecat 
pentru a privi pe fereastră. Puțin după prânz, într-o suburbie 
frumoasă. Exact atât de liniștită pe cât trebuia să fie. 

Fu rândul lui să deschidă aplicaţia pentru fotografii de pe 
telefon. Nu erau prea multe. Făcea rar fotografii. Aproape 
niciodată - ce s-a întâmplat s-a întâmplat și, dacă nu-și putea 
aminti un lucru fără ajutorul unei poze, asta însemna că acel 
lucru nici nu fusese atât de important. Dar cu asta chiar făcuse 
o fotografie, o salvase. Prima persoană pe care o omorâse 
vreodată. În chiar această bucătărie. O persoană care vorbise cu 
angajatorul său - probabil un individ de la cel mai înalt nivel, un 
suedez - cu puţin timp înainte de moartea sa. 

Detectivul marcă imaginea și apăsă simbolul pentru trimitere. 
Și apoi telefonă. 

— Grens? Tu ești? Eu chiar... 

Piet Hoffmann era în mașină, atâta lucru era clar, fie și numai 
după zgomotul ambiental. 

— ... nu am timp să vorbesc. Te sun peste câteva ore. 

— Pari stresat, Hoffmann? 

— Îmi pare rău, nu pot vorbi acum. Ne auzim mai târziu. 

— Te rog doar să te uiţi la o singură fotografie. Care trebuie 
să fi ajuns chiar acum. 

Zgomotul mașinii se intensifică atunci când Hoffmann își luă 
telefonul de la gură ca să deschidă mesajul al că-mi semnal 
sonor tocmai se auzise. 

— OK. Și? 

— Omul care a murit. 

— Văd că e mort. 

— Îl recunoști? 

— Nu. 

— Ești sigur? 

— N-am mai văzut niciodată chipul ăsta. 

— Eşti absolut sigur? 

— Absolut. Care-i legătura? Cine l-a ucis? Și de unde este 
poza? 

Grens se întoarse și se uită la mica pată de sânge pe care 
sula o lăsase în urmă. Voia să ţipe. De aici, Hoffmann. Individul 
era pe podeaua bucătăriei tale, lângă masa unde nevasta ta și 
fiii tăi iau micul dejun în fiecare zi, în timp ce vorbesc cu tine. 

Familia ta, care acum stă în sufragerie și tocmai m-a ajutat pe 
mine în anchetă, pentru că unul dintre fiii tăi a văzut, a auzit și a 
încercat să împuște această persoană. 

— Cine l-a ucis sau unde nu e important. Important, totuși, 
este că a avut contact direct cu liderul întregii organizații și este 
cea mai bună șansă de a-l găsi și a-l identifica. 

Se auzi din nou sunetul mașinii turate pentru a câștiga viteză. 

De parcă Hoffmann s-ar fi uitat la fotografie încă o dată. 

— Nu, Grens, nu l-am văzut niciodată. Și acum trebuie să mă 
întorc în propriul meu haos. Tinem legătura. 

Ewert Grens rămase în bucătărie, lângă pata de sânge de pe 
podea și gaura de glonţ din perete. Ceva îl rodea. Și apăruse de 
la conversaţia lui Hugo cu Mariana și de la acele expresii în 
latină. 

Cirrata. 

Dintr-un anumit motiv, cuvântul îi era familiar - dar nu putea 
deloc să-și amintească de unde anume. 

ÎI rodea. 

Imediat ce au ajuns cu mașina lui Omar din zona portului 
Zuwara, Piet Hoffmann i-a văzut. Refugiații. Pe care Frank îi 
ameninţase, alungându-i înainte de a împânzi marele depozit cu 
explozibili, pentru a-l arunca în aer. 

l-a văzut mergând de-a lungul autostrăzii, departe de locul ce 
urma a fi distrus. Și erau disperaţi. Țipau, plângeau, gesticulau. 

Pentru o clipă, n-a înţeles deloc. 

Până când și-a dat seama. Pentru că lumea era un loc al 
dracului în care ceea ce e corect devine greșit și ceea ce este 
greșit pare corect. 

El distrusese posibilitatea traficanţilor de oameni de a profita 
de iadul vieții altora. 

Tăiase de la rădăcină organizaţia de contrabandă, astfel încât 
să nu mai poată niciodată înflori din nou. 

Dar, făcând asta, distrusese toate speranţele de viitor pe care 
le aveau acești refugiaţi. 

De aceea plângeau și strigau. Și de aceea el nu se putea 
împiedica să se gândească la ei. Așa că, după conversaţia 
confuză pe care o purtă cu Ewert Grens despre un om mort 
întins pe o podea și în ciuda faptului că parcursese o parte 
însemnată a drumului către Tripoli și aeroport, Hoffmann a 
frânat și s-a oprit pe un drum lateral, suficient de larg pentru a 
întoarce mașina, ignorând protestele lui Frank. 

Când, după vreo douăzeci de kilometri înapoi în direcția 
greșită, au ajuns din urmă cortegiul de refugiaţi pe un drum de 
tară, Hoffmann se simţi ca și cum ar fi fost martorul durerii 
deznădejdii pure. Deși organizaţia defunctă intenţiona să-i urce 
într-o ambarcaţiune care s-ar fi putut scufunda în orice moment, 
deși organizaţiei respective, odată ce plătiseră, îi păsa prea 
puțin dacă ei se înecau sau trăiau. Hoffmann știa toate astea și 
știa și că, de acum înainte, această rută libiană către Europa era 
practic închisă. Ceea ce era un lucru bun. Dar când a încercat să 
îi convingă de asta pe oamenii din fruntea acelei procesiuni din 
acest ticălos de loc al acestei ticăloase de lumi, tot 
raționamentul lui se sfărâmă. 

Așa că a deschis portbagajul și a scos una din cele două valize 
pe care le umpluse cu ajutorul lui Frank, în timp ce explozia 
seifului răsuna încă prin cartierul general. A mormăit ceva într- 
un amestec de engleză și franceză, cum că asta era mult mai 

mult decât plătiseră ei contrabandiștilor și că acum puteau să 
meargă acasă și s-o ia de la capăt sau să fugă cu ajutorul 
navelor altor organizaţii peste Marea Mediterană, la alegerea 
lor. Le dăduse destui bani pentru ca ei să poată merge în orice 
direcție ar decide să meargă. 

După radiografie și după ce capul lui rănit a fost examinat la 
spitalul Karolinska, după ce s-a întors la biroul său de la secția 
de poliţie din Kronoberg, și când, în sfârșit, s-a putut culca pe 
canapeaua din catifea uzată, Grens își aminti ce îl rodea. 
Cirrata. Unde văzuse, unde auzise cuvântul. Într-un hol dintr-un 
hotel din Niger. Un șofer în uniformă, ţinând un semn, întrebând 
de domnul Cirrata. Și un oficial al Ministerului de Externe care se 
ridică și îi mulțumea companionului său. Cirrata, Dixon? Apoi 
întâmpină întrebarea cu un zâmbet cald. Numele 
reprezentantului ONU cu care mă voi întâlni. 

Pe cine urma să întâlnească? 

Cine era reprezentantul ONU? 

Ewert Grens se repezi de pe canapea la biroul pe care îl 
folosea rar. Omul de la cel mai înalt nivel. Liderul suedez al 
organizaţiei de contrabandă. Dixon se ducea să-l întâlnească? A 
găsit cartea de vizită cu sigla guvernului sub o grămadă de 
plicuri nesortate și nedeschise și a sunat. O singură dată. De 
două ori. Niciun răspuns. Mesageria vocală a răspuns în engleză 
și în suedeză, iar Grens a lăsat un mesaj prin care îi cerea să-l 
sune cât mai curând cu putinţă. 

Dar era nerăbdător. 

S-a plimbat înainte și înapoi prin birou, ca de obicei. 

Până când n-a mai putut aștepta. 

Nu i-a luat mult să găsească pe Google hotelul din Niamey și 
a fost mulțumit că putea suna imediat. In cea mai bună engleză 
a sa, a cerut să fie pus în legătură cu unul dintre oaspeții 
hotelului. După două neînţelegeri și două apeluri greșite, șeful 
securităţii hotelului s-a declarat dispus să se lase convins că 
Grens era ofiţerul de poliţie suedez care pretindea că este și 
pregătit să încalce intimitatea oaspeţilor săi, în ciuda politicii 
hotelului. 

— Un șofer, spuneţi? 

— Un tânăr în uniformă fără însemne. La ora opt dimineața, 
acum trei zile. Unul dintre oaspeţii dumneavoastră obișnuiți - un 
funcționar guvernamental suedez numit Thor Dixon - a fost 
preluat de acesta. Aș vrea să iau legătura cu acel șofer. 

— De ce? 

— Asta-i treaba mea. 

— Vreţi sau nu ajutorul meu? Există multe servicii de taxi din 
care să aleg și îmi va lua câteva ore să găsesc unul anume. 
Adică până să găsesc acest șofer. 

— Vreau să știu unde l-a condus tânărul acela pe Dixon și, 
dacă este posibil, cu cine se întâlnea Dixon. Nu mă interesează 
oaspetele dumitale, dacă asta îţi face sarcina mai ușoară. Incerc 
să aflu mai multe despre cei cu care s-a întâlnit oaspetele 
dumitale în dimineaţa aceea. 

Apelul telefonic nu îi potoli neliniștea. Răbdarea nu fusese 
niciodată punctul forte al lui Grens. Așa că a continuat să 
meargă prin încăpere, între birou și fereastră, între canapea și 
raftul de cărți. Până când cineva a bătut ușor la ușa lui și un 
coleg al cărui nume nu și-l putea aminti a aruncat o privire 
înăuntru. 

— Ai un vizitator. 

— Într-adevăr? 

— Să-l conduc înăuntru? 

— Depinde cine este. 

— Un domn foarte tânăr. Și mama lui. 

Aproximativ la înălţimea cotului colegului său, a apărut o faţă. 
Zâmbitoare. 

— Hugo...? 

— Bună, Ewert. 

— Ce cauţi aici - la secție? 

— Te vizitez. 

Zofia stătea lângă el și împreună ocupau toată ușa. 

— Aproape că m-a implorat. Voia foarte tare să vină aici. La 
tine, unde lucrezi tu. E în ordine? 

Ewert Grens a zâmbit, mai larg decât își dădea seama. 

— Bine aţi venit. În biroul ăsta nu am prea des vizitatori atât 
de minunaţi. Sau, ca să fiu sincer, orice fel de vizitatori. 

A netezit cât de bine a putut țesătura din catifea a canapelei 
și le-a făcut semn să se așeze. A mutat grămada de hârtii de pe 
scaunul vizitatorului, înainte de a se așeza faţă în față cu Hugo. 

— Ewert - nu-i în întregime adevărat ce ţi-am spus. 

Zofia se uita la Grens, dar nu îi întâlnea cu adevărat privirea, 
sau cel puțin așa i se părea lui Ewert. 

— Hugo m-a rugat, într-adevăr. Dar și eu am vrut să vin aici. 

— Da? 

— Pentru că vreau să-mi cer scuze. Eu... Ei bine, am fost atât 
de copleșită când am ajuns acasă. Dar ţi-am văzut faţa. Și o văd 
și acum, învineţită și bandajată. Am înţeles, înțeleg, că mi-ai 
protejat copiii și pe mine. Că mă aștepta pe mine, nu pe tine. 

Se uita la el. 

Cu ochii prea obosiţi ca să se mai gândească la vreo moarte. 

— Dar, Ewert, tu ai fost cel care... mi-a salvat viaţa. Și viaţa 
băieților mei. 

— Ei bine, de fapt, a fost invers. 

Grens îi făcu cu ochiul lui Hugo, fără ca Zofia să observe. 

— Invers? Nu înţeleg, Ewert. 

— Hugo a fost cel care mi-a salvat mie viața. 

A durat o clipă. Apoi a zâmbit. Chiar a râs puţin. l-a dat un 
ghiont lui Hugo, astfel încât să poată râde amândoi de gluma 
necugetată a detectivului. 

— Îmi pare rău, Ewert. N-am reacţionat bine. Am fost 
nedreaptă. Tu ești întotdeauna bine-venit. Ori de câte ori dorești 
să ne vizitezi. Știu că Hugo și Rasmus s-ar bucura. Și eu m-aș 
bucura - dacă ai putea să păstrezi legătura cu ei. 

Ewert Grens zâmbi. Se simţea bine. O înfruntare mai puţin, 
într-o zi plină de ele. 

— Și... cum îţi este? 

A dat din cap spre ea, nu era sigur că Hugo știa că este 
însărcinată. 

— Hugo știe. Va fi din nou fratele mai mare. Tocmai am vorbit 
despre asta. Oarecum legat de această vizită. lar eu mă simt 
bine. 

Işi puse mâna pe burtă fără să fie conștientă de asta. Grens 
se uită la ea puţin mai lung. 

— Noi... eram pe cale să avem un copil. O fată. Era în luna a 
cincea. Atunci Anni a fost rănită. Soţia mea. Deci pruncul n-a 
apucat să se nască. 

— Ewert, n-am știut... 

— Uneori lucrurile pur și simplu nu funcţionează. Dar acum 
am întâlnit doi băieți minunaţi. Nu-i așa, Hugo? 

După aceea a stat pe coridor, urmărindu-i cum se 
îndepărtează, cât de mult a putut, în timp ce băiatul și mama lui 
se duceau să mănânce chifle cu scorțișoară. Grens îi făcuse să 
promită că le vor încerca, la cafeneaua de peste drum. Apoi se 

îndreptă spre biroul aflat trei uși mai încolo, unde așteptau Sven 
și Mariana. 

— Stai jos, Ewert. 

Mariana era ușor îmbujorată și se încrunta, ca întotdeauna 
când era aproape de o descoperire într-o anchetă. Când ceea ce 
ținea înăuntru se făcea prea mult și trebuia să izbucnească în 
afară. 

— Sven și eu credem că am... Ei bine, ascultă doar, o s-o luăm 
pas cu pas. 

Pe masa foarte obișnuită, între trei scaune obișnuite, era un 
dosar albastru. In ciuda faptului că era în acest departament de 
câţiva ani, Mariana nu făcuse nimic pentru a-și personaliza 
biroul. Același mobilier, pe pereţi aceleași lucruri ca atunci când 
ea se mutase în el, mulțumită că altcineva făcuse alegerile. 
Uneori asta îl întrista puţin. Dar mai adesea se simțea mândru 
că a recrutat o colegă ca ea - chiar ghidând-o prin birocratie, 
trecând peste un lung șir de candidaţi mai „calificaţi” - cineva 
care considera că munca în sine, ancheta, era mai importantă 
decât covorul de pe pardoseala biroului. 

— Să începem cu omul ucis de curând, care te-a atacat în 
bucătăria lui Hoffmann. Nu se potrivește cu nicio persoană din 
înregistrările noastre. Dar am primit ceva de la Interpol. 
Amprente identice și ADN legate de două crime neelucidate în 
Italia și Polonia. 

A ridicat foaia de deasupra și a trecut la cea de sub ea. 

— Apoi ajungem la omul pe care Piet Hoffmann îl numește 
Omar, a cărui poză a fost făcută prin luneta unei puști, și aflăm, 
conform colegilor libieni, că numele său complet este Omar 
Zayed și a fost cândva funcţionar în administraţia Gaddafi. A 
lucrat pentru poliția secretă, responsabil pentru interogatorii, 
tortură, genul ăsta de lucruri. Unul dintre puţinii care au 
supravieţuit epurării și se pare că și-a găsit loc la altă masă. 

Următorul teanc era ceva mai gros. Câteva hârtii capsate 
împreună. 

— Am continuat investigaţiile asupra altor câţiva indivizi, în 
paralel. Nume care au apărut, din când în când, în legătură cu 
toate astea. Oameni necunoscuţi pentru noi, până acum. 

— Continuă. 

— Mai întâi, asistenta de la morgă. Numele ei este Laura, în 
vârstă de aproximativ cincizeci de ani și lucrează la morgă în 

spitalul Söder. Și când am cercetat-o mai îndeaproape, s-a 
dovedit a nu fi atât de blândă pe cât părea. 

— Oh? 

Ewert Grens deveni conștient de propria-i neliniște. Și se 
întoarse ușor, astfel încât Mariana să nu observe cât de mult 
spera că Laura nu era contactul suedez pe care îl căutau. 

— S-a dovedit că avea un trecut destul de dezordonat. Poate 
de aceea a decis să lucreze cu morții. 

— OR? 

Mariana se uita în hârtiile ei la fel de des ca la șeful ei. 

— Am investigat-o cât am putut. Și suntem siguri - nu este 
ea. 

Grens a simţit aceeași ușurare pe care o simţise când era cu 
asistenta autopsieră. Și nu-i păsa ce vedeau Mariana și Sven, 
pentru că era imposibil de ascuns. 

— Așa că a trebuit să mergem mai departe. La următorul 
nume. Dacă te uiţi aici, Ewert, la prima pagină din acest set de 
documente. 

— Nu așa de repede. 

Detectivul nu era prea pregătit să meargă mai departe. 

— Ce-a făcut? 

— Cine? 

— Asistenta de la morgă. Laura. 

— Ewert, ce contează? 

— Vreau să știu. 

Mariana a zâmbit. 

Cel puţin, așa i s-a părut lui. 

— A divorţat. Apoi a stat opt luni în închisoarea Hinseberg 
pentru agresiune. 

— Agresiune? 

— Da. N-ar fi trebuit să-i fie infidel. 

Era rândul lui Grens să zâmbească. 

Cel puţin așa i s-a părut Marianei. 

— Și acum? Putem merge mai departe? 

— Da, acum putem merge mai departe. 

Mariana arătă spre teancul de hârtii pe care tocmai îl pusese 
pe masă. 

Deasupra era un fel de listă a personalului de la Ministerul 
Afacerilor Externe, din ultimii câţiva ani. Mariana arătă spre un 
rând din mijloc. 

— Acolo. Vezi? 

Ewert Grens parcurse pagina. O listă cu personalul de la 
consulatul suedez în Benghazi, Libia. Și un nume pe care l-a 
recunoscut. 

— Thor Dixon. A lucrat acolo în timpul lui Gaddafi, Ewert. 
Înainte de anii în care a lucrat ca expert al Stockholmului pentru 
ambasada din Africa de Vest. 

— Asta fac ei în Ministerul de Externe. Se mișcă de colo-colo. 
Lucrând așa, urcă drumul în ierarhia diplomatică. 

— Așa e. Așa funcţionează. Dar uită-te la asta. 

Următoarea hârtie din teancul capsat. 

O fotografie. Alb-negru. Luată dintr-un ziar. Doi oameni 
privind fix spre aparatul foto. Costume, expresii serioase, 
steaguri mici în partea de sus a mesei lungi, de conferinţe. 

— Îi recunoști, Ewert? 

Inspectorul își puse ochelarii de citit, pe care în ultimele zile îi 
ținea tot timpul într-unul din buzunare, și se aplecă să privească 
mai îndeaproape. 

— Nu. 

— Acela este Omar Zayed. La stânga. Și bărbatul care stă 
vizavi de el este un tânăr, Thor Dixon. Într-o fotografie oficială. 
Intr-un context oficial. Care dovedește că au lucrat împreună. Se 
cunosc. 

Ewert Grens nu răspunse nimic. Nu era foarte sigur încotro 
ducea asta. Sau dacă într-adevăr voia să știe. 

— Apoi am găsit asta. Este dintr-un alt articol de ziar, despre 
o întâlnire diplomatică. Opt persoane din această fotografie. La 
stânga stau trei bărbaţi. Vezi cine sunt? 

Era aceeași perioadă. Poate chiar aceleași costume. Omar 
Zayed și Thor Dixon. Dar pe al treilea bărbat, tot în costum gri și 
cravată cu dungi, cam de aceeași vârstă cu ceilalţi doi, Grens nu 
l-a recunoscut. 

— Jurgen Krause. Omul a cărui fotografie a trimis-o Hoffmann, 
când acesta s-a întâlnit cu Omar la Tripoli. Și care, credem noi, 
are numele de cod ACC în documentele financiare. Al doilea la 
comandă. Vezi tiparul, Ewert? Așa a fost construită organizaţia. 
Cu contacte internaţionale. Contacte oficiale care, mulți ani mai 
târziu, au devenit informale. O rețea care exista deja. Și 
geografic, circumstanțele s-au potrivit perfect. Un reprezentant 
la locul unde începe acţiunea de contrabandă - și un 

reprezentant în fiecare ţară în care se termină. Zuw1 și ACC și 
CC. Știm acum că și zuw2 funcţionează în Africa de Nord, așa că 
aș face pariu că atunci când vom decoda celelalte nume, /am și 
sal și bank și gda și trans balt, unii vor fi fost diplomaţi care se 
aflau în legătură unii cu alţii în aceeași perioadă. 

Ewert Grens o ascultase. Tot ce spunea ea avea sens. ȘI 
totuși încă nu înțelegea. 

— Dixon? 

— Dixon, Ewert. 

— Eşti absolut convinsă... Dixon? 

— Da. Dixon. Persoana cea mai importantă, care nu 
supraveghează fiecare detaliu al activităţii celorlalţi, dar care 
face ca totul să fie posibil. 

Inspectorul detectiv se lăsă pe spate pe scaunul său incomod, 
rearanjându-și picioarele nesigure. Nu mai erau multe de făcut. 

— Și acum? Presupun că aveţi deja o sugestie pentru pasul 
următor? 

Mariana a pus din nou teancul de hârtii în dosarul albastru în 
care puteau intra mult mai multe documente. 

— Eu și Sven avem nevoie de permisiunea ta pentru a cere 
supravegherea și înregistrarea telefoanelor lui Thor Dixon. 
Toate. Telefoanele sale private și cele pe care le folosește ca 
oficial al guvernului. Vrem să vedem dacă putem stabili o 
legătură cu organizaţia - poate chiar el a vorbit cu omul din 
bucătăria lui Hoffmann în timp ce Hugo asculta. Poate că Dixon 
a dat personal ordinul de ucidere. 

Din nou întunericul serii. Dar de data asta știa care dintre 
acele ferestre mari îi aparținea lui Thor Dixon. Și era luminată. 
Funcţionarul guvernamental lucra târziu, așa cum inspectorul 
detectiv făcea, de obicei, la doar câţiva kilometri de aici. 

Ewert Grens ajunsese de câteva minute și aștepta lângă 
statuia gri-verzui din mijlocul pieței Gustav Adolf ca Dixon să 
coboare scările grele de piatră și să deschidă ușa Ministerului 
Afacerilor Externe. Dixon îl sunase după ce primise mesajul 
vocal al lui Grens și îi vorbise la fel de prietenos și dornic să 
ajute ca și înainte. Pentru că Grens spusese că avea nevoie, din 
nou, de ajutor în ancheta privind oamenii găsiți morţi într-un 
container. Nu că se afla acolo pentru a-l investiga pe Dixon 
însuși. Dar atitudinea aceea plăcută, modul amabil în care 
funcţionarul de la Ministerul de Externe l-a salutat pe detectiv și 
l-a invitat să intre, fără nicio urmă de ezitare sau echivoc, l-a 
făcut pe Grens să se îndoiască de faptul că venise la el cu 
misiunea potrivită. L-a făcut să se întrebe dacă Mariana și Sven 
și propriile lor interpretări ale unor articole vechi de ziar și ale 
unor documente financiare nu erau greșeli ale unor profesioniști 
suprasolicitaţi, dornici de rezultate indiferent de cost, 
nerăbdători să facă o arestare. 

— Asta se transformă într-un obicei minunat. Vizite de seară 
ale unui inspector detectiv. Dar... îmi cer scuze... ce vi s-a 
întâmplat? 

Vocea lui Thor Dixon nu parea deloc să aparțină cuiva 
vinovat. Grens învățase semnele de-a lungul anilor. 

— Mulţumesc că ai acceptat - din nou - o întâlnire la o oră 
atât de târzie. Apreciez. lar asta... 

Grens își desfăcu, larg, braţele. 

— ... un mic accident. Din acelea la care sunt expuși ofiţerii 
de poliție. 

Locul era la fel de pustiu și de tăcut ca la ultima sa vizită în 
acest fost palat. 

Pașii lor răsunau la fel de tare pe coridoare. 

— Și, de data asta, cum pot fi de folos autorităţilor? 

Funcţionarul guvernamental avea deja pregătit un termos cu 
cafea pe masa așezată în lateral, în colțul biroului său. A turnat 
o cafea pentru Grens, neagră, și i-a întins ceașca de porțelan cu 

sigla Ministerului de Externe, fără să-l mai întrebe. Grens voia 
întotdeauna cafea, desigur. 

— Cu câteva nume. Încă vreo câteva nume, adică. Cred că ar 
putea fi oameni pe care dumneata îi cunoști. 

— Oameni pe care îi cunosc? Sună interesant. Apropo, mă 
bucur că totul a mers atât de bine cu băiatul. Rudele pe care 
voia să le informaţi primesc veștile de la niște colegi africani de 
încredere poate chiar acum, când vorbim. Ai putea transmite 
asta băiatului, Grens, să-i liniștești cugetul, să-l faci să se simtă 
mai bine. 

Ewert Grens luă o gură din cafeaua neagră și îl studie pe 
oficial. 

Băiatul nu mai simte nimic. 

Pentru că este mort. 

Și sunt aici pentru a afla dacă ai avut vreo legătură cu asta. 

Thor Dixon a întâlnit ochii lui Grens și, dacă funcţionarul 
avusese un motiv special pentru a-l menţiona pe Amadou, poate 
testându-și vizitatorul, a fost imposibil de detectat. Ori Dixon era 
la fel de inocent pe cât părea, ori era un actor al naibii de bun. 

— Îi voi spune băiatului. Dacă îl voi întâlni din nou. 

Grens se uită din nou la chipul funcţionarului. Nimic. 

Nevinovat. Sau rece ca gheaţa. 

— Atunci să vorbim despre numele pentru care am nevoie de 
ajutorul dumitale. Mai întâi numele său, al omului care stă lângă 
dumneata și aceste câteva steaguri în miniatură, în această 
fotografie făcută în Libia. 

Ewert Grens s-a așezat pe canapeaua vizitatorilor, vizavi de 
Dixon, care la rândul său, s-a așezat într-un minunat fotoliu din 
piele, la fel de elegant precum proprietarul lui și care arăta ca și 
când i-ar fi fost locul mai curând într-un foaier de operă decât 
într-un birou. Detectivul puse hârtia pe măsuţa de cafea la fel de 
elegantă și o împinse către oficial. O copie a unei fotografii din 
articolul de ziar pe care Mariana și Sven îl găsiseră în cercetările 
lor. 

— Îl recunoști? 

Thor Dixon se aplecă asupra imaginii. 

— Ai putea să-mi dai... 

Și arătă spre raftul din spatele lui Grens. 

— ... ochelarii de lectură de acolo? 

Ewert Grens a luat o pereche de ochelari metalici strălucitori, 
care încadrară ochii cenușii ai lui Dixon, în timp ce el examina 
fotografia. 

— Da. Il recunosc. 

— Da? 

— Zayed. Omar Zayed. Din zilele mele ca diplomat, a cărui 
responsabilitate era să lucreze împotriva - sau în compania, să 
spunem - regimului Gaddafi. Cum te ajută exact acest lucru în 
investigația dumitale, domnule Grens? 

— Omul acela care se află lângă dumneata în poză, Omar 
Zayed, a fost identificat ca fiind unul dintre liderii organizaţiei 
internaționale de contrabandă responsabili pentru oamenii morți 
pe care i-am găsit în container. 

— Poftim? 

— Știm asta cu certitudine. 

Dixon se uita fix la imagine, sprijinindu-și bărbia într-o mână. 

— Omar Zayed? 

— Cât de bine îl cunoști? Cât de bine vă cunoaşteţi? A 

— Deci Zayed a fost cumva... implicat în această tragedie? In 
nebunia asta? Și la ce te referi mai exact, domnule Grens? Am 
lucrat împreună. Este o imagine oficială de la niște negocieri 
oficiale. Nu-l știam atunci. Nu-l cunosc nici azi. Dar dumneata 
crezi... 

— Un alt nume despre care trebuie să discutăm. 

Grens împinse următoarea imagine pe masă, cea cu opt 
oameni în jurul unei mese de conferinţă, și arătă spre un om 
îndesat, cu părul împărţit în două printr-o cărare. 

— Omul acela de acolo, așezat între dumneata și Omar 
Zayed. 

— Da? 

— Îţi este cunoscut? 

Dixon și-a rearanjat ochelarii, care îi alunecaseră puţin pe 
nas, apoi a privit imaginea neclară, mai greu de interpretat. 

— Jurgen Krause. Neamţ. 

— Pare că vă daţi mâna și aproape vă îmbrățișaţi - nu-i așa? 

— Fotograful acesta ar avea probleme dacă ar dori să-și 
găsească un loc de muncă astăzi... dar da, probabil asta facem - 
nu m-am simţit niciodată foarte bine în astfel de situaţii, dar 
negocierile diplomatice uneori impun așa ceva. 

— Krause a fost și el identificat ca unul dintre liderii 
organizaţiei de contrabandă organizată. 

— Nu înţeleg prea bine. 

— Suntem absolut siguri. Colegii noștri germani l-au arestat 
deja pentru interogatoriu. 

Thor Dixon a studiat mai întâi imaginea, apoi pe Grens, fără 
ca faţa lui să dezvăluie ceva. 

Nu era îngrijorat, nici furios, nici revoltat. Era calm. La fel cum 
ar fi fost un om nevinovat. 

— Sună destul de puţin probabil. Dar dacă zici dumneata... Și 
repet - ce-mi spui exact, domnule Grens? Ce legătură are asta 
cu mine? 

— Asta te întreb eu pe dumneata. 

— Și răspunsul este același - o altă fotografie oficială dintr-o 
altă negociere oficială. O persoană pe care n-o cunoșteam nici 
atunci, n-o cunosc nici acum. Nu înţeleg unde vrei să ajungi cu 
asta, inspectore. 

— Vreau să spun că o întâlnire oficială cu o serie de cunoscuți 
oficiali se transformă ulterior în întâlniri neoficiale cu o serie de 
cunoștințe neoficiale. Misiunile dumitale formale le-au făcut 
posibile pe cele informale. 

Câteva fotografii. Un diplomat care apare în prea multe locuri 
într-o companie nepotrivită. Încă nu era destul. Dar dacă Grens 
sperase ca, presându-l, să-l facă să se deconspire, să-i forțeze 
un fel de mărturisire, trebuia să mai aștepte. Diplomatul care 
stătea în faţa lui era rece, calm și stăpân pe sine. In așteptare, 
detectivul continuă. 

— Am lucrat cu binele și cu răul toată viața mea. Și am 
învăţat un lucru, Dixon - nu există așa ceva. Niciunul, nici 
celălalt. Pentru că așa funcţionează lucrurile - majoritatea 
infractorilor pe care i-am prins fuseseră victimele unor crime la 
un moment dat în viaţa lor. Depinde de momentul pe care îl 
alegi ca să priveşti cu atenţie viața unei persoane. Unde 
hotărăști să pui vizorul. Dacă alegi un moment în care ei sunt 
victime, îi definești ca fiind buni. Dacă alegi momentul în care își 
comit crimele, ei devin cei răi. 

Foile de hârtie erau pe masă. Ewert Grens le-a ridicat, era pe 
cale să le facă bucăţi, când s-a răzgândit și, în schimb, a ţinut 
sus, cu o mână tremurătoare, fotografia în care erau toţi cei trei 
bărbați. 

— La fel ca trei persoane care se întâlnesc la un moment dat 
în viaţa lor, oficial sau neoficial, cu agende complet diferite. Bine 
sau rău. Sau binele care devine rău. Totul depinde de momentul 
în care le judeci întâlnirile. 

— Mai este ceva cu care te pot ajuta, domnule Grens? Orice 
alt nume care ar fi putut să te aducă aici? 

Pe masă era un stilou. Tipul acela de stilou folosit pentru a 
semna acorduri oficiale, cu vârf triunghiular, din care cerneala 
țâșnea în picături mari, dacă nu erai atent. Așa s-a întâmplat 
acum. O mulţime de picături, în timp ce Grens trăgea capacul și 
trasa un cerc în jurul unuia dintre bărbaţii din imagine. 

— Nu sunt aici pentru el... fiindcă m-ar interesa Omar Zayed - 
chiar dacă, probabil, ar trebui să fiu. Altcineva va trebui să se 
ocupe de acesta. Sau nu. De asemenea, nu sunt... 

Acum îl încercui pe bărbatul îndesat, zâmbitor, din mijloc, cu 
un cerc gros, negru. 

— ... aici pentru Jurgen Krause. Am crezut că s-ar putea să fiu, 
o vreme. Când am dat numele lui colegilor mei germani, am 
crezut că era posibil să sfârșesc prin a-l dobori pe liderul unei 
organizaţii internaţionale de contrabandă cu oameni. Dar nu, cel 
pe care îl caut a fost aici tot timpul. Vreau să spun... 

Acum era momentul. 

Ewert Grens se aplecă peste masă și cobori vocea fără a fi 
conștient de asta. 

— ... capătul lanţului era chiar aici, în biroul dumitale, Dixon. 
Sunt aici pentru dumneata. Pentru numele dumitale. Pentru că 
dumneata ești liderul pe care ei îl numesc CC și care, pentru 
fiecare refugiat expediat peste mare și pe uscat, care uneori 
sfârșește mort în câte un container de marfă, obţine douăzeci și 
cinci la sută din profit. 

Apoi se opri. 

Inspectorul detectiv aruncase câteva acuzaţii foarte grave și 
oficialul doar stătea acolo, nedezvăluind nimic. Fără frica pe 
care ar fi trebuit să o simta dacă ar fi fost vinovat, și fără 
consternarea pe care ar fi trebuit să o simtă dacă ar fi fost 
acuzat în mod fals. Nimic. Asta era întreaga lui reacție. 

— Băiatul despre care ai întrebat, Dixon. Chiar acum te-ai 
referit la el în acest fel - băiatul. Se numește Amadou. ţi 
amintești? Numele lui a fost Amadou. E mort. Doar șase 
persoane știau că el este martorul principal în ancheta mea. 

Amadou însuși, Sven Sundkvist, Mariana Hermansson, o 
desenatoare de portrete a poliţiei, Zofia Hoffmann și străinul, 
funcționar al Ministerului de Externe, cu care vorbesc în prezent. 
Pentru că am venit aici și i-am vorbit cu încredere. Am motive 
întemeiate să am încredere în oricare dintre celelalte persoane 
de pe lista respectivă, cu excepţia dumitale. Cred că ai folosit 
informaţiile pe care ţi le-am dat. Pentru propriile dumitale 
scopuri. L-ai ucis, la fel ca pe ghidul pe care l-am găsit în tunelul 
de sub străzile din Stockholm, un om pe care tehnicienii noștri 
criminaliști îl pot lega atât de containerul pentru mărfuri, cât și 
de morgă. Și omul care i-a ucis pe amândoi zace aici, în 
bucătăria lui Hoffmann, unde a murit la rândul său - după cea 
vorbit cu cineva pe care l-a numit Cirrata Capul. 

Grens deschise două poze pe telefon. Mai întâi pe cea pe care 
o făcuse bărbatului care încercase să-l ucidă, unde criminalul 
avea propria armă înfiptă în inimă. Apoi, documentul care arăta 
cum nouă persoane își împărțeau sutele de milioane pe care le 
câștigau de pe urma refugiaților. 

— Cirrata Capul. CC. Vezi? În colţul din dreapta sus. 

— Da? 

— Dumneata, Dixon. 

— Poftim? 

— Ai auzit ce-am spus. 

La fel de nemișcat. La fel de calm. Chiar și cu un zâmbet 
atent. 

— Domnule Grens, nu vei mai primi cafea aici. 

— Poftim? 

— Nu vei mai primi nicio cafea aici, domnule Grens. 

— N-am venit aici ca să beau cafea... 

— Pentru că îmi pare rău să îţi spun - pur și simplu nu înţeleg 
despre ce vorbeşti, inspectore. Sunt un funcţionar oficial 
guvernamental. Misiunea mea este să salvez oamenii, să le fac 
viața mai bună. Mă întâlnesc cu cei în funcţii de putere în 
călătoriile mele, dintre care toate sunt documentate și 
înregistrate. Nu știu ce fapte încerci să descifrezi - dar 
încercarea dumitale de a le pune în seama mea, pentru vreun 
motiv sau altul, mă sperie. Dar nu va funcţiona - sunt diplomat, 
negociez cu guvernele, nu mă tem de cuvintele fără sens. Și ce 
spui dumneata acum nu înseamnă nimic. Așa că va trebui să te 


VP - 312 


rog să pleci, domnule Grens. Mergi și caută-ţi răspunsurile acolo 
unde le poţi găsi cu adevărat. 

Ceașca de cafea rămase goală. i 

Grens făcuse ceea ce venise să facă. In absența dovezilor, 
încercase în mod deliberat să strice echilibrul interior al unui 
individ foarte sigur de sine. La fel ca la ultima sa vizită, cei doi 
au ieșit unul lângă altul în tăcere, prin clădirea din piatră, pe 
scările de piatră și pe ușa spre afară. Și la fel ca data trecută, 
Grens a vorbit din nou doar când erau pe cale să se despartă. 

— Suedia, Dixon, este o țară foarte interesantă. Aici trebuie 
să cobori câțiva metri sub suprafață pentru a mirosi rahatul. În 
unele locuri nu se pricep prea bine să îl acopere, să îl ascundă, 
așa că simţi mirosul până la suprafaţă. Dar, indiferent unde te-ai 
afla, rahatul miroase la fel. Și îl miros pe tine, duhnește în tot 
acest loc și mă face să mă simt tot atât de rușinat, pe cât sunt 
de furios. 

— Să ai o seară placută, domnule Grens. A mea, cu siguranţă, 
așa intenţionez să fie. 

Ewert Grens avea mâna pe mânerul de bronz al ușii, dar furia 
îl împiedica să apese. Și mai rămăsese o singură cale. Pune totul 
pe masă. Recâștigă controlul. 

— Aseară am avut o conversaţie cu un agent de-ai mei din 
Africa de Nord, acolo unde își are originea activitatea acestei 
organizaţii criminale. Și când îl ascult, când aud cum 
funcționează lucrurile în ea, cât de cinic este totul, atunci... Ei 
bine, nu dau prea des cu pumnul în ultimul timp, dar ești al 
naibii de aproape de a mă face să-mi uit principiul, Dixon. Cu 
ceea ce faci acolo. Le distrugi alimentele, transporturile de 
hrană, făcând foametea și mai grea, înfometând și mai mulți 
oameni, astfel încât să își dorească să fugă. Și toate acestea 
doar pentru a câștiga niște bani. 

— Ce. 

Gâtul diplomatului s-a colorat într-un roșu furios. Și când a 
vorbit, fiecare cuvânt a ieșit întretăiat. Ochii aceia cenușii au 
fulgerat pentru prima dată. 

— ... despre ce vorbeşti? 

— Ai stat cu mine într-un hotel din Niger, vorbind despre 
bunătate. Acum stai aici minţind în legătură cu salvarea vieților 
unor oameni, despre a le face viața mai bună. Și, în tot acest 
timp, le distrugeai alimentele de strictă necesitate! 

— De ce mă acuzi? Eu... dintre toți oamenii de pe pământ... 
Eu trăiesc pentru asta, domnule Grens! Sunt gata să mor pentru 
asta! Ti-am spus deja că fără această muncă viaţa mea însăși n- 
ar avea niciun sens. Mă insulţi! Eşti al naibii de impertinent! Du- 
te acum. Pleacă naibii de-aici! 

În cele din urmă, își pierduse calmul. Nu din cauza acuzațiilor 
în sine, ci din cauza criticilor aduse de detectiv cu privire la 
modul în care își făceau munca, la metodele lor. 

Pentru un diplomat care ar fi trebuit să rămână întotdeauna 
detașat, fusese o izbucnire emoţională extremă. 

Pentru cineva vinovat, venea prea târziu, într-un moment 
nepotrivit. 

II nedumerea pe Grens. Ceva nu se potrivea. De ce Thor 
Dixon își pierduse în mod neașteptat demnitatea și controlul - 
după ce muncise atât de mult să și le menţină - și de ce tocmai 
atunci? 

Afară era răcoare, în ciuda faptului că era iunie. Aproape rece. 
Ewert Grens s-a îndreptat spre mașina parcată în fața Operei, 
dar n-a condus spre secția de poliţie sau spre apartamentul său 
- ci s-a îndreptat spre o adresă din Vasastan. Una pe unde nu 
mai fusese niciodată până atunci. Și se opri aproape de ușa din 
faţă a casei lui Thor Dixon. Plănuia să aștepte afară, privind 
uneori în sus spre o fereastră întunecată de la etajul al treilea. 
Era sigur că vizita sa la Ministerul Afacerilor Externe provocase 
un lanț de evenimente. Și dacă era așa, trebuia să fie pregătit. 
Acesta putea fi capul Caracatiţei. 

Pe când ieșea din taxi și se îndrepta spre ușa din faţă a casei 
lui, Thor Dixon n-a observat mașina parcată de cealaltă parte a 
străzii. Dar nu prea avea importanţă, detectivul care îl urmărea 
nu avea idee ce simţea sau gândea el cu adevărat. Numai Dixon 
știa cine era cu adevărat și asta era tot ce conta pentru el. 

Bine. Rău. 

Era vorba de a face ce trebuie. 

A intrat în apartamentul său confortabil, amenajat într-o 
mansardă, la începutul secolului al XX-lea, foarte spaţios pentru 
un funcţionar public care locuia singur, și s-a îndreptat spre 
biroul lui cu vedere spre parcul Vanadislunden. 

Acolo umbla acum prin două teancuri egale de hârtii, 
documente păstrate de obicei într-un seif din perete, ascuns în 
spatele raftului bibliotecii. 

Dădu la o parte un rând de romane de-ale lui August 
Strindberg și scoase la vedere o tastatură care descuia ușa spre 
o altă viață. 

Primul teanc de hărtii, pe partea stângă, conţinea fișe Excel 
asemănătoare celor pe care Grens i le arătase pe telefonul său. 


O sută șapte documente corespunzând celor o sută șapte 
ambarcaţiuni de pescuit pline cu refugiaţi, care fuseseră 
transferați în camioane sau în containere de marfă, orice îi 
putea duce la destinațiile finale din Germania și Suedia. La 
început erau doar câteva călătorii pe lună pe Marea Mediterană, 
acum erau câte două în fiecare săptămână. Transportatorul 
banilor purta peste douăzeci de milioane de dolari în ultima 
vreme. Și un sfert din ei erau ai lui. 

In cel de-al doilea teanc, care avea aceeași înălțime cu primul, 
erau încă o sută șapte documente. 

Dar aceste hârtii reprezentau cu totul altceva. 

Inima, bătăile inimii acestei opere a sa. 

Lucrul pentru care trăia. Pentru care ar fi murit. 

O sută șapte depozite corespunzătoare fiecărui dolar 
repartizat către CC după o sută șapte călătorii de contrabandă. 
Fiecare braț și-a gestionat de-a lungul anilor propria 
contabilitate și propriile profituri. Thor Dixon știa foarte bine că 
motivele lui Omar și ale Dalilei și ale lui Jurgen erau complet 
diferite de ale lui. La fel se întâmpla cu cele cinci procente ale 
Angelei din Lampedusa, cele opt ale lui Ettore din Salerno, cele 
cinci procente ale Jazminei la Lombard Bank din Malta și 
procentele repartizate companiilor responsabile pentru portul 
din Gdansk și transporturile peste Marea Baltică. Pentru toţi, 
banii erau tot ce conta. Dar pentru el, lucrul de seamă erau 
numai aceste documente de pe biroul său. Cirrata Capul. Capul 
Caracatiţei. Un nume destul de ridicol pe care Dalila l-a sugerat 
în derâdere la una dintre primele lor întâlniri, dar s-a păstrat. El 
era cu siguranţă șeful, fondatorul reţelei care conectase toți 
antreprenorii la un loc, prin contactele lui diplomatice, la întâlniri 
informale petrecute în timpul călătoriilor sale de lucru obișnuite. 
Douăzeci și cinci de procente se păstrau pentru el. Și fiecare 
bănuţ din aceste procente - după ce plătea oamenii din portul 
Vărta și persoana pe care o aduceau din când în când pentru 
însărcinări deosebite - se transforma în documentele din a doua 
grămadă. 

Pentru că, dacă o persoană s-a decis să fugă, o va face 
indiferent ce organizație îi oferă transport. 

Când ne aleg pe noi, nu numai că ajut persoana care fuge să 
ajungă într-un loc unde poate trăi o viată mai bună, dar - după 
aceea - îi returnez banii într-un sistem care va ajuta încă și mai 
mulți oameni. 

Donațiile sunt aici în fața mea. 

Asta era ceva ce nu putea să-i explice inspectorului detectiv 
care-l presase pentru a obţine niște răspunsuri în acea seară. 
Care la început ghicise adevărul, dar apoi îl acuzase de crimele 
grotești ale altor organizaţii, de parcă ar fi fost vina lui că 
transporturile de alimente erau distruse - acte dezgustătoare 
ale contrabandiștilor, care erau exact opusul a tot ceea ce 
reprezenta Cirrata. 

Asta reprezenta el. Dacă ar fi trăit așa - ei bine, ar fi putut la 
fel de bine să nu trăiască deloc. 

De aceea a deschis dulapul acum și a luat o pungă în care era 
ambalat un pașaport cu o viză și o nouă identitate, ce stătuse 
acolo de la prima călătorie de contrabandă. Și de aceea a ieșit 
din apartamentul lui spre lift. Pentru că, oricât de atent ar fi 
explicat el toate astea detectivului și sistemului judiciar pe care- 
| reprezenta, ei n-ar fi înţeles. Nici n-ar fi încercat. Cum ar fi 
putut? Cum ar fi putut să știe cât de multă forţă și dragoste a 
costat să gestionezi o astfel de călătorie de la asuprire la 
libertate? Am /ucrat cu aceste probleme timp de douăzeci și 
cinci de ani. Am văzut state prăbușindu-se, sisteme eșuând și 
dizolvându-se, refugiații alungaţi din ţinuturile lor, oamenii 
murind în timp ce făceau tot ce le stătea în putinţă pentru a 
supraviețui. Ce înseamnă un camion abandonat pe marginea 
drumului după ce zeci de oameni au murit sufocaţi - atunci când 
sunt mii porniţi pe cale și încă alte mii care trebuie să fie ajutaţi? 
Ce înseamnă un container în care s-au sufocat un număr de 
oameni - atunci când multe altele ajung în port, oferindu-le celor 
care fug și celor care rămân la destinaţie șansa la o viaţă mai 
bună? Și în ceea ce privește daunele colaterale - un individ 
murind într-un tunel, un băiat singuratic adormind pentru 
totdeauna în patul lui? Sunt picături într-un ocean de zeci de mii 
de oameni salvaţi datorită muncii mele. Pentru că în același fel 
putem întreba ce drept avem să bombardăm un loc și să lăsăm 
doar haos în urma noastră? Criza refugiaților nu va avea sfârșit. 
Dimpotrivă, se va înrăutăţi. lar eu - fac ceva în această privinţă. 

A stins lumina din hol și a încuiat ușa din faţă a casei lui. 

Pentru ultima dată. 

Ewert Grens văzu taxiul oprindu-se afară, văzu oficialul 
plătindu-și cursa, apoi dispărând prin ușa din faţă. Pe urmă s-a 
aprins o lumină de la etajul al treilea în zona în care Grens 
ghicise că era un hol de intrare, apoi într-o cameră care ar fi 
putut să fie un dormitor sau un birou. Genul de clădire clasică, 
unde toate apartamentele aveau tavane boltite. li amintea lui 
Grens de propria sa casă de pe Sveavägen, nu departe de aici. 
S-a uitat împrejur, înainte de a se aventura să regleze scaunul 
șoferului și să se aplece mai mult pe spate, convins că avea în 
faţă o lungă așteptare. 

Chiar atunci luminile s-au stins din nou. În ambele camere. 

Și i-a sunat telefonul. 

— Ai un minut, Ewert? 

Mariana. Nu șoptea, dar vocea ei era neobișnuit de liniștită și 
încordată, iar el se întrebă dacă ea era conștientă de asta. 

— Stau în fața casei lui. Și tocmai s-a întâmplat ceva ce eu ar 
trebui să... este important? 

— Da. Asta e important. 

— OK? 

— Înregistrările telefonului lui Thor Dixon. Avem un mandat 
pentru toate numerele sale, chiar și pentru telefonul său privat. 
Ora la care a avut loc unul dintre aceste apeluri este deosebit de 
interesantă. Mai ales că apelul a fost făcut de pe un număr 
neînregistrat și necunoscut. Apelul a venit la zece treizeci și 
șapte în dimineața asta. 

— Zece treizeci și șapte? 

— Da. Ceea ce se potrivește perfect cu amintirea lui Hugo. 
Ora la care îl ascultase pe ucigaș vorbind la telefon în bucătăria 
lui Hoffmann. În plus, Ewert - a primit un alt apel de la un 
abonat necunoscut la un moment dat, târziu în noaptea trecută. 
La trei și douăzeci și două de minute. Potrivit medicului legist, 
aceasta este ora aproximativă a morții lui Amadou. 

— Să fiu al naibii. N-aveam prea multe dovezi. Dar începem să 
avem. 

— Și mai sunt. Chiar și mai bune. 

Acum luminile s-au aprins pe scări. Grens se uită fix la ușa din 
față a clădirii care, potrivit lui Sven și președintelui consiliului de 
condominii, avea o singură ieșire. 

— Asculţi, Ewert? 

— Ascult. 

— Am primit răspuns din Niger. Șeful securităţii hotelului din 
Niamey. El l-a localizat pe șoferul pe care îl căutai. Tocmai am 
vorbit cu el despre persoana pe care a transportat-o în acea 
dimineaţă. Şoferul este absolut sigur că nu s-au dus să viziteze 
pe cineva numit domnul Cirrata, într-o clădire din capitală. Este 
sigur că acesta era numele pasagerului pe care l-a luat și l-a 
condus acolo - și pe care l-a identificat drept omul din poza pe 
care ai trimis-o. Thor Dixon. 

Ușa din față. Se deschidea. 

O deschidea Thor Dixon. 

Cu o valiză într-o mână. Mergând spre una dintre mașinile 
parcate de-a lungul trotuarului. 

Intâlnirea trebuie să-l fi zguduit mai mult decât a lăsat să se 
vadă. In mod clar, se grăbea. 

— Am nevoie de tine aici, de tine și de Sven, imediat. 

— Ce se întâmplă, Ewert? 

— Pleacă. Dixon. Se duce undeva. Îndată ce închidem voi 
solicita întăriri. 

Oficialul Ministerului de Externe își puse geanta în portbagaj. 
Acela era exact locul de unde Ewert Grens avea să înceapă să 
caute imediat ce aveau să îl prindă pe nemernicul acesta. 

o... 

Thor Dixon și-a pus geanta în portbagaj și a închis haionul. 
Felinarele de pe Vanadisvăgen erau înconjurate de un halou - 
datorită aerului ca un abur, aproape ceaţă. O seară de iunie? 
Așa era și când ajunsese acasă, nu cu mult timp în urmă? 
Deschise ușa dinspre scaunul șoferului și era aproape să se 
așeze când i-a sunat unul dintre telefoane - doar opt persoane 
aveau acest număr - din buzunarul jachetei. 

Omar. 

Acum? 

— Ți-am mai explicat asta - nu trebuie să mă suni niciodată 
pe numărul ăsta când sunt în Suedia. 

— Nu mai contează - s-a terminat. 

Thor Dixon stătea cu cheia mașinii în mână, în mijlocul străzii, 
aproape ajuns în mașina lui. 

— S-a terminat? Ce vrei să spui? 

— Bărcile, depozitul, sediul, angajaţii noștri morţi. 

În vocea lui Omar nu era tocmai panică, ci mai mult durere, 
ca și cum fiecare cuvânt îi era smuls din gură cu mare efort. 

— Tot ce aveam a ars. 

— Nu înțeleg. 

— Chiar acum stau nu departe de port, pe o cutie care cândva 
transporta pește. Pentru că totul, totu/, a fost aruncat în aer. 
Intreaga operaţiune - făcută pulbere! Am lăsat să pătrundă 
persoana greșită. Am făcut o singură greșeală, dar a fost 
suficient. 

Thor Dixon încă nu înţelegea. Dar suna ca și cum Omar era pe 
punctul de a încheia conversaţia, de parcă n-ar fi avut putere 
pentru mai mult. Și între ceea ce se întâmpla acolo și ceea ce 
tocmai se întâmplase aici - vizita neanunţată a lui Ewert Grens 
la Ministerul Afacerilor Externe și numeroasele lui întrebări și 
afirmaţii și, în cele din urmă, acea grosolănie incredibilă - Dixon 
a simţit că noaptea îl apăsa. Și era un lucru de care nu se putea 
elibera, oricât de intens ar fi încercat pregătirea lui diplomatică 
să îl respingă. 

— Omar? Înainte să închizi. 

Ewert Grens era sincer, sincer când a spus-o. 

— Da? 

— Vreau să-mi răspunzi la o întrebare. Un lucru pe care nu mi- 
| pot scoate din cap. O întrebare pe care mi-a pus-o cineva în 
această seară. 

— Da? 

— Transporturile de alimente - cele păzite de companiile de 
securitate privată? 


— Da? 
— Cine le ataca? 
— Cine... ce? 


— Aceste atacuri au constituit probabil cea mai urgentă dintre 
toate misiunile mele la recenta vizită oficială din Niger. Am 
presupus că erau suspecţii obișnuiți. Piraţii. Gangsteri locali 
mici. Sau, pur și simplu, cei suficient de flămânzi ca să facă 
orice e nevoie. Răspunde-mi, Omar. Cine, cine a atacat 
transporturile alea în ultima vreme? 

— De ce contează? 

— Cine ataca acele transporturi alimentare înainte de a fi 
păzite? Cine a încercat să le oprească acum, când sunt păzite? 
Cine era atât de josnic încât să smulgă hrana oamenilor care 
aveau cea mai mare nevoie de ea? Unor oameni care aveau să 
moară fără ea? 

— Ce mai contează - totul s-a terminat acum. 

— Tocmai de aceea. Cine, Omar? Sigur nu am făcut-o... no? 

Tăcere. O tăcere lungă. De parcă puterea lui ar fi cedat și ar fi 
închis telefonul. 


— Alo, mai ești... 
— Totul. 
— Totul...? 


— Nu-ţi amintești? Ai spus că vrei să facem tot ce putem face 
pentru ca mai mulţi oameni să aleagă să fugă. 

— Am vrut să spun că ar trebui să le oferim soluţii atât de 
atrăgătoare, încât să vadă oportunităţi pentru ei înșiși. Pentru o 
viaţă mai bună. 

— Noi am făcut-o. Eu și Dalila. Totul. Fiecare braţ este 
autosuficient, nu-i așa? Așa ai dorit. Și acesta a fost modul 
nostru de a crește profitabilitatea - măsuri motivaţionale și mai 
mulți oameni înghesuiți în fiecare barcă, până când nu mai 
încăpeau. Nu am creat noi această criză nesfârșită. Am făcut 
doar un pic mai evident faptul că era timpul să fugi de ea. 

Apoi Omar chiar a închis. 

Cine este atât de josnic încât să smulgă hrana oamenilor care 
au cea mai mare nevoie de ea? 

Sau poate conversaţia s-a încheiat pentru că Thor Dixon și-a 
aruncat telefonul pe asfalt. 

Noi am făcut-o... doar am scos în evidență faptul că a sosit 
timpul să fugă... 

Apoi Dixon a trântit ușa mașinii - din exterior - și poate că a 
plâns în timp ce se întorcea în casa în care locuia. 

Ewert Grens a șters parbrizul cu mâneca hainei, acolo unde se 
aburise datorită respirației lui. Astfel, din mașina sa, putea 
vedea bine de cealaltă parte a străzii - Thor Dixon era suficient 
de aproape încât să poată ajunge lângă el în câteva secunde. 
Oficialul Ministerului de Externe stătuse cu ușa către scaunul 
șoferului deschisă, vorbind la telefon, și părea supărat, 
tensionat, braţele sale gesticulând uneori sălbatic. De parcă ar fi 
fost disperat. Apoi trântise telefonul de pământ cu toată puterea 
- cel puţin așa păruse de unde privea inspectorul -, închisese 
ușa mașinii și se grăbise înapoi spre clădirea pe care tocmai o 
părăsise. 

Și când compar ceea ce văd acum cu dezagreabilul funcționar 
de nezdruncinat, de la ultima noastră întâlnire, parcă aș privi o 
fatadă cum se prăbușește. 

S-a aprins lumina pe scări, iar Grens chiar a văzut ascensorul 
urcând. 

A uitat ceva? Bănuia ceva? A descoperit că este urmărit? 

Sau eu am făcut ce trebuie - presiunea mea a funcționat până 
la urmă? 

În acest caz, fuga lui este doar o chestiune de timp. 

Un detectiv inspector care ar trebui să intre în clădire. 

Cu tăieturile din ziare care prezentau contacte cu câțiva lideri 
ai organizaţiei, cu înregistrările telefonice și declarația șoferului 
de la hotel ca martor, avea destule dovezi măcar pentru o 
arestare. Dar a așteptat. Nu trebuia și n-avea de gând să o facă 
singur. Era inutil și neprofesionist, când Sven și Mariana, 
conform ultimului mesaj, erau foarte aproape. 

A încercat să vadă în casa scărilor, apoi în apartament. Era la 
fel de imposibil ca mai înainte. Nu flutura nicio perdea, nu se 
vedea nicio lumină aprinsă. 

Acum. Dincolo. 

Volvo-ul negru cu oglinzi retrovizoare duble. Mariana la volan, 
Sven lângă ea. Au rulat pe strada dinspre centrul orașului, au 
oprit la câteva locuri de parcare distanţă și apoi au stins farurile. 

Exact cinci minute. 

Atât așteptau de obicei. 

Respiră. 

Nu pot. Nu pot. 

Indiferent cât se luptă, nu are aer suficient, indiferent cum 
înghite și gâfâie, aerul nu ajunge nici în gât, nici în piept, ca și 
când cineva l-ar apăsa, încercând să-l sufoce. 

Thor Dixon a apăsat butonul de urgenţă al liftului și, după 
câteva încercări eșuate, a izbutit în cele din urmă să deschidă 
ușa, forțând-o, și a ieșit la etajul al doilea. 

Dar asta n-a ajutat la nimic. 

Respirația nu-i alimenta pieptul cu aer. 

Era o fereastră cu zece trepte mai jos, pe micul palier dintre 
primul și al doilea etaj. Într-acolo a fugit acum. A deschis-o, 
lăsând să intre vântul, răcoarea, oxigenul. 

A închis ochii. 

Două conversații schimbaseră totul. În primul rând, detectivul 
a pus o întrebare care l-a zguduit până în adâncul inimii. 

Trăiesc pentru asta, Grens! Sunt gata să mor pentru asta! 

Apoi Omar l-a azvârlit în adâncul unei prăpăstii. 

Cine, Omar? Sigur n-am fost... noi? 

Întrebări cu cele mai cumplite răspunsuri. 

Nu putea suporta. 

Cirrata, organizaţia pe care a creat-o, responsabilă de cele 
mai teribile, cumplite acte, de distrugerea singurei surse de 
hrană disponibile. Opusă până în esenţă, idee, existenţă, unei 
organizaţii de ajutorare. Opusă lucrului pe care el îl reprezenta. 

Nu pot respira. 

Trădarea supremă. 

Dalila și Omar nu au înţeles în ce scop a fost construit 
sistemul. 

Sistemul care are mereu grijă de ceilalți oameni. Care îi duce 
pe cei vii într-un loc unde pot trăi o viaţă bună și dă morţilor o 
moarte demnă. 

Nu pot respira. 

Șaptezeci și trei de corpuri într-un container. Și dacă asta nu 
era tot? 

Dacă există un număr dincolo de ce pot eu înțelege? 

Nu pot respira. 

Câţi au murit de foame după ce colegii mei au atacat hrana 
care se îndrepta spre ei, pentru profit? 

Câţi oameni s-au scufundat în adâncurile Mediteranei pentru 
că ne-am supra-încărcat ambarcaţiunile, la fel ca toţi ceilalți 
contrabandiști? 

Nu pot. Nu pot. Nu pot. 

Thor Dixon stătea cu coatele pe pervazul ferestrei și se apleca 
în afară. 

Acum îi era clar. 

Luase o decizie greșită pe baza unei premise greșite. 

Dacă ar fi văzut ce ar fi trebuit să vadă, ceea ce Grens a 
realizat într-un timp atât de scurt, ar fi acţionat. 

Este vina mea. Se aplecă și mai mult, în căutarea aerului, 
luptându-se să respire. 

Totul este din vina mea. 

Inspiră. 

Vina mea. 

Respiră. 

Au coborât din mașini în același timp și s-au grăbit spre 
intrare. Sven a introdus codul format din patru cifre, pe care îl 
aflaseră de la președintele asociației de locuinţe, iar frumoasa și 
plină de ornamente ușă din faţă, formată, în mare parte, dintr- 
un mozaic de sticlă, s-a deschis. 

Au simţit curent, imediat ce au pășit în holul de la intrare. De 
parcă o fereastră ar fi fost lăsată deschisă. 

La primul etaj, era o fereastră deschisă. Și vântul o lovea de 
cadru la fiecare rafală. 

O cale de ieșire. Care ducea la curtea din spatele clădirii și 
apoi la curtea altei clădiri și la alta. 

La naiba. 

S-au despărțit. Sven s-a târât afară prin fereastra deschisă, în 
întuneric. Grens și Mariana au continuat să urce scările. 

Au sunat la sonerie de două ori, lung și imperativ. Apoi încă o 
dată. 

Dar în interior, liniște. 

Inspectorul detectiv tocmai se întorcea pentru a se duce la 
portbagajul mașinii să-și ia trusa pentru forțarea ușilor, când 
Mariana a apăsat pe clanță. 

Descuiată. 

Ea îi făcu semn să se întoarcă și intrară într-un hol lung, cu 
armele ridicate și pregătite, în timp ce-l urmăreau pe Sven 
printr-o fereastră, dispărând pe porțile curții. 

Părăsit. 

Așa părea interiorul. 

Holul dădea în camera pe care Grens încercase să și-o 
imagineze în timp ce privea din stradă. Un loc de muncă. Un 
birou mare de stejar, un raft plin cu clasici suedezi în care nu 
părea să se fi umblat de foarte multe ori, un fotoliu din piele 
maro, iar pe pereţi fotografia alb-negru a Autobuzelor Albe, 
asemănătoare cu cele pe care le avea Dixon la Ministerul 
Afacerilor Externe, unde le admira și le lăuda ca pe o organizaţie 
de alinare care făcuse cu adevărat lucruri care contează. 
Mariana a continuat spre bucătărie, iar Grens a rămas în birou, 
căutând ascunzători secrete. Dacă existau, acolo ar fi trebuit să 
fie. 

Când a trecut pe lângă birou pentru a doua oară, a observat 
două teancuri de documente așezate cu grijă unul lângă altul. 

Două stive de înălțimi foarte asemănătoare, aproximativ o sută 
de foi A4 în fiecare grămadă, după cum a apreciat Grens. 

Le-a luat pe amândouă. 

Deasupra uneia dintre grămezi era așezat un document 
similar cu imaginile salvate în telefonul său, cele trimise de 
Hoffmann de la sediul central din Zuwara. L-a ridicat, l-a 
examinat. Nu era doar similar, ci era aproape identic! Numere 
diferite, dar aceleași coloane. A ridicat un document după altul. 

Toate proveneau din aceeași sursă. 

Rapoarte de venituri din transport după transport, prin 
contrabandă, al refugiaților. 

Toate dovezile de care avea nevoie. 

Ticălosul avea să putrezească într-o celulă, iar inspectorul 
detectiv va fi cel care va avea prilejul să arunce cheia. 

Grens era pe punctul de a răsfoi cea de-a doua grămadă când 
o auzi pe Mariana strigând. 

— Ewert! 

S-a repezit spre locul din care venea vocea ei - încă nu era 
prea sigur la ce să se aștepte, dar avea să înțeleagă imediat. 
Prin bucătăria mare și camera de zi și mai mare, apoi într-unul 
din cele două dormitoare. Mariana aprinsese un lampadar și se 
lăsase pe patul dublu, încrețind țesătura lucioasă a cuverturii. 

— Acolo. 

Ea dădu din cap spre un dulap. Unul suficient de mare pentru 
a se putea intra în el. Așa a făcut Grens. A intrat. Și s-a oprit 
brusc. 

Thor Dixon atârna de un cârlig din tavan. Frânghia era 
înfășurată strâns în jurul gâtului său. Alesese - dintr-un anumit 
motiv - să se sufoce. Murind în același fel ca și cei șaptezeci și 
trei de refugiaţi din containerul de marfă. 

Cu tehnicienii de la criminalistică și de la pompele funebre 
înghesuiți în garderoba mare a lui Thor Dixon, Ewert Grens a 
putut rătăci singur prin celelalte camere ale apartamentului. 
Oficialul Ministerului de Externe nu lăsase nicio notă sau 
explicaţie înainte de a-și lua viaţa. Ceva trebuie să fi devenit, 
brusc, prea greu de suportat pentru el. Ceva, sau cel puţin așa 
presupunea Grens, legat de afacerile de contrabandă - cele 
documentate în teancul acela de hârtii de pe birou. Sau mai 
bine zis în unul dintre ele. Lângă el mai era încă o stivă, 
neexaminată. 

Grens a trecut prin hol, a trecut pe lângă bucătărie și prin al 
doilea dormitor și s-a oprit în birou. 

Un raft cu clasici suedezi. Un fotoliul din piele maro. Un birou 
masiv. 

Și - două grămezi de documente. 

Aceasta era ţinta lui. 

Se uitase deja în prima grămadă, o sută șapte pagini de 
rapoarte de distribuire a profitului care corespundeau fiecărei 
călătorii de contrabandă finalizate. Dovezi concludente pentru 
ancheta lor. În instanţă ar fi fost suficiente pentru a-l lega pe 
Thor Dixon de reţeaua criminală. 

Totuși, acest al doilea teanc. 

L-a răsfoit pentru prima dată. 

Tot o sută șapte pagini. Fiecare numerotată în același fel. 

Curând s-a lămurit că erau un fel de chitante. 

Depozite anonime. Făcute în diverse conturi bancare. 

Grens trase scaunul lui Dixon și se așeză. Nu era lămurit ce 
citea exact. 

Dacă cealaltă grămadă era o evidență a plăţilor, această 
grămadă părea să fie făcută din chitanţe pentru depuneri - câte 
una pentru fiecare plată primită. 

Câte o sumă egală cu aceea pe care numele de cod CCo 
primea după fiecare transport era imediat după aceea vărsată în 
altă parte. 

Sume enorme. Sute de milioane. 

Donaţii anonime către conturile unor numeroase organizații 
de ajutorare: Crucea Roșie, Salvaţi Copiii, Căștile Albe, Amnesty 
International și multe altele. Aproape fiecare organizaţie 

implicată serios în ajutorarea oamenilor care aveau nevoie de 
ajutor primise donaţii incredibil de generoase. 

Ewert Grens se ridică. 

La naiba - ticălosul credea că face un lucru bun. 

Și imediat s-a așezat din nou. 

Mai erau. 

Două documente. Considerabil diferite de celelalte din teanc, 
atât ca aspect, cât și în ce privește conţinutul, ieșind chiar din 
partea de jos a grămezii - evidenţiindu-se printr-un verde tare, 
de parcă s-ar fi intenţionat ca ele să fie vizibile, dacă cineva ca 
Grens le-ar fi răsfoit. 

Le scoase din grămadă. 

Prima foaie - datată cu câţiva ani mai devreme - era o copie a 
unei împuterniciri date de avocat lui Thor Dixon, dobândită în 
timpul stabilirii conturilor bancare din Qatar, unde un bancher 
de la Lombard Bank Malta transfera profiturile afacerii de 
contrabandă. 

Cealaltă - o tranzacţie datată cu doar câteva minute înainte 
ca Grens și Hermansson să intre în apartament - era o evidenţă 
a modului în care Dixon, folosind această autoritate, tocmai 
finalizase ultima sa lovitură. O lovitură la fel de inventivă ca și 
restul activităţii sale ilegale. Oficialul pur și simplu își folosise 
procura pentru a gaja mai întâi toate activele organizaţiei, iar 
apoi, utilizând acele active ca garanţie, împrumutase suma 
corespunzătoare și depusese toți banii în conturile diferitelor 
organizaţii de ajutorare. 

Grens se lăsă pe spătarul scaunului de birou, uzat cu 
eleganţă. 

Aceasta era scrisoarea de sinucidere a lui Dixon. 

Oficialul își crease afacerea de contrabandă cu oameni pentru 
a ajuta cât mai multe persoane să fugă. lar banii, care altfel ar fi 
dispărut în buzunarele criminalilor, au fost folosiți pentru 
eforturile de ajutorare din teren, acolo unde era nevoie. 

Două păsări cu o singură lovitură. 

Plus, plus, el plănuise de la bun început ca profiturile 
angajaţilor săi să fie folosite în același fel. În ziua în care totul 
avea să se termine, iar organizaţia avea să fie descoperită sau 
dizolvată, el ar fi deturnat profiturile partenerilor săi, ale căror 
nume, potrivit lui Hoffmann, erau Dalila, Omar și Jurgen, iar 
aceștia ar fi lucrat, de fapt, gratuit pe parcursul tuturor acelor 

ani. Totul fusese pregătit. O ieșire de urgenţă, un bun-rămas, 
ultimul cadou imens, care trebuia numai activat. 

Inspectorul Ewert Grens nu era sigur că va mai găsi vreodată 
puterea de a se ridica din nou. Într-o altă zi și în alt context, 
poate ar fi fost în stare să râdă de o astfel de abilă manipulare a 
societăţii, pentru că uneori societatea o merita. 

Dar acest nenorocit se învârtise prin lume crezând că este un 
erou. 

În timp ce ei toţi zăceau acolo. Prinși. Nemișcaţi. Stivuiţi unul 
deasupra altuia. 

În timp ce ghidul zăcea acolo. 

În timp ce Amadou zăcea acolo. 

Au murit pentru... asta? 

În timp ce conversaţia lui Hermansson cu medicul legist se 
auzea, încă slab, în altă parte a apartamentului, inspectorul a 
părăsit biroul și s-a dus la fereastra cu vedere spre strada de pe 
care el privise din mașină. A deschis larg fereastra, la fel ca pe 
cea de pe scări. Lăsă să intre o seară de vară în care, în această 
perioadă a anului, nu era niciodată complet întuneric. 

Deci asta era. 

De aceea detectivul nu-l putuse înţelege, pentru că el nu era 
motivat de aceleași lucruri care îi motivau pe alți infractori. 

De ce-ar lăsa cineva oamenii să se sufoce într-un container, 
pentru ca apoi să-și bată capul ca să se asigure că trupurile lor 
au fost îngrijite imediat? De ce să camuflezi mirosul cu spumă, 
apoi să scoţi corpurile afară și să le târăști prin tunelurile de sub 
străzi pentru a le lăsa în diverse morgi? 

Tu erai. 

Și încercai - când totul s-a dus pe apa sâmbetei - să faci 
același lucru pe care îl făceam și eu. 

să le restitui moartea. 

o... 

Plănuia să-i surprindă. Și putea simţi dorinţa aceea până în 
stomac. Parcurgând mica distanţă până la poarta ruginită, spre 
casa în care era lumea sa reală. 

De data asta nici măcar nu presupusese că va ajunge acasă. 
Dar ceea ce fusese planificat să dureze două săptămâni se 
încheiase mult mai repede. Piet Hoffmann își puse valiza pe 
treapta de sus a scării din faţă, pentru a începe să-și caute 
cheile prin buzunare, când auzi un sunet. Din interiorul casei. O 
voce. O voce de copil. Își cercetă ceasul, încă n-ar trebui să fie 
treji. Nu într-o sâmbătă normală. 

Se uită în jur. Mașina vecinilor era parcată pe alee. Ca de 
obicei, într-o dimineaţă de weekend. 

A auzit-o din nou. O voce de copil. Rasmus. Era sigur de asta. 
Și era și Hugo acolo. A simţit trei lucruri în același timp. Grijă - s- 
a întâmplat ceva? Bucurie - îi va săruta, îi va îmbrăţișa, mult 
mai repede! Și doar o cantitate mică de dezamăgire - plănuise 
să-și ducă geanta jos, să pună la loc sigur conţinutul ei, apoi să 
împacheteze cadourile pe care le cumpărase și să pregătească 
micul dejun pentru toată lumea, totul înainte ca familia lui să 
intre în bucătărie. 

A apăsat ușor pe clanţa ușii și s-a strecurat în hol. 

Surpriză. 

Simţită și mai intens în stomac. 

Stăteau cu toţii în sufragerie, în timp ce el se repezi înăuntru 
și strigă cu voce tare, dar fericit - ghici cine-i aici! 

Dintre toate reacțiile posibile, aceasta a fost ultima la care s- 
ar fi așteptat. Erau îngroziţi. Nu doar de intrarea lui bruscă - 
Hugo a ţipat și Rasmus s-a ascuns, iar Zofia se uita în gol, iar 
asta chiar și după ce și-au dat seama cine era, că tata era 
acasă. 

Surpriza lui i-a oprit brutal din tot ce făceau. 

— Ce... este? 

Se treziseră prea devreme pentru o zi liberă. Reacţionaseră 
cu panică și aproape cu oroare când el a năvălit între ei, așa 
cum făcea întotdeauna. 

— Zofia? Rasmus? Hugo? S-a întâmplat ceva? De ce sunteţi 
treji atât de devreme? 

Zofia clătină din cap și încercă să zâmbească. Rasmus se iţi 
din spatele canapelei. Și Hugo a încercat să-și echilibreze vocea. 

— Nu, tată, nu s-a întâmplat nimic. leri a fost... zi scurtă la 
școală. Uneori te trezești mai devreme după zilele mai scurte. 

După ce i-a îmbrățișat și le-a spus că totul fusese mult mai 
simplu și mersese mai repede decât se aștepta cu transportul 
suplimentar de alimente, s-a dus la bucătărie pentru a-și pregăti 
ceașca aceea de cafea pe care o sărise la Arlanda, în graba lui 
de a ajunge acasă. Se opri la jumătatea drumului, lângă masa 
din bucătărie. Era obișnuit să citească încăperi, să interpreteze, 
să se pregătească. Dar își simţea propria bucătărie de necitit. O 
pată pe podea care nu fusese acolo înainte. Și în perete, lângă 
ventilatorul bucătăriei, o gaură nouă, nu largă, dar profundă, și 
cu dimensiuni pe care le-a recunoscut. Hugo îl urma, la doar o 
jumătate de pas în spate și se priviră. 

— Nu s-a întâmplat nimic? 

— Nu s-a întâmplat nimic, tată. 

Ewert Grens minţise pentru Hugo când a sunat Hoffmann și 
detectivul s-a oferit să-i dea telefonul. Acum însuși Hugo mințea. 
Și nu foarte bine. Cel puţin nu pentru un tată care știa fiecare 
detaliu al feţei copilului. 

— Nimic? Pata aceea nu era aici ultima oară când am fost 
acasă. 

Sânge. Nu era vizibil, dar asta era presupunerea lui. Părea că 
cineva încercase recent să curețe o pată proaspătă de sânge. 

— Clătite. 

— Clătite? 

— Ewert a fost aici în noaptea în care mama s-a dus să-l ia pe 
Amadou. Și am făcut clătite în carouri. Și Rasmus a scăpat un 
borcan întreg de gem de căpșuni, și sticla s-a spart. 

— Dar gaura? 

O gaură de glonţ. 

El o putea vedea, violența imprimată în ziduri. Vedea cum un 
loc purta mereu urme ale violenței care avusese loc acolo. 

Și s-a așezat. 

Că Hugo minţea, asta era una, copiii o fac uneori când vor să 
ascundă un adevăr mai rău decât o minciună, la fel ca adulţii. 
Dar poate că avea el halucinaţii? Era încă afectat de exploziile și 
cadavrele și haosul pe care le lăsase în urmă? O pată și o gaură. 
Ar fi putut fi rezultatul oricărui număr de jocuri copilărești, 
sălbatice. Și el le transforma în găuri de gloanţe și sânge? 

— Nu știu. 


VP - 333 


— Nu știi cum a apărut gaura din perete? 

— N-a fost mereu acolo? 

După un timp, după cafea, după ce el și Zofia s-au ţinut în 
brațe, ca întotdeauna, după ce le-a dat cadourile lui Hugo și 
Rasmus - câteva figurine de supereroi din plastic pe care le 
cumpărase la bordul avionului, care se părea că erau 
colecționate de copiii din întreaga lume - a coborât scările la 
subsol, spre camera de lucru și la dulapul său, și apoi în camera 
din spatele lui, despre care știa numai el. 

Acolo a pus valiza, una dintre cele două pe care le luase cu el 
din sediu. Cealaltă rămăsese la ultimul grup de refugiați 
disperaţi. 

Intr-o cameră secretă din interiorul unui dulap. 

Pe care a deschis-o cu o manetă mică, de sus, din partea 
dreaptă a peretelui. 

Un seif și un dulap de oțel și un rastel pe care erau atârnate 
veste antiglonţ. Asta era tot ce intra înăuntru. Dar dacă ar muta 
câte ceva din ceea ce păstrase în dulap și în seif și le-ar 
împacheta mai bine, ar intra și conţinutul valizei. 

Totul era bine, din nou. 

Tot dorul și bucuria care au devenit îngrijorare când soţia și 
copiii lui au răspuns atât de neobișnuit sosirii sale și confuzia, 
când fiul său l-a minţit în legătură cu urmele ciudate din 
bucătărie. Acum totul era înlocuit de seninătate. Într-un corp cu 
o minte care era întotdeauna, întotdeauna pregătită. 

Până când a deschis dulapul metalic. 

Și a văzut pistolul pe raftul de sus. 

Stătea cu ţeava orientată spre exterior, nu spre interior, cum 
îl punea el întotdeauna. 

Cineva fusese aici. 

O dimineaţă strălucitoare. 

Ewert Grens stătea pe o piatră care îi susținea perfect corpul 
îmbătrânit și se uita spre intrarea în portul Stockholm. Apa era 
absolut nemișcată. Neatinsă. 

Trecuse o săptămână de la ultima sa vizită la casa de bătrâni, 
unde continua să vină pentru că așa se menţinuse sănătos la 
minte într-o lume care era orice altceva decât sănătoasă la 
minte. Doar el și Anni și o piatră mare și plată, sculptată de 
timp, așezată aici numai pentru el. Departe de hârţogăraia pe 
care o pasase lui Sven și Marianei și care erau întotdeauna 
adevărata încheiere a oricărei investigații. 

Singurul loc care îi aparţinea doar lui. 

Și unde cineva, la naiba, îl deranja mereu. Ultima dată pentru 
că personalul de la morgă descoperise un corp în plus. 

— Vreau să vorbesc cu tine. 

— Poate aștepta? Sunt puţin ocupat. 

— Nu. 

De data asta era probabil vina lui - la urma urmei, el a fost cel 
care a insistat să-l târască pe Piet Hoffmann în toate acestea. 

— Foarte bine, vorbește. 

— Tocmai am ajuns acasă și... ce s-a întâmplat aici cât am 
fost plecat? 

— Ce vrei să spui? 

— Ei bine, sunt destul de sigur că în bucătăria mea este o 
pată nouă, de sânge. Și pe perete, sunt destul de sigur că este o 
gaură de glonţ. Și în... Eu am o cameră privată despre care nu 
știe nimeni, adică nimeni nu știa - cineva a umblat prin lucrurile 
mele. Grens - ai promis că nu se va întâmpla nimic familiei 
mele. 

— Și mi-am respectat promisiunea. Nu li s-a întâmplat nimic. 

— Deci cum explici petele de sânge, găurile de glonţ și 
intrusul din camera mea privată? 

— Nu știu, Hoffmann. Cum explici tu asta - poate înseamnă că 
dacă nu te schimbi, s-ar putea să-ţi pierzi întreaga familie? 

Grens privi peste apă, urmărind un feribot din arhipelag care 
tăia adânc suprafaţa apei. O făcuse din nou. Se amestecase în 
problemele altor persoane. Dar nu s-a putut abţine, oricât de 
mult și-ar fi spus că nu vrea să trăiască așa. Doi băieţi 

ignoraseră zidul pe care-l construise în jurul său și îi 
pătrunseseră în inimă. 

— O dată pe săptămână, Hoffmann, trec cu mașina peste 
podul Lidingö până la căminul de bătrâni unde a trăit odată soția 
mea. Stau afară. Până ce termin. Pentru că am o legătură cu 
acest loc - cu ea. Tu ai o legătură cu casa în care te afli acum? 
Incerc să păstrez în viaţa mea singurul lucru care mi-a aparținut 
cu adevărat vreodată. In timp ce tu fugi de tot ce ai chiar acum. 
Și nu știu care dintre noi este un idiot mai mare. 

O navă de croazieră în drum spre Finlanda plutea pe sub el, 
arătând ca un monstru uriaș care ar fi putut înghiţi feribotul și 
care sfărâmă definitiv pacea rămasă pe apă. 

— L-am văzut pe fiul tău cel mare, Hoffmann. Cum s-a 
schimbat în doar câteva zile. Copiii sunt așa de ciudaţi, se 
schimbă atât de repede, încât trebuie să fii acolo să-i vezi 
înflorind. Am urmărit ce-ar fi trebuit să privești tu. Ai pierdut 
momentul când, ieri, fiul tău a făcut ceva uimitor. Și nu-l vei 
vedea nici data viitoare. Nu înţelegi? - fiul tău a ales să mă sune 
pe mine, nu pe tine când a fost înspăimântat. 

Grens nu era sigur că Hoffmann se mai afla la celălalt capăt al 
liniei. Nu se auzea zgomot ambiental, nu i se auzea respiraţia. 

— Eu am doar o piatră uzată de timp. Tu ai o familie, 
Hoffmann. Și în curând se va mări. Ai grijă de ei. 

Dar nu conta. Nu mai avea multe de spus. Așa că a spus 
ultima parte, mai ales pentru a auzi cum sună, ca pentru a afla 
dacă era adevărat. 

— Mă ridic acum - mă duc să mă întâlnesc cu o femeie 
numită Laura, pe care am sunat-o ieri-seară, cu ochi care 
strălucesc de inteligență și o gură capabilă de cel mai blând 
zâmbet. Ea m-a făcut să mă relaxez într-o cameră a morţilor, 
deși am auzit că are un temperament foarte vulcanic. Și se pare 
că și ea ar dori să se întâlnească cu mine. Ai auzit vreodată ceva 
mai caraghios? 

Ai o familie, Hoffmann. Și în curând se va mări. Ai grijă de ei. 

Ce naiba a vrut să spună prin asta? 

Piet Hoffmann stătea în bucătăria singurei case pe care o 
avea, a deschis robinetul și a lăsat apa să curgă în chiuvetă 
până s-a răcit. 

A umplut un pahar, l-a golit, l-a umplut din nou. 

Gaura din perete. Pata de pe podea. 

Ar fi trebuit să fiţi în siguranţă. În timp ce eu m-am luptat 
pentru viaţa mea timp de trei ore, voi eraţi într-o altă lume, 
lumea asta, care reprezenta siguranţa însăși. 

Deci ce anume nu înțeleg? 

Minciunile lui Hugo. Spaima lui Rasmus. Rahaturile lui Grens. 

Ce nu văd? 

Sau el are dreptate - îmi pierd familia? Sunt un fel de tumoare 
pe care ei o vor îndepărta chirurgical? Mă ţin la distanţă, așa 
cum am făcut eu cu ei întotdeauna? Rătăcea printr-o casă pe 
care n-o recunoștea. Se plimba între bucătărie și camera de zi, 
între camera de zi și hol, între hol și bucătărie. 

Și Hugo? 

De ce l-a pomenit Grens? Spune că Hugo a crescut. Că a făcut 
ceva uimitor. 

Ce însemna asta? 

Piet Hoffmann continua să umble prin casă, tulburat și 
neliniștit. Nu putea sta locului. Nu mai putea regăsi în interiorul 
lui dorul, bucuria și pacea pe care le așteptase cu nerăbdare, 
care îl susținuseră astfel încât să poată trece prin noaptea aceea 
întunecată de pe Mediterană. Așa că s-a întors la demisol, jos în 
camera sa de lucru, la un perete dintr-un dulap care a alunecat 
pentru a dezvălui un seif, pe jumătate plin cu profiturile de 
contrabandă din luna trecută, pe care o anumită companie de 
securitate nu a mai apucat să le preia din portul Zuwara. 

Peste zece milioane de dolari. 

Bani care le-ar ajunge oricât timp își putea el imagina. 

Ce zici de asta, inspectore detectiv, cum îţi pare modul ăsta 
de a avea grijă de o familie? 

Cu douăzeci și opt de zile în urmă 


— Alyson! 

Strig cât pot de tare, dar nu sunt sigur că mă aude. 

— Alyson! 

Vântul biciuiește nisipul în jurul nostru, pe măsură ce se 
deplasează cu viteză peste denivelările solului, ne izbește 
constant de lada camionului - și parcă peisajul prin care 
călătorim întrerupe fiecare cuvânt pe care îl spun și îl aruncă la 
pământ cu mult înainte să ajungă la tine. 

— Trebuie să te ţii! 

Stăm la marginea lăzii camionetei, cu picioarele în afară, 
sprijinite de cabină și, din moment ce suntem optsprezece 
oameni înghesuiți într-un spaţiu care ar trebui să găzduiască 
doar câteva persoane, e greu să ne păstrăm echilibrul în vreme 
ce vehiculul ne aruncă dintr-o parte în alta. Patru zile. Atâta 
durează până ajungem. Până la capătul primei etape. 

— Așa, Alyson - uită-te la mine! 

Incă nu mă poate auzi, dar, când în sfârșit îi atrag atenţia și 
ne uităm unul la celălalt, nu mai contează. Ea zâmbește. Sunt 
sigur de asta, deși are o pânză albă înfășurată în jurul capului și 
a frunţii și a restului feţei, pentru a o proteja de soarele arzător. 
Toată faţa acoperită, cu excepţia unor găuri în dreptul ochilor. 
Este atât de fericită. Ca și mine. Toate aceste zile și luni și ani 
de tânjire, iar acum suntem în sfârșit pe drumul nostru. Mă uit 
înapoi spre Agadez, de unde ne-am cumpărat locul în acest 
camion. Orașul devine din ce în ce mai înceţoșat pe măsură ce 
intrăm mai adânc în deșert. 

O iubesc atât de mult! Și îmi amintesc exact când am început 
să simt asta. Când stăteam unul lângă altul sub salcâmul uscat 
și culegeam împreună ultimele frunze. Singurul lucru care mai 
rămăsese de mâncat. Atunci ne-am hotărât. Ne doream un alt 
fel de viaţă. Am decis să mergem la Niamey. Capitala, pe care 
uneori o numeam, râzând, sat, încă din vremea când străzile 
erau neasfaltate și caprele, și vacile rătăceau pe acolo mâncând 
gunoi, la fel ca în Filingue€. 

— Idriss! 

Ce ciudat. 

Aud vocea e. 

Când mă strigă, vorbele nu se destramă, nu se îneacă în vânt 
și nisip. 

— Suntem pe drum, Idriss! 

Aprob din cap și râd, deși știu că nu poate vedea, și o mișcare 
din mână poate fi periculoasă, e posibil să cad. 

Suntem optsprezece în lada unei camionete cu spaţiu pentru 
maximum șase persoane. Funcţionează. Atât timp cât toată 
lumea decide că va funcţiona. Cei mai mulţi dintre noi, ca 
Alyson și cu mine, am venit din Niger, au mai venit două grupuri 
mici din Senegal și Gambia, iar câţiva sunt din Burkina Faso și 
Togo. În timp ce așteptam îmbarcarea, m-am oferit să duc eu 
apa, iar acum recipientul greu, din plastic roșu, este strâns între 
genunchii mei. Din când în când, îl trimit să facă o tură - doar 
două înghiţituri pentru fiecare, asta e important. Altfel apa nu va 
ajunge până la următoarea oprire, unde vom putea umple din 
nou bidonul. 

Timp de doi ani am lucrat zi și noapte în Niamey. Părăseam 
cabana în zori, traversam râul Niger de-a lungul podului 
Kennedy și vindeam legume pentru Lawayli și fratele său, la 
Marche Albarka, în partea de nord. Apoi, după prânz, adunam 
gunoiul de pe bulevardul Mali Bero, iar seara spălam vase în 
bucătăria restaurantului Marquis Africa Queen. Doi ani și tot n-a 
fost destul. Banii încă nu erau suficienţi. Așa că ne-am întors la 
Filingue pentru a-i convinge pe mătușa lui Alyson și pe tatăl 
meu să-și vândă animalele. Și au făcut-o. De dragul nostru. 

Au vândut singurele lor bunuri de valoare și ne-au ajutat să 
adunăm restul banilor de care aveam nevoie. Mă gândesc des la 
ei pe când călătorim prin noapte în lada camionetei. Ori de câte 
ori ne oprim pentru ca șoferul să se poată odihni, o ţin de mână 
pe Alyson și vorbim despre Libia și Mediterana, și Europa, și 
despre restul vieţii noastre. 

— Idriss? 

Mașina a încetinit, drumul prin deșert s-a făcut și mai 
denivelat, iar movile de nisip par a pluti de-a lungul său. Pentru 
o vreme e mai ușor să vorbim. 

— Da? 

— Tu ai... totul este acolo unde ar trebui să fie? 

Înteleg exact ce vrea să spună. Chiar dacă nimeni altcineva 
nu înțelege. Dar tocmai ăsta este scopul. 

Totul înseamnă toţi banii pe care i-am adunat pentru a plăti 
pentru fiecare etapă din această călătorie, minus cei șase sute 
de dolari pe care i-am cheltuit deja pentru această plimbare prin 
deșert. Și unde ar trebui să fie înseamnă că banii sunt în 
materialul pantalonilor, al cămășii și al jachetei subţiri unde i-a 
cusut ea cu grijă. Doar câteva bancnote într-un singur loc, 
pentru ca locul să nu devină voluminos și ușor de descoperit. 

— Da, Alyson. Totul este acolo unde ar trebui să fie. Și curând 
și noi vom fi acolo unde ar trebui să fim. Intr-o altă parte a lumii. 

Ea se uită la mine și râde până când râd și eu, până când 
râdem amândoi, ceea ce facem des, cu atâta inimă, încât este 
dificil să te oprești. Ceilalţi, din lada camionetei, clatină din cap, 
dar curând nu mai pot rezista și încep să râdă și ei. O priveliște 
ciudată - dune de nisip identice, una după alta, și o camionetă 
plină cu oameni ale căror chipuri sunt ascunse în spatele 
pânzelor albe, toți sufocându-se de râs. 

Aproximativ o oră și jumătate mai târziu, nu sunt sigur, dar în 
timp ce încerc să citesc ora pe cer în funcție de locul soarelui, 
șoferul încetinește pentru a doua oară. Trecem pe lângă 
cadavrele despre care câţiva oaspeţi de la cafeneaua din 
Agadez vorbiseră cu voce joasă. In număr de treizeci și șapte. 
Zac peste tot. Mulţi copii, e ușor de văzut, sunt atât de mici. 
Putrezind și uscându-se, majoritatea sfâșiaţi de șacali. Până aici 
au ajuns, imediat după ce au trecut de graniţa cu Algeria, când 
motorul camionului în care călătoreau s-a stricat. 

Apuc mâna lui Alyson și o strâng cu putere. 

Noi tocmai râdeam. Simţeam pur și simplu bucuria clocotind 
în noi, cum faceți și voi când, în sfârșit, sunteţi pe drum. 

Mă uit la ea și ea se uită la mine, pe când șoferul accelerează 
din nou. Doar trei zile. Apoi vom ajunge în Libia și portul Zuwara, 
la mare. 

Mă întorc pentru ultima oară pentru a vedea trupurile 
împrăștiate pe nisip înainte să dispară în spatele unei dune. 

Acum știm. 

Se poate întâmpla și asta când ești în drum spre o altă viaţă. 
Și sunt atât de recunoscător că drumul nostru este diferit. 

Cu nouăsprezece zile în urmă 


Un depozit abandonat în portul Zuwara, la doar câteva minute 
de mers pe jos distanţă de doc și de apă. Am stat aici, 
așteptând, cinci zile și cinci nopţi. La început, am numărat cu 
zecile, în curând, în jur de o sută, și acum - nu pot spune cu 
siguranţă pentru că este greu să numeri persoane adunate într- 
un spațiu uriaș în care abia ne putem mișca - suntem aproape 
patru sute. 

Ceea ce înseamnă că nu va trebui să mai așteptăm prea mult. 

Barca de pescuit va trebui să ne găzduiască pe toţi, pentru că 
suntem toţi din ţările de la sud de Sahara și contrabandiștii 
taxează în funcţie de locul din care vii. Eu și Alyson și ceilalți din 
jur plătim fiecare o mie cinci sute de dolari americani pentru 
etapa a doua - traversarea Mediteranei. În timp ce aceia care-și 
încep călătoria din nordul deșertului, cum ar fi tunisienii și 
marocanii, plătesc adesea mai mult, iar sirienii și sudanezii chiar 
și mai mult. Cu cât poţi plăti mai mult, cu atât trebuie să împarţi 
barca cu mai puţine persoane. 

— Alyson? 

O ţin strâns, aproape de mine. 

— Da? 

— Cred că vom pleca în curând. Se pare că sunt destui 
oameni acum. 

Cască, se cuibărește în braţele mele. 

— Când? 

— Astă-seară. Nu sunt absolut sigur, dar cred că am auzit 
ceva. Ar trebui să-ţi pui pantofii și jacheta, se va întâmpla 
repede. 

Aici e întuneric, nu au deloc lumină artificială, e doar lumina 
lunii care cade prin crăpăturile dintre tavan și pereţi, suficient 
cât să putem vedea faţa persoanei cu care vorbim, iar a ei este 
calmă și în așteptare. Am fost foarte atenţi. Când, după patru 
zile de mers prin deșert, camioneta ruginită ne-a lăsat la câţiva 
kilometri în afara orașului Zuwara, n-am făcut ce-au făcut toți 
ceilalţi. În loc să ne îndreptăm direct spre port și spre 
ambarcaţiunea care a fost curând complet încărcată și a plecat, 

am decis să o așteptăm pe următoarea - ne-am îndreptat spre 
restaurantele din centrul orașului, unde ni se spusese că ne 
putem aștepta să găsim oameni care lucrau în securitate. 
Plănuiam să vorbim cu unul dintre ei. O persoană în care să 
putem avea încredere, care să ne ajute în timp ce predam toți 
banii pe care-i aveam - plata pentru etapele doi, trei și patru. O 
persoană care să poată pretinde ca fiecare etapă a călătoriei 
noastre să fie asigurată. 

— ldriss? 

— Da? 

— Tu auzi ce aud eu? 

— Da, Alyson. Pași care se apropie de ușă. S-ar putea să fie 
acum momentul. Știam deja numele destinaţiei noastre finale - 
o ţară numită Suedia. Am mers din restaurant în restaurant în 
centrul orașului Zuwara și, în cele din urmă, l-am găsit pe omul 
care lucra în securitate. Blond, la vreo patruzeci de ani, dar cu 
ochi ce păreau mult mai în vârstă. El ne-a însoțit la întâlnirea cu 
reprezentantul organizaţiei de contrabandă. Ne-a dat chiar un 
telefon celular, în caz de urgenţă, cu care l-am sunat pe 
verișorul lui Alyson, un tânăr pe nume Amadou. 

— Ascultă. Auzi? Ei trebuie să fie. 

— Aud. 

— Este rândul nostru, Idriss. 

Râde, iar eu îi sărut fruntea, obrajii, gura. Ne ridicăm și 
depozitul se golește repede. Sute de oameni formează un tren 
viu, croindu-și drum prin întuneric, și nimeni nu spune un 
cuvânt, nimeni nici măcar nu respiră tare sau își târșâie 
picioarele pe doc. Așa am fost instruiți să ne comportăm și, din 
moment ce cu toții am fost dispuși să renunţțăm la banii adunaţi 
o viață pentru a fi aici, facem așa cum ni se spune. 

— Idriss, trebuie să rămâi foarte aproape de mine. 

Mă trage spre ea. Toată călătoria trebuie să stăm foarte 
aproape unii de ceilalţi ca să intre toată lumea și, cu fiecare 
legănare și hurducare a bărcii, suntem presaţi și mai aproape. 
După săptămâni sau luni de călătorie, cei care nu prea au avut 
acces la apă sau săpun capătă un miros specific. După întâlnirea 
noastră cu omul de la securitate, Alyson a insistat să facem un 
ocol până la plajă, să ne spălăm, chiar dacă știe că marea de 
aici nu este deosebit de curată. Am protestat, am crezut că e 
mult mai important să obținem un loc bun în depozit, dar am 

cedat când ea mi-a explicat că o face de dragul meu, pentru că 
nu suportă să nu dorească să-i fiu aproape. S-a scăldat la 
adăpostul întunericului, s-a scufundat cu hainele pe ea, râzând 
și stropindu-mă, încercând să se prefacă, de parcă n-ar fi văzut 
corpurile umflate aruncate pe uscat în apropiere - două bărci cu 
un total de șase sute de pasageri se scufundaseră recent și 
nimeni nu se sinchisea să îi adune de acolo. 

Incerc să nu-i arăt cât de îngrijorat sunt. 

Dar cel puţin barca asta arată ca o ambarcaţiune adevărată, 
ceea ce e bine - este mai mic riscul să ne oprească cineva pe 
undeva prin largul mării. Se pare că ne îndreptăm către una 
dintre platformele petroliere de lângă coasta unei insule numite 
Lampedusa și, deși pare a fi un lucru rău, știu că nu a existat 
niciodată intenţia ca barca să ne ducă exact până acolo. Vom fi 
lăsaţi în bărci pneumatice de salvare și ridicaţi de către oamenii 
care lucrează pe platformele petroliere - de obicei, ei cheamă 
garda de coastă italiană care, la rândul ei, se asigură că oamenii 
sunt duși pe uscat. 

— Vezi și tu ce văd eu, Idriss? 

Este fericită, știu asta, și mă sărută des, cu buzele ei moi. 

— Da. 

— Coasta Africii tocmai a dispărut. 

Mă sărută până când o apuc de umeri și o întorc ușor în 
cealaltă direcţie. 

— Și acolo, Alyson, într-acolo - marea liberă. 

— O altă lume. 

— Lumea noastră. 

Cu șaisprezece zile mai devreme 


Sunt sigur că am părăsit drumurile secundare și că mergem 
pe o autostradă. Viteză constantă, mai puţine frâne. Totuși este 
la fel de cald. Suntem într-un camion care transportă de obicei 
produse alimentare. Am văzut când am urcat în spatele 
camionului un logo mare, o imagine colorată a unor conserve de 
supă. 

O zi și o jumătate de noapte. 

Atât am stat în tabăra de refugiaţi de la Lampedusa. 

Ne-au luat amprentele digitale, apoi nu s-au mai întâmplat 
prea multe, până când am fost duși la o ambarcaţiune mai mare 
decât ultima și transportaţi la Salerno, pe continent. 

— Alyson? 

— Mmm. 

— Dormi? 

— Aproape. 

— Bun. Încearcă să dormi. Ai nevoie de asta. 

Se sprijină de mine, cuibărindu-și capul între bărbia și gâtul 
meu. 

Mă calmează. 

Îi simt respirația, iar respirația ei devine și respirația mea. 

O noapte în următoarea tabără de refugiați. Până când un 
reprezentant al organizației de contrabandă a sosit cu unul 
dintre paznicii lagărului, ne-a condus la o parcare și apoi ne-a 
încărcat în acest camion unde ar trebui să petrecem două zile. 
Dacă totul merge așa cum ar trebui. Am plătit o mie de dolari 
pentru asta. Costă tot atât, indiferent de unde provii, cu 
excepţia copiilor, care sunt taxați la jumătate de preț. Are sens, 
ei ocupă doar jumătate din spaţiu. Suntem șaizeci și cinci. Am 
numărat la urcare și apoi din nou când mergeam deja de câteva 
ore, mai ales ca să treacă timpul mai repede. Trei copii, cinci 
femei, cincizeci și șapte de bărbaţi. Aproximativ aceleași 
procente la fiecare etapă. 

Mă bucur atât de mult că o am pe Alyson alături, că a vrut să 
călătorească împreună cu mine. 

— Dar tu, Idriss? 

— Ce-i cu mine? 

— De ce nu dormi? 

— Curând. Când vom fi... ceva mai departe pe drumul nostru. 

Două mii de kilometri prin Europa și aș vrea să pot vedea 
ceva din ea, cum arată cu adevărat, dacă este atât de verde pe 
cât pretind oamenii. Închiși în interiorul acestui camion nu 
vedem nimic, nici măcar nu ne putem mișca. Dar nu contează. A 
treia etapă este o călătorie scurtă. 

Nu sunt sigur dacă Alyson a auzit despre camioanele care nu 
ajung niciodată. Dacă a auzit, nu vrea să vorbească despre asta. 
Ca și mine, de altfel. Sunt deschideri înguste care lasă să 
pătrundă aerul. Se simte chiar și un ușor curent prin ușile din 
spate. Deci nu înțeleg cum se întâmplă. Dar uneori se întâmplă. 
Ca toată lumea din camion să moară. Se sufocă. Și șoferul, 
atunci când observă, îi abandonează pe marginea drumului. 

Voi aștepta până să adorm. 

O să aştept până ajungem, până când vom fi descărcaţi 
pentru ultima oară. 

Alyson depinde de mine. 

Cu douăsprezece zile mai devreme 


Călătoria finală. Apoi ajungem. Așa a călătorit și vărul lui 
Alyson. Într-un container de marfă care traversează Marea 
Baltică în fiecare zi, este descărcat într-un port, apoi trimis 
înapoi, gol. Ne încarcă într-unul dintre acestea, asigurându-se că 
șaptezeci și trei de pasageri fără acte de identitate sunt ghidaţi 
să străbată zona portului Gdansk, la adăpostul întunericului. 
Pare a fi cel mai ușor lucru din lume pentru contrabanda 
organizată. 

În ciuda acestui fapt, etapa finală este și cea mai scumpă. 
Două mii de dolari fiecare. Aproape jumătate din tot ce am făcut 
în Niamey. Eu nu înțeleg de ce. Pentru că nu-i ceva ce poate fi 
înțeles. Poate că un contrabandist are puterea de a cere orice 
preț poftește, odată ce omul este suficient de aproape de visul 
său. 

Am așteptat două zile în port și în container. Și aici era la fel 
de aglomerat ca și până acum - aproape că stăteam unul peste 
altul, iar în timpul nopţii chiar stăteam întinși unii deasupra 
celorlalţi. Înghesuiţi la fel de strâns ca în lada camionetei prin 
deșert, pe barca de pescuit peste Mediterana și în remorca 
tirului prin Europa. Să fii ridicat în aer de o macara și pus peo 
navă era pe cât de incomod, pe atât de minunat. Și când, 
pufăind și mormăind, motorul ne-a pus încet în mișcare, am 
chicotit din nou cu voce tare, fără să ne intereseze ce gândeau 
ceilalți, genul de râs care îţi lasă în suflet un sentiment de 
blândețe. 

Așa te simţi când ești la jumătatea drumului peste Marea 
Baltică. 

Ținând-o de mână pe Alyson. 

Ca și cum niciodată, nimic n-ar putea fi mai bine! 

De parcă omul care încuiase ușa de la container pe dinafară 
avea dreptate. Ne privise și șoptise - în două zile veţi ancora în 
Suedia și va începe restul vieții voastre. 

Anders Roslund - despre o serie în 
interiorul altei serii - de la început 
până la sfârșit și din nou la început 


Recent, am deschis o cutie de carton, iar asta m-a transpus în 
timp, acum douăzeci de ani. 

În lumea romanelor polițiste, așa cum era atunci. Ambii mei fii 
se mutau și aveam nevoie de mai multe cutii. Am văzut una în 
partea din spate a magaziei. Dacă o goleam, obţineam o cutie în 
plus. S-a întâmplat să fie cutia în care adunasem articole din 
ziare, înainte ca visul meu de a deveni un autor publicat să se 
transforme în realitate. In partea de jos a cutiei, sub diverse 
cărţi despre tehnici de scriere și dicţionare, am găsit un 
supliment de ziar, un fragment dintr-unul din ziarele de marcă 
ale Suediei. Datat 1998, era o imagine de ansamblu a literaturii 
suedeze din acea vreme: edituri, următoarea generaţie de 
scriitori. Pe coperta din spate, pe care am observat-o exact când 
eram pe punctul de a o arunca la gunoi, se afla o listă de cărți - 
topul celor mai vândute cărţi din Suedia din acea lună. Am citit- 
o și am rămas uimit. Nu exista nici un singur roman poliţist 
suedez, nici un singur autor suedez în top zece. Era ficțiune 
istorică, literatură pentru fete, erau romane contemporane, 
satiră. Doar două romane polițiste - unul britanic și unul 
american. Așa arăta lista cu doar douăzeci de ani mai devreme. 
Uitasem complet. Acum, în fiecare lună, cel puţin jumătate 
dintre bestselleruri sunt romane polițiste suedeze. 

Cu douăzeci de ani în urmă, romanul polițist suedezo- 
scandinav suferea de o moarte lentă din cauza repetării la 
nesfârșit. 

Varietatea whodunnit era compusă iar și iar. 

Și dacă situaţia s-ar fi perpetuat, o singură abordare 
dominantă a scrierii de roman poliţist (care nu este nici mai 
mult, nici mai puţin importantă, pur și simplu asta era tot ceea 
ce se publica), listele bestsellerurilor din Suedia și din întreaga 
lume de astăzi ar fi arătat exact ca în ziarul de la fundul cutiei 
mele de carton. Ar fi presupus o absenţă totală a romanelor 
polițiste scandinave veritabile. Dar, în acea perioadă, s-a 


ê De la who has done it - cine a făcut? Cuvântul descrie un roman poliţist cu o 
structură complexă, în care nu se știe cine este vinovatul decât la final, iar cititorului i 
se oferă tot felul de indicii. (W.r.). 

întâmplat ceva. O mână de scriitori au refăcut regulile și au 
insuflat o viață nouă întregului gen. Sunt extrem de mândru să 
spun că Roslund & Hellström au fost unii dintre ei. 

În perioada în care l-am cunoscut pe Börge, mi s-a dat sarcina 
de a lansa o nouă emisiune zilnică de știri pentru Sveriges 
Television” pe care, în cele din urmă, am numit-o 
Kulturnyheterna (Știrile culturale). Și, pe când inteligenta și 
minunata mea echipă de redacţie și cu mine construiam 
programul nostru, am făcut-o din același punct de pornire pe 
care l-am abordat cu Roslund & Hellström. Obiectivul 
programului a fost să facem loc unei componente noi, 
prezentată într-o formă nouă, exprimată într-un fel nou. 
Plagierea a ceea ce exista deja era un drum deschis către 
anulare. Același lucru a fost valabil și pentru Roslund & 
Hellström. Dacă voiam să fim demni de a fi cumpărați și citiţi, 
trebuia să aducem ceva nou, proaspăt; repetarea a ceea ce 
exista deja era o cale ușoară spre uitare. 

Mulţi ani avusesem idei preconcepute despre acest gen. 
Romanul polițist suedez trebuia să-și recâștige baza mai largă. 
Acel cine din cărţile noastre avea să fie suplimentat cu un ce și 
cum și de ce, plus factorul când al unui thriller. Așa am motivat 
lucrurile atunci când - eu, care am căutat întotdeauna să înțeleg 
și să descriu forțele motrice din spatele violenței - m-am întâlnit 
cu unul dintre fondatorii nou-înființatei organizaţii nonprofit 
KRIS, care reabilita prizonieri. Eu și Börge ne-am potrivit perfect 
imediat, atât ca oameni, cât și ca povestitori, și am căzut de 
acord să scriem folosind platforma pe care am introdus-o: 

Am avea jumătate ficţiune și jumătate fapt real - pentru a 
distra cititorul, oferindu-i în același timp o perspectivă asupra 
lumilor despre care noi amândoi știam multe, dar pe care puţini 
alții o vizitaseră. 

Ne-am scris cărțile împreună - schimbând frecvent 
perspectiva, fără a lăsa vreodată un singur detectiv să conducă 
povestea de la primul până la ultimul capitol. In schimb, ceea ce 
îi conducea pe criminalii noștri avea să fie descris la fel de clar 
precum parcursul anchetatorilor săi. Prin urmare, fiecare carte 
ar avea un personaj principal secundar, altul decât inspectorul 
detectiv (care ar fi fost numărul doi în fiecare carte) - personajul 
principal real putea să fie victima sau făptașul (și deseori 


7 Compania publică de televiziune din Suedia. (W.r.). 

ambele în același timp), iar povestea avea să se desfășoare în 
universul acestui personaj. 

Am folosit capacitatea romanului de a funcţiona drept o 
critică socială care, în țara noastră, dintr-un motiv de neînțeles, 
se irosea - zăcea acolo ca un instrument neatins pe biroul 
nostru, și noi, împreună cu alţi câţiva, am fost recunoscători să-l 
avem. Romanul poliţist este o modalitate de divertisment 
perfect, fiind în același timp o oglindă a societății. 

Am format un parteneriat și am scris împreună romane 
polițiste într-un moment în care autorii nu colaborau și editorii 
nu căutau duouri. A fost atât de neobișnuit încât, atunci când 
am sugerat să arătăm că suntem coautori eliminând prenumele 
noastre - fără Anders și fără Borge - cea mai cunoscută librărie 
pentru vânzarea de carte online din Suedia a explicat că nu este 
posibil să procedăm astfel. Sistemul lor computerizat pur și 
simplu nu putea gestiona două nume de familie cu un „&” între 
ele! Așadar „Roslund & Hellström” a fost standardizat în cartea 
noastră de debut Pen 33 ca „Anders Roslund Börge Hellström”. 
După ce a devenit un succes atât în rândurile cititorilor, cât și 
ale criticii și a câștigat premiul Glass Key pentru cel mai bun 
roman poliţist nordic, librarii online au găsit o modalitate de a 
ne scrie corespunzător numele pentru următoarea carte. Și în 
zilele noastre, cu atât de multe cărți scrise de noi ca parteneri în 
genul poliţist, sunt încă adesea întrebat atât de jurnaliștii 
norvegieni, cât și de cei danezi despre modul în care i-am 
inspirat pe scriitori din toată Scandinavia, iar asta mă face 
foarte fericit. Pentru doi oameni atât de demodaţi precum 
Roslund și Hellström, este o onoare deosebită să poată crea, în 
cele din urmă, un trend. 

Divertismentul este întotdeauna pe primul loc. 

Poveste, poveste, poveste. 

Dar viziunea noastră despre jumătate adevăr, jumătate 
ficțiune a rămas fermă. Am scris cărţile așa cum am vrut să le 
scriem. Cu toate acestea, uneori, eu simțeam că lipsește ceva: 
un instrument care să ne permită să spunem povești despre 
lumi în care inspectorul nostru detectiv nu putea ajunge în 
niciun mod natural sau credibil (deși, desigur, în continuare 
ficțional - indiferent cât de viu îl simţeam noi). In acea perioadă, 
am fost contactat de un foarte bun prieten care a urmărit 
primele fragmente ale acelei stranii informaţii: poliţia suedeză 

părea să folosească infractori infiltraţi, în ciuda faptului că acest 
lucru este interzis. El a sugerat că ar putea să cerceteze și să 
scrie despre asta. 

Astfel, chiar în după-amiaza aceea am schițat portretul unui 
personaj, cu nume de lucru Hoffmann, care a reușit să locuiască 
în sfera de acţiune extinsă pe care Ewert Grens nu putea s-o 
atingă niciodată. Hoffmann a devenit Piet Hoffmann și, în 
curând, după ce i-am introdus pe Zofia, Hugo și Rasmus, familia 
noastră fictivă s-a mărit cu patru membri noi. 

Aceste condiţii ușor modificate ne-au permis să scriem Trei 
Secunde, un roman despre criminalitatea modernă și cele două 
autorităţi - poliţia și lumea criminalităţii - responsabile pentru 
aceasta. Despre modul în care poliția a folosit infractori ca 
agenţi sub acoperire și ca informatori - o cooperare care a fost 
refuzată ani întregi. Dar numai un criminal poate juca rolul unui 
criminal, astfel încât aceștia erau recrutaţi de poliția suedeză în 
timp ce ispășeau pedepse în închisoare. Pentru a le oferi 
acoperire și medii credibile, evidenţele oficiale ale poliţiei erau 
modificate. Minciuni și adevăr pe același coridor al poliţiei. 
Falsificarea unor informaţii esenţiale pentru poliție a devenit 
metoda lor de lucru, iar infractorii deveniți agenţi infiltraţi s-au 
transformat în haiducii timpului nostru: când un agent sub 
acoperire era demascat, forţele de ordine îl abandonau. 
Comisarii de poliţie își protejau propriile locuri de muncă, nu 
angajaţii și, privind în altă parte, permiteau organizaţiilor în care 
agenţii fuseseră infiltraţi să-și rezolve singure problema (a se 
citi: să ucidă agentul infiltrat). În timp ce scriam cartea, am 
colaborat cu infractori deveniți agenți infiltraţi și ofiţeri de 
poliţie, cu deținuți ce ispășeau sentințe îndelungate și cu 
personal al închisorilor, oameni curajoși care ne-au dat 
legitimitate pentru a-i permite lui Piet Hoffmann să stea față în 
față cu Ewert Grens într-o formă nouă. Și ne-au permis să 
descriem modul în care munca agenților infiltraţi și a 
informatorilor pune sub semnul întrebării chiar conceptul de 
justiție într-o democraţie în care justiţia este privită ca fiind de la 
sine înțeleasă. 

Așa au funcţionat lucrurile foarte mult timp. Și - în ciuda 
negărilor poliției suedeze - încă funcţionează așa (chiar în 
această dimineaţă, am vorbit cu unul dintre ei). Pentru că poliția 
suedeză și colegii din întreaga lume sunt complet dependenți de 

rezultatele obţinute prin cooperarea lor cu infractorii. Asta este 
bine sau rău? Tu, cititorule, va trebui să decizi singur. 

După cea de-a șasea carte scrisă împreună, am decis să 
dizolvăm parteneriatul nostru. Ne plăceam foarte mult, Börge și 
cu mine. Devenisem ceva ce depășea statutul de prieteni (Börge 
putea să stea în faţa mea, să privească adânc în ochii mei, apoi 
să se ridice și să strige: Te urăsc când privești așa direct prin 
mine, Anders). Ne cunoșteam fiecare pe celălalt ca pe propriile 
buzunare. Deci știam că ne îndreptăm în direcţii diferite. Eu, 
Anders, aveam viaţa pe care mi-o dorisem întotdeauna: să scriu 
cu normă întreagă. Și mai aveam multe povești de spus, mai 
ales acum că Piet Hoffmann făcea parte dintre personaje - cel 
mai important agent sub acoperire din lume, capabil să ne ducă 
în locuri și la oameni pe care nu i-am fi întâlnit niciodată altfel. 
lar Börge avea lucruri pe care își dorea să le facă. Ne-am luat 
rămas-bun fără dramă sau nostalgie. Am petrecut mulți ani 
minunaţi lucrând împreună. 

Apoi totul s-a schimbat din nou. Publicasem o nouă carte și 
am schiţat structura pentru încă două, iar Börge continuase cu 
ceea ce era cel mai aproape de inima lui. Apoi un informator a 
cărui încredere am câștigat-o greu și cu multă muncă, 
străduindu-mă câţiva ani fără succes, a decis brusc să aibă 
încredere în noi. A pus mâna pe noi. Era pregătit. S-a deschis o 
ușă către lumea cartelurilor de droguri - și ne-am reconsiderat 
decizia. Am hotărât să scriem împreună o altă carte, Trei 
minute, în legătură cu un subiect despre care discutasem încă 
din prima zi, dar pe care-l abandonasem - cum am fi putut 
ajunge vreodată acolo? Pentru că: în cele șase cărţi anterioare, 
deși fuseseră prezentate ca niște thrillere, am căutat să 
descriem consecinţele multor tipuri diferite de infracțiuni, trafic 
de persoane și infracțiuni sexuale, și tineri în bande, și... și când 
misiunea ta este să explorezi criminalitatea contemporană, mai 
devreme sau mai târziu trebuie să ajungi la sursa celei mai mari 
părţi din ea. La locul de unde se conduce totul. La umbrela 
crimei. Sau, așa cum propriul nostru detectiv inspector Ewert 
Grens îi spune șefului său, aproape tot ce investigăm în această 
nenorocită de clădire se intoarce până la urmă la droguri. 
Drogurile nu conduc doar criminalitatea, ci conduc întreaga 
noastră societate! Dacă te gândești bine, Wilson, chiar vor 

oamenii să se termine cu drogurile? Când sunt atât de mulți 
care-și câștigă existența de pe urma lor? 

Îl aveam pe Ewert Grens. Îl aveam pe Piet Hoffmann. Și 
aveam o sursă reală. impreună, ele au fost biletul nostru de 
plecare pentru romane, precum și biletul de intrare în inima 
crimei, unde începe totul - ne-au purtat pe mine, apoi pe 
Roslund & Hellström, apoi pe cititorii noștri, într-o călătorie 
înfiorătoare și, în acest proces, sperăm că au îmbogăţit 
cunoașterea tuturor. 

Am călătorit împreună cu informatorul nostru în inima 
cartelurilor de droguri, o călătorie pe care altfel nu mi-aş fi 
putut-o imagina niciodată. Chiar dacă trăisem ameninţarea cu 
moartea, atât ca jurnalist, cât și ca scriitor - am fost reporter 
anonim la televiziune, ameninţat cu o execuție rapidă, și a 
trebuit să mă mut în hoteluri și să locuiesc la adrese false, am 
avut o gardă de corp înarmată în sufragerie pentru o lungă 
perioadă - nu mi-a fost niciodată atât de teamă ca atunci când 
am intrat în lumea bizară în care viaţa nu înseamnă nimic, dacă 
stă în calea profitului. lar când m-am întors din America de Sud, 
Roslund și Hellström au reușit să ducă la bun sfârșit romanul 
poliţist care conecta Suedia la lumea exterioară, secţia de poliţie 
de la Kungsholmen la o magazie dintr-o junglă unde se extrăgea 
cocaină. 

Cartea pe care am dorit-o de la început a fost terminată. Și 
puteam merge din nou fiecare pe drumul său. Cu adevărat de 
data aceasta. Asta s-a întâmplat cu mult înainte ca Börge să se 
îmbolnăvească și acum, că nu mai este printre noi, mă bucur că 
am spus la revedere parteneriatului nostru în condiţiile noastre - 
nu pentru că ticăloasa de moarte ne-a forțat să ne separăm. 

După ce am decis împreună să desființăm parteneriatul, eu 
am început să scriu cartea următoare, bazată pe personajele cu 
care trăisem atât de mult și care aveau mai multe povești de 
spus. Am intitulat-o Trei ore. Cartea pe care o ai în mână. A treia 
dintr-o serie pe care am planificat-o pentru un agent infiltrat ce 
ne putea duce în lumi în care niciun detectiv inspector suedez 
nu ne-ar fi putut duce vreodată. A treia carte în care Piet 
Hoffmann se întâlnește cu Ewert Grens. Căile lor aveau să se 
intersecteze iarăși, dintr-un motiv nou. 

În prima carte - Trei secunde - n-au avut niciodată vreo 
confruntare. Doar un dialog absurd la telefon în mijlocul unei 

crize de ostatici dintr-o închisoare de înaltă securitate. A doua 
oară s-au întâlnit la Bogotá - Trei Minute - în circumstanţe la fel 
de speciale, dar nu mai erau două trenuri expres îndreptându-se 
unul către celălalt. Hoffmann avea nevoie de ajutorul lui Grens 
și nu s-au luptat între ei, au luptat unul lângă altul. 

In Trei ore se întâmplă pe dos. De data asta, Grens, în ciuda 
faptului că a fost de acord să nu se mai întâlnească niciodată cu 
el, este cel care îl caută pe Hoffmann. Grens are nevoie de 
răspunsuri. Și Ewert Grens este cel care, dacă răspunsul va fi cel 
corect, va avea nevoie de ajutorul lui Piet Hoffmann. Și - 
desigur, se vor întâlni din nou, a patra oară, dintr-un alt motiv. 
Pentru o altă aventură împreună. Titlul? Ei bine, este vorba 
despre două cuvinte. Pe primul probabil l-aţi ghicit deja. 


Stockholm, primăvara 2018 
Anders Roslund 

